ܐܘܢܓܠܝܘܢ ܩܕܝܫܐ ܟܪܘܙܘܬܐ ܕܠܘܩܐ

Chapter 1

ܡܶܛܽܠ ܕ݁ܣܰܓ݁ܺܝܶܐܐ̈ ܨܒ݂ܰܘ ܆ ܕ݁ܢܰܟ݂ܬ݁ܒ݂ܽܘܢ ܬ݁ܰܫܥܝܳܬ݂ܳܐ̈ ܕ݁ܣܽܘܥܪܳܢܶܐ̈ . ܐܰܝܠܶܝܢ ܕ݁ܰܚܢܰܢ ܡܦ݁ܳܣܺܝܢ ܚ̱ܢܰܢ ܒ݁ܗܽܘܢ :

ܐܰܝܟ݂ ܡܶܕ݁ܶܡ ܕ݁ܰܐܫܠܶܡܘ ܠܰܢ ܗܳܢܽܘܢ ܕ݁ܡܶܢ ܩܕ݂ܺܝܡ ܗܘܰܘ ܚܰܙܳܝܶܐ̈ ܘܰܡܫܰܡܫܳܢܶܐ̈ ܕ݁ܺܝܠܳܗ ܕ݁ܡܶܠܬ݂ܳܐ ܆

ܐܶܬ݂ܚܙܺܝ ܐܳܦ݂ ܠܺܝ ܁ ܡܶܛܽܠ ܕ݁ܩܰܪܺܝܒ݂ ܗ̱ܘܺܝܬ݂ ܝܰܨܺܝܦ݂ܳܐܝܺܬ݂ ܠܟ݂ܽܠܗܽܘܢ : ܕ݁ܟ݂ܽܠ ܡܶܕ݁ܶܡ ܒ݁ܛܶܟ݁ܣܶܗ ܐܶܟ݂ܬ݁ܽܘܒ݂ ܠܳܟ݂ ܢܰܨܺܝܚܳܐ ܅ ܬ݁ܶܐܳܘܦ݂ܺܝܠܶܐ .

ܕ݁ܬ݂ܶܕ݁ܰܥ ܫܪܳܪܳܐ ܕ݁ܡܶܠܶܐ̈ ܕ݁ܶܐܬ݁ܬ݁ܰܠܡܰܕ݁ܬ݁ ܠܗܶܝܢ ܀܀

ܗܘܳܐ ܒ݁ܝܰܘܡܳܬ݂ܶܗ̈ ܕ݁ܗܶܪܳܘܕ݂ܶܣ ܡܰܠܟ݁ܳܐ ܕ݁ܺܝܗܽܘܕ݂ܳܐ ܆ ܟ݁ܳܗܢܳܐ ܚܰܕ݂ ܕ݁ܰܫܡܶܗ ܗ̱ܘܳܐ ܙܟ݂ܰܪܝܳܐ . ܡܶܢ ܬ݁ܶܫܡܶܫܬ݁ܳܐ ܕ݁ܒ݂ܶܝܬ݂ ܐܰܒ݂ܺܝܰܐ . ܘܰܐܢ̱ܬ݁ܬ݂ܶܗ ܂ ܡܶܢ ܒ݁ܢܳܬ݂ܶܗ̈ ܕ݁ܰܐܗܪܽܘܢ . ܫܡܳܗ ܗ̱ܘܳܐ ܐܶܠܺܝܫܒ݂ܰܥ .

ܬ݁ܪܰܝܗܽܘܢ̈ ܕ݁ܶܝܢ ܂ ܙܰܕ݁ܺܝܩܺܝܢ ܗ̱ܘܰܘ ܩܕ݂ܳܡ ܐܰܠܳܗܳܐ . ܘܰܡܗܰܠܟ݂ܺܝܢ ܒ݁ܟ݂ܽܠܗܽܘܢ ܦ݁ܽܘܩܕ݁ܳܢܰܘܗ̱ܝ̈ ܁ ܘܰܒ݂ܟ݂ܺܐܢܽܘܬ݂ܶܗ ܕ݁ܡܳܪܝܳܐ ܂ ܕ݁ܠܳܐ ܥܶܕ݂ܠܳܝ .

ܒ݁ܪܳܐ ܕ݁ܶܝܢ ܂ ܠܰܝܬ݁ ܗ̱ܘܳܐ ܠܗܽܘܢ . ܡܶܛܽܠ ܕ݁ܶܐܠܺܝܫܒ݂ܰܥ ܥܩܰܪܬ݂ܳܐ ܗ̱ܘܳܬ݂ . ܘܰܬ݂ܪܰܝܗܽܘܢ̈ ܂ ܣܰܓ݁ܺܝܰܐܝ̈ ܒ݁ܝܰܘܡܳܬ݂ܗܽܘܢ̈ ܗ̱ܘܰܘ ܀

ܗܘܳܐ ܗ̱ܘܳܐ ܕ݁ܶܝܢ ܁ ܟ݁ܰܕ݂ ܡܟ݂ܰܗܶܢ ܗ̱ܘܳܐ ܒ݁ܛܶܟ݁ܣܳܐ ܕ݁ܬ݂ܶܫܡܶܫܬ݁ܶܗ ܩܕ݂ܳܡ ܐܰܠܳܗܳܐ ܁

ܒ݁ܰܥܝܳܕ݂ܳܐ ܕ݁ܟ݂ܳܗܢܽܘܬ݂ܳܐ ܆ ܡܛܳܝܗ̱ܝ ܕ݁ܰܢܣܺܝܡ ܒ݁ܶܣܡܶܐ̈ . ܘܥܰܠ ܠܗܰܝܟ݁ܠܶܗ ܕ݁ܡܳܪܝܳܐ .

ܘܟ݂ܽܠܶܗ ܟ݁ܶܢܫܳܐ ܕ݁ܥܰܡܳܐ ܂ ܡܨܰܠܶܐ ܗ̱ܘܳܐ ܠܒ݂ܰܪ ܒ݁ܥܶܕ݁ܳܢܳܐ ܕ݁ܒ݂ܶܣܡܶܐ̈ .

ܘܶܐܬ݂ܚܙܺܝ ܠܶܗ ܠܰܙܟ݂ܰܪܝܳܐ ܡܰܠܰܐܟ݂ܳܐ ܕ݁ܡܳܪܝܳܐ ܇ ܕ݁ܩܳܐܶܡ ܡܶܢ ܝܰܡܺܝܢܳܐ ܕ݁ܡܰܕ݂ܒ݁ܚܳܐ ܕ݁ܒ݂ܶܣܡܶܐ̈ .

ܘܶܐܫܬ݁ܓ݂ܶܫ ܙܟ݂ܰܪܝܳܐ ܟ݁ܰܕ݂ ܚܙܳܝܗ̱ܝ . ܘܕ݂ܶܚܠܬ݂ܳܐ ܢܶܦ݂ܠܰܬ݂ ܥܠܰܘܗ̱ܝ .

ܘܶܐܡܰܪ ܠܶܗ ܡܰܠܰܐܟ݂ܳܐ . ܠܳܐ ܬ݁ܶܕ݂ܚܰܠ ܙܟ݂ܰܪܝܳܐ ܆ ܡܶܛܽܠ ܕ݁ܶܐܫܬ݁ܰܡܥܰܬ݂ ܨܠܽܘܬ݂ܳܟ݂ . ܘܰܐܢ̱ܬ݁ܬ݂ܳܟ݂ ܐܶܠܺܝܫܒ݂ܰܥ ܁ ܬ݁ܺܐܠܰܕ݂ ܠܳܟ݂ ܒ݁ܪܳܐ . ܘܬ݂ܶܩܪܶܐ ܫܡܶܗ ܂ ܝܽܘܚܰܢܳܢ .

ܘܬ݂ܶܗܘܶܐ ܠܳܟ݂ ܚܰܕ݂ܽܘܬ݂ܳܐ ܂ ܘܰܐܪܘܳܙܳܐ . ܘܣܰܓ݁ܺܝܶܐܐ̈ ܢܶܚܕ݁ܽܘܢ ܒ݁ܡܰܘܠܳܕ݂ܶܗ .

ܢܶܗܘܶܐ ܓ݁ܶܝܪ ܪܰܒ݂ ܩܕ݂ܳܡ ܡܳܪܝܳܐ . ܘܚܰܡܪܳܐ ܘܫܰܟ݂ܪܳܐ ܂ ܠܳܐ ܢܶܫܬ݁ܶܐ . ܘܪܽܘܚܳܐ ܕ݁ܩܽܘܕ݂ܫܳܐ ܢܶܬ݂ܡܠܶܐ ܂ ܥܰܕ݂ ܗܽܘ ܒ݁ܟ݂ܰܪܣܳܐ ܕ݁ܶܐܡܶܗ .

ܘܣܰܓ݁ܺܝܶܐܐ̈ ܡܶܢ ܒ݁ܢܰܝ̈ ܐܺܝܣܪܳܝܶܠ ܢܰܦ݂ܢܶܐ ܠܘܳܬ݂ ܡܳܪܝܳܐ ܐܰܠܳܗܗܽܘܢ .

ܘܗܽܘ ܢܺܐܙܰܠ ܩܕ݂ܳܡܰܘܗ̱ܝ ܁ ܒ݁ܪܽܘܚܳܐ ܂ ܘܰܒ݂ܚܰܝܠܳܐ ܕ݁ܺܐܠܺܝܳܐ ܢܒ݂ܺܝܳܐ . ܕ݁ܢܰܦ݂ܢܶܐ ܠܶܒ݁ܳܐ ܕ݁ܰܐܒ݂ܳܗܶܐ̈ ܥܰܠ ܒ݁ܢܰܝܳܐ̈ . ܘܠܰܐܝܠܶܝܢ ܕ݁ܠܳܐ ܡܶܬ݁ܛܦ݁ܺܝܣܺܝܢ ܂ ܠܺܝܕ݂ܰܥܬ݂ܳܐ ܕ݁ܟ݂ܺܐܢܶܐ̈ . ܘܰܢܛܰܝܶܒ݂ ܠܡܳܪܝܳܐ ܥܰܡܳܐ ܓ݁ܡܺܝܪܳܐ .

ܘܶܐܡܰܪ ܙܟ݂ܰܪܝܳܐ ܠܡܰܠܰܐܟ݂ܳܐ . ܐܰܝܟ݁ܰܢܳܐ ܐܶܕ݁ܰܥ ܗܳܕ݂ܶܐ . ܐܶܢܳܐ ܓ݁ܶܝܪ ܐܺܝܬ݂ܰܝ ܣܳܒ݂ܳܐ . ܘܰܐܢ̱ܬ݁ܰܬ݂ܝ ܂ ܣܰܓ݁ܺܝܰܐܬ݂ ܒ݁ܝܰܘܡܳܬ݂ܳܗ̈ ܗ̱ܺܝ .

ܘܰܥܢܳܐ ܡܰܠܰܐܟ݂ܳܐ ܂ ܘܶܐܡܰܪ ܠܶܗ . ܐܶܢܳܐ ܐ̱ܢܳܐ ܓ݁ܰܒ݂ܪܺܝܐܝܶܠ ܕ݁ܩܳܐܶܡ ܐ̱ܢܳܐ ܩܕ݂ܳܡ ܐܰܠܳܗܳܐ . ܘܶܐܫܬ݁ܰܠܚܶܬ݂ ܕ݁ܶܐܡܰܠܶܠ ܥܰܡܳܟ݂ ܂ ܘܶܐܣܰܒ݁ܪܳܟ݂ ܗܳܠܶܝܢ .

ܡܶܟ݁ܺܝܠ ܬ݁ܶܗܘܶܐ ܫܰܬ݁ܺܝܩ ܂ ܘܠܳܐ ܬ݁ܶܫܟ݁ܰܚ ܠܰܡܡܰܠܳܠܽܘ ܇ ܥܕ݂ܰܡܳܐ ܠܝܰܘܡܳܐ ܕ݁ܗܳܠܶܝܢ ܢܶܗܘܝܳܢ̈ . ܥܰܠ ܕ݁ܠܳܐ ܗܰܝܡܶܢܬ݁ ܠܡܶܠܰܝ̈ ܗܳܠܶܝܢ ܕ݁ܡܶܬ݂ܡܰܠܝܳܢ̈ ܒ݁ܙܰܒ݂ܢܗܶܝܢ .

ܥܰܡܳܐ ܕ݁ܶܝܢ ܩܳܐܶܡ ܗ̱ܘܳܐ ܂ ܘܰܡܣܰܟ݁ܶܐ ܠܰܙܟ݂ܰܪܝܳܐ . ܘܬ݂ܰܡܺܝܗܺܝܢ ܗܘܰܘ ܥܰܠ ܬ݁ܰܘܚܳܪܬ݁ܶܗ ܕ݁ܰܒ݂ܗܰܝܟ݁ܠܳܐ .

ܟ݁ܰܕ݂ ܢܦ݂ܰܩ ܕ݁ܶܝܢ ܙܟ݂ܰܪܝܳܐ ܆ ܠܳܐ ܡܶܫܟ݁ܰܚ ܗ̱ܘܳܐ ܕ݁ܰܢܡܰܠܶܠ ܥܰܡܗܽܘܢ . ܘܶܐܣܬ݁ܰܟ݁ܰܠܘ ܕ݁ܚܶܙܘܳܐ ܚܙܳܐ ܒ݁ܗܰܝܟ݁ܠܳܐ . ܘܗܽܘ ܡܶܪܡܰܙ ܪܳܡܶܙ ܗ̱ܘܳܐ ܠܗܽܘܢ . ܘܩܰܘܺܝ ܂ ܟ݁ܰܕ݂ ܚܪܶܫ .

ܘܟ݂ܰܕ݂ ܐܶܬ݂ܡܰܠܺܝܘ ܝܰܘܡܳܬ݂ܳܐ̈ ܕ݁ܬ݂ܶܫܡܶܫܬ݁ܶܗ ܂ ܐܶܙܰܠ ܠܒ݂ܰܝܬ݁ܶܗ .

ܘܰܗܘܳܐ ܡܶܢ ܒ݁ܳܬ݂ܰܪ ܝܰܘܡܳܬ݂ܳܐ̈ ܗܳܢܽܘܢ ܆ ܒ݁ܶܛܢܰܬ݂ ܐܶܠܺܝܫܒ݂ܰܥ ܐܰܢ̱ܬ݁ܬ݂ܶܗ . ܘܰܡܛܰܫܝܳܐ ܗ̱ܘܳܬ݂ ܢܰܦ݂ܫܳܗ ܝܰܪܚܶܐ̈ ܚܰܡܫܳܐ . ܘܳܐܡܪܳܐ ܗ̱ܘܳܬ݂ ܆

ܕ݁ܗܳܠܶܝܢ ܥܒ݂ܰܕ݂ ܠܺܝ ܡܳܪܝܳܐ ܇ ܒ݁ܝܰܘܡܳܬ݂ܳܐ̈ ܕ݁ܚܳܪ ܒ݁ܺܝ ܇ ܠܡܶܣܰܒ݂ ܚܶܣܕ݁ܝ ܕ݁ܒ݂ܶܝܬ݂ ܒ݁ܢܰܝ̈ ܐ̱ܢܳܫܳܐ ܀܀

ܒ݁ܝܰܪܚܳܐ ܕ݁ܶܝܢ ܕ݁ܶܫܬ݁ܳܐ ܆ ܐܶܫܬ݁ܠܰܚ ܓ݁ܰܒ݂ܪܺܝܐܝܶܠ ܡܰܠܰܐܟ݂ܳܐ ܡܶܢ ܠܘܳܬ݂ ܐܰܠܳܗܳܐ ܠܰܓ݂ܠܺܝܠܳܐ ܇ ܠܰܡܕ݂ܺܝܢ̱ܬ݁ܳܐ ܕ݁ܰܫܡܳܗ ܢܳܨܪܰܬ݂ .

ܠܘܳܬ݂ ܒ݁ܬ݂ܽܘܠܬ݁ܳܐ ܕ݁ܰܡܟ݂ܺܝܪܳܐ ܠܓ݂ܰܒ݂ܪܳܐ ܕ݁ܰܫܡܶܗ ܝܰܘܣܶܦ݂ . ܡܶܢ ܒ݁ܰܝܬ݁ܶܗ ܕ݁ܕ݂ܰܘܺܝܕ݂ . ܘܰܫܡܳܗ ܠܰܒ݂ܬ݂ܽܘܠܬ݁ܳܐ ܂ ܡܰܪܝܰܡ .

ܘܥܰܠ ܠܘܳܬ݂ܳܗ ܡܰܠܰܐܟ݂ܳܐ ܂ ܘܶܐܡܰܪ ܠܳܗ . ܫܠܳܡ ܠܶܟ݂ܝ ܡܰܠܝܰܬ݂ ܛܰܝܒ݁ܽܘܬ݂ܳܐ ܅ ܡܳܪܰܢ ܥܰܡܶܟ݂ܝ ܁ ܒ݁ܪܺܝܟ݂ܰܬ݂ ܒ݁ܢܶܫܶܐ̈ .

ܗܺܝ ܕ݁ܶܝܢ ܟ݁ܰܕ݂ ܚܙܳܬ݂ ܂ ܐܶܬ݂ܪܰܗܒ݁ܰܬ݂ ܒ݁ܡܶܠܬ݂ܶܗ . ܘܡܶܬ݂ܚܰܫܒ݂ܳܐ ܗ̱ܘܳܬ݂ ܆ ܕ݁ܡܳܢܳܐ ܗ̱ܘ ܫܠܳܡܳܐ ܗܳܢܳܐ .

ܘܶܐܡܰܪ ܠܳܗ ܡܰܠܰܐܟ݂ܳܐ . ܠܳܐ ܬ݁ܶܕ݂ܚܠܺܝܢ ܡܰܪܝܰܡ ܅ ܐܶܫܟ݁ܰܚܬ݁ܝ ܓ݁ܶܝܪ ܛܰܝܒ݁ܽܘܬ݂ܳܐ ܠܘܳܬ݂ ܐܰܠܳܗܳܐ .

ܗܳܐ ܓ݁ܶܝܪ ܬ݁ܩܰܒ݁ܠܺܝܢ ܒ݁ܰܛܢܳܐ ܂ ܘܬ݂ܺܐܠܕ݁ܺܝܢ ܒ݁ܪܳܐ . ܘܬ݂ܶܩܪܶܝܢ ܫܡܶܗ ܝܶܫܽܘܥ .

ܗܳܢܳܐ ܂ ܢܶܗܘܶܐ ܪܰܒ݂ . ܘܰܒ݂ܪܶܗ ܕ݁ܥܶܠܳܝܳܐ ܢܶܬ݂ܩܪܶܐ . ܘܢܶܬ݁ܶܠ ܠܶܗ ܡܳܪܝܳܐ ܐܰܠܳܗܳܐ ܂ ܟ݁ܽܘܪܣܝܶܗ ܕ݁ܕ݂ܰܘܺܝܕ݂ ܐܰܒ݂ܽܘܗ̱ܝ .

ܘܢܰܡܠܶܟ݂ ܥܰܠ ܒ݁ܰܝܬ݁ܶܗ ܕ݁ܝܰܥܩܽܘܒ݂ ܂ ܠܥܳܠܰܡ . ܘܰܠܡܰܠܟ݁ܽܘܬ݂ܶܗ ܁ ܣܽܘܦ݂ ܠܳܐ ܢܶܗܘܶܐ .

ܐܳܡܪܳܐ ܡܰܪܝܰܡ ܠܡܰܠܰܐܟ݂ܳܐ . ܐܰܝܟ݁ܰܢܳܐ ܬ݁ܶܗܘܶܐ ܗܳܕ݂ܶܐ . ܕ݁ܓ݂ܰܒ݂ܪܳܐ ܠܳܐ ܚܟ݂ܺܝܡ ܠܺܝ .

ܥܢܳܐ ܡܰܠܰܐܟ݂ܳܐ ܂ ܘܶܐܡܰܪ ܠܳܗ . ܪܽܘܚܳܐ ܕ݁ܩܽܘܕ݂ܫܳܐ ܬ݁ܺܐܬ݂ܶܐ . ܘܚܰܝܠܶܗ ܕ݁ܥܶܠܳܝܳܐ ܢܰܓ݁ܶܢ ܥܠܰܝܟ݁ܝ . ܡܶܛܽܠ ܗܳܢܳܐ ܁ ܗܰܘ ܕ݁ܡܶܬ݂ܺܝܠܶܕ݂ ܒ݁ܶܟ݂ܝ ܂ ܩܰܕ݁ܺܝܫܳܐ ܗܽܘ : ܘܰܒ݂ܪܶܗ ܕ݁ܰܐܠܳܗܳܐ ܢܶܬ݂ܩܪܶܐ ܀

ܘܗܳܐ ܐܶܠܺܝܫܒ݂ܰܥ ܐܰܚܝܳܢܬ݁ܶܟ݂ܝ ܆ ܐܳܦ݂ ܗܺܝ ܒ݁ܰܛܢܳܐ ܒ݁ܪܳܐ ܒ݁ܣܰܝܒ݁ܽܘܬ݂ܳܗ . ܘܗܳܢܳܐ ܝܰܪܚܳܐ ܕ݁ܶܫܬ݁ܳܐ ܠܳܗ ܠܗܳܝ ܕ݁ܡܶܬ݂ܩܰܪܝܳܐ ܥܩܰܪܬ݂ܳܐ .

ܡܶܛܽܠ ܕ݁ܠܳܐ ܥܛܶܠ ܠܰܐܠܳܗܳܐ ܡܶܕ݁ܶܡ .

ܐܳܡܪܳܐ ܡܰܪܝܰܡ . ܗܳܐ ܐܶܢܳܐ ܐܰܡܬ݂ܶܗ ܕ݁ܡܳܪܝܳܐ . ܢܶܗܘܶܐ ܠܺܝ ܂ ܐܰܝܟ݂ ܡܶܠܬ݂ܳܟ݂ . ܘܶܐܙܰܠ ܡܰܠܰܐܟ݂ܳܐ ܡܶܢ ܠܘܳܬ݂ܳܗ ܀

ܩܳܡܰܬ݂ ܕ݁ܶܝܢ ܡܰܪܝܰܡ ܒ݁ܗܽܘܢ ܒ݁ܝܰܘܡܳܬ݂ܳܐ̈ ܗܳܢܽܘܢ ܆ ܘܶܐܙܰܠ̱ܬ݂ ܒ݁ܛܺܝܠܳܐܝܺܬ݂ ܠܛܽܘܪܳܐ ܂ ܠܰܡܕ݂ܺܝܢ̱ܬ݁ܳܐ ܕ݁ܺܝܗܽܘܕ݂ .

ܘܥܶܠܰܬ݂ ܠܒ݂ܰܝܬ݁ܶܗ ܕ݁ܰܙܟ݂ܰܪܝܳܐ . ܘܫܶܐܠܰܬ݂ ܫܠܳܡܳܗ ܕ݁ܶܐܠܺܝܫܒ݂ܰܥ .

ܘܰܗܘܳܐ ܕ݁ܟ݂ܰܕ݂ ܫܶܡܥܰܬ݂ ܐܶܠܺܝܫܒ݂ܰܥ ܫܠܳܡܳܗ ܕ݁ܡܰܪܝܰܡ ܆ ܕ݁ܳܨ ܥܽܘܠܳܐ ܒ݁ܟ݂ܰܪܣܳܗ . ܘܶܐܬ݂ܡܰܠܝܰܬ݂ ܐܶܠܺܝܫܒ݂ܰܥ ܪܽܘܚܳܐ ܕ݁ܩܽܘܕ݂ܫܳܐ ܆

ܘܰܩܥܳܬ݂ ܒ݁ܩܳܠܳܐ ܪܳܡܳܐ ܂ ܘܶܐܡܪܰܬ݂ ܠܡܰܪܝܰܡ . ܡܒ݂ܰܪܰܟ݂ܬ݁ܳܐ ܐܰܢ̱ܬ݁ܝ ܒ݁ܢܶܫܶܐ̈ . ܘܰܡܒ݂ܰܪܰܟ݂ ܗ̱ܽܘ ܦ݁ܺܐܪܳܐ ܕ݁ܰܒ݂ܟ݂ܰܪܣܶܟ݂ܝ .

ܐܰܝܡܶܟ݁ܳܐ ܠܺܝ ܗܳܕ݂ܶܐ ܇ ܕ݁ܶܐܡܶܗ ܕ݁ܡܳܪܝ ܬ݁ܺܐܬ݂ܶܐ ܠܘܳܬ݂ܝ .

ܗܳܐ ܓ݁ܶܝܪ ܟ݁ܰܕ݂ ܢܦ݂ܰܠ ܩܳܠܳܐ ܕ݁ܰܫܠܳܡܶܟ݂ܝ ܒ݁ܶܐܕ݂ܢܰܝ̈ ܆ ܒ݁ܚܰܕ݂ܽܘܬ݂ܳܐ ܪܰܒ݁ܬ݂ܳܐ ܕ݁ܳܨ ܥܽܘܠܳܐ ܒ݁ܟ݂ܰܪܣܝ .

ܘܛܽܘܒ݂ܶܝܗ ܠܰܐܝܕ݂ܳܐ ܕ݁ܗܰܝܡܢܰܬ݂ ܇ ܕ݁ܗܳܘܶܐ ܫܽܘܠܳܡܳܐ ܠܰܐܝܠܶܝܢ ܕ݁ܶܐܬ݂ܡܰܠܶܠ ܥܰܡܳܗ ܡܶܢ ܠܘܳܬ݂ ܡܳܪܝܳܐ ܀

ܘܶܐܡܪܰܬ݂ ܡܰܪܝܰܡ ܆ ܡܰܘܪܒ݂ܳܐ ܢܰܦ݂ܫܝ ܠܡܳܪܝܳܐ .

ܘܚܶܕ݂ܝܰܬ݂ ܪܽܘܚܝ ܒ݁ܰܐܠܳܗܳܐ ܂ ܡܰܚܝܳܢܝ .

ܕ݁ܚܳܪ ܒ݁ܡܽܘܟ݂ܳܟ݂ܳܐ ܕ݁ܰܐܡܬ݂ܶܗ . ܗܳܐ ܓ݁ܶܝܪ ܡܶܢ ܗܳܫܳܐ ܆ ܛܽܘܒ݂ܳܐ ܢܶܬ݁ܠܳܢ̈ ܠܺܝ ܫܰܪܒ݁ܳܬ݂ܳܐ̈ ܟ݁ܽܠܗܶܝܢ̈ .

ܕ݁ܰܥܒ݂ܰܕ݂ ܠܘܳܬ݂ܝ ܪܰܘܪܒ݂ܳܬ݂ܳܐ̈ . ܗܰܘ ܕ݁ܚܰܝܠܬ݂ܳܢ ܂ ܘܩܰܕ݁ܺܝܫ ܫܡܶܗ .

ܘܰܚܢܳܢܶܗ ܠܕ݂ܳܪܶܐ̈ ܘܫܰܪܒ݁ܳܬ݂ܳܐ̈ ܂ ܥܰܠ ܐܰܝܠܶܝܢ ܕ݁ܕ݂ܳܚܠܺܝܢ ܠܶܗ .

ܥܒ݂ܰܕ݂ ܙܳܟ݂ܽܘܬ݂ܳܐ ܒ݁ܰܕ݂ܪܳܥܶܗ . ܘܒ݂ܰܕ݁ܰܪ ܚܬ݂ܺܝܪܰܝ̈ ܒ݁ܬ݂ܰܪܥܺܝܬ݂ܳܐ ܕ݁ܠܶܒ݁ܗܽܘܢ .

ܣܰܚܶܦ݂ ܬ݁ܰܩܺܝܦ݂ܶܐ̈ ܡܶܢ ܟ݁ܽܘܪܣܰܘܳܬ݂ܳܐ̈ . ܘܰܐܪܺܝܡ ܡܰܟ݁ܺܝܟ݂ܶܐ̈ .

ܟ݁ܰܦ݂ܢܶܐ̈ ܂ ܣܰܒ݁ܰܥ ܛܳܒ݂ܳܬ݂ܳܐ̈ . ܘܥܰܬ݁ܺܝܪܶܐ̈ ܁ ܫܪܳܐ ܣܦ݂ܺܝܩܳܐܝܺܬ݂ .

ܥܰܕ݁ܰܪ ܠܺܐܝܣܪܳܝܶܠ ܥܰܒ݂ܕ݁ܶܗ . ܘܶܐܬ݁ܕ݁ܟ݂ܰܪ ܚܢܳܢܶܗ ܂

ܐܰܝܟ݂ ܕ݁ܡܰܠܶܠ ܥܰܡ ܐܰܒ݂ܳܗܰܝܢ̈ ܇ ܥܰܡ ܐܰܒ݂ܪܳܗܳܡ ܘܥܰܡ ܙܰܪܥܶܗ ܠܥܳܠܰܡ ܀

ܩܰܘܝܰܬ݂ ܕ݁ܶܝܢ ܡܰܪܝܰܡ ܠܘܳܬ݂ ܐܶܠܺܝܫܒ݂ܰܥ ܁ ܐܰܝܟ݂ ܝܰܪܚܶܐ̈ ܬ݁ܠܳܬ݂ܳܐ ܆ ܘܗܶܦ݂ܟ݁ܰܬ݂ ܠܒ݂ܰܝܬ݁ܳܗ ܀.܀.܀܀

ܐܶܠܺܝܫܒ݂ܰܥ ܕ݁ܶܝܢ ܗܘܳܐ ܗ̱ܘܳܐ ܠܳܗ ܙܰܒ݂ܢܳܐ ܕ݁ܬ݂ܺܐܠܰܕ݂ . ܘܝܶܠܕ݁ܰܬ݂ ܒ݁ܪܳܐ .

ܘܰܫܡܰܥܘ ܫܒ݂ܳܒ݂ܶܝܗ̈ ܘܰܒ݂ܢܰܝ̈ ܛܽܘܗܡܳܗ : ܕ݁ܰܐܣܓ݁ܺܝ ܐܰܠܳܗܳܐ ܚܢܳܢܶܗ ܠܘܳܬ݂ܳܗ ܆ ܘܚܳܕ݂ܶܝܢ ܗ̱ܘܰܘ ܥܰܡܳܗ ܀

ܘܰܗܘܳܐ ܠܝܰܘܡܳܐ ܕ݁ܰܬ݂ܡܳܢܝܳܐ ܂ ܘܶܐܬ݂ܰܘ ܠܡܶܓ݂ܙܪܶܗ ܠܛܰܠܝܳܐ . ܘܩܳܪܶܝܢ ܗ̱ܘܰܘ ܠܶܗ ܒ݁ܰܫܡܳܐ ܕ݁ܰܐܒ݂ܽܘܗ̱ܝ ܙܟ݂ܰܪܝܳܐ .

ܘܰܥܢܳܬ݂ ܐܶܡܶܗ ܂ ܘܳܐܡܪܳܐ ܠܗܽܘܢ . ܠܳܐ ܗܳܟ݂ܰܢܳܐ . ܐܶܠܳܐ ܢܶܬ݂ܩܪܶܐ ܝܽܘܚܰܢܳܢ .

ܘܶܐܡܰܪܘ ܠܳܗ . ܕ݁ܠܰܝܬ݁ ܐ̱ܢܳܫ ܒ݁ܫܰܪܒ݁ܬ݂ܶܟ݂ܝ ܕ݁ܡܶܬ݂ܩܪܶܐ ܒ݁ܰܫܡܳܐ ܗܳܢܳܐ .

ܘܰܪܡܰܙܘ ܠܰܐܒ݂ܽܘܗ̱ܝ ܂ ܕ݁ܰܐܝܟ݁ܰܢܳܐ ܨܳܒ݂ܶܐ ܕ݁ܰܢܫܰܡܶܝܘܗ̱ܝ .

ܘܰܫܐܶܠ ܦ݁ܶܢܩܺܝܬ݂ܳܐ ܂ ܘܰܟ݂ܬ݂ܰܒ݂ ܘܶܐܡܰܪ . ܝܽܘܚܰܢܳܢ ܗ̱ܽܘ ܫܡܶܗ . ܘܶܐܬ݁ܕ݁ܰܡܰܪܘ ܟ݁ܽܠܢܳܫ .

ܘܡܶܚܕ݂ܳܐ ܐܶܬ݂ܦ݁ܬ݂ܰܚ ܦ݁ܽܘܡܶܗ ܂ ܘܠܶܫܳܢܶܗ . ܘܡܰܠܶܠ ܘܒ݂ܰܪܶܟ݂ ܠܰܐܠܳܗܳܐ .

ܘܰܗܘܳܬ݂ ܕ݁ܶܚܠܬ݂ܳܐ ܥܰܠ ܟ݁ܽܠܗܽܘܢ ܫܒ݂ܳܒ݂ܰܝܗܽܘܢ̈ . ܘܰܒ݂ܟ݂ܽܠܶܗ ܛܽܘܪܳܐ ܕ݁ܺܝܗܽܘܕ݂ ܂ ܗܳܠܶܝܢ ܡܶܬ݂ܡܰܠܠܳܢ̈ ܗ̱ܘܰܝ̈ .

ܘܟ݂ܽܠܗܽܘܢ ܕ݁ܰܫܡܰܥܘ ܆ ܡܶܬ݂ܚܰܫܒ݂ܺܝܢ ܗ̱ܘܰܘ ܒ݁ܠܶܒ݁ܗܽܘܢ ܂ ܘܳܐܡܪܺܝܢ . ܡܳܢܳܐ ܟ݁ܰܝ ܢܶܗܘܶܐ ܛܰܠܝܳܐ ܗܳܢܳܐ . ܘܺܐܝܕ݂ܶܗ ܕ݁ܡܳܪܝܳܐ ܐܺܝܬ݂ ܗ̱ܘܳܬ݂ ܥܰܡܶܗ ܀

ܘܶܐܬ݂ܡܠܺܝ ܙܟ݂ܰܪܝܳܐ ܐܰܒ݂ܽܘܗ̱ܝ ܁ ܪܽܘܚܳܐ ܕ݁ܩܽܘܕ݂ܫܳܐ . ܘܶܐܬ݂ܢܰܒ݁ܺܝ ܂ ܘܶܐܡܰܪ .

ܡܒ݂ܰܪܰܟ݂ ܗ̱ܽܘ ܡܳܪܝܳܐ ܐܰܠܳܗܶܗ ܕ݁ܺܐܝܣܪܳܝܶܠ ܅ ܕ݁ܰܣܥܰܪ ܥܰܡܶܗ ܁ ܘܰܥܒ݂ܰܕ݂ ܠܶܗ ܦ݁ܽܘܪܩܳܢܳܐ ܇

ܘܰܐܩܺܝܡ ܠܰܢ ܩܰܪܢܳܐ ܕ݁ܦ݂ܽܘܪܩܳܢܳܐ ܒ݁ܒ݂ܰܝܬ݁ܶܗ ܕ݁ܕ݂ܰܘܺܝܕ݂ ܥܰܒ݂ܕ݁ܶܗ ܇

ܐܰܝܟ݂ ܕ݁ܡܰܠܶܠ ܒ݁ܦ݂ܽܘܡܳܐ ܕ݁ܰܢܒ݂ܺܝܰܘܗ̱ܝ̈ ܩܰܕ݁ܺܝܫܶܐ̈ ܕ݁ܡܶܢ ܥܳܠܰܡ ܇

ܕ݁ܢܶܦ݂ܪܩܰܢ ܡܶܢ ܒ݁ܥܶܠܕ݁ܒ݂ܳܒ݂ܰܝܢ̈ ܇ ܘܡܶܢ ܐܺܝܕ݂ܳܐ ܕ݁ܟ݂ܽܠܗܽܘܢ ܣܳܢܰܐܝܢ̈ .

ܘܰܥܒ݂ܰܕ݂ ܚܢܳܢܶܗ ܥܰܡ ܐܰܒ݂ܳܗܰܝܢ̈ . ܘܶܥ̱ܗܰܕ݂ ܠܕ݂ܺܝܰܬ݂ܺܩܰܘܗ̱ܝ̈ ܩܰܕ݁ܺܝܫܳܬ݂ܳܐ̈ .

ܘܡܰܘܡܳܬ݂ܳܐ̈ ܕ݁ܺܝܡܳܐ ܠܰܐܒ݂ܪܳܗܳܡ ܐܰܒ݂ܽܘܢ ܇ ܕ݁ܢܶܬ݁ܶܠ ܠܰܢ .

ܕ݁ܢܶܬ݂ܦ݁ܪܶܩ ܡܶܢ ܐܺܝܕ݂ܳܐ ܕ݁ܰܒ݂ܥܶܠܕ݁ܒ݂ܳܒ݂ܰܝܢ̈ . ܘܰܕ݂ܠܳܐ ܕ݁ܶܚܠܳܐ ܢܶܦ݂ܠܽܘܚ ܩܕ݂ܳܡܰܘܗ̱ܝ ܂

ܟ݁ܽܠܗܽܘܢ ܝܰܘܡܳܬ݂ܰܢ̈ ܁ ܒ݁ܟ݂ܺܐܢܽܘܬ݂ܳܐ ܘܰܒ݂ܙܰܕ݁ܺܝܩܽܘܬ݂ܳܐ .

ܘܰܐܢ̱ܬ݁ ܛܰܠܝܳܐ ܂ ܢܒ݂ܺܝܶܗ ܕ݁ܥܶܠܳܝܳܐ ܬ݁ܶܬ݂ܩܪܶܐ . ܬ݁ܺܐܙܰܠ ܓ݁ܶܝܪ ܩܕ݂ܳܡ ܦ݁ܰܪܨܽܘܦ݁ܶܗ ܕ݁ܡܳܪܝܳܐ ܂ ܕ݁ܰܬ݂ܛܰܝܶܒ݂ ܐܽܘܪܚܶܗ .

ܕ݁ܢܶܬ݁ܶܠ ܡܰܕ݁ܥܳܐ ܕ݁ܚܰܝܶܐ̈ ܠܥܰܡܶܗ ܂ ܒ݁ܫܽܘܒ݂ܩܳܢܳܐ ܕ݁ܰܚܛܳܗܰܝܗܽܘܢ̈ ܆

ܒ݁ܪܰܚܡܶܐ̈ ܕ݁ܰܚܢܳܢܳܐ ܕ݁ܰܐܠܳܗܰܢ ܁ ܕ݁ܰܒ݂ܗܽܘܢ ܢܶܣܥܪܰܢ ܕ݁ܶܢܚܳܐ ܡܶܢ ܪܰܘܡܳܐ .

ܠܡܰܢܗܳܪܽܘ ܠܰܐܝܠܶܝܢ ܕ݁ܰܒ݂ܚܶܫܽܘܟ݂ܳܐ ܘܰܒ݂ܛܶܠܳܠܶܐ̈ ܕ݁ܡܰܘܬ݁ܳܐ ܝܳܬ݂ܒ݁ܺܝܢ . ܕ݁ܢܶܬ݂ܪܽܘܨ ܪܶܓ݂ܠܰܝܢ̈ ܒ݁ܽܐܘܪܚܳܐ ܕ݁ܰܫܠܳܡܳܐ ܀

ܛܰܠܝܳܐ ܕ݁ܶܝܢ ܪܳܒ݂ܶܐ ܗ̱ܘܳܐ ܂ ܘܡܶܬ݂ܚܰܝܰܠ ܒ݁ܪܽܘܚܳܐ . ܘܰܒ݂ܚܽܘܪܒ݁ܳܐ ܐܺܝܬ݂ܰܘܗ̱ܝ ܗ̱ܘܳܐ ܆ ܥܕ݂ܰܡܳܐ ܠܝܰܘܡܳܐ ܕ݁ܬ݂ܰܚܘܺܝܬ݂ܶܗ ܕ݁ܰܠܘܳܬ݂ ܐܺܝܣܪܳܝܶܠ ܀

Chapter 2

ܗܘܳܐ ܕ݁ܶܝܢ ܒ݁ܝܰܘܡܳܬ݂ܳܐ̈ ܗܳܢܽܘܢ ܆ ܘܰܢܦ݂ܰܩ ܦ݁ܽܘܩܕ݁ܳܢܳܐ ܡܶܢ ܐܰܓ݂ܽܘܣܛܳܘܣ ܩܶܣܰܪ ܇ ܕ݁ܢܶܬ݂ܟ݁ܬ݂ܶܒ݂ ܟ݁ܽܠܶܗ ܥܰܡܳܐ ܕ݁ܽܐܘܚܕ݂ܳܢܶܗ .

ܗܳܕ݂ܶܐ ܡܰܟ݂ܬ݁ܒ݂ܳܢܽܘܬ݂ܳܐ ܩܰܕ݂ܡܳܝܬ݁ܳܐ ܗܘܳܬ݂ ܆ ܒ݁ܗܺܓ݂ܡܳܢܽܘܬ݂ܳܐ ܕ݁ܩܽܘܪܺܝܢܳܘܣ ܒ݁ܣܽܘܪܺܝܰܐ .

ܘܳܐܙܶܠ ܗ̱ܘܳܐ ܟ݁ܽܠܢܳܫ ܕ݁ܢܶܬ݂ܟ݁ܬ݂ܶܒ݂ ܒ݁ܰܡܕ݂ܺܝܢ̱ܬ݁ܶܗ .

ܣܠܶܩ ܗ̱ܘܳܐ ܕ݁ܶܝܢ ܐܳܦ݂ ܝܰܘܣܶܦ݂ ܡܶܢ ܢܳܨܪܰܬ݂ ܡܕ݂ܺܝܢ̱ܬ݁ܳܐ ܕ݁ܰܓ݂ܠܺܝܠܳܐ ܂ ܠܺܝܗܽܘܕ݂ . ܠܰܡܕ݂ܺܝܢ̱ܬ݁ܶܗ ܕ݁ܕ݂ܰܘܺܝܕ݂ ܕ݁ܡܶܬ݂ܩܰܪܝܳܐ ܒ݁ܶܝܬ݂ ܠܚܶܡ . ܡܶܛܽܠ ܕ݁ܺܐܝܬ݂ܰܘܗ̱ܝ ܗ̱ܘܳܐ ܁ ܡܶܢ ܒ݁ܰܝܬ݁ܶܗ ܂ ܘܡܶܢ ܫܰܪܒ݁ܬ݂ܶܗ ܕ݁ܕ݂ܰܘܺܝܕ݂ .

ܥܰܡ ܡܰܪܝܰܡ ܡܟ݂ܺܝܪܬ݁ܶܗ ܟ݁ܰܕ݂ ܒ݁ܰܛܢܳܐ ܂ ܕ݁ܬ݂ܰܡܳܢ ܢܶܬ݂ܟ݁ܬ݂ܶܒ݂ ܀

ܘܰܗܘܳܐ ܕ݁ܟ݂ܰܕ݂ ܬ݁ܰܡܳܢ ܐܶܢܽܘܢ ܆ ܐܶܬ݂ܡܰܠܺܝܘ ܝܰܘܡܳܬ݂ܳܗ̈ ܕ݁ܬ݂ܺܐܠܰܕ݂ .

ܘܝܶܠܕ݁ܰܬ݂ ܒ݁ܪܳܗ ܒ݁ܽܘܟ݂ܪܳܐ ܆ ܘܰܟ݂ܪܰܟ݂ܬ݁ܶܗ ܒ݁ܥܰܙܪܽܘܪܶܐ̈ ܂ ܘܰܐܪܡܝܰܬ݂ܶܗ ܒ݁ܽܐܘܪܝܳܐ . ܡܶܛܽܠ ܕ݁ܠܰܝܬ݁ ܗ̱ܘܳܐ ܠܗܽܘܢ ܕ݁ܽܘܟ݁ܬ݂ܳܐ ܂ ܐܰܝܟ݁ܳܐ ܕ݁ܰܫܪܶܝܢ ܗ̱ܘܰܘ ܀

ܪܳܥܰܘܳܬ݂ܳܐ̈ ܕ݁ܶܝܢ ܁ ܐܺܝܬ݂ ܗ̱ܘܰܘ ܒ݁ܶܗ ܒ݁ܰܐܬ݂ܪܳܐ ܇ ܕ݁ܰܫܪܶܝܢ ܗ̱ܘܰܘ ܬ݁ܰܡܳܢ . ܘܢܳܛܪܺܝܢ ܡܰܛܰܪܬ݂ܳܐ ܕ݁ܠܺܠܝܳܐ ܥܰܠ ܡܰܪܥܝܳܬ݂ܗܽܘܢ̈ .

ܘܗܳܐ ܡܰܠܰܐܟ݂ܳܐ ܕ݁ܰܐܠܳܗܳܐ ܐܶܬ݂ܳܐ ܠܘܳܬ݂ܗܽܘܢ . ܘܬ݂ܶܫܒ݁ܽܘܚܬ݁ܶܗ ܕ݁ܡܳܪܝܳܐ ܐܰܢܗܪܰܬ݂ ܥܠܰܝܗܽܘܢ . ܘܰܕ݂ܚܶܠܘ ܕ݁ܶܚܠܬ݂ܳܐ ܪܰܒ݁ܬ݂ܳܐ .

ܘܶܐܡܰܪ ܠܗܽܘܢ ܡܰܠܰܐܟ݂ܳܐ . ܠܳܐ ܬ݁ܶܕ݂ܚܠܽܘܢ . ܗܳܐ ܓ݁ܶܝܪ ܡܣܰܒ݁ܰܪ ܐ̱ܢܳܐ ܠܟ݂ܽܘܢ ܚܰܕ݂ܽܘܬ݂ܳܐ ܪܰܒ݁ܬ݂ܳܐ . ܕ݁ܬ݂ܶܗܘܶܐ ܠܟ݂ܽܠܶܗ ܥܳܠܡܳܐ .

ܐܶܬ݂ܺܝܠܶܕ݂ ܠܟ݂ܽܘܢ ܓ݁ܶܝܪ ܝܰܘܡܳܢܳܐ ܦ݁ܳܪܽܘܩܳܐ ܆ ܕ݁ܺܐܝܬ݂ܰܘܗ̱ܝ ܡܳܪܝܳܐ ܡܫܺܝܚܳܐ ܂ ܒ݁ܰܡܕ݂ܺܝܢ̱ܬ݁ܶܗ ܕ݁ܕ݂ܰܘܺܝܕ݂ .

ܘܗܳܕ݂ܶܐ ܠܟ݂ܽܘܢ ܐܳܬ݂ܳܐ . ܡܶܫܟ݁ܚܺܝܢ ܐܢ̱ܬ݁ܽܘܢ ܥܽܘܠܳܐ ܂ ܕ݁ܰܟ݂ܪܺܝܟ݂ ܒ݁ܥܰܙܪܽܘܪܶܐ̈ ܂ ܘܣܺܝܡ ܒ݁ܽܐܘܪܝܳܐ .

ܘܡܶܢ ܫܶܠܝ ܁ ܐܶܬ݂ܚܙܺܝܘ ܥܰܡ ܡܰܠܰܐܟ݂ܳܐ ܚܰܝܠܰܘܳܬ݂ܳܐ̈ ܣܰܓ݁ܺܝܶܐܐ̈ ܕ݁ܰܫܡܰܝܳܐ : ܟ݁ܰܕ݂ ܡܫܰܒ݁ܚܺܝܢ ܠܰܐܠܳܗܳܐ ܂ ܘܳܐܡܪܺܝܢ ܆

ܬ݁ܶܫܒ݁ܽܘܚܬ݁ܳܐ ܠܰܐܠܳܗܳܐ ܒ݁ܰܡܪܰܘܡܶܐ̈ . ܘܥܰܠ ܐܰܪܥܳܐ ܫܠܳܡܳܐ ܂ ܘܣܰܒ݂ܪܳܐ ܛܳܒ݂ܳܐ ܠܰܒ݂ܢܰܝ̈ ܐ̱ܢܳܫܳܐ̈ ܀

ܘܰܗܘܳܐ ܕ݁ܟ݂ܰܕ݂ ܐܶܙܰܠܘ ܡܶܢ ܠܘܳܬ݂ܗܽܘܢ ܡܰܠܰܐܟ݂ܶܐ̈ ܠܰܫܡܰܝܳܐ ܆ ܡܰܠܶܠܘ ܪܳܥܰܘܳܬ݂ܳܐ̈ ܚܰܕ݂ ܥܰܡ ܚܰܕ݂ ܂ ܘܳܐܡܪܺܝܢ . ܢܶܪܕ݁ܶܐ ܥܕ݂ܰܡܳܐ ܠܒ݂ܶܝܬ݂ ܠܚܶܡ ܆ ܘܢܶܚܙܶܐ ܠܡܶܠܬ݂ܳܐ ܗܳܕ݂ܶܐ ܕ݁ܰܗܘܳܬ݂ ܂ ܐܰܝܟ݂ ܕ݁ܡܳܪܝܳܐ ܐܰܘܕ݁ܰܥ ܠܰܢ .

ܘܶܐܬ݂ܰܘ ܡܣܰܪܗܒ݂ܳܐܝܺܬ݂ . ܘܶܐܫܟ݁ܰܚܘ ܠܡܰܪܝܰܡ ܘܰܠܝܰܘܣܶܦ݂ ܂ ܘܰܠܥܽܘܠܳܐ ܕ݁ܣܺܝܡ ܒ݁ܽܐܘܪܝܳܐ .

ܘܟ݂ܰܕ݂ ܚܙܰܘ ܆ ܐܰܘܕ݁ܰܥܘ ܠܡܶܠܬ݂ܳܐ ܕ݁ܶܐܬ݂ܡܰܠܠܰܬ݂ ܥܰܡܗܽܘܢ ܥܠܰܘܗ̱ܝ ܥܰܠ ܛܰܠܝܳܐ .

ܘܟ݂ܽܠܗܽܘܢ ܕ݁ܰܫܡܰܥܘ ܆ ܐܶܬ݁ܕ݁ܰܡܰܪܘ ܥܰܠ ܐܰܝܠܶܝܢ ܕ݁ܶܐܬ݂ܡܰܠܶܠ ܠܗܽܘܢ ܡܶܢ ܪܳܥܰܘܳܬ݂ܳܐ̈ .

ܡܰܪܝܰܡ ܕ݁ܶܝܢ ܁ ܢܳܛܪܳܐ ܗ̱ܘܳܬ݂ ܟ݁ܽܠܗܶܝܢ ܡܶܠܶܐ̈ ܗܳܠܶܝܢ ܆ ܘܰܡܦ݂ܰܚܡܳܐ ܒ݁ܠܶܒ݁ܳܗ .

ܘܰܗܦ݂ܰܟ݂ܘ ܪܳܥܰܘܳܬ݂ܳܐ̈ ܗܳܢܽܘܢ ܆ ܟ݁ܰܕ݂ ܡܫܰܒ݁ܚܺܝܢ ܂ ܘܰܡܗܰܠܠܺܝܢ ܠܰܐܠܳܗܳܐ ܇ ܥܰܠ ܟ݁ܽܠ ܕ݁ܰܚܙܰܘ ܘܰܫܡܰܥܘ . ܐܰܝܟ݁ܰܢܳܐ ܕ݁ܶܐܬ݂ܡܰܠܰܠ ܥܰܡܗܽܘܢ ܀

ܘܟ݂ܰܕ݂ ܡܠܰܘ ܬ݁ܡܳܢܝܳܐ ܝܰܘܡܺܝܢ̈ ܕ݁ܢܶܬ݂ܓ݁ܙܰܪ ܛܰܠܝܳܐ ܆ ܐܶܬ݂ܩܪܺܝ ܫܡܶܗ ܂ ܝܶܫܽܘܥ . ܕ݁ܶܐܬ݂ܩܪܺܝ ܡܶܢ ܡܰܠܰܐܟ݂ܳܐ ܩܕ݂ܳܡ ܕ݁ܢܶܬ݂ܒ݁ܛܶܢ ܒ݁ܟ݂ܰܪܣܳܐ .

ܘܟ݂ܰܕ݂ ܐܶܬ݂ܡܰܠܺܝܘ ܝܰܘܡܳܬ݂ܳܐ̈ ܕ݁ܬ݂ܰܕ݂ܟ݁ܺܝܬ݂ܗܽܘܢ ܁ ܐܰܝܟ݂ ܢܳܡܽܘܣܳܐ ܕ݁ܡܽܘܫܶܐ ܆ ܐܰܣܩܽܘܗ̱ܝ ܠܽܐܘܪܺܫܠܶܡ ܕ݁ܰܢܩܺܝܡܽܘܢܳܝܗ̱ܝ ܩܕ݂ܳܡ ܡܳܪܝܳܐ .

ܐܰܝܟ݂ ܕ݁ܰܟ݂ܬ݂ܺܝܒ݂ ܒ݁ܢܳܡܽܘܣܳܐ ܕ݁ܡܳܪܝܳܐ . ܕ݁ܟ݂ܽܠ ܕ݁ܶܟ݂ܪܳܐ ܦ݁ܳܬ݂ܰܚ ܡܰܪܒ݁ܥܳܐ ܆ ܩܰܕ݁ܺܝܫܳܐ ܕ݁ܡܳܪܝܳܐ ܢܶܬ݂ܩܪܶܐ .

ܘܰܕ݂ܢܶܬ݁ܠܽܘܢ ܕ݁ܶܒ݂ܚܬ݂ܳܐ ܂ ܐܰܝܟ݁ܰܢܳܐ ܕ݁ܰܐܡܺܝܪ ܒ݁ܢܳܡܽܘܣܳܐ ܕ݁ܡܳܪܝܳܐ . ܙܰܘܓ݁ܳܐ ܕ݁ܫܽܘܦ݂ܢܺܝܢܶܐ̈ ܐܰܘ ܬ݁ܪܶܝܢ̈ ܦ݁ܰܪܽܘܓ݂ܶܐ̈ ܕ݁ܝܰܘܢܳܐ ܀

ܓ݁ܰܒ݂ܪܳܐ ܕ݁ܶܝܢ ܚܰܕ݂ ܐܺܝܬ݂ ܗ̱ܘܳܐ ܒ݁ܽܐܘܪܺܫܠܶܡ . ܫܡܶܗ ܗܘܳܐ ܫܶܡܥܽܘܢ . ܘܓ݂ܰܒ݂ܪܳܐ ܗܳܢܳܐ ܟ݁ܺܐܝܢ ܗ̱ܘܳܐ ܂ ܘܙܰܕ݁ܺܝܩ . ܘܰܡܣܰܟ݁ܶܐ ܗ̱ܘܳܐ ܠܒ݂ܽܘܝܳܐܶܗ ܕ݁ܺܐܝܣܪܳܝܶܠ . ܘܪܽܘܚܳܐ ܕ݁ܩܽܘܕ݂ܫܳܐ ܐܺܝܬ݂ ܗ̱ܘܳܬ݂ ܥܠܰܘܗ̱ܝ .

ܘܰܐܡܺܝܪ ܗ̱ܘܳܐ ܠܶܗ ܡܶܢ ܪܽܘܚܳܐ ܕ݁ܩܽܘܕ݂ܫܳܐ ܆ ܕ݁ܠܳܐ ܢܶܚܙܶܐ ܡܰܘܬ݁ܳܐ ܇ ܥܕ݂ܰܡܳܐ ܕ݁ܢܶܚܙܶܐ ܠܰܡܫܺܝܚܶܗ ܕ݁ܡܳܪܝܳܐ .

ܗܽܘ ܗܳܢܳܐ ܐܶܬ݂ܳܐ ܗ̱ܘܳܐ ܒ݁ܪܽܘܚܳܐ ܠܗܰܝܟ݁ܠܳܐ . ܘܟ݂ܰܕ݂ ܡܰܥܠܺܝܢ ܠܶܗ ܐܰܒ݂ܳܗܰܘܗ̱ܝ̈ ܁ ܠܝܶܫܽܘܥ ܛܰܠܝܳܐ : ܕ݁ܢܶܥܒ݁ܕ݂ܽܘܢ ܚܠܳܦ݂ܰܘܗ̱ܝ ܐܰܝܟ݁ܰܢܳܐ ܕ݁ܰܦ݂ܩܺܝܕ݂ ܒ݁ܢܳܡܽܘܣܳܐ ܆

ܩܰܒ݁ܠܶܗ ܥܰܠ ܕ݁ܪܳܥܰܘܗ̱ܝ̈ . ܘܒ݂ܰܪܶܟ݂ ܠܰܐܠܳܗܳܐ ܂ ܘܶܐܡܰܪ .

ܡܶܟ݁ܺܝܠ ܫܰܪܳܐ ܐܰܢ̱ܬ݁ ܠܶܗ ܠܥܰܒ݂ܕ݁ܳܟ݂ ܡܳܪܝ ܅ ܐܰܝܟ݂ ܡܶܠܬ݂ܳܟ݂ ܒ݁ܰܫܠܳܡܳܐ ܆

ܕ݁ܗܳܐ ܚܙܰܝ̈ ܥܰܝܢܰܝ̈ ܚܢܳܢܳܟ݂ ܇

ܗܰܘ ܕ݁ܛܰܝܶܒ݂ܬ݁ ܒ݁ܦ݁ܰܪܨܽܘܦ݁ܳܐ ܕ݁ܟ݂ܽܠܗܶܝܢ ܐܶܡܘܳܬ݂ܳܐ̈ .

ܢܽܘܗܪܳܐ ܠܓ݂ܶܠܝܳܢܳܐ ܕ݁ܥܰܡ̱ܡܶܐ̈ ܂ ܘܫܽܘܒ݂ܚܳܐ ܠܥܰܡܳܟ݂ ܐܺܝܣܪܳܝܶܠ ܀

ܝܰܘܣܶܦ݂ ܕ݁ܶܝܢ ܘܶܐܡܶܗ ܂ ܬ݁ܰܡܺܝܗܺܝܢ ܗ̱ܘܰܘ ܥܰܠ ܐܰܝܠܶܝܢ ܕ݁ܡܶܬ݂ܡܰܠܠܳܢ̈ ܗ̱ܘܰܝ̈ ܥܠܰܘܗ̱ܝ .

ܘܒ݂ܰܪܶܟ݂ ܐܶܢܽܘܢ ܫܶܡܥܽܘܢ ܂ ܘܶܐܡܰܪ ܠܡܰܪܝܰܡ ܐܶܡܶܗ . ܗܳܐ ܗܳܢܳܐ ܣܺܝܡ ܠܡܰܦ݁ܽܘܠܬ݁ܳܐ ܂ ܘܠܰܩܝܳܡܳܐ ܕ݁ܣܰܓ݁ܺܝܶܐܐ̈ ܒ݁ܺܐܝܣܪܳܝܶܠ ܁ ܘܠܳܐܬ݂ܳܐ ܕ݁ܚܶܪܝܳܢܳܐ .

ܘܰܒ݂ܢܰܦ݂ܫܶܟ݂ܝ ܕ݁ܶܝܢ ܕ݁ܺܝܠܶܟ݂ܝ ܬ݁ܶܥܒ݁ܰܪ ܪܽܘܡܚܳܐ . ܐܰܝܟ݂ ܕ݁ܢܶܬ݂ܓ݁ܰܠܝܳܢ̈ ܡܰܚܫܒ݂ܳܬ݂ܳܐ̈ ܕ݁ܠܶܒ݁ܰܘܳܬ݂ܳܐ̈ ܕ݁ܣܰܓ݁ܺܝܶܐܐ̈ ܀.܀.܀܀

ܘܚܰܢܳܐ ܕ݁ܶܝܢ ܢܒ݂ܺܝܬ݂ܳܐ ܁ ܒ݁ܰܪܬ݂ܶܗ ܕ݁ܰܦ݂ܢܽܘܐܝܺܠ ܇ ܡܶܢ ܫܰܒ݂ܛܳܐ ܕ݁ܳܐܫܺܝܪ ܆ ܐܳܦ݂ ܗܺܝ ܩܰܫܺܝܫܰܬ݂ ܒ݁ܝܰܘܡܳܬ݂ܳܗ̈ ܗ̱ܘܳܬ݂ . ܘܰܫܒ݂ܰܥ ܫܢܺܝܢ̈ ܥܰܡ ܒ݁ܰܥܠܳܗ ܚܝܳܬ݂ ܡܶܢ ܒ݁ܬ݂ܽܘܠܽܘܬ݂ܳܗ .

ܘܰܗܘܳܬ݂ ܐܰܪܡܰܠܬ݁ܳܐ ܁ ܐܰܝܟ݂ ܫܢܺܝܢ̈ ܬ݁ܡܳܢܺܐܝܢ ܘܰܐܪܒ݁ܰܥ̈ . ܘܠܳܐ ܦ݁ܳܪܩܳܐ ܗ̱ܘܳܬ݂ ܡܶܢ ܗܰܝܟ݁ܠܳܐ . ܘܰܒ݂ܨܰܘܡܳܐ ܁ ܘܒ݂ܰܨܠܽܘܬ݂ܳܐ ܦ݁ܳܠܚܳܐ ܗ̱ܘܳܬ݂ . ܒ݁ܺܐܝܡܳܡܳܐ ܂ ܘܰܒ݂ܠܺܠܝܳܐ .

ܘܳܐܦ݂ ܗܺܝ ܩܳܡܰܬ݂ ܒ݁ܳܗ ܒ݁ܫܳܥܬ݂ܳܐ ܂ ܘܰܐܘܕ݁ܝܰܬ݂ ܠܡܳܪܝܳܐ . ܘܰܡܡܰܠܠܳܐ ܗ̱ܘܳܬ݂ ܥܠܰܘܗ̱ܝ ܥܰܡ ܟ݁ܽܠܢܳܫ ܇ ܕ݁ܰܡܣܰܟ݁ܶܐ ܗ̱ܘܳܐ ܠܦ݂ܽܘܪܩܳܢܳܗ ܕ݁ܽܐܘܪܺܫܠܶܡ .

ܘܟ݂ܰܕ݂ ܫܰܠܶܡܘ ܟ݁ܽܠ ܡܶܕ݁ܶܡ ܐܰܝܟ݂ ܕ݁ܰܒ݂ܢܳܡܽܘܣܳܐ ܕ݁ܡܳܪܝܳܐ ܆ ܗܦ݂ܰܟ݂ܘ ܠܰܓ݂ܠܺܝܠܳܐ . ܠܢܳܨܪܰܬ݂ ܡܕ݂ܺܝܢ̱ܬ݁ܗܽܘܢ .

ܛܰܠܝܳܐ ܕ݁ܶܝܢ ܪܳܒ݂ܶܐ ܗ̱ܘܳܐ ܂ ܘܡܶܬ݂ܚܰܝܰܠ ܒ݁ܪܽܘܚܳܐ . ܘܡܶܬ݂ܡܰܠܶܐ ܚܶܟ݂ܡܬ݂ܳܐ . ܘܛܰܝܒ݁ܽܘܬ݂ܳܐ ܕ݁ܰܐܠܳܗܳܐ ܐܺܝܬ݂ ܗ̱ܘܳܬ݂ ܥܠܰܘܗ̱ܝ .

ܘܐ̱ܢܳܫܰܘܗ̱ܝ̈ ܒ݁ܟ݂ܽܠ ܫܢܳܐ ܂ ܐܳܙܺܠ̱ܝܢ ܗ̱ܘܰܘ ܠܽܐܘܪܺܫܠܶܡ ܒ݁ܥܰܕ݂ܥܺܕ݂ܳܐ ܕ݁ܦ݂ܶܨܚܳܐ ܀

ܘܟ݂ܰܕ݂ ܗܘܳܐ ܒ݁ܰܪ ܫܢܺܝܢ̈ ܬ݁ܰܪܬ݁ܰܥܶܣܪܶܐ̈ ܆ ܣܠܶܩܘ ܐܰܝܟ݁ܰܢܳܐ ܕ݁ܰܡܥܳܕ݂ܺܝܢ ܗ̱ܘܰܘ ܠܥܰܕ݂ܥܺܕ݂ܳܐ .

ܘܟ݂ܰܕ݂ ܫܠܶܡܘ ܝܰܘܡܳܬ݂ܳܐ̈ ܂ ܗܦ݂ܰܟ݂ܘ ܠܗܽܘܢ . ܝܶܫܽܘܥ ܕ݁ܶܝܢ ܛܰܠܝܳܐ ܂ ܦ݁ܳܫ ܠܶܗ ܒ݁ܽܐܘܪܺܫܠܶܡ . ܘܝܰܘܣܶܦ݂ ܘܶܐܡܶܗ ܂ ܠܳܐ ܝܺܕ݂ܰܥܘ .

ܣܳܒ݂ܪܺܝܢ ܗ̱ܘܰܘ ܓ݁ܶܝܪ ܕ݁ܥܰܡ ܒ݁ܢܰܝ̈ ܠܘܺܝܬ݂ܗܽܘܢ ܗ̱ܽܘ . ܘܟ݂ܰܕ݂ ܐܶܬ݂ܰܘ ܡܰܪܕ݁ܶܐ ܝܰܘܡܳܐ ܚܰܕ݂ ܆ ܒ݁ܥܰܐܘܽܗ̱ܝ ܠܘܳܬ݂ ܐ̱ܢܳܫܽܘܬ݂ܗܽܘܢ ܁ ܘܰܠܘܳܬ݂ ܡܰܢ ܕ݁ܝܳܕ݂ܰܥ ܠܗܽܘܢ ܂

ܘܠܳܐ ܐܶܫܟ݁ܚܽܘܗ̱ܝ . ܘܰܗܦ݂ܰܟ݂ܘ ܠܗܽܘܢ ܬ݁ܽܘܒ݂ ܠܽܐܘܪܺܫܠܶܡ ܂ ܘܒ݂ܳܥܶܝܢ ܗ̱ܘܰܘ ܠܶܗ .

ܘܡܶܢ ܒ݁ܳܬ݂ܰܪ ܬ݁ܠܳܬ݂ܳܐ ܝܰܘܡܺܝܢ̈ ܆ ܐܶܫܟ݁ܚܽܘܗ̱ܝ ܒ݁ܗܰܝܟ݁ܠܳܐ ܁ ܟ݁ܰܕ݂ ܝܳܬ݂ܶܒ݂ ܡܶܨܥܰܬ݂ ܡܰܠܦ݂ܳܢܶܐ̈ . ܘܫܳܡܰܥ ܡܶܢܗܽܘܢ ܂ ܘܰܡܫܰܐܶܠ ܠܗܽܘܢ .

ܘܬ݂ܰܡܺܝܗܺܝܢ ܗܘܰܘ ܟ݁ܽܠܗܽܘܢ ܐܰܝܠܶܝܢ ܕ݁ܫܳܡܥܺܝܢ ܗ̱ܘܰܘ ܠܶܗ ܇ ܒ݁ܚܶܟ݂ܡܬ݂ܶܗ ܘܰܒ݂ܦ݂ܶܬ݂ܓ݂ܳܡܰܘܗ̱ܝ̈ ܀

ܘܟ݂ܰܕ݂ ܚܙܰܐܘܽܗ̱ܝ ܂ ܬ݁ܡܰܗܘ . ܘܶܐܡܪܰܬ݂ ܠܶܗ ܐܶܡܶܗ . ܒ݁ܶܪܝ ܂ ܠܡܳܢܳܐ ܥܒ݂ܰܕ݁ܬ݁ ܠܰܢ ܗܳܟ݂ܰܢܳܐ ܇ ܕ݁ܗܳܐ ܐܰܒ݂ܽܘܟ݂ ܘܶܐܢܳܐ ܒ݁ܛܽܘܪܳܦ݂ܳܐ ܣܰܓ݁ܺܝܳܐܐ ܒ݁ܳܥܶܝܢ ܗܘܰܝܢ ܠܳܟ݂ .

ܐܳܡܰܪ ܠܗܽܘܢ . ܡܳܢܳܐ ܒ݁ܳܥܶܝܢ ܗܘܰܝܬ݁ܽܘܢ ܠܺܝ . ܠܳܐ ܝܳܕ݂ܥܺܝܢ ܐܢ̱ܬ݁ܽܘܢ ܆ ܕ݁ܒ݂ܶܝܬ݂ ܐܳܒ݂ܝ ܘܳܠܶܐ ܠܺܝ ܕ݁ܶܐܗܘܶܐ ܆

ܗܶܢܽܘܢ ܕ݁ܶܝܢ ܠܳܐ ܐܶܫܬ݁ܰܘܕ݁ܰܥܘ ܠܡܶܠܬ݂ܳܐ ܂ ܕ݁ܶܐܡܰܪ ܠܗܽܘܢ .

ܘܰܢܚܶܬ݂ ܥܰܡܗܽܘܢ ܂ ܘܶܐܬ݂ܳܐ ܠܢܳܨܪܰܬ݂ . ܘܡܶܫܬ݁ܰܥܒ݁ܰܕ݂ ܗ̱ܘܳܐ ܠܗܽܘܢ . ܐܶܡܶܗ ܕ݁ܶܝܢ ܢܳܛܪܳܐ ܗ̱ܘܳܬ݂ ܟ݁ܽܠܗܶܝܢ ܡܶܠܶܐ̈ ܒ݁ܠܶܒ݁ܳܗ .

ܝܶܫܽܘܥ ܕ݁ܶܝܢ ܪܳܒ݂ܶܐ ܗ̱ܘܳܐ ܁ ܒ݁ܩܰܘܡܬ݂ܶܗ ܂ ܘܰܒ݂ܚܶܟ݂ܡܬ݂ܶܗ ܂ ܘܰܒ݂ܛܰܝܒ݁ܽܘܬ݂ܳܐ ܠܘܳܬ݂ ܐܰܠܳܗܳܐ ܂ ܘܰܒ݂ܢܰܝܢܳܫܳܐ̈ ܀

Chapter 3

ܒ݁ܰܫܢܰܬ݂ ܚܰܡܫܰܥܶܣܪܶܐ̈ ܕ݁ܶܝܢ ܕ݁ܡܰܠܟ݁ܽܘܬ݂ܶܗ ܕ݁ܛܺܝܒ݂ܶܪܺܝܳܘܣ ܩܶܣܰܪ ܆ ܒ݁ܗܺܓ݂ܡܳܢܽܘܬ݂ܳܐ ܕ݁ܦ݁ܳܢܛܺܝܳܘܣ ܦ݁ܺܝܠܰܛܳܘܣ ܒ݁ܺܝܗܽܘܕ݂ : ܟ݁ܰܕ݂ ܪܺܫܳܐ ܪܒ݂ܺܝܥܳܝܳܐ ܗܶܪܳܘܕ݂ܶܣ ܒ݁ܰܓ݂ܠܺܝܠܳܐ : ܘܦ݂ܺܝܠܺܝܦ݁ܳܘܣ ܐܰܚܽܘܗ̱ܝ ܁ ܪܺܫܳܐ ܪܒ݂ܺܝܥܳܝܳܐ : ܒ݁ܺܐܝܛܽܘܪܺܝܰܐ ܂ ܘܒ݂ܰܐܬ݂ܪܳܐ ܕ݁ܰܛܪܰܟ݂ܳܘܢܳܐ : ܘܠܽܘܣܰܢܺܝܰܐ ܪܺܫܳܐ ܪܒ݂ܺܝܥܳܝܳܐ ܁ ܕ݁ܰܐܒ݂ܺܝܠܺܝܢܶܐ ܆

ܒ݁ܪܰܒ݁ܽܘܬ݂ ܟ݁ܳܗܢܽܘܬ݂ܳܐ ܕ݁ܚܰܢܳܢ ܘܰܕ݂ܩܰܝܳܦ݂ܳܐ ܆ ܗܘܳܬ݂ ܡܶܠܬ݂ܳܐ ܕ݁ܰܐܠܳܗܳܐ ܥܰܠ ܝܽܘܚܰܢܳܢ ܒ݁ܰܪ ܙܟ݂ܰܪܝܳܐ ܒ݁ܚܽܘܪܒ݁ܳܐ .

ܘܶܐܬ݂ܳܐ ܒ݁ܟ݂ܽܠܶܗ ܐܰܬ݂ܪܳܐ ܕ݁ܰܚܕ݂ܳܪܰܝ̈ ܝܽܘܪܕ݁ܢܳܢ . ܟ݁ܰܕ݂ ܡܰܟ݂ܪܶܙ ܡܰܥܡܽܘܕ݂ܺܝܬ݂ܳܐ ܕ݁ܰܬ݂ܝܳܒ݂ܽܘܬ݂ܳܐ ܂ ܠܫܽܘܒ݂ܩܳܢܳܐ ܕ݁ܰܚܛܳܗܶܐ̈ ܀

ܐܰܝܟ݁ܰܢܳܐ ܕ݁ܰܟ݂ܬ݂ܺܝܒ݂ ܒ݁ܰܟ݂ܬ݂ܳܒ݂ܳܐ ܕ݁ܡܶܠܶܐ̈ ܕ݁ܶܐܫܰܥܝܳܐ ܢܒ݂ܺܝܳܐ ܂ ܕ݁ܶܐܡܰܪ . ܩܳܠܳܐ ܕ݁ܩܳܪܶܐ ܒ݁ܚܽܘܪܒ݁ܳܐ . ܛܰܝܶܒ݂ܘ ܐܽܘܪܚܶܗ ܕ݁ܡܳܪܝܳܐ ܆ ܘܰܬ݂ܪܽܘܨܘ ܒ݁ܰܦ݂ܩܰܥܬ݂ܳܐ ܫܒ݂ܺܝܠܶܐ̈ ܠܰܐܠܳܗܰܢ .

ܟ݁ܽܠܗܽܘܢ ܢܰܚܠܶܐ̈ ܢܶܬ݂ܡܠܽܘܢ . ܘܟ݂ܽܠܗܽܘܢ ܛܽܘܪܶܐ̈ ܘܪܳܡܳܬ݂ܳܐ̈ ܂ ܢܶܬ݂ܡܰܟ݁ܟ݂ܽܘܢ . ܘܢܶܗܘܶܐ ܥܰܪܡܳܐ ܠܫܰܦ݂ܝܳܐ . ܘܰܐܬ݂ܪܳܐ ܥܰܣܩܳܐ ܠܰܦ݂ܩܰܥܬ݂ܳܐ .

ܘܢܶܚܙܶܐ ܟ݁ܽܠ ܒ݁ܣܰܪ ܚܰܝܶܐ̈ ܕ݁ܰܐܠܳܗܳܐ ܀

ܘܶܐܡܰܪ ܗ̱ܘܳܐ ܠܟ݂ܶܢܫܶܐ̈ ܂ ܐܰܝܠܶܝܢ ܕ݁ܳܐܬ݂ܶܝܢ ܗ̱ܘܰܘ ܠܘܳܬ݂ܶܗ ܠܡܶܥܡܰܕ݂ . ܝܰܠܕ݁ܳܐ ܕ݁ܳܐܟ݂ܶܕ݂ܢܶܐ̈ ܆ ܡܰܢܽܘ ܚܰܘܺܝܟ݂ܽܘܢ ܠܡܶܥܪܰܩ ܡܶܢ ܪܽܘܓ݂ܙܳܐ ܕ݁ܰܥܬ݂ܺܝܕ݂ .

ܥܒ݂ܶܕ݂ܘ ܗܳܟ݂ܺܝܠ ܦ݁ܺܐܪܶܐ̈ ܕ݁ܫܳܘܶܝܢ ܠܰܬ݂ܝܳܒ݂ܽܘܬ݂ܳܐ . ܘܠܳܐ ܬ݁ܫܰܪܽܘܢ ܠܡܺܐܡܰܪ ܒ݁ܢܰܦ݂ܫܟ݂ܽܘܢ ܇ ܕ݁ܰܐܒ݂ܳܐ ܐܺܝܬ݂ ܠܰܢ ܐܰܒ݂ܪܳܗܳܡ . ܐܳܡܰܪ ܐ̱ܢܳܐ ܠܟ݂ܽܘܢ ܓ݁ܶܝܪ ܆ ܕ݁ܡܶܢ ܗܳܠܶܝܢ ܟ݁ܺܐܦ݂ܶܐ̈ ܡܶܫܟ݁ܰܚ ܐܰܠܳܗܳܐ ܠܰܡܩܳܡܽܘ ܒ݁ܢܰܝܳܐ̈ ܠܰܐܒ݂ܪܳܗܳܡ .

ܗܳܐ ܕ݁ܶܝܢ ܢܳܪܓ݂ܳܐ ܣܺܝܡ ܥܰܠ ܥܶܩܳܪܳܐ ܕ݁ܺܐܝܠܳܢܶܐ̈ . ܟ݁ܽܠ ܐܺܝܠܳܢܳܐ ܗܳܟ݂ܺܝܠ ܁ ܕ݁ܦ݂ܺܐܪܶܐ̈ ܛܳܒ݂ܶܐ̈ ܠܳܐ ܥܳܒ݂ܶܕ݂ ܆ ܡܶܬ݂ܦ݁ܣܶܩ ܂ ܘܰܒ݂ܢܽܘܪܳܐ ܢܳܦ݂ܶܠ ܀

ܘܰܡܫܰܐܠܺܝܢ ܗ̱ܘܰܘ ܠܶܗ ܟ݁ܶܢܫܶܐ̈ ܂ ܘܳܐܡܪܺܝܢ . ܡܳܢܳܐ ܗܳܟ݂ܺܝܠ ܢܶܥܒ݁ܶܕ݂ .

ܥܢܳܐ ܂ ܘܶܐܡܰܪ ܠܗܽܘܢ . ܡܰܢ ܕ݁ܺܐܝܬ݂ ܠܶܗ ܬ݁ܰܪܬ݁ܶܝܢ̈ ܟ݁ܽܘܬ݁ܺܝܢܝܳܢ̈ ܆ ܢܶܬ݁ܶܠ ܠܡܰܢ ܕ݁ܠܰܝܬ݁ ܠܶܗ . ܘܡܰܢ ܕ݁ܺܐܝܬ݂ ܠܶܗ ܣܰܝܒ݁ܳܪܬ݁ܳܐ ܆ ܗܳܟ݂ܰܢܳܐ ܢܶܥܒ݁ܶܕ݂ .

ܘܶܐܬ݂ܰܘ ܐܳܦ݂ ܡܳܟ݂ܣܶܐ̈ ܠܡܶܥܡܰܕ݂ . ܘܳܐܡܪܺܝܢ ܠܶܗ . ܡܰܠܦ݂ܳܢܳܐ ܂ ܡܳܢܳܐ ܢܶܥܒ݁ܶܕ݂ .

ܗܽܘ ܕ݁ܶܝܢ ܐܶܡܰܪ ܠܗܽܘܢ . ܠܳܐ ܬ݁ܶܬ݂ܒ݁ܥܽܘܢ ܡܶܕ݁ܶܡ ܝܰܬ݁ܺܝܪ ܥܰܠ ܡܳܐ ܕ݁ܰܦ݂ܩܺܝܕ݂ ܠܟ݂ܽܘܢ ܠܡܶܬ݂ܒ݁ܰܥ .

ܘܰܡܫܰܐܠܺܝܢ ܗ̱ܘܰܘ ܠܶܗ ܦ݁ܳܠܚܰܝ̈ ܐܶܣܛܪܰܛܺܝܰܐ . ܘܳܐܡܪܺܝܢ . ܡܳܢܳܐ ܢܶܥܒ݁ܶܕ݂ ܐܳܦ݂ ܚܢܰܢ . ܐܳܡܰܪ ܠܗܽܘܢ . ܠܳܐ ܒ݁ܐ̱ܢܳܫ ܬ݁ܶܬ݁ܛܰܓ݁ܪܽܘܢ . ܘܰܠܐ̱ܢܳܫ ܠܳܐ ܬ݁ܶܥܫܩܽܘܢ . ܘܢܶܣܦ݁ܩܳܢ̈ ܠܟ݂ܽܘܢ ܐܳܦ݂ܣܳܘܢܝܳܬ݂ܟ݂ܽܘܢ̈ ܀܀

ܟ݁ܰܕ݂ ܕ݁ܶܝܢ ܡܰܣܒ݁ܰܪ ܗ̱ܘܳܐ ܥܰܡܳܐ ܥܰܠ ܝܽܘܚܰܢܳܢ : ܘܟ݂ܽܠܗܽܘܢ ܡܶܬ݂ܚܰܫܒ݂ܺܝܢ ܗ̱ܘܰܘ ܒ݁ܠܶܒ݁ܗܽܘܢ : ܕ݁ܕ݂ܰܠܡܳܐ ܗܽܘܝܽܘ ܡܫܺܝܚܳܐ ܆

ܥܢܳܐ ܝܽܘܚܰܢܳܢ ܘܶܐܡܰܪ ܠܗܽܘܢ . ܐܶܢܳܐ ܗܳܐ ܡܰܥܡܶܕ݂ ܐ̱ܢܳܐ ܠܟ݂ܽܘܢ ܒ݁ܡܰܝܳܐ̈ . ܐܳܬ݂ܶܐ ܕ݁ܶܝܢ ܗܰܘ ܕ݁ܚܰܝܠܬ݂ܳܢ ܡܶܢܝ . ܗܰܘ ܕ݁ܠܳܐ ܫܳܘܶܐ ܐ̱ܢܳܐ ܕ݁ܶܐܫܪܶܐ ܥܰܪܩܶܐ̈ ܕ݁ܰܡܣܳܢܰܘܗ̱ܝ̈ . ܗܽܘ ܢܰܥܡܶܕ݂ܟ݂ܽܘܢ ܒ݁ܪܽܘܚܳܐ ܕ݁ܩܽܘܕ݂ܫܳܐ ܘܰܒ݂ܢܽܘܪܳܐ ܀

ܗܰܘ ܕ݁ܰܐܚܺܝܕ݂ ܪܰܦ݂ܫܳܐ ܒ݁ܺܐܝܕ݂ܶܗ ܂ ܘܰܡܕ݂ܰܟ݁ܶܐ ܐܶܕ݁ܪܰܘܗ̱ܝ̈ . ܘܚܶܛܶܐ̈ ܟ݁ܳܢܶܫ ܠܰܐܘܨܪܰܘܗ̱ܝ̈ . ܘܬ݂ܶܒ݂ܢܳܐ ܢܰܘܩܶܕ݂ ܒ݁ܢܽܘܪܳܐ ܕ݁ܠܳܐ ܕ݁ܳܥܟ݁ܳܐ ܀

ܐܳܦ݂ ܐ̱ܚܪܳܢܝܳܬ݂ܳܐ̈ ܕ݁ܶܝܢ ܣܰܓ݁ܺܝܳܐܬ݂ܳܐ̈ ܁ ܡܰܠܶܦ݂ ܗ̱ܘܳܐ ܂ ܘܰܡܣܰܒ݁ܰܪ ܠܥܰܡܳܐ ܀

ܗܶܪܳܘܕ݂ܶܣ ܕ݁ܶܝܢ ܛܶܛܪܰܪܟ݂ܰܐ ܆ ܡܶܛܽܠ ܕ݁ܡܶܬ݂ܟ݁ܣܶܣ ܗ̱ܘܳܐ ܡܶܢ ܝܽܘܚܰܢܳܢ ܥܰܠ ܗܶܪܳܘܕ݂ܺܝܰܐ ܐܰܢ̱ܬ݁ܰܬ݂ ܦ݂ܺܝܠܺܝܦ݁ܳܘܣ ܐܰܚܽܘܗ̱ܝ : ܘܥܰܠ ܟ݁ܽܠܗܶܝܢ ܒ݁ܺܝܫܳܬ݂ܳܐ̈ ܕ݁ܥܳܒ݂ܶܕ݂ ܗ̱ܘܳܐ ܆

ܐܰܘܣܶܦ݂ ܐܳܦ݂ ܗܳܕ݂ܶܐ ܥܰܠ ܟ݁ܽܠܗܶܝܢ ܆ ܘܚܰܒ݂ܫܶܗ ܠܝܽܘܚܰܢܳܢ ܒ݁ܶܝܬ݂ ܐܰܣܺܝܪܶܐ̈ ܀

ܗܘܳܐ ܕ݁ܶܝܢ ܟ݁ܰܕ݂ ܥܡܰܕ݂ ܟ݁ܽܠܶܗ ܥܰܡܳܐ ܆ ܘܳܐܦ݂ ܝܶܫܽܘܥ ܥܡܰܕ݂ . ܘܟ݂ܰܕ݂ ܡܨܰܠܶܐ ܐܶܬ݂ܦ݁ܬ݂ܰܚܘ ܫܡܰܝܳܐ .

ܘܢܶܚܬ݁ܰܬ݂ ܪܽܘܚܳܐ ܕ݁ܩܽܘܕ݂ܫܳܐ ܥܠܰܘܗ̱ܝ ܂ ܒ݁ܰܕ݂ܡܽܘܬ݂ ܓ݁ܽܘܫܡܳܐ ܕ݁ܝܰܘܢܳܐ . ܘܩܳܠܳܐ ܗܘܳܐ ܡܶܢ ܫܡܰܝܳܐ ܂ ܕ݁ܳܐܡܰܪ . ܐܰܢ̱ܬ݁ ܗ̱ܽܘ ܒ݁ܶܪܝ ܚܰܒ݁ܺܝܒ݂ܳܐ ܁ ܕ݁ܒ݂ܳܟ݂ ܐܶܨܛܒ݂ܺܝܬ݂ ܀

ܗܽܘ ܕ݁ܶܝܢ ܝܶܫܽܘܥ ܐܺܝܬ݂ܰܘܗ̱ܝ ܗ̱ܘܳܐ ܐܰܝܟ݂ ܒ݁ܰܪ ܫܢܺܝܢ̈ ܬ݁ܠܳܬ݂ܺܝܢ . ܘܡܶܣܬ݁ܒ݂ܰܪ ܗ̱ܘܳܐ ܆ ܒ݁ܰܪ ܝܰܘܣܶܦ݂ . ܒ݁ܰܪ ܗܶܠܺܝ .

ܒ݁ܰܪ ܡܰܛܬ݂ܰܬ݂ . ܒ݁ܰܪ ܠܶܘܺܝ . ܒ݁ܰܪ ܡܶܠܟ݁ܺܝ . ܒ݁ܰܪ ܝܰܐܢܺܝ . ܒ݁ܰܪ ܝܰܘܣܶܦ݂ .

ܒ݁ܰܪ ܡܰܬ݁ܬ݂ܰܐ . ܒ݁ܰܪ ܥܰܡܽܘܨ . ܒ݁ܰܪ ܢܰܚܽܘܡ . ܒ݁ܰܪ ܚܶܣܠܺܝ . ܒ݁ܰܪ ܢܰܓ݁ܺܝ .

ܒ݁ܰܪ ܡܳܐܰܬ݂ . ܒ݁ܰܪ ܡܰܛܰܬ݂ . ܒ݁ܰܪ ܫܰܡܥܺܝ . ܒ݁ܰܪ ܝܰܘܣܶܦ݂ . ܒ݁ܰܪ ܝܺܗܽܘܕ݂ܳܐ .

ܒ݁ܰܪ ܝܽܘܚܰܢܳܢ . ܒ݁ܰܪ ܪܳܣܳܐ . ܒ݁ܰܪ ܙܽܘܪܒ݁ܳܒ݂ܶܠ . ܒ݁ܰܪ ܫܶܠܰܬ݂ܺܐܝܠ . ܒ݁ܰܪ ܢܺܪܺܝ .

ܒ݁ܰܪ ܡܶܠܟ݁ܺܝ . ܒ݁ܰܪ ܐܰܕ݁ܺܝ . ܒ݁ܰܪ ܩܽܘܣܰܡ . ܒ݁ܰܪ ܐܶܠܡܽܘܕ݂ܳܕ݂ . ܒ݁ܰܪ ܥܺܝܪ .

ܒ݁ܰܪ ܝܽܘܣܺܐ . ܒ݁ܰܪ ܐܶܠܺܝܥܳܙܳܪ . ܒ݁ܰܪ ܝܽܘܪܰܡ . ܒ݁ܰܪ ܡܰܬ݂ܺܝܬ݂ܳܐ . ܒ݁ܰܪ ܠܶܘܺܝ .

ܒ݁ܰܪ ܫܶܡܥܽܘܢ . ܒ݁ܰܪ ܝܺܗܽܘܕ݂ܳܐ . ܒ݁ܰܪ ܝܰܘܣܶܦ݂ . ܒ݁ܰܪ ܝܽܘܢܳܡ . ܒ݁ܰܪ ܐܶܠܺܝܰܩܺܝ

ܒ݁ܰܪ ܡܰܠܝܳܐ . ܒ݁ܰܪ ܡܰܐܢܺܝ . ܒ݁ܰܪ ܡܰܛܬ݂ܳܐ . ܒ݁ܰܪ ܢܳܬ݂ܳܢ . ܒ݁ܰܪ ܕ݁ܰܘܺܝܕ݂ .

ܒ݁ܰܪ ܐܺܝܫܰܝ . ܒ݁ܰܪ ܥܽܘܒ݂ܺܝܕ݂ . ܒ݁ܰܪ ܒ݁ܳܥܳܙ . ܒ݁ܰܪ ܣܰܠܡܳܘܢ . ܒ݁ܰܪ ܢܰܚܫܽܘܢ .

ܒ݁ܰܪ ܥܰܡܺܝܢܳܕ݂ܳܒ݂ . ܒ݁ܰܪ ܐܳܪܳܡ . ܒ݁ܰܪ ܚܶܨܪܽܘܢ . ܒ݁ܰܪ ܦ݁ܰܪܨ . ܒ݁ܰܪ ܝܺܗܽܘܕ݂ܳܐ .

ܒ݁ܰܪ ܝܰܥܩܽܘܒ݂ . ܒ݁ܰܪ ܐܺܝܣܚܳܩ . ܒ݁ܰܪ ܐܰܒ݂ܪܳܗܳܡ . ܒ݁ܰܪ ܬ݁ܰܪܰܚ . ܒ݁ܰܪ ܢܳܚܽܘܪ .

ܒ݁ܰܪ ܣܳܪܽܘܓ݂ . ܒ݁ܰܪ ܐܰܪܥܽܘ . ܒ݁ܰܪ ܦ݁ܳܠܳܓ݂ . ܒ݁ܰܪ ܥܳܒ݂ܳܪ . ܒ݁ܰܪ ܫܳܠܳܚ .

ܒ݁ܰܪ ܩܰܝܢܰܢ . ܒ݁ܰܪ ܐܰܪܦ݂ܰܟ݂ܫܳܪ . ܒ݁ܰܪ ܫܺܝܡ . ܒ݁ܰܪ ܢܽܘܚ . ܒ݁ܰܪ ܠܰܡܶܟ݂ .

ܒ݁ܰܪ ܡܰܬ݂ܽܘܫܠܰܚ . ܒ݁ܰܪ ܚܢܽܘܟ݂ . ܒ݁ܰܪ ܝܰܪܕ݁ . ܒ݁ܰܪ ܡܰܗܠܳܠܳܐܝܶܠ . ܒ݁ܰܪ ܩܰܝܢܰܢ .

ܒ݁ܰܪ ܐܰܢܽܘܫ . ܒ݁ܰܪ ܫܺܝܬ݂ . ܒ݁ܰܪ ܐܳܕ݂ܳܡ . ܕ݁ܡܶܢ ܐܰܠܳܗܳܐ ܀.܀.܀܀

Chapter 4

ܝܶܫܽܘܥ ܕ݁ܶܝܢ ܁ ܟ݁ܰܕ݂ ܡܠܶܐ ܪܽܘܚܳܐ ܕ݁ܩܽܘܕ݂ܫܳܐ ܂ ܗܦ݂ܰܟ݂ ܡܶܢ ܝܽܘܪܕ݁ܢܳܢ . ܘܰܕ݂ܒ݂ܰܪܬ݂ܶܗ ܪܽܘܚܳܐ ܠܚܽܘܪܒ݁ܳܐ ܂

ܝܰܘܡܳܬ݂ܳܐ̈ ܐܰܪܒ݁ܥܺܝܢ̈ ܆ ܕ݁ܢܶܬ݂ܢܰܣܶܐ ܡܶܢ ܐܳܟ݂ܶܠܩܰܪܨܳܐ ܀ ܘܠܳܐ ܠܥܶܣ ܡܶܕ݁ܶܡ ܒ݁ܗܳܢܽܘܢ ܝܰܘܡܳܬ݂ܳܐ̈ . ܘܟ݂ܰܕ݂ ܫܰܠܶܡ ܐܶܢܽܘܢ ܆ ܠܚܰܪܬ݂ܳܐ ܟ݁ܦ݂ܶܢ .

ܘܶܐܡܰܪ ܠܶܗ ܐܳܟ݂ܶܠܩܰܪܨܳܐ . ܐܶܢ ܒ݁ܪܶܗ ܐܰܢ̱ܬ݁ ܕ݁ܰܐܠܳܗܳܐ ܆ ܐܶܡܰܪ ܠܟ݂ܺܐܦ݂ܳܐ ܗܳܕ݂ܶܐ ܕ݁ܬ݂ܶܗܘܶܐ ܠܰܚܡܳܐ .

ܥܢܳܐ ܝܶܫܽܘܥ ܂ ܘܶܐܡܰܪ ܠܶܗ . ܟ݁ܬ݂ܺܝܒ݂ ܗ̱ܘ ܂ ܕ݁ܠܳܐ ܗ̱ܘܳܐ ܒ݁ܠܰܚܡܳܐ ܒ݁ܰܠܚܽܘܕ݂ ܚܳܝܶܐ ܒ݁ܰܪܢܳܫܳܐ ܆ ܐܶܠܳܐ ܒ݁ܟ݂ܽܠ ܦ݁ܶܬ݂ܓ݂ܳܡ ܕ݁ܰܐܠܳܗܳܐ ܀

ܘܰܐܣܩܶܗ ܣܳܛܳܢܳܐ ܠܛܽܘܪܳܐ ܪܳܡܳܐ . ܘܚܰܘܝܶܗ ܟ݁ܽܠܗܶܝܢ ܡܰܠܟ݁ܘܳܬ݂ܳܐ̈ ܕ݁ܰܐܪܥܳܐ ܒ݁ܥܶܕ݁ܳܢܳܐ ܙܥܽܘܪܳܐ .

ܘܶܐܡܰܪ ܠܶܗ ܐܳܟ݂ܶܠܩܰܪܨܳܐ . ܠܳܟ݂ ܐܶܬ݁ܶܠ ܫܽܘܠܛܳܢܳܐ ܗܳܢܳܐ ܟ݁ܽܠܶܗ ܘܫܽܘܒ݂ܚܶܗ ܂ ܕ݁ܠܺܝ ܡܰܫܠܰܡ ܇ ܘܰܠܡܰܢ ܕ݁ܶܐܨܒ݁ܶܐ ܂ ܝܳܗܶܒ݂ ܐ̱ܢܳܐ ܠܶܗ .

ܐܶܢ ܗܳܟ݂ܺܝܠ ܬ݁ܶܣܓ݁ܽܘܕ݂ ܩܕ݂ܳܡܰܝ ܆ ܕ݁ܺܝܠܳܟ݂ ܢܶܗܘܶܐ ܟ݁ܽܠܶܗ .

ܥܢܳܐ ܝܶܫܽܘܥ ܂ ܘܶܐܡܰܪ ܠܶܗ . ܟ݁ܬ݂ܺܝܒ݂ ܗ̱ܘ ܕ݁ܰܠܡܳܪܝܳܐ ܐܰܠܳܗܳܟ݂ ܬ݁ܶܣܓ݁ܽܘܕ݂ . ܘܠܶܗ ܒ݁ܰܠܚܽܘܕ݂ܰܘܗ̱ܝ ܬ݁ܶܦ݂ܠܽܘܚ ܀

ܘܰܐܝܬ݁ܝܶܗ ܠܽܐܘܪܺܫܠܶܡ . ܘܰܐܩܺܝܡܶܗ ܥܰܠ ܟ݁ܶܢܦ݂ܳܐ ܕ݁ܗܰܝܟ݁ܠܳܐ ܂ ܘܶܐܡܰܪ ܠܶܗ . ܐܶܢ ܒ݁ܪܶܗ ܐܰܢ̱ܬ݁ ܕ݁ܰܐܠܳܗܳܐ ܆ ܐܰܪܡܳܐ ܢܰܦ݂ܫܳܟ݂ ܡܶܟ݁ܳܐ ܠܬ݂ܰܚܬ݁ .

ܟ݁ܬ݂ܺܝܒ݂ ܓ݁ܶܝܪ ܆ ܕ݁ܰܠܡܰܠܰܐܟ݂ܰܘܗ̱ܝ̈ . ܢܦ݂ܰܩܶܕ݂ ܥܠܰܝܟ݁ ܕ݁ܰܢܢܰܛܪܽܘܢܳܟ݂ .

ܘܥܰܠ ܕ݁ܪܳܥܰܝܗܽܘܢ̈ ܢܶܫܩܠܽܘܢܳܟ݂ ܆ ܕ݁ܠܳܐ ܬ݁ܶܬ݁ܩܶܠ ܪܶܓ݂ܠܳܟ݂ ܒ݁ܟ݂ܺܐܦ݂ܳܐ .

ܥܢܳܐ ܕ݁ܶܝܢ ܝܶܫܽܘܥ ܂ ܘܶܐܡܰܪ ܠܶܗ . ܐܰܡܺܝܪ ܗ̱ܘ ܂ ܕ݁ܠܳܐ ܬ݁ܢܰܣܶܐ ܠܡܳܪܝܳܐ ܐܰܠܳܗܳܟ݂ ܀

ܘܟ݂ܰܕ݂ ܫܰܠܶܡ ܐܳܟ݂ܶܠܩܰܪܨܳܐ ܟ݁ܽܠܗܽܘܢ ܢܶܣܝܽܘܢܰܘܗ̱ܝ̈ ܆ ܦ݁ܪܰܩ ܡܶܢ ܠܘܳܬ݂ܶܗ ܥܰܕ݂ ܙܰܒ݂ܢܳܐ ܀܀

ܘܰܗܦ݂ܰܟ݂ ܝܶܫܽܘܥ ܒ݁ܚܰܝܠܳܐ ܕ݁ܪܽܘܚܳܐ ܠܰܓ݂ܠܺܝܠܳܐ . ܘܰܢܦ݂ܰܩ ܥܠܰܘܗ̱ܝ ܛܶܒ݁ܳܐ ܂ ܒ݁ܟ݂ܽܠܶܗ ܐܰܬ݂ܪܳܐ ܕ݁ܰܚܕ݂ܳܪܰܝܗܽܘܢ̈ .

ܘܗܽܘ ܡܰܠܶܦ݂ ܗ̱ܘܳܐ ܒ݁ܰܟ݂ܢܽܘܫܳܬ݂ܗܽܘܢ̈ ܆ ܘܡܶܫܬ݁ܰܒ݁ܰܚ ܗ̱ܘܳܐ ܡܶܢ ܟ݁ܽܠ ܐ̱ܢܳܫ ܀

ܘܶܐܬ݂ܳܐ ܠܢܳܨܪܰܬ݂ ܁ ܐܰܝܟ݁ܳܐ ܕ݁ܶܐܬ݂ܪܰܒ݁ܺܝ ܆ ܘܥܰܠ ܐܰܝܟ݁ܰܢܳܐ ܕ݁ܰܡܥܳܕ݂ ܗ̱ܘܳܐ ܠܰܟ݂ܢܽܘܫܬ݁ܳܐ ܂ ܒ݁ܝܰܘܡܳܐ ܕ݁ܫܰܒ݁ܬ݂ܳܐ . ܘܩܳܡ ܠܡܶܩܪܳܐ ܆

ܘܶܐܬ݂ܺܝܗܶܒ݂ ܠܶܗ ܣܶܦ݂ܪܳܐ ܕ݁ܶܐܫܰܥܝܳܐ ܢܒ݂ܺܝܳܐ . ܘܰܦ݂ܬ݂ܰܚ ܝܶܫܽܘܥ ܣܶܦ݂ܪܳܐ ܆ ܘܶܐܫܟ݁ܰܚ ܕ݁ܽܘܟ݁ܬ݂ܳܐ ܂ ܐܰܝܟ݁ܳܐ ܕ݁ܰܟ݂ܬ݂ܺܝܒ݂ .

ܪܽܘܚܶܗ ܕ݁ܡܳܪܝܳܐ ܥܠܰܝ . ܘܡܶܛܽܠ ܗܳܕ݂ܶܐ ܡܰܫܚܰܢܝ ܂ ܠܰܡܣܰܒ݁ܳܪܽܘ ܠܡܶܣܟ݁ܺܢܶܐ̈ . ܘܫܰܠܚܰܢܝ ܂ ܠܡܰܐܣܳܝܽܘ ܠܰܬ݂ܒ݂ܺܝܪܰܝ̈ ܠܶܒ݁ܳܐ . ܘܰܠܡܰܟ݂ܪܳܙܽܘ ܠܰܫܒ݂ܰܝܳܐ̈ ܫܽܘܒ݂ܩܳܢܳܐ ܂ ܘܠܰܥܘܺܝܪܶܐ̈ ܚܙܳܝܳܐ . ܘܠܰܡܫܰܪܳܪܽܘ ܠܰܬ݂ܒ݂ܺܝܪܶܐ̈ ܒ݁ܫܽܘܒ݂ܩܳܢܳܐ .

ܘܰܠܡܰܟ݂ܪܳܙܽܘ ܫܰܢ̱ܬ݁ܳܐ ܡܩܰܒ݁ܰܠܬ݁ܳܐ ܠܡܳܪܝܳܐ .

ܘܰܟ݂ܪܰܟ݂ ܣܶܦ݂ܪܳܐ ܂ ܘܝܰܗܒ݁ܶܗ ܠܰܡܫܰܡܫܳܢܳܐ ܂ ܘܶܐܙܰܠ ܝܺܬ݂ܶܒ݂ . ܟ݁ܽܠܗܽܘܢ ܕ݁ܶܝܢ ܕ݁ܒ݂ܰܟ݂ܢܽܘܫܬ݁ܳܐ ܆ ܥܰܝܢܰܝܗܽܘܢ̈ ܚܳܝܪܳܢ̈ ܗ̱ܘܰܝ̈ ܒ݁ܶܗ .

ܘܫܰܪܺܝ ܠܡܺܐܡܰܪ ܠܘܳܬ݂ܗܽܘܢ . ܕ݁ܝܰܘܡܳܢܳܐ ܐܶܫܬ݁ܰܠܰܡ ܟ݁ܬ݂ܳܒ݂ܳܐ ܗܳܢܳܐ ܒ݁ܶܐܕ݂ܢܰܝܟ݁ܽܘܢ̈ .

ܘܣܳܗܕ݁ܺܝܢ ܗܘܰܘ ܠܶܗ ܟ݁ܽܠܗܽܘܢ . ܘܡܶܬ݁ܕ݁ܰܡܪܺܝܢ ܗ̱ܘܰܘ ܒ݁ܡܶܠܶܐ̈ ܕ݁ܛܰܝܒ݁ܽܘܬ݂ܳܐ ܕ݁ܢܳܦ݂ܩܳܢ̈ ܗ̱ܘܰܝ̈ ܡܶܢ ܦ݁ܽܘܡܶܗ . ܘܳܐܡܪܺܝܢ ܗ̱ܘܰܘ . ܠܳܐ ܗ̱ܘܳܐ ܗܳܢܳܐ ܒ݁ܰܪ ܝܰܘܣܶܦ݂ ܀܀

ܐܳܡܰܪ ܠܗܽܘܢ ܝܶܫܽܘܥ . ܟ݁ܒ݂ܰܪ ܬ݁ܺܐܡܪܽܘܢ ܠܺܝ ܡܰܬ݂ܠܳܐ ܗܳܢܳܐ . ܐܳܣܝܳܐ ܐܰܣܳܐ ܢܰܦ݂ܫܳܟ݂ . ܘܟ݂ܽܠ ܕ݁ܰܫܡܰܥܢ ܁ ܕ݁ܰܥܒ݂ܰܕ݁ܬ݁ ܒ݁ܰܟ݂ܦ݂ܰܪܢܰܚܽܘܡ ܆ ܥܒ݂ܶܕ݂ ܐܳܦ݂ ܗܳܪܟ݁ܳܐ ܒ݁ܰܡܕ݂ܺܝܢ̱ܬ݁ܳܟ݂ .

ܗ̱ܘ ܕ݁ܶܝܢ ܐܶܡܰܪ . ܐܰܡܺܝܢ ܐܳܡܰܪ ܐ̱ܢܳܐ ܠܟ݂ܽܘܢ ܆ ܕ݁ܠܰܝܬ݁ ܢܒ݂ܺܝܳܐ ܕ݁ܡܶܬ݂ܩܰܒ݁ܰܠ ܒ݁ܰܡܕ݂ܺܝܢ̱ܬ݁ܶܗ .

ܫܪܳܪܳܐ ܓ݁ܶܝܪ ܐܳܡܰܪ ܐ̱ܢܳܐ ܠܟ݂ܽܘܢ . ܕ݁ܣܰܓ݁ܺܝ ܐܰܪܡܠܳܬ݂ܳܐ̈ ܐܺܝܬ݂ ܗ̱ܘܰܝ̈ ܒ݁ܺܐܝܣܪܳܝܶܠ ܂ ܒ݁ܝܰܘܡܰܝ̈ ܐܺܠܺܝܳܐ ܢܒ݂ܺܝܳܐ ܇ ܟ݁ܰܕ݂ ܐܶܬ݁ܬ݁ܚܶܕ݂ܘ ܫܡܰܝܳܐ̈ ܫܢܺܝܢ̈ ܬ݁ܠܳܬ݂ ܘܝܰܪܚܶܐ̈ ܫܬ݁ܳܐ ܇ ܘܰܗܘܳܐ ܟ݁ܰܦ݂ܢܳܐ ܪܰܒ݁ܳܐ ܒ݁ܟ݂ܽܠܳܗ ܐܰܪܥܳܐ .

ܘܰܠܘܳܬ݂ ܚܕ݂ܳܐ ܡܶܢܗܶܝܢ ܠܳܐ ܐܶܫܬ݁ܰܕ݁ܰܪ ܐܺܠܺܝܳܐ ܆ ܐܶܠܳܐ ܠܨܰܪܦ݁ܰܬ݂ ܕ݁ܨܰܝܕ݁ܳܢ ܂ ܠܘܳܬ݂ ܐܰܢ̱ܬ݁ܬ݂ܳܐ ܐܰܪܡܰܠܬ݁ܳܐ .

ܘܣܰܓ݁ܺܝܶܐܐ̈ ܓ݁ܰܪܒ݁ܶܐ̈ ܐܺܝܬ݂ ܗ̱ܘܰܘ ܒ݁ܶܝܬ݂ ܐܺܝܣܪܳܝܶܠ ܂ ܒ݁ܝܰܘܡܰܝ̈ ܐܶܠܺܝܫܰܥ ܢܒ݂ܺܝܳܐ ܇ ܘܚܰܕ݂ ܡܶܢܗܽܘܢ ܠܳܐ ܐܶܬ݁ܕ݁ܰܟ݁ܺܝ ܆ ܐܶܠܳܐ ܐܶܢ ܢܰܥܡܳܢ ܐܰܪܡܳܝܳܐ .

ܘܟ݂ܰܕ݂ ܫܡܰܥܘ ܗܳܠܶܝܢ ܁ ܗܳܢܽܘܢ ܕ݁ܒ݂ܰܟ݂ܢܽܘܫܬ݁ܳܐ ܆ ܐܶܬ݂ܡܠܺܝܘ ܚܶܡܬ݁ܳܐ ܟ݁ܽܠܗܽܘܢ :

ܘܩܳܡܘ ܐܰܦ݁ܩܽܘܗ̱ܝ ܠܒ݂ܰܪ ܡܶܢ ܡܕ݂ܺܝܢ̱ܬ݁ܳܐ ܆ ܘܰܐܝܬ݁ܝܽܘܗ̱ܝ ܥܕ݂ܰܡܳܐ ܠܰܓ݂ܒ݂ܺܝܢܳܐ ܕ݁ܛܽܘܪܳܐ ܇ ܗܰܘ ܕ݁ܰܡܕ݂ܺܝܢ̱ܬ݁ܗܽܘܢ ܒ݁ܰܢܝܳܐ ܗ̱ܘܳܬ݂ ܥܠܰܘܗ̱ܝ ܂ ܕ݁ܢܶܫܕ݁ܽܘܢܳܝܗ̱ܝ ܡܶܢ ܫܩܺܝܦ݂ܳܐ .

ܗܽܘ ܕ݁ܶܝܢ ܥܒ݂ܰܪ ܒ݁ܰܝܢܳܬ݂ܗܽܘܢ ܘܶܐܙܰܠ ܀

ܘܰܢܚܶܬ݂ ܠܰܟ݂ܦ݂ܰܪܢܰܚܽܘܡ ܡܕ݂ܺܝܢ̱ܬ݁ܳܐ ܕ݁ܰܓ݂ܠܺܝܠܳܐ ܆ ܘܡܰܠܶܦ݂ ܗ̱ܘܳܐ ܠܗܽܘܢ ܒ݁ܫܰܒ݁ܶܐ̈ .

ܘܬ݂ܰܡܺܝܗܺܝܢ ܗܘܰܘ ܒ݁ܝܽܘܠܦ݁ܳܢܶܗ ܂ ܕ݁ܰܡܫܰܠܛܳܐ ܗ̱ܘܳܬ݂ ܡܶܠܬ݂ܶܗ ܀܀

ܘܺܐܝܬ݂ ܗ̱ܘܳܐ ܒ݁ܰܟ݂ܢܽܘܫܬ݁ܳܐ ܁ ܓ݁ܰܒ݂ܪܳܐ ܕ݁ܺܐܝܬ݂ ܗ̱ܘܳܐ ܒ݁ܶܗ ܂ ܪܽܘܚܳܐ ܕ݁ܫܺܐܕ݂ܳܐ ܛܰܢܦ݂ܳܐ . ܘܰܙܥܰܩ ܒ݁ܩܳܠܳܐ ܪܳܡܳܐ ܂

ܘܶܐܡܰܪ . ܫܒ݂ܽܘܩܰܝܢܝ . ܡܳܐ ܠܰܢ ܘܠܳܟ݂ ܁ ܝܶܫܽܘܥ ܅ ܢܳܨܪܳܝܳܐ . ܐܶܬ݂ܰܝܬ݁ ܠܡܰܘܒ݁ܳܕ݂ܽܘܬ݂ܰܢ . ܝܳܕ݂ܰܥ ܐ̱ܢܳܐ ܠܳܟ݂ ܡܰܢ ܐܰܢ̱ܬ݁ ܁ ܩܰܕ݁ܺܝܫܶܗ ܅ ܕ݁ܰܐܠܳܗܳܐ .

ܘܰܟ݂ܐܳܐ ܒ݁ܶܗ ܝܶܫܽܘܥ ܂ ܘܶܐܡܰܪ . ܣܟ݂ܽܘܪ ܦ݁ܽܘܡܳܟ݂ ܂ ܘܦ݂ܽܘܩ ܡܶܢܶܗ . ܘܰܫܕ݂ܳܝܗ̱ܝ ܫܺܐܕ݂ܳܐ ܒ݁ܰܡܨܰܥܬ݂ܳܐ ܆ ܘܰܢܦ݂ܰܩ ܡܶܢܶܗ ܂ ܟ݁ܰܕ݂ ܠܳܐ ܣܪܰܚ ܒ݁ܶܗ ܡܶܕ݁ܶܡ .

ܘܬ݂ܶܡܗܳܐ ܪܰܒ݁ܳܐ ܐܶܚܰܕ݂ ܠܟ݂ܽܠܢܳܫ . ܘܰܡܡܰܠܠܺܝܢ ܗ̱ܘܰܘ ܁ ܥܰܡ ܚܕ݂ܳܕ݂ܶܐ̈ ܘܳܐܡܪܺܝܢ . ܡܳܢܳܐ ܗ̱ܝ ܟ݁ܰܝ ܡܶܠܬ݂ܳܐ ܗܳܕ݂ܶܐ ܇ ܕ݁ܰܒ݂ܫܽܘܠܛܳܢܳܐ ܘܰܒ݂ܚܰܝܠܳܐ ܦ݁ܳܩܕ݁ܳܐ ܠܪܽܘܚܶܐ̈ ܛܰܢܦ݂ܳܬ݂ܳܐ̈ ܂ ܘܢܳܦ݂ܩܳܢ̈ .

ܘܰܢܦ݂ܰܩ ܥܠܰܘܗ̱ܝ ܛܶܒ݁ܳܐ ܒ݁ܟ݂ܽܠܶܗ ܐܰܬ݂ܪܳܐ ܕ݁ܰܚܕ݂ܳܪܰܝܗܽܘܢ̈ ܀

ܘܟ݂ܰܕ݂ ܢܦ݂ܰܩ ܝܶܫܽܘܥ ܡܶܢ ܟ݁ܢܽܘܫܬ݁ܳܐ ܆ ܥܰܠ ܠܒ݂ܰܝܬ݁ܶܗ ܕ݁ܫܶܡܥܽܘܢ . ܘܰܚܡܳܬ݂ܶܗ ܕ݁ܫܶܡܥܽܘܢ ܂ ܐܰܠܺܝܨܳܐ ܗ̱ܘܳܬ݂ ܒ݁ܶܐܫܳܬ݂ܳܐ ܪܰܒ݁ܬ݂ܳܐ . ܘܰܒ݂ܥܰܘ ܡܶܢܶܗ ܡܶܛܽܠܳܬ݂ܳܗ .

ܘܩܳܡ ܠܥܶܠ ܡܶܢܳܗ ܆ ܘܰܟ݂ܐܳܐ ܒ݁ܶܐܫܳܬ݂ܳܗ ܂ ܘܰܫܒ݂ܰܩܬ݂ܳܗ . ܘܡܶܚܕ݂ܳܐ ܩܳܡܰܬ݂ ܂ ܘܰܡܫܰܡܫܳܐ ܗ̱ܘܳܬ݂ ܠܗܽܘܢ ܀

ܡܰܥܪܳܒ݂ܰܝ̈ ܫܶܡܫܳܐ ܕ݁ܶܝܢ ܆ ܟ݁ܽܠܗܽܘܢ ܐܰܝܠܶܝܢ ܕ݁ܺܐܝܬ݂ ܗ̱ܘܳܐ ܠܗܽܘܢ ܟ݁ܪܺܝܗܶܐ̈ ܁ ܕ݁ܰܟ݂ܪܺܝܗܺܝܢ ܒ݁ܟ݂ܽܘܪܗܳܢܶܐ̈ ܡܫܰܚܠܦ݂ܶܐ̈ ܂ ܐܰܝܬ݁ܺܝܘ ܐܶܢܽܘܢ ܠܘܳܬ݂ܶܗ . ܗܽܘ ܕ݁ܶܝܢ ܥܰܠ ܚܰܕ݂ ܚܰܕ݂ ܡܶܢܗܽܘܢ ܁ ܐܺܝܕ݂ܶܗ ܣܳܐܶܡ ܗ̱ܘܳܐ ܂ ܘܡܰܐܣܶܐ ܗ̱ܘܳܐ ܠܗܽܘܢ .

ܘܢܳܦ݂ܩܺܝܢ ܗ̱ܘܰܘ ܐܳܦ݂ ܫܺܐܕ݂ܶܐ̈ ܡܶܢ ܣܰܓ݁ܺܝܶܐܐ̈ . ܟ݁ܰܕ݂ ܡܰܙܥܩܺܝܢ ܂ ܘܳܐܡܪܺܝܢ . ܕ݁ܰܐܢ̱ܬ݁ ܗ̱ܽܘ ܡܫܺܝܚܳܐ ܒ݁ܪܶܗ ܕ݁ܰܐܠܳܗܳܐ . ܘܟ݂ܳܐܶܐ ܗ̱ܘܳܐ ܒ݁ܗܽܘܢ ܆ ܘܠܳܐ ܫܳܒ݂ܶܩ ܗ̱ܘܳܐ ܠܗܽܘܢ ܕ݁ܢܺܐܡܪܽܘܢ ܂ ܕ݁ܝܳܕ݂ܥܺܝܢ ܕ݁ܗܽܘܝܽܘ ܡܫܺܝܚܳܐ ܀

ܘܰܠܨܰܦ݂ܪܶܗ ܕ݁ܝܰܘܡܳܐ ܂ ܢܦ݂ܰܩ ܐܶܙܰܠ ܠܶܗ ܠܰܐܬ݂ܪܳܐ ܚܽܘܪܒ݁ܳܐ . ܘܟ݂ܶܢܫܶܐ̈ ܒ݁ܳܥܶܝܢ ܗ̱ܘܰܘ ܠܶܗ . ܘܶܐܬ݂ܰܘ ܥܕ݂ܰܡܳܐ ܠܘܳܬ݂ܶܗ . ܘܰܐܚܕ݁ܽܘܗ̱ܝ ܂ ܕ݁ܠܳܐ ܢܺܐܙܰܠ ܠܶܗ ܡܶܢ ܠܘܳܬ݂ܗܽܘܢ .

ܗܽܘ ܕ݁ܶܝܢ ܝܶܫܽܘܥ ܐܶܡܰܪ ܠܗܽܘܢ . ܕ݁ܳܐܦ݂ ܠܰܡܕ݂ܺܝܢܳܬ݂ܳܐ̈ ܐ̱ܚܪܳܢܝܳܬ݂ܳܐ̈ ܘܳܠܶܐ ܠܺܝ ܠܰܡܣܰܒ݁ܳܪܽܘ ܡܰܠܟ݁ܽܘܬ݂ܶܗ ܕ݁ܰܐܠܳܗܳܐ . ܕ݁ܥܰܠ ܗܳܕ݂ܶܐ ܗ̱ܘ ܐܶܫܬ݁ܰܕ݁ܪܶܬ݂ .

ܘܗܽܘ ܡܰܟ݂ܪܶܙ ܗ̱ܘܳܐ ܒ݁ܰܟ݂ܢܽܘܫܳܬ݂ܳܐ̈ ܕ݁ܰܓ݂ܠܺܝܠܳܐ ܀܀

Chapter 5

ܗܘܳܐ ܕ݁ܶܝܢ ܁ ܟ݁ܰܕ݂ ܟ݁ܢܰܫ ܥܠܰܘܗ̱ܝ ܟ݁ܶܢܫܳܐ ܠܡܶܫܡܰܥ ܡܶܠܬ݂ܳܐ ܕ݁ܰܐܠܳܗܳܐ ܆ ܘܗܽܘ ܩܳܐܶܡ ܗ̱ܘܳܐ ܥܰܠ ܝܰܕ݂ ܝܰܡܬ݂ܳܐ ܕ݁ܓ݂ܶܢܶܣܰܪ .

ܚܙܳܐ ܣܦ݂ܺܝܢܶܐ̈ ܬ݁ܰܪܬ݁ܶܝܢ̈ ܂ ܕ݁ܩܳܝܡܳܢ̈ ܥܰܠ ܓ݁ܶܢ̱ܒ݂ ܝܰܡܬ݂ܳܐ . ܘܨܰܝܳܕ݂ܶܐ̈ ܕ݁ܰܣܠܶܩܘ ܡܶܢܗܶܝܢ ܂ ܘܰܡܫܺܝܓ݂ܺܝܢ ܡܨܺܝܕ݂ܳܬ݂ܗܽܘܢ̈ .

ܘܰܚܕ݂ܳܐ ܡܶܢܗܶܝܢ ܂ ܕ݁ܫܶܡܥܽܘܢ ܗܘܳܬ݂ ܟ݁ܺܐܦ݂ܳܐ . ܘܰܣܠܶܩ ܝܶܫܽܘܥ ܝܺܬ݂ܶܒ݂ ܒ݁ܳܗ . ܘܶܐܡܰܪ ܕ݁ܢܶܕ݂ܒ݁ܪܽܘܢܳܗ ܩܰܠܺܝܠ ܡܶܢ ܝܰܒ݂ܫܳܐ ܠܡܰܝܳܐ̈ . ܘܝܳܬ݂ܶܒ݂ ܗ̱ܘܳܐ ܂ ܘܡܰܠܶܦ݂ ܡܶܢ ܣܦ݂ܺܝܢ̱ܬ݁ܳܐ ܠܟ݂ܶܢܫܳܐ ܀

ܘܟ݂ܰܕ݂ ܫܬ݂ܶܩ ܡܶܢ ܡܰܡܠ̱ܠܶܗ ܆ ܐܶܡܰܪ ܠܫܶܡܥܽܘܢ . ܕ݁ܒ݂ܰܪܘ ܠܥܽܘܡܩܳܐ ܆ ܘܰܐܪܡܰܘ ܡܨܺܝܕ݂ܬ݁ܟ݂ܽܘܢ ܠܨܰܝܕ݁ܳܐ ܀

ܥܢܳܐ ܫܶܡܥܽܘܢ ܂ ܘܶܐܡܰܪ ܠܶܗ . ܪܰܒ݁ܺܝ ܅ ܠܺܠܝܳܐ ܟ݁ܽܠܶܗ ܠܺܐܝܢ ܘܡܶܕ݁ܶܡ ܠܳܐ ܐܶܚܰܕ݂ܢ ܆ ܥܰܠ ܡܶܠܬ݂ܳܟ݂ ܕ݁ܶܝܢ ܂ ܪܳܡܶܐ ܐ̱ܢܳܐ ܡܨܺܝܕ݂ܬ݁ܳܐ ܀.܀.܀܀

ܘܟ݂ܰܕ݂ ܗܳܕ݂ܶܐ ܥܒ݂ܰܕ݂ܘ ܆ ܚܒ݂ܰܫܘ ܢܽܘܢܶܐ̈ ܣܰܓ݁ܺܝܶܐܐ̈ ܕ݁ܛܳܒ݂ . ܘܡܶܨܛܰܪܝܳܐ ܗ̱ܘܳܬ݂ ܡܨܺܝܕ݂ܬ݁ܗܽܘܢ .

ܘܰܪܡܰܙܘ ܠܚܰܒ݂ܪܰܝܗܽܘܢ̈ ܕ݁ܒ݂ܰܣܦ݂ܺܝܢ̱ܬ݁ܳܐ ܐ̱ܚܪܺܬ݂ܳܐ ܇ ܕ݁ܢܺܐܬ݂ܽܘܢ ܢܥܰܕ݁ܪܽܘܢ ܐܶܢܽܘܢ . ܘܟ݂ܰܕ݂ ܐܶܬ݂ܰܘ ܆ ܡܠܰܘ ܐܶܢܶܝܢ̈ ܣܦ݂ܺܝܢܶܐ̈ ܬ݁ܰܪܬ݁ܰܝܗܶܝܢ̈ ܂ ܐܰܝܟ݂ ܕ݁ܩܰܪܺܝܒ݂ܳܢ̈ ܗ̱ܘܰܝ̈ ܠܡܶܛܒ݁ܰܥ ܀

ܟ݁ܰܕ݂ ܚܙܳܐ ܕ݁ܶܝܢ ܫܶܡܥܽܘܢ ܟ݁ܺܐܦ݂ܳܐ ܆ ܢܦ݂ܰܠ ܩܕ݂ܳܡ ܪܶܓ݂ܠܰܘܗ̱ܝ̈ ܕ݁ܝܶܫܽܘܥ ܂ ܘܶܐܡܰܪ ܠܶܗ . ܒ݁ܳܥܶܐ ܐ̱ܢܳܐ ܡܶܢܳܟ݂ ܡܳܪܝ ܆ ܦ݁ܪܽܘܩ ܠܳܟ݂ ܡܶܢܝ . ܕ݁ܓ݂ܰܒ݂ܪܳܐ ܐ̱ܢܳܐ ܚܰܛܳܝܳܐ .

ܬ݁ܶܡܗܳܐ ܓ݁ܶܝܪ ܐܰܚܕ݁ܶܗ ܗ̱ܘܳܐ ܂ ܘܰܠܟ݂ܽܠܗܽܘܢ ܕ݁ܥܰܡܶܗ ܇ ܥܰܠ ܨܰܝܕ݁ܳܐ ܗܰܘ ܕ݁ܢܽܘܢܶܐ̈ ܕ݁ܨܳܕ݂ܘ .

ܗܳܟ݂ܘܳܬ݂ ܕ݁ܶܝܢ ܐܳܦ݂ ܠܝܰܥܩܽܘܒ݂ ܁ ܘܰܠܝܽܘܚܰܢܳܢ ܂ ܒ݁ܢܰܝ̈ ܙܰܒ݂ܕ݂ܰܝ ܇ ܕ݁ܺܐܝܬ݂ܰܝܗܽܘܢ ܗ̱ܘܰܘ ܫܰܘܬ݁ܳܦ݂ܶܐ̈ ܕ݁ܫܶܡܥܽܘܢ ܀ ܐܶܡܰܪ ܕ݁ܶܝܢ ܝܶܫܽܘܥ ܠܫܶܡܥܽܘܢ . ܠܳܐ ܬ݁ܶܕ݂ܚܰܠ . ܡܶܢ ܗܳܫܳܐ ܒ݁ܢܰܝ̈ ܐ̱ܢܳܫܳܐ ܬ݁ܶܗܘܶܐ ܨܳܐܶܕ݂ ܠܚܰܝܶܐ̈ .

ܘܩܰܪܶܒ݂ܘ ܐܶܢܶܝܢ̈ ܣܦ݂ܺܝܢܶܐ̈ ܠܰܐܪܥܳܐ . ܘܰܫܒ݂ܰܩܘ ܟ݁ܽܠ ܡܶܕ݁ܶܡ ܂ ܘܶܐܬ݂ܰܘ ܒ݁ܳܬ݂ܪܶܗ ܀

ܘܟ݂ܰܕ݂ ܗܘܳܐ ܝܶܫܽܘܥ ܒ݁ܰܚܕ݂ܳܐ ܡܶܢ ܡܕ݂ܺܝܢܳܬ݂ܳܐ̈ ܆ ܐܶܬ݂ܳܐ ܓ݁ܰܒ݂ܪܳܐ ܕ݁ܰܡܠܶܐ ܟ݁ܽܠܶܗ ܓ݁ܰܪܒ݂ܳܐ . ܚܙܳܐ ܠܝܶܫܽܘܥ ܆ ܘܰܢܦ݂ܰܠ ܥܰܠ ܐܰܦ݁ܰܘܗ̱ܝ̈ ܁ ܘܒ݂ܳܥܶܐ ܗ̱ܘܳܐ ܡܶܢܶܗ ܂ ܘܶܐܡܰܪ ܠܶܗ . ܡܳܪܝ ܆ ܐܶܢ ܨܳܒ݂ܶܐ ܐܰܢ̱ܬ݁ ܂ ܡܶܫܟ݁ܰܚ ܐܰܢ̱ܬ݁ ܠܰܡܕ݂ܰܟ݁ܳܝܽܘܬ݂ܝ ܂

ܘܰܦ݂ܫܰܛ ܐܺܝܕ݂ܶܗ ܝܶܫܽܘܥ ܁ ܩܪܶܒ݂ ܠܶܗ ܂ ܘܶܐܡܰܪ ܠܶܗ . ܨܳܒ݂ܶܐ ܐ̱ܢܳܐ ܁ ܐܶܬ݁ܕ݁ܰܟ݁ܳܐ . ܘܒ݂ܰܪ ܫܳܥܬ݂ܶܗ ܐܶܙܰܠ ܡܶܢܶܗ ܓ݁ܰܪܒ݂ܶܗ ܂ ܘܶܐܬ݁ܕ݁ܰܟ݁ܺܝ .

ܘܦ݂ܰܩܕ݂ܶܗ ܂ ܕ݁ܰܠܐ̱ܢܳܫ ܠܳܐ ܬ݁ܺܐܡܰܪ . ܐܶܠܳܐ ܙܶܠ ܂ ܚܰܘܳܐ ܢܰܦ݂ܫܳܟ݂ ܠܟ݂ܳܗܢܶܐ̈ . ܘܩܰܪܶܒ݂ ܚܠܳܦ݂ ܬ݁ܰܕ݂ܟ݁ܺܝܬ݂ܳܟ݂ ܇ ܐܰܝܟ݁ܰܢܳܐ ܕ݁ܦ݂ܰܩܶܕ݂ ܡܽܘܫܶܐ ܂ ܠܣܳܗܕ݁ܽܘܬ݂ܗܽܘܢ ܀

ܘܰܢܦ݂ܰܩ ܥܠܰܘܗ̱ܝ ܛܶܒ݁ܳܐ ܝܰܬ݁ܺܝܪܳܐܝܺܬ݂ . ܘܡܶܬ݂ܟ݁ܰܢܰܫ ܗ̱ܘܳܐ ܥܰܡܳܐ ܣܰܓ݁ܺܝܳܐܐ ܁ ܠܡܶܫܡܰܥ ܡܶܢܶܗ ܆ ܘܰܠܡܶܬ݂ܰܐܣܳܝܽܘ ܡܶܢ ܟ݁ܽܘܪܗܳܢܰܝܗܽܘܢ̈ ܀

ܗܽܘ ܕ݁ܶܝܢ ܡܫܰܢܶܐ ܗ̱ܘܳܐ ܠܕ݂ܰܒ݂ܪܳܐ ܂ ܘܰܡܨܰܠܶܐ ܀

ܘܰܗܘܳܐ ܒ݁ܚܰܕ݂ ܡܶܢ ܝܰܘܡܳܬ݂ܳܐ̈ ܂ ܟ݁ܰܕ݂ ܡܰܠܶܦ݂ ܗ̱ܘܳܐ ܝܶܫܽܘܥ ܆ ܝܳܬ݂ܒ݁ܺܝܢ ܗ̱ܘܰܘ ܦ݁ܪܺܝܫܶܐ̈ ܘܡܰܠܦ݂ܰܝ̈ ܢܳܡܽܘܣܳܐ ܇ ܕ݁ܶܐܬ݂ܰܘ ܗ̱ܘܰܘ ܡܶܢ ܟ݁ܽܠ ܩܽܘܪܝܳܐ̈ ܕ݁ܰܓ݂ܠܺܝܠܳܐ ܘܕ݂ܺܝܗܽܘܕ݂ ܘܕ݂ܽܐܘܪܺܫܠܶܡ . ܘܚܰܝܠܳܐ ܕ݁ܡܳܪܝܳܐ ܂ ܐܺܝܬ݂ܰܘܗ̱ܝ ܗ̱ܘܳܐ ܠܡܰܐܣܳܝܽܘܬ݂ܗܽܘܢ ܀

ܘܐ̱ܢܳܫܳܐ̈ ܐܰܝܬ݁ܺܝܘ ܒ݁ܥܰܪܣܳܐ ܓ݁ܰܒ݂ܪܳܐ ܚܰܕ݂ ܂ ܡܫܰܪܝܳܐ . ܘܒ݂ܳܥܶܝܢ ܗ̱ܘܰܘ ܕ݁ܢܰܥܠܽܘܢ ܂ ܢܣܺܝܡܽܘܢܳܝܗ̱ܝ ܩܕ݂ܳܡܰܘܗ̱ܝ .

ܘܟ݂ܰܕ݂ ܠܳܐ ܐܶܫܟ݁ܰܚܘ ܕ݁ܰܐܝܟ݁ܰܢܳܐ ܢܰܥܠܽܘܢܳܝܗ̱ܝ : ܡܶܛܽܠ ܣܽܘܓ݂ܳܐܐ ܕ݁ܥܰܡܳܐ ܆ ܣܠܶܩܘ ܠܗܽܘܢ ܠܶܐܓ݁ܳܪܳܐ ܆ ܘܫܰܒ݁ܽܘܗ̱ܝ ܥܰܡ ܥܰܪܣܶܗ ܁ ܡܶܢ ܬ݁ܰܛܠܺܝܠܳܐ ܠܰܡܨܰܥܬ݂ܳܐ ܂ ܩܕ݂ܳܡܰܘܗ̱ܝ ܕ݁ܝܶܫܽܘܥ ܀

ܟ݁ܰܕ݂ ܚܙܳܐ ܕ݁ܶܝܢ ܝܶܫܽܘܥ ܗܰܝܡܳܢܽܘܬ݂ܗܽܘܢ ܂ ܐܶܡܰܪ ܠܗܰܘ ܡܫܰܪܝܳܐ . ܓ݁ܰܒ݂ܪܳܐ ܂ ܫܒ݂ܺܝܩܺܝܢ ܠܳܟ݂ ܚܛܳܗܰܝܟ݁̈ .

ܘܫܰܪܺܝܘ ܣܳܦ݂ܪܶܐ̈ ܘܰܦ݂ܪܺܝܫܶܐ̈ ܡܶܬ݂ܚܰܫܒ݂ܺܝܢ ܂ ܘܳܐܡܪܺܝܢ . ܡܰܢܽܘ ܗܳܢܳܐ ܕ݁ܰܡܡܰܠܶܠ ܓ݁ܽܘܕ݁ܳܦ݂ܳܐ . ܡܰܢܽܘ ܡܶܫܟ݁ܰܚ ܠܡܶܫܒ݁ܰܩ ܚܛܳܗܶܐ̈ ܇ ܐܶܠܳܐ ܐܶܢ ܐܰܠܳܗܳܐ ܒ݁ܰܠܚܽܘܕ݂ .

ܝܶܫܽܘܥ ܕ݁ܶܝܢ ܝܺܕ݂ܰܥ ܡܰܚܫܒ݂ܳܬ݂ܗܽܘܢ̈ ܆ ܘܰܥܢܳܐ ܂ ܘܶܐܡܰܪ ܠܗܽܘܢ . ܡܳܢܳܐ ܡܶܬ݂ܚܰܫܒ݂ܺܝܢ ܐܢ̱ܬ݁ܽܘܢ ܒ݁ܠܶܒ݁ܟ݂ܽܘܢ .

ܐܰܝܕ݂ܳܐ ܦ݁ܫܺܝܩܳܐ ܠܡܺܐܡܰܪ . ܕ݁ܰܫܒ݂ܺܝܩܺܝܢ ܠܳܟ݂ ܚܛܳܗܰܝܟ݁̈ ܆ ܐܰܘ ܠܡܺܐܡܰܪ ܂ ܩܽܘܡ ܗܰܠܶܟ݂ .

ܕ݁ܬ݂ܶܕ݁ܥܽܘܢ ܕ݁ܶܝܢ ܕ݁ܫܰܠܺܝܛ ܗ̱ܽܘ ܒ݁ܪܶܗ ܕ݁ܐ̱ܢܳܫܳܐ ܁ ܒ݁ܰܐܪܥܳܐ ܕ݁ܢܶܫܒ݁ܽܘܩ ܚܛܳܗܶܐ̈ ܆ ܐܳܡܰܪ ܠܰܡܫܰܪܝܳܐ . ܠܳܟ݂ ܐܳܡܰܪ ܐ̱ܢܳܐ . ܩܽܘܡ ܁ ܫܩܽܘܠ ܥܰܪܣܳܟ݂ ܂ ܘܙܶܠ ܠܒ݂ܰܝܬ݁ܳܟ݂ .

ܘܡܶܚܕ݂ܳܐ ܩܳܡ ܠܥܺܢܰܝܗܽܘܢ̈ ܁ ܘܰܫܩܰܠ ܥܰܪܣܶܗ ܘܶܐܙܰܠ ܠܒ݂ܰܝܬ݁ܶܗ ܆ ܟ݁ܰܕ݂ ܡܫܰܒ݁ܰܚ ܠܰܐܠܳܗܳܐ ܀

ܘܬ݂ܶܡܗܳܐ ܐܶܚܰܕ݂ ܠܟ݂ܽܠܢܳܫ . ܘܰܡܫܰܒ݁ܚܺܝܢ ܗ̱ܘܰܘ ܠܰܐܠܳܗܳܐ . ܘܶܐܬ݂ܡܠܺܝܘ ܕ݁ܶܚܠܬ݂ܳܐ ܁ ܘܳܐܡܪܺܝܢ . ܕ݁ܰܚܙܰܝܢ ܝܰܘܡܳܢܳܐ ܬ݁ܶܕ݂ܡܪܳܬ݂ܳܐ̈ ܀

ܒ݁ܳܬ݂ܰܪ ܗܳܠܶܝܢ ܢܦ݂ܰܩ ܝܶܫܽܘܥ ܆ ܘܰܚܙܳܐ ܡܳܟ݂ܣܳܐ ܕ݁ܰܫܡܶܗ ܠܶܘܺܝ ܂ ܕ݁ܝܳܬ݂ܶܒ݂ ܒ݁ܶܝܬ݂ ܡܳܟ݂ܣܶܐ̈ . ܘܶܐܡܰܪ ܠܶܗ ܂ ܬ݁ܳܐ ܒ݁ܳܬ݂ܰܪܝ .

ܘܰܫܒ݂ܰܩ ܟ݁ܽܠ ܡܶܕ݁ܶܡ ܂ ܘܩܳܡ ܐܶܙܰܠ ܒ݁ܳܬ݂ܪܶܗ ܀

ܘܰܥܒ݂ܰܕ݂ ܠܶܗ ܠܶܘܺܝ ܒ݁ܒ݂ܰܝܬ݁ܶܗ ܩܽܘܒ݁ܳܠܳܐ ܪܰܒ݁ܳܐ . ܘܺܐܝܬ݂ ܗ̱ܘܳܐ ܟ݁ܶܢܫܳܐ ܣܰܓ݁ܺܝܳܐܐ ܕ݁ܡܳܟ݂ܣܶܐ̈ ܘܕ݂ܰܐ̱ܚܪܳܢܶܐ̈ ܂ ܕ݁ܰܣܡܺܝܟ݂ܺܝܢ ܗܘܰܘ ܥܰܡܗܽܘܢ .

ܘܪܳܛܢܺܝܢ ܗ̱ܘܰܘ ܣܳܦ݂ܪܶܐ̈ ܘܰܦ݂ܪܺܝܫܶܐ̈ ܂ ܘܳܐܡܪܺܝܢ ܠܬ݂ܰܠܡܺܝܕ݂ܰܘܗ̱ܝ̈ . ܠܡܳܢܳܐ ܥܰܡ ܡܳܟ݂ܣܶܐ̈ ܘܚܰܛܳܝܶܐ̈ ܁ ܐܳܟ݂ܠܺܝܢ ܐܢ̱ܬ݁ܽܘܢ ܘܫܳܬ݂ܶܝܢ ܀

ܘܰܥܢܳܐ ܝܶܫܽܘܥ ܂ ܘܶܐܡܰܪ ܠܗܽܘܢ . ܠܳܐ ܡܶܬ݂ܒ݁ܥܶܐ ܐܳܣܝܳܐ ܠܰܚܠܺܝܡܶܐ̈ ܆ ܐܶܠܳܐ ܠܰܐܝܠܶܝܢ ܕ݁ܒ݂ܺܝܫ ܒ݁ܺܝܫ ܥܒ݂ܺܝܕ݂ܺܝܢ .

ܠܳܐ ܐܶܬ݂ܺܝܬ݂ ܕ݁ܶܐܩܪܶܐ ܠܙܰܕ݁ܺܝܩܶܐ̈ ܆ ܐܶܠܳܐ ܠܚܰܛܳܝܶܐ̈ ܠܰܬ݂ܝܳܒ݂ܽܘܬ݂ܳܐ .

ܗܶܢܽܘܢ ܕ݁ܶܝܢ ܐܳܡܪܺܝܢ ܠܶܗ . ܠܡܳܢܳܐ ܬ݁ܰܠܡܺܝܕ݂ܰܘܗ̱ܝ̈ ܕ݁ܝܽܘܚܰܢܳܢ ܨܳܝܡܺܝܢ ܐܰܡܺܝܢܳܐܝܺܬ݂ ܘܰܡܨܰܠܶܝܢ ܂ ܐܳܦ݂ ܕ݁ܰܦ݂ܪܺܝܫܶܐ̈ ܇ ܕ݁ܺܝܠܳܟ݂ ܕ݁ܶܝܢ ܐܳܟ݂ܠܺܝܢ ܘܫܳܬ݂ܶܝܢ .

ܗܽܘ ܕ݁ܶܝܢ ܐܶܡܰܪ ܠܗܽܘܢ . ܠܳܐ ܡܶܫܟ݁ܚܺܝܢ ܐܢ̱ܬ݁ܽܘܢ ܠܰܒ݂ܢܰܘܗ̱ܝ̈ ܕ݁ܰܓ݂ܢܽܘܢܳܐ ܇ ܟ݁ܡܳܐ ܕ݁ܚܰܬ݂ܢܳܐ ܥܰܡܗܽܘܢ ܂ ܕ݁ܬ݂ܶܥܒ݁ܕ݂ܽܘܢ ܕ݁ܰܢܨܽܘܡܽܘܢ .

ܢܺܐܬ݂ܽܘܢ ܕ݁ܶܝܢ ܝܰܘܡܳܬ݂ܳܐ̈ ܁ ܟ݁ܰܕ݂ ܢܶܬ݁ܬ݁ܪܺܝܡ ܚܰܬ݂ܢܳܐ ܡܶܢܗܽܘܢ ܆ ܗܳܝܕ݁ܶܝܢ ܢܨܽܘܡܽܘܢ ܒ݁ܗܳܢܽܘܢ ܝܰܘܡܳܬ݂ܳܐ̈ ܀

ܘܶܐܡܰܪ ܠܗܽܘܢ ܡܰܬ݂ܠܳܐ . ܕ݁ܠܳܐ ܐ̱ܢܳܫ ܩܳܐܶܕ݂ ܐܽܘܪܩܰܥܬ݂ܳܐ ܡܶܢ ܡܳܐܢܳܐ ܚܰܕ݂̱ܬ݂ܳܐ ܇ ܘܪܳܡܶܐ ܥܰܠ ܡܳܐܢܳܐ ܒ݁ܠܳܝܳܐ . ܕ݁ܠܳܐ ܠܚܰܕ݂̱ܬ݂ܳܐ ܩܳܐܶܕ݂ ܁ ܘܠܰܒ݂ܠܳܝܳܐ ܂ ܠܳܐ ܫܳܠܡܳܐ ܐܽܘܪܩܰܥܬ݂ܳܐ ܕ݁ܡܶܢ ܚܰܕ݂̱ܬ݂ܳܐ .

ܘܠܳܐ ܐ̱ܢܳܫ ܪܳܡܶܐ ܚܰܡܪܳܐ ܚܰܕ݂̱ܬ݂ܳܐ ܒ݁ܙܶܩܶܐ̈ ܒ݁ܠܳܝܳܬ݂ܳܐ̈ . ܘܶܐܢ ܕ݁ܶܝܢ ܠܳܐ ܆ ܡܒ݂ܰܙܰܥ ܚܰܡܪܳܐ ܚܰܕ݂̱ܬ݂ܳܐ ܠܙܶܩܶܐ̈ . ܘܗܽܘ ܚܰܡܪܳܐ ܡܶܬ݂ܶܐܫܶܕ݂ ܇ ܘܙܶܩܶܐ̈ ܐܳܒ݂ܕ݁ܳܢ̈ .

ܐܶܠܳܐ ܚܰܡܪܳܐ ܚܰܕ݂̱ܬ݂ܳܐ ܒ݁ܙܶܩܶܐ̈ ܚܰܕ݂̱ܬ݁ܳܬ݂ܳܐ̈ ܪܳܡܶܝܢ ܆ ܘܰܬ݂ܪܰܝܗܽܘܢ̈ ܡܶܬ݂ܢܰܛܪܺܝܢ .

ܘܠܳܐ ܐ̱ܢܳܫ ܫܳܬ݂ܶܐ ܚܰܡܪܳܐ ܥܰܬ݁ܺܝܩܳܐ ܇ ܘܡܶܚܕ݂ܳܐ ܒ݁ܳܥܶܐ ܚܰܕ݂̱ܬ݂ܳܐ . ܐܳܡܰܪ ܓ݁ܶܝܪ ܂ ܥܰܬ݁ܺܝܩܳܐ ܒ݁ܰܣܺܝܡ ܀

Chapter 6

ܗܘܳܐ ܕ݁ܶܝܢ ܒ݁ܫܰܒ݁ܬ݂ܳܐ ܟ݁ܰܕ݂ ܡܗܰܠܶܟ݂ ܝܶܫܽܘܥ ܒ݁ܶܝܬ݂ ܙܰܪܥܶܐ̈ ܆ ܬ݁ܰܠܡܺܝܕ݂ܰܘܗ̱ܝ̈ ܡܳܠܓ݁ܺܝܢ ܗ̱ܘܰܘ ܫܶܒ݁ܠܶܐ̈ ܆ ܘܦ݂ܳܪܟ݁ܺܝܢ ܒ݁ܺܐܝܕ݂ܰܝܗܽܘܢ̈ ܂ ܘܳܐܟ݂ܠܺܝܢ .

ܐ̱ܢܳܫܺܝܢ̈ ܕ݁ܶܝܢ ܡܶܢ ܦ݁ܪܺܝܫܶܐ̈ ܐܳܡܪܺܝܢ ܠܗܽܘܢ . ܡܳܢܳܐ ܥܳܒ݂ܕ݁ܺܝܢ ܐܢ̱ܬ݁ܽܘܢ ܁ ܡܶܕ݁ܶܡ ܕ݁ܠܳܐ ܫܰܠܺܝܛ ܠܡܶܥܒ݁ܰܕ݂ ܒ݁ܫܰܒ݁ܬ݂ܳܐ .

ܥܢܳܐ ܝܶܫܽܘܥ ܂ ܘܶܐܡܰܪ ܠܗܽܘܢ . ܘܠܳܐ ܗܳܕ݂ܶܐ ܩܪܰܝܬ݁ܽܘܢ ܆ ܡܶܕ݁ܶܡ ܕ݁ܰܥܒ݂ܰܕ݂ ܕ݁ܰܘܺܝܕ݂ : ܟ݁ܰܕ݂ ܟ݁ܦ݂ܶܢ ܁ ܗܽܘ ܘܰܐܝܠܶܝܢ ܕ݁ܥܰܡܶܗ :

ܕ݁ܥܰܠ ܠܒ݂ܰܝܬ݁ܶܗ ܕ݁ܰܐܠܳܗܳܐ : ܘܠܰܚܡܳܐ ܕ݁ܦ݂ܳܬ݂ܽܘܪܶܗ ܕ݁ܡܳܪܝܳܐ ܁ ܢܣܰܒ݂ ܐܶܟ݂ܰܠ : ܘܝܰܗ̱ܒ݂ ܠܰܐܝܠܶܝܢ ܕ݁ܥܰܡܶܗ ܆ ܗܰܘ ܕ݁ܠܳܐ ܫܰܠܺܝܛ ܗ̱ܘܳܐ ܠܡܶܐܟ݂ܰܠ ܇ ܐܶܠܳܐ ܠܟ݂ܳܗܢܶܐ̈ ܒ݁ܰܠܚܽܘܕ݂ .

ܘܶܐܡܰܪ ܠܗܽܘܢ . ܕ݁ܡܳܪܳܗ ܗ̱ܽܘ ܕ݁ܫܰܒ݁ܬ݂ܳܐ ܒ݁ܪܶܗ ܕ݁ܐ̱ܢܳܫܳܐ ܀

ܗܘܳܐ ܕ݁ܶܝܢ ܠܫܰܒ݁ܬ݂ܳܐ ܐ̱ܚܪܺܬ݂ܳܐ ܆ ܥܰܠ ܠܰܟ݂ܢܽܘܫܬ݁ܳܐ ܂ ܘܡܰܠܶܦ݂ ܗ̱ܘܳܐ . ܘܺܐܝܬ݂ ܗ̱ܘܳܐ ܬ݁ܰܡܳܢ ܓ݁ܰܒ݂ܪܳܐ ܂ ܕ݁ܺܐܝܕ݂ܶܗ ܕ݁ܝܰܡܺܝܢܳܐ ܝܰܒ݁ܺܝܫܳܐ ܗ̱ܘܳܬ݂ .

ܘܣܳܦ݂ܪܶܐ̈ ܘܰܦ݂ܪܺܝܫܶܐ̈ ܢܳܛܪܺܝܢ ܗ̱ܘܰܘ ܠܶܗ ܆ ܕ݁ܶܐܢ ܗܽܘ ܕ݁ܡܰܐܣܶܐ ܒ݁ܫܰܒ݁ܬ݂ܳܐ ܂ ܕ݁ܢܶܫܟ݁ܚܽܘܢ ܢܶܐܟ݂ܠܽܘܢ ܩܰܪܨܰܘܗ̱ܝ̈ .

ܗܽܘ ܕ݁ܶܝܢ ܝܺܕ݂ܰܥ ܡܰܚܫܒ݂ܳܬ݂ܗܽܘܢ̈ ܆ ܘܶܐܡܰܪ ܠܗܰܘ ܓ݁ܰܒ݂ܪܳܐ ܂ ܕ݁ܝܰܒ݁ܺܝܫܳܐ ܐܺܝܕ݂ܶܗ . ܩܽܘܡ ܬ݁ܳܐ ܠܳܟ݂ ܠܡܶܨܥܰܬ݂ ܟ݁ܢܽܘܫܬ݁ܳܐ . ܘܟ݂ܰܕ݂ ܐܶܬ݂ܳܐ ܘܩܳܡ ܆

ܐܶܡܰܪ ܠܗܽܘܢ ܝܶܫܽܘܥ . ܐܶܫܰܐܶܠܟ݂ܽܘܢ ܂ ܡܳܢܳܐ ܫܰܠܺܝܛ ܒ݁ܫܰܒ݁ܬ݂ܳܐ ܁ ܕ݁ܛܳܒ݂ ܠܡܶܥܒ݁ܰܕ݂ ܐܰܘ ܕ݁ܒ݂ܺܝܫ . ܢܰܦ݂ܫܳܐ ܠܡܰܚܳܝܽܘ ܐܰܘ ܠܡܰܘܒ݁ܳܕ݂ܽܘ .

ܘܚܳܪ ܒ݁ܗܽܘܢ ܂ ܒ݁ܟ݂ܽܠܗܽܘܢ . ܘܶܐܡܰܪ ܠܶܗ ܦ݁ܫܽܘܛ ܐܺܝܕ݂ܳܟ݂ . ܘܰܦ݂ܫܰܛ . ܘܬ݂ܶܩܢܰܬ݂ ܐܺܝܕ݂ܶܗ ܂ ܐܰܝܟ݂ ܚܒ݂ܰܪܬ݁ܳܗ ܀

ܗܶܢܽܘܢ ܕ݁ܶܝܢ ܐܶܬ݂ܡܠܺܝܘ ܚܣܳܡܳܐ . ܘܰܡܡܰܠܠܺܝܢ ܗ̱ܘܰܘ ܚܰܕ݂ ܥܰܡ ܚܰܕ݂ ܆ ܕ݁ܡܳܢܳܐ ܢܶܥܒ݁ܕ݂ܽܘܢ ܠܶܗ ܠܝܶܫܽܘܥ ܀.܀.܀܀

ܗܘܳܐ ܕ݁ܶܝܢ ܒ݁ܝܰܘܡܳܬ݂ܳܐ̈ ܗܳܢܽܘܢ ܆ ܢܦ݂ܰܩ ܝܶܫܽܘܥ ܠܛܽܘܪܳܐ ܠܰܡܨܰܠܳܝܽܘ . ܘܬ݂ܰܡܳܢ ܐܰܓ݁ܰܗ ܗ̱ܘܳܐ ܂ ܒ݁ܰܨܠܽܘܬ݂ܶܗ ܕ݁ܰܐܠܳܗܳܐ .

ܘܟ݂ܰܕ݂ ܢܶܓ݂ܗܰܬ݂ ܆ ܩܪܳܐ ܠܬ݂ܰܠܡܺܝܕ݂ܰܘܗ̱ܝ̈ . ܘܰܓ݂ܒ݂ܳܐ ܡܶܢܗܽܘܢ ܂ ܬ݁ܪܶܥܣܰܪ̈ . ܗܳܢܽܘܢ ܕ݁ܰܫܠܺܝܚܶܐ̈ ܫܰܡܺܝ ܐܶܢܽܘܢ ܀

ܫܶܡܥܽܘܢ ܗܰܘ ܕ݁ܫܰܡܺܝ ܟ݁ܺܐܦ݂ܳܐ ܆ ܘܰܐܢܕ݁ܪܶܐܘܳܣ ܐܰܚܽܘܗ̱ܝ . ܘܝܰܥܩܽܘܒ݂ ܁ ܘܝܽܘܚܰܢܳܢ . ܘܦ݂ܺܝܠܺܝܦ݁ܳܘܣ ܁ ܘܒ݂ܰܪ ܬ݁ܽܘܠܡܰܝ .

ܘܡܰܬ݁ܰܝ ܁ ܘܬ݂ܳܐܘܡܰܐ . ܘܝܰܥܩܽܘܒ݂ ܒ݁ܰܪ ܚܰܠܦ݂ܰܝ . ܘܫܶܡܥܽܘܢ ܕ݁ܡܶܬ݂ܩܪܶܐ ܛܰܢܳܢܳܐ .

ܘܺܝܗܽܘܕ݂ܳܐ ܒ݁ܰܪ ܝܰܥܩܽܘܒ݂ . ܘܺܝܗܽܘܕ݂ܳܐ ܣܟ݂ܰܪܝܽܘܛܳܐ ܁ ܗܰܘ ܕ݁ܰܗܘܳܐ ܡܰܫܠܡܳܢܳܐ ܀

ܘܰܢܚܶܬ݂ ܥܰܡܗܽܘܢ ܝܶܫܽܘܥ ܂ ܘܩܳܡ ܒ݁ܰܦ݂ܩܰܥܬ݂ܳܐ . ܘܟ݂ܶܢܫܳܐ ܣܰܓ݁ܺܝܳܐܐ ܕ݁ܬ݂ܰܠܡܺܝܕ݂ܰܘܗ̱ܝ̈ ܆ ܘܣܽܘܓ݂ܳܐܐ ܕ݁ܟ݂ܶܢܫܳܐ ܕ݁ܥܰܡܳܐ . ܡܶܢ ܟ݁ܽܠܳܗ ܝܺܗܽܘܕ݂ ܇ ܘܡܶܢ ܐܽܘܪܺܫܠܶܡ ܆ ܘܡܶܢ ܣܦ݂ܳܪ ܝܰܡܳܐ ܕ݁ܨܽܘܪ ܘܰܕ݂ܨܰܝܕ݁ܳܢ ܇

ܕ݁ܶܐܬ݂ܰܘ ܕ݁ܢܶܫܡܥܽܘܢ ܡܶܠܬ݂ܶܗ ܂ ܘܰܕ݂ܢܶܬ݂ܰܐܣܽܘܢ ܡܶܢ ܟ݁ܽܘܪܗܳܢܰܝܗܽܘܢ̈ . ܘܰܐܝܠܶܝܢ ܕ݁ܡܶܬ݂ܰܐܠܨܺܝܢ ܡܶܢ ܪܽܘܚܶܐ̈ ܛܰܢܦ݂ܳܬ݂ܳܐ̈ . ܘܡܶܬ݂ܰܐܣܶܝܢ ܗ̱ܘܰܘ .

ܘܟ݂ܽܠܶܗ ܟ݁ܶܢܫܳܐ ܂ ܒ݁ܳܥܶܝܢ ܗ̱ܘܰܘ ܠܡܶܬ݂ܩܰܪܳܒ݂ܽܘ ܠܶܗ . ܚܰܝܠܳܐ ܓ݁ܶܝܪ ܢܳܦ݂ܶܩ ܗ̱ܘܳܐ ܡܶܢܶܗ ܂ ܘܰܠܟ݂ܽܠܗܽܘܢ ܡܰܐܣܶܐ ܗ̱ܘܳܐ ܀

ܘܰܐܪܺܝܡ ܥܰܝܢܰܘܗ̱ܝ̈ ܥܰܠ ܬ݁ܰܠܡܺܝܕ݂ܰܘܗ̱ܝ̈ ܂ ܘܶܐܡܰܪ . ܛܽܘܒ݂ܰܝܟ݁ܽܘܢ ܡܶܣܟ݁ܺܢܶܐ̈ ܂ ܕ݁ܕ݂ܺܝܠܟ݂ܽܘܢ ܗ̱ܺܝ ܡܰܠܟ݁ܽܘܬ݂ܳܐ ܕ݁ܰܐܠܳܗܳܐ ܀

ܛܽܘܒ݂ܰܝܟ݁ܽܘܢ ܐܰܝܠܶܝܢ ܕ݁ܟ݂ܰܦ݂ܢܺܝܢ ܗܳܫܳܐ ܂ ܕ݁ܬ݂ܶܣܒ݁ܥܽܘܢ ܀ ܛܽܘܒ݂ܰܝܟ݁ܽܘܢ ܠܰܕ݂ܒ݂ܳܟ݂ܶܝܢ ܗܳܫܳܐ ܂ ܕ݁ܬ݂ܶܓ݂ܚܟ݂ܽܘܢ ܀

ܛܽܘܒ݂ܰܝܟ݁ܽܘܢ ܡܳܐ ܕ݁ܣܳܢܶܝܢ ܠܟ݂ܽܘܢ ܒ݁ܢܰܝܢܳܫܳܐ̈ ܇ ܘܰܡܦ݂ܰܪܫܺܝܢ ܠܟ݂ܽܘܢ ܂ ܘܰܡܚܰܣܕ݂ܺܝܢ ܠܟ݂ܽܘܢ ܇ ܘܡܰܦ݁ܩܺܝܢ ܫܶܡܟ݂ܽܘܢ ܐܰܝܟ݂ ܒ݁ܺܝܫܶܐ̈ ܁ ܚܠܳܦ݂ ܒ݁ܪܶܗ ܕ݁ܐ̱ܢܳܫܳܐ .

ܚܕ݂ܰܘ ܒ݁ܗܰܘ ܝܰܘܡܳܐ ܂ ܘܕ݂ܽܘܨܘ ܆ ܕ݁ܰܐܓ݂ܪܟ݂ܽܘܢ ܣܰܓ݁ܺܝ ܒ݁ܰܫܡܰܝܳܐ . ܗܳܟ݂ܰܢܳܐ ܓ݁ܶܝܪ ܥܳܒ݂ܕ݁ܺܝܢ ܗ̱ܘܰܘ ܐܰܒ݂ܳܗܳܬ݂ܗܽܘܢ̈ ܠܰܢܒ݂ܺܝܶܐ̈ ܀

ܒ݁ܪܰܡ ܘܳܝ ܠܟ݂ܽܘܢ ܥܰܬ݁ܺܝܪܶܐ̈ ܁ ܕ݁ܩܰܒ݁ܶܠܬ݁ܽܘܢ ܒ݁ܽܘܝܳܐܟ݂ܽܘܢ .

ܘܳܝ ܠܟ݂ܽܘܢ ܣܰܒ݂ܥܶܐ̈ ܁ ܕ݁ܬ݂ܶܟ݂ܦ݁ܢܽܘܢ . ܘܳܝ ܠܟ݂ܽܘܢ ܠܰܕ݂ܓ݂ܳܚܟ݂ܺܝܢ ܗܳܫܳܐ ܂ ܕ݁ܬ݂ܶܒ݂ܟ݁ܽܘܢ ܂ ܘܬ݂ܶܬ݂ܰܐܒ݂ܠܽܘܢ .

ܘܳܝ ܠܟ݂ܽܘܢ ܂ ܟ݁ܰܕ݂ ܢܶܗܘܽܘܢ ܐܳܡܪܺܝܢ ܥܠܰܝܟ݁ܽܘܢ ܒ݁ܢܰܝ̈ ܐ̱ܢܳܫܳܐ ܕ݁ܫܰܦ݁ܺܝܪ . ܗܳܟ݂ܰܢܳܐ ܓ݁ܶܝܪ ܥܳܒ݂ܕ݁ܺܝܢ ܗ̱ܘܰܘ ܠܰܢܒ݂ܺܝܶܐ̈ ܕ݁ܕ݂ܰܓ݁ܳܠܽܘܬ݂ܳܐ ܐܰܒ݂ܳܗܳܬ݂ܗܽܘܢ̈ ܀

ܠܟ݂ܽܘܢ ܕ݁ܶܝܢ ܐܳܡܰܪ ܐ̱ܢܳܐ ܠܰܕ݂ܫܳܡܥܺܝܢ ܆ ܐܰܚܶܒ݂ܘ ܠܰܒ݂ܥܶܠܕ݁ܒ݂ܳܒ݂ܰܝܟ݁ܽܘܢ̈ . ܘܰܥܒ݂ܶܕ݂ܘ ܕ݁ܫܰܦ݁ܺܝܪ ܠܰܐܝܠܶܝܢ ܕ݁ܣܳܢܶܝܢ ܠܟ݂ܽܘܢ .

ܘܒ݂ܰܪܶܟ݂ܘ ܠܰܐܝܠܶܝܢ ܕ݁ܠܳܝܛܺܝܢ ܠܟ݂ܽܘܢ . ܘܨܰܠܰܘ ܥܰܠ ܐܰܝܠܶܝܢ ܕ݁ܕ݂ܳܒ݂ܪܺܝܢ ܠܟ݂ܽܘܢ ܒ݁ܰܩܛܺܝܪܳܐ .

ܘܠܰܕ݂ܡܳܚܶܐ ܠܳܟ݂ ܥܰܠ ܦ݁ܰܟ݁ܳܟ݂ ܆ ܩܰܪܶܒ݂ ܠܶܗ ܐ̱ܚܪܺܢܳܐ . ܘܡܶܢ ܡܰܢ ܕ݁ܫܳܩܶܠ ܡܰܪܛܽܘܛܳܟ݂ ܆ ܠܳܐ ܬ݁ܶܟ݂ܠܶܐ ܐܳܦ݂ ܟ݁ܽܘܬ݁ܺܝܢܳܟ݂ ܀

ܠܟ݂ܽܠ ܕ݁ܫܳܐܶܠ ܠܳܟ݂ ܂ ܗܰܒ݂ ܠܶܗ . ܘܡܶܢ ܡܰܢ ܕ݁ܫܳܩܶܠ ܕ݁ܺܝܠܳܟ݂ ܂ ܠܳܐ ܬ݁ܶܬ݂ܒ݁ܰܥ ܀

ܘܰܐܝܟ݁ܰܢܳܐ ܕ݁ܨܳܒ݂ܶܝܢ ܐܢ̱ܬ݁ܽܘܢ ܁ ܕ݁ܢܶܥܒ݁ܕ݂ܽܘܢ ܠܟ݂ܽܘܢ ܒ݁ܢܰܝ̈ ܐ̱ܢܳܫܳܐ ܆ ܗܳܟ݂ܘܳܬ݂ ܥܒ݂ܶܕ݂ܘ ܠܗܽܘܢ ܂ ܐܳܦ݂ ܐܰܢ̱ܬ݁ܽܘܢ ܀

ܐܶܢ ܓ݁ܶܝܪ ܡܰܚܒ݂ܺܝܢ ܐܢ̱ܬ݁ܽܘܢ ܁ ܠܰܐܝܠܶܝܢ ܕ݁ܡܰܚܒ݂ܺܝܢ ܠܟ݂ܽܘܢ ܆ ܐܰܝܕ݂ܳܐ ܗ̱ܝ ܛܰܝܒ݁ܽܘܬ݂ܟ݂ܽܘܢ . ܐܳܦ݂ ܓ݁ܶܝܪ ܚܰܛܳܝܶܐ̈ ܠܰܐܝܠܶܝܢ ܕ݁ܡܰܚܒ݂ܺܝܢ ܠܗܽܘܢ ܂ ܪܳܚܡܺܝܢ .

ܘܶܐܢ ܥܳܒ݂ܕ݁ܺܝܢ ܐܢ̱ܬ݁ܽܘܢ ܕ݁ܛܳܒ݂ ܁ ܠܰܐܝܠܶܝܢ ܕ݁ܡܰܛܶܐܒ݂ܺܝܢ ܠܟ݂ܽܘܢ ܆ ܐܰܝܕ݂ܳܐ ܗ̱ܝ ܛܰܝܒ݁ܽܘܬ݂ܟ݂ܽܘܢ . ܐܳܦ݂ ܚܰܛܳܝܶܐ̈ ܓ݁ܶܝܪ ܗܳܟ݂ܰܢܳܐ ܥܳܒ݂ܕ݁ܺܝܢ .

ܘܶܐܢ ܡܰܘܙܦ݂ܺܝܢ ܐܢ̱ܬ݁ܽܘܢ ܠܡܰܢ ܕ݁ܣܳܒ݂ܪܺܝܢ ܐܢ̱ܬ݁ܽܘܢ ܁ ܕ݁ܬ݂ܶܬ݂ܦ݁ܰܪܥܽܘܢ ܡܶܢܶܗ ܆ ܐܰܝܕ݂ܳܐ ܗ̱ܝ ܛܰܝܒ݁ܽܘܬ݂ܟ݂ܽܘܢ . ܐܳܦ݂ ܚܰܛܳܝܶܐ̈ ܓ݁ܶܝܪ ܠܚܰܛܳܝܶܐ̈ ܡܰܘܙܦ݂ܺܝܢ ܆ ܕ݁ܗܳܟ݂ܘܳܬ݂ ܢܶܬ݂ܦ݁ܰܪܥܽܘܢ .

ܒ݁ܪܰܡ ܐܰܚܶܒ݂ܘ ܠܰܒ݂ܥܶܠܕ݁ܒ݂ܳܒ݂ܰܝܟ݁ܽܘܢ̈ . ܘܰܐܛܶܐܒ݂ܘ ܠܗܽܘܢ . ܘܰܐܘܙܶܦ݂ܘ ܂ ܘܠܳܐ ܬ݁ܶܦ݂ܣܩܽܘܢ ܣܰܒ݂ܪܳܐ ܕ݁ܐ̱ܢܳܫ . ܘܢܶܗܘܶܐ ܣܰܓ݁ܺܝ ܐܰܓ݂ܪܟ݂ܽܘܢ . ܘܬ݂ܶܗܘܽܘܢ ܒ݁ܢܰܘܗ̱ܝ̈ ܕ݁ܪܳܡܳܐ . ܕ݁ܗܽܘ ܒ݁ܰܣܺܝܡ ܗ̱ܽܘ ܁ ܥܰܠ ܒ݁ܺܝܫܶܐ̈ ܘܥܰܠ ܟ݁ܳܦ݂ܽܘܪܶܐ̈ ܀

ܗܘܰܘ ܗܳܟ݂ܺܝܠ ܡܪܰܚܡܳܢܶܐ̈ ܆ ܐܰܝܟ݁ܰܢܳܐ ܕ݁ܳܐܦ݂ ܐܰܒ݂ܽܘܟ݂ܽܘܢ ܡܪܰܚܡܳܢܳܐ ܗ̱ܘ ܀

ܠܳܐ ܬ݁ܕ݂ܽܘܢܽܘܢ ܂ ܘܠܳܐ ܡܶܬ݁ܬ݁ܕ݂ܺܝܢܺܝܢ ܐܢ̱ܬ݁ܽܘܢ . ܠܳܐ ܬ݁ܚܰܝܒ݂ܽܘܢ ܂ ܘܠܳܐ ܡܶܬ݂ܚܰܝܒ݂ܺܝܢ ܐܢ̱ܬ݁ܽܘܢ . ܫܪܰܘ ܂ ܘܬ݂ܶܫܬ݁ܪܽܘܢ .

ܗܰܒ݂ܘ . ܘܡܶܬ݂ܺܝܗܶܒ݂ ܠܟ݂ܽܘܢ . ܒ݁ܰܟ݂ܝܳܠܬ݁ܳܐ ܛܳܒ݂ܬ݂ܳܐ ܘܰܪܩܺܝܥܬ݁ܳܐ ܘܰܡܫܰܦ݁ܰܥܬ݁ܳܐ ܢܰܪܡܽܘܢ ܒ݁ܥܽܘܒ݁ܰܝܟ݁ܽܘܢ̈ . ܒ݁ܗܳܝ ܓ݁ܶܝܪ ܟ݁ܝܳܠܬ݁ܳܐ ܕ݁ܰܡܟ݂ܺܝܠܺܝܢ ܐܢ̱ܬ݁ܽܘܢ ܂ ܡܶܬ݁ܬ݁ܟ݂ܺܝܠ ܠܟ݂ܽܘܢ ܀

ܘܶܐܡܰܪ ܗ̱ܘܳܐ ܠܗܽܘܢ ܡܰܬ݂ܠܳܐ . ܠܡܳܐ ܆ ܡܶܫܟ݁ܰܚ ܣܰܡܝܳܐ ܠܣܰܡܝܳܐ ܠܰܡܕ݂ܰܒ݁ܳܪܽܘ ܆ ܠܳܐ ܬ݁ܪܰܝܗܽܘܢ̈ ܒ݁ܓ݂ܽܘܡܳܨܳܐ ܢܳܦ݂ܠܺܝܢ ܀

ܠܰܝܬ݁ ܬ݁ܰܠܡܺܝܕ݂ܳܐ ܕ݁ܝܰܬ݁ܺܝܪ ܡܶܢ ܪܰܒ݁ܶܗ . ܟ݁ܽܠܢܳܫ ܓ݁ܶܝܪ ܕ݁ܰܓ݂ܡܺܝܪ ܢܶܗܘܶܐ ܐܰܝܟ݂ ܪܰܒ݁ܶܗ ܀

ܡܳܢܳܐ ܕ݁ܶܝܢ ܚܳܙܶܐ ܐܰܢ̱ܬ݁ ܓ݁ܶܠܳܐ ܕ݁ܰܒ݂ܥܰܝܢܶܗ ܕ݁ܰܐܚܽܘܟ݂ . ܩܳܪܺܝܬ݁ܳܐ ܕ݁ܶܝܢ ܕ݁ܰܒ݂ܥܰܝܢܳܟ݂ ܠܳܐ ܡܶܬ݂ܚܰܙܝܳܐ ܠܳܟ݂ .

ܐܰܘ ܐܰܝܟ݁ܰܢܳܐ ܡܶܫܟ݁ܰܚ ܐܰܢ̱ܬ݁ ܠܡܺܐܡܰܪ ܠܰܐܚܽܘܟ݂ ܇ ܐܳܚܝ ܂ ܫܒ݂ܽܘܩ ܐܰܦ݁ܶܩ ܓ݁ܶܠܳܐ ܡܶܢ ܥܰܝܢܳܟ݂ ܇ ܕ݁ܗܳܐ ܩܳܪܺܝܬ݁ܳܐ ܕ݁ܰܒ݂ܥܰܝܢܳܟ݂ ܕ݁ܺܝܠܳܟ݂ ܠܳܐ ܡܶܬ݂ܚܰܙܝܳܐ ܠܳܟ݂ . ܢܳܣܶܒ݂ ܒ݁ܰܐܦ݁ܶܐ̈ ܆ ܐܰܦ݁ܶܩ ܠܽܘܩܕ݂ܰܡ ܩܳܪܺܝܬ݁ܳܐ ܡܶܢ ܥܰܝܢܳܟ݂ ܆ ܘܗܳܝܕ݁ܶܝܢ ܢܶܬ݂ܚܙܶܐ ܠܳܟ݂ ܁ ܠܡܰܦ݁ܳܩܽܘ ܓ݁ܶܠܳܐ ܡܶܢ ܥܰܝܢܶܗ ܕ݁ܰܐܚܽܘܟ݂ ܀

ܠܳܐ ܐܺܝܬ݂ ܐܺܝܠܳܢܳܐ ܛܳܒ݂ܳܐ ܁ ܕ݁ܥܳܒ݂ܶܕ݂ ܦ݁ܺܐܪܶܐ̈ ܒ݁ܺܝܫܶܐ̈ . ܐܳܦ݂ ܠܳܐ ܐܺܝܠܳܢܳܐ ܒ݁ܺܝܫܳܐ ܁ ܕ݁ܥܳܒ݂ܶܕ݂ ܦ݁ܺܐܪܶܐ̈ ܛܳܒ݂ܶܐ̈ .

ܟ݁ܽܠ ܐܺܝܠܳܢܳܐ ܓ݁ܶܝܪ ܡܶܢ ܦ݁ܺܐܪܰܘܗ̱ܝ̈ ܗ̱ܘ ܡܶܬ݂ܺܝܕ݂ܰܥ . ܠܳܐ ܓ݁ܶܝܪ ܠܳܩܛܺܝܢ ܡܶܢ ܟ݁ܽܘܒ݁ܶܐ̈ ܬ݁ܺܐܢܶܐ̈ . ܐܳܦ݂ ܠܳܐ ܡܶܢ ܣܰܢܝܳܐ ܩܳܛܦ݁ܺܝܢ ܥܶܢܒ݁ܶܐ̈ ܀

ܓ݁ܰܒ݂ܪܳܐ ܁ ܛܳܒ݂ܳܐ ܂ ܡܶܢ ܣܺܝܡܳܬ݂ܳܐ̈ ܛܳܒ݂ܳܬ݂ܳܐ̈ ܕ݁ܰܒ݂ܠܶܒ݁ܶܗ ܡܰܦ݁ܶܩ ܛܳܒ݂ܳܬ݂ܳܐ̈ . ܘܓ݂ܰܒ݂ܪܳܐ ܒ݁ܺܝܫܳܐ ܂ ܡܶܢ ܣܺܝܡܳܬ݂ܳܐ̈ ܒ݁ܺܝܫܳܬ݂ܳܐ̈ ܕ݁ܰܒ݂ܠܶܒ݁ܶܗ ܡܰܦ݁ܶܩ ܒ݁ܺܝܫܳܬ݂ܳܐ̈ . ܡܶܢ ܬ݁ܰܘܬ݁ܳܪܰܝ̈ ܠܶܒ݁ܳܐ ܓ݁ܶܝܪ ܡܡܰܠܠܳܢ̈ ܣܶܦ݂ܘܳܬ݂ܳܐ̈ ܀

ܡܳܢܳܐ ܩܳܪܶܝܢ ܐܢ̱ܬ݁ܽܘܢ ܠܺܝ ܡܳܪܝ ܁ ܡܳܪܝ ܇ ܘܡܶܕ݁ܶܡ ܕ݁ܳܐܡܰܪ ܐ̱ܢܳܐ ܠܳܐ ܥܳܒ݂ܕ݁ܺܝܢ ܐܢ̱ܬ݁ܽܘܢ ܀

ܟ݁ܽܠ ܐ̱ܢܳܫ ܕ݁ܳܐܬ݂ܶܐ ܠܘܳܬ݂ܝ ܁ ܘܫܳܡܰܥ ܡܶܠܰܝ̈ ܘܥܳܒ݂ܶܕ݂ ܠܗܶܝܢ ܆ ܐܶܚܰܘܶܝܟ݂ܽܘܢ ܠܡܳܢܳܐ ܕ݁ܳܡܶܐ .

ܕ݁ܳܡܶܐ ܠܓ݂ܰܒ݂ܪܳܐ ܕ݁ܰܒ݂ܢܳܐ ܒ݁ܰܝܬ݁ܳܐ . ܘܰܚܦ݂ܰܪ ܘܥܰܡܶܩ . ܘܣܳܡ ܫܶܬ݂ܶܐܣܶܐ̈ ܂ ܥܰܠ ܫܽܘܥܳܐ . ܟ݁ܰܕ݂ ܗܘܳܐ ܕ݁ܶܝܢ ܡܶܠܶܐܳܐ ܆ ܐܶܬ݁ܛܰܪܺܝ ܡܶܠܶܐܳܐ ܒ݁ܒ݂ܰܝܬ݁ܳܐ ܗܰܘ ܂ ܘܠܳܐ ܐܶܫܟ݁ܰܚ ܕ݁ܰܢܙܺܝܥܺܝܘܗ̱ܝ . ܣܺܝܡܳܐ ܗ̱ܘܳܬ݂ ܓ݁ܶܝܪ ܫܶܬ݂ܶܐܣܬ݁ܶܗ ܂ ܥܰܠ ܫܽܘܥܳܐ .

ܘܗܰܘ ܕ݁ܫܳܡܰܥ ܘܠܳܐ ܥܳܒ݂ܶܕ݂ ܆ ܕ݁ܳܡܶܐ ܠܓ݂ܰܒ݂ܪܳܐ ܕ݁ܰܒ݂ܢܳܐ ܒ݁ܰܝܬ݁ܶܗ ܥܰܠ ܥܰܦ݂ܪܳܐ ܂ ܕ݁ܠܳܐ ܫܶܬ݂ܶܐܣܬ݁ܳܐ . ܘܟ݂ܰܕ݂ ܐܶܬ݁ܛܰܪܺܝ ܒ݁ܶܗ ܢܰܗܪܳܐ ܁ ܒ݁ܰܪ ܫܳܥܬ݂ܶܗ ܢܦ݂ܰܠ . ܘܰܗܘܳܬ݂ ܡܰܦ݁ܽܘܠܬ݁ܶܗ ܪܰܒ݁ܳܐ ܕ݁ܒ݂ܰܝܬ݁ܳܐ ܗܰܘ ܀

Chapter 7

ܘܟ݂ܰܕ݂ ܫܰܠܶܡ ܡܶܠܶܐ̈ ܟ݁ܽܠܗܶܝܢ ܠܡܰܫܡܰܥܬ݂ܶܗ ܕ݁ܥܰܡܳܐ ܆ ܥܰܠ ܝܶܫܽܘܥ ܠܰܟ݂ܦ݂ܰܪܢܰܚܽܘܡ .

ܥܰܒ݂ܕ݁ܶܗ ܕ݁ܶܝܢ ܕ݁ܩܶܢܛܪܽܘܢܳܐ ܚܰܕ݂ ܥܒ݂ܺܝܕ݂ ܗ̱ܘܳܐ ܒ݁ܺܝܫܳܐܝܺܬ݂ . ܐܰܝܢܳܐ ܕ݁ܝܰܩܺܝܪ ܗ̱ܘܳܐ ܥܠܰܘܗ̱ܝ . ܘܩܰܪܺܝܒ݂ ܗ̱ܘܳܐ ܠܰܡܡܳܬ݂ .

ܘܰܫܡܰܥ ܥܰܠ ܝܶܫܽܘܥ . ܘܫܰܕ݁ܰܪ ܠܘܳܬ݂ܶܗ ܩܰܫܺܝܫܶܐ̈ ܕ݁ܺܝܗܽܘܕ݂ܳܝܶܐ̈ . ܘܒ݂ܳܥܶܐ ܗ̱ܘܳܐ ܡܶܢܶܗ ܂ ܐܰܝܟ݂ ܕ݁ܢܺܐܬ݂ܶܐ ܢܰܚܶܐ ܠܥܰܒ݂ܕ݁ܶܗ .

ܗܶܢܽܘܢ ܕ݁ܶܝܢ ܟ݁ܰܕ݂ ܐܶܬ݂ܰܘ ܠܘܳܬ݂ ܝܶܫܽܘܥ ܆ ܒ݁ܳܥܶܝܢ ܗ̱ܘܰܘ ܡܶܢܶܗ ܒ݁ܛܺܝܠܳܐܝܺܬ݂ ܂ ܘܳܐܡܪܺܝܢ . ܫܳܘܶܐ ܗ̱ܘ ܕ݁ܬ݂ܶܥܒ݁ܶܕ݂ ܠܶܗ ܗܳܕ݂ܶܐ .

ܪܳܚܶܡ ܓ݁ܶܝܪ ܠܥܰܡܰܢ . ܘܳܐܦ݂ ܒ݁ܶܝܬ݂ ܟ݁ܢܽܘܫܬ݁ܳܐ ܂ ܗܽܘ ܒ݁ܢܳܐ ܠܰܢ .

ܝܶܫܽܘܥ ܕ݁ܶܝܢ ܐܳܙܶܠ ܗ̱ܘܳܐ ܥܰܡܗܽܘܢ . ܟ݁ܰܕ݂ ܕ݁ܶܝܢ ܠܳܐ ܣܰܓ݁ܺܝ ܪܰܚܺܝܩ ܡܶܢ ܒ݁ܰܝܬ݁ܳܐ ܆ ܫܰܕ݁ܰܪ ܠܘܳܬ݂ܶܗ ܩܶܢܛܪܽܘܢܳܐ ܪܳܚܡܰܘܗ̱ܝ̈ ܂ ܘܶܐܡܰܪ ܠܶܗ . ܡܳܪܝ ܂ ܠܳܐ ܬ݁ܶܥܡܰܠ . ܠܳܐ ܓ݁ܶܝܪ ܫܳܘܶܐ ܐ̱ܢܳܐ ܕ݁ܬ݂ܶܥܽܘܠ ܬ݁ܚܶܝܬ݂ ܡܰܛܠܰܠܝ .

ܡܶܛܽܠ ܗܰܘ ܐܶܢܳܐ ܠܳܐ ܫܘܺܝܬ݂ ܕ݁ܰܠܘܳܬ݂ܳܟ݂ ܐܺܬ݂ܶܐ . ܐܶܠܳܐ ܐܶܡܰܪ ܒ݁ܡܶܠܬ݂ܳܐ ܂ ܘܢܶܬ݂ܰܐܣܶܐ ܛܰܠܺܝܝ ܀.܀.܀܀

ܐܳܦ݂ ܐܶܢܳܐ ܓ݁ܶܝܪ ܓ݁ܰܒ݂ܪܳܐ ܐ̱ܢܳܐ ܕ݁ܰܡܫܰܥܒ݁ܰܕ݂ ܐ̱ܢܳܐ ܬ݁ܚܶܝܬ݂ ܫܽܘܠܛܳܢܳܐ . ܘܺܐܝܬ݂ ܬ݁ܚܶܝܬ݂ ܐܺܝܕ݂ܰܝ̈ ܐܶܣܛܪܰܛܺܝܽܘܛܶܐ̈ . ܘܳܐܡܰܪ ܐ̱ܢܳܐ ܠܗܳܢܳܐ ܁ ܕ݁ܙܶܠ ܂ ܘܳܐܙܶܠ . ܘܠܰܐ̱ܚܪܺܢܳܐ ܁ ܕ݁ܬ݂ܳܐ ܂ ܘܳܐܬ݂ܶܐ . ܘܰܠܥܰܒ݂ܕ݁ܝ ܁ ܥܒ݂ܶܕ݂ ܗܳܕ݂ܶܐ ܂ ܘܥܳܒ݂ܶܕ݂ .

ܟ݁ܰܕ݂ ܫܡܰܥ ܕ݁ܶܝܢ ܝܶܫܽܘܥ ܗܳܠܶܝܢ ܂ ܐܶܬ݁ܕ݁ܰܡܰܪ ܒ݁ܶܗ . ܘܶܐܬ݂ܦ݁ܢܺܝ ܂ ܘܶܐܡܰܪ ܠܟ݂ܶܢܫܳܐ ܕ݁ܳܐܬ݂ܶܐ ܒ݁ܳܬ݂ܪܶܗ . ܐܳܡܰܪ ܐ̱ܢܳܐ ܠܟ݂ܽܘܢ ܆ ܕ݁ܳܐܦ݂ ܠܳܐ ܒ݁ܶܝܬ݂ ܐܺܝܣܪܳܝܶܠ ܐܶܫܟ݁ܚܶܬ݂ ܐܰܝܟ݂ ܗܳܕ݂ܶܐ ܗܰܝܡܳܢܽܘܬ݂ܳܐ ܀

ܘܰܗܦ݂ܰܟ݂ܘ ܗܳܢܽܘܢ ܕ݁ܶܐܫܬ݁ܰܕ݁ܰܪܘ ܠܒ݂ܰܝܬ݁ܳܐ ܆ ܘܶܐܫܟ݁ܰܚܘ ܠܥܰܒ݂ܕ݁ܳܐ ܗܰܘ ܕ݁ܰܟ݂ܪܺܝܗ ܗܘܳܐ ܂ ܟ݁ܰܕ݂ ܚܠܺܝܡ ܀

ܘܰܗܘܳܐ ܠܝܰܘܡܳܐ ܕ݁ܒ݂ܳܬ݂ܪܶܗ ܆ ܐܳܙܶܠ ܗ̱ܘܳܐ ܠܰܡܕ݂ܺܝܢ̱ܬ݁ܳܐ ܕ݁ܰܫܡܳܗ ܂ ܢܰܐܺܝܢ . ܘܬ݂ܰܠܡܺܝܕ݂ܰܘܗ̱ܝ̈ ܥܰܡܶܗ ܂ ܘܟ݂ܶܢܫܳܐ ܣܰܓ݁ܺܝܳܐܐ .

ܘܟ݂ܰܕ݂ ܩܪܶܒ݂ ܠܬ݂ܰܪܥܳܐ ܕ݁ܰܡܕ݂ܺܝܢ̱ܬ݁ܳܐ ܆ ܚܙܳܐ ܟ݁ܰܕ݂ ܡܠܰܘܶܝܢ ܡܺܝܬ݂ܳܐ ܂ ܕ݁ܺܝܚܺܝܕ݂ܳܝܳܐ ܗ̱ܘܳܐ ܠܶܐܡܶܗ . ܘܗܺܝ ܐܶܡܶܗ ܂ ܐܰܪܡܰܠܬ݁ܳܐ ܗܘܳܬ݂ . ܘܟ݂ܶܢܫܳܐ ܣܰܓ݁ܺܝܳܐܐ ܕ݁ܰܒ݂ܢܰܝ̈ ܡܕ݂ܺܝܢ̱ܬ݁ܳܐ ܥܰܡܳܗ .

ܚܙܳܗ ܕ݁ܶܝܢ ܝܶܫܽܘܥ ܂ ܘܶܐܬ݂ܪܰܚܰܡ ܥܠܶܝܗ . ܘܶܐܡܰܪ ܠܳܗ ܂ ܠܳܐ ܬ݁ܶܒ݂ܟ݁ܶܝܢ .

ܘܶܐܙܰܠ ܩܪܶܒ݂ ܠܥܰܪܣܳܐ . ܘܗܳܢܽܘܢ ܕ݁ܰܫܩܺܝܠܺܝܢ ܗ̱ܘܰܘ ܠܶܗ ܩܳܡܘ . ܘܳܐܡܰܪ . ܥܠܰܝܡܳܐ ܁ ܠܳܟ݂ ܐܳܡܰܪ ܐ̱ܢܳܐ ܂ ܩܽܘܡ .

ܘܺܝܬ݂ܶܒ݂ ܗܰܘ ܡܺܝܬ݂ܳܐ ܂ ܘܫܰܪܺܝ ܠܰܡܡܰܠܳܠܽܘ . ܘܝܰܗܒ݁ܶܗ ܠܶܐܡܶܗ .

ܘܶܐܚܕ݁ܰܬ݂ ܕ݁ܶܚܠܬ݂ܳܐ ܠܐ̱ܢܳܫܳܐ̈ ܟ݁ܽܠܗܽܘܢ . ܘܰܡܫܰܒ݁ܚܺܝܢ ܗ̱ܘܰܘ ܠܰܐܠܳܗܳܐ ܂ ܘܳܐܡܪܺܝܢ . ܕ݁ܰܢܒ݂ܺܝܳܐ ܪܰܒ݁ܳܐ ܁ ܩܳܡ ܒ݁ܰܢ : ܘܰܣܥܰܪ ܐܰܠܳܗܳܐ ܠܥܰܡܶܗ .

ܘܢܶܦ݂ܩܰܬ݂ ܥܠܰܘܗ̱ܝ ܡܶܠܬ݂ܳܐ ܗܳܕ݂ܶܐ ܂ ܒ݁ܟ݂ܽܠܳܗ ܝܺܗܽܘܕ݂ . ܘܰܒ݂ܟ݂ܽܠܶܗ ܐܰܬ݂ܪܳܐ ܕ݁ܰܚܕ݂ܳܪܰܝܗܽܘܢ̈ ܀

ܘܶܐܫܬ݁ܰܥܺܝܘ ܠܝܽܘܚܰܢܳܢ ܬ݁ܰܠܡܺܝܕ݂ܰܘܗ̱ܝ̈ ܗܳܠܶܝܢ ܟ݁ܽܠܗܶܝܢ .

ܘܰܩܪܳܐ ܝܽܘܚܰܢܳܢ ܠܰܬ݂ܪܶܝܢ̈ ܡܶܢ ܬ݁ܰܠܡܺܝܕ݂ܰܘܗ̱ܝ̈ ܆ ܘܫܰܕ݁ܰܪ ܐܶܢܽܘܢ ܠܘܳܬ݂ ܝܶܫܽܘܥ ܂ ܘܶܐܡܰܪ . ܐܰܢ̱ܬ݁ ܗ̱ܽܘ ܗܰܘ ܕ݁ܳܐܬ݂ܶܐ ܆ ܐܰܘ ܠܰܐ̱ܚܪܺܝܢ ܗ̱ܽܘ ܡܣܰܟ݁ܶܝܢ ܚ̱ܢܰܢ .

ܘܶܐܬ݂ܰܘ ܠܘܳܬ݂ ܝܶܫܽܘܥ ܂ ܘܳܐܡܪܺܝܢ ܠܶܗ . ܝܽܘܚܰܢܳܢ ܡܰܥܡܕ݂ܳܢܳܐ ܫܰܕ݁ܪܰܢ ܠܘܳܬ݂ܳܟ݂ ܂ ܘܳܐܡܰܪ . ܐܰܢ̱ܬ݁ ܗ̱ܽܘ ܗܰܘ ܕ݁ܳܐܬ݂ܶܐ ܆ ܐܰܘ ܠܰܐ̱ܚܪܺܝܢ ܗ̱ܽܘ ܡܣܰܟ݁ܶܝܢ ܚ̱ܢܰܢ .

ܒ݁ܳܗ ܕ݁ܶܝܢ ܒ݁ܗܳܝ ܫܳܥܬ݂ܳܐ ܆ ܣܰܓ݁ܺܝܶܐܐ̈ ܐܰܣܺܝ ܡܶܢ ܟ݁ܽܘܪܗܳܢܶܐ̈ ܇ ܘܡܶܢ ܡܰܚܘܳܬ݂ܳܐ̈ ܘܡܶܢ ܪܽܘܚܶܐ̈ ܒ݁ܺܝܫܳܬ݂ܳܐ̈ . ܘܰܠܣܰܓ݁ܺܝܶܐܐ̈ ܣܡܰܝܳܐ̈ ܝܰܗ̱ܒ݂ ܗ̱ܘܳܐ ܠܡܶܚܙܳܐ .

ܘܰܥܢܳܐ ܝܶܫܽܘܥ ܂ ܘܶܐܡܰܪ ܠܗܽܘܢ . ܙܶܠܘ ܐܶܡܰܪܘ ܠܝܽܘܚܰܢܳܢ ܁ ܟ݁ܽܠܡܶܕ݁ܶܡ ܕ݁ܰܚܙܰܝܬ݁ܽܘܢ ܂ ܘܰܫܡܰܥܬ݁ܽܘܢ . ܕ݁ܰܣܡܰܝܳܐ̈ ܂ ܚܳܙܶܝܢ . ܘܰܚܓ݂ܺܝܪܶܐ̈ ܂ ܡܗܰܠܟ݂ܺܝܢ . ܘܓ݂ܰܪܒ݁ܶܐ̈ ܂ ܡܶܬ݁ܕ݁ܰܟ݁ܶܝܢ . ܘܚܰܪܫܶܐ̈ ܂ ܫܳܡܥܺܝܢ . ܘܡܺܝܬ݂ܶܐ̈ ܂ ܩܳܝܡܺܝܢ . ܘܡܶܣܟ݁ܺܢܶܐ̈ ܂ ܡܶܣܬ݁ܰܒ݁ܪܺܝܢ .

ܘܛܽܘܒ݂ܰܘܗ̱ܝ ܠܡܰܢ ܕ݁ܠܳܐ ܢܶܬ݂ܟ݁ܫܶܠ ܒ݁ܺܝ ܀܀

ܟ݁ܰܕ݂ ܕ݁ܶܝܢ ܐܶܙܰܠܘ ܬ݁ܰܠܡܺܝܕ݂ܰܘܗ̱ܝ̈ ܕ݁ܝܽܘܚܰܢܳܢ ܆ ܫܰܪܺܝ ܠܡܺܐܡܰܪ ܠܟ݂ܶܢܫܶܐ̈ ܥܰܠ ܝܽܘܚܰܢܳܢ . ܡܳܢܳܐ ܢܦ݂ܰܩܬ݁ܽܘܢ ܠܚܽܘܪܒ݁ܳܐ ܠܡܶܚܙܳܐ . ܩܰܢܝܳܐ ܆ ܕ݁ܡܶܢ ܪܽܘܚܳܐ ܡܶܬ݁ܬ݁ܙܺܝܥ .

ܘܶܐܠܳܐ ܡܳܢܳܐ ܢܦ݂ܰܩܬ݁ܽܘܢ ܠܡܶܚܙܳܐ . ܓ݁ܰܒ݂ܪܳܐ ܆ ܕ݁ܢܰܚܬ݁ܶܐ̈ ܪܰܟ݁ܺܝܟ݂ܶܐ̈ ܠܒ݂ܺܝܫ . ܗܳܐ ܐܰܝܠܶܝܢ ܕ݁ܒ݂ܰܠܒ݂ܽܘܫܶܐ̈ ܡܫܰܒ݁ܚܶܐ̈ ܘܰܒ݂ܦ݂ܽܘܢܳܩܶܐ̈ ܐܺܝܬ݂ܰܝܗܽܘܢ ܂ ܒ݁ܶܝܬ݂ ܡܰܠܟ݁ܶܐ̈ ܐܶܢܽܘܢ .

ܘܶܐܠܳܐ ܡܳܢܳܐ ܢܦ݂ܰܩܬ݁ܽܘܢ ܠܡܶܚܙܳܐ . ܢܒ݂ܺܝܳܐ ܆ ܐܺܝܢ ܁ ܐܳܡܰܪ ܐ̱ܢܳܐ ܠܟ݂ܽܘܢ ܂ ܘܝܰܬ݁ܺܝܪ ܡܶܢ ܢܒ݂ܺܝܶܐ̈ .

ܗܳܢܰܘ ܕ݁ܰܥܠܰܘܗ̱ܝ ܟ݁ܬ݂ܺܝܒ݂ ܇ ܕ݁ܗܳܐ ܐܶܢܳܐ ܡܫܰܕ݁ܰܪ ܐ̱ܢܳܐ ܡܰܠܰܐܟ݂ܝ ܩܕ݂ܳܡ ܦ݁ܰܪܨܽܘܦ݁ܳܟ݂ ܇ ܕ݁ܢܰܬ݂ܩܶܢ ܐܽܘܪܚܳܐ ܩܕ݂ܳܡܰܝܟ݁ ܀

ܐܳܡܰܪ ܐ̱ܢܳܐ ܠܟ݂ܽܘܢ ܆ ܕ݁ܠܰܝܬ݁ ܢܒ݂ܺܝܳܐ ܒ݁ܺܝܠܺܝܕ݂ܰܝ̈ ܢܶܫܶܐ̈ ܕ݁ܪܰܒ݁ ܡܶܢ ܝܽܘܚܰܢܳܢ ܡܰܥܡܕ݂ܳܢܳܐ . ܙܥܽܘܪܳܐ ܕ݁ܶܝܢ ܒ݁ܡܰܠܟ݁ܽܘܬ݂ܳܐ ܕ݁ܰܐܠܳܗܳܐ ܂ ܪܰܒ݂ ܗ̱ܽܘ ܡܶܢܶܗ ܀

ܘܟ݂ܽܠܶܗ ܥܰܡܳܐ ܕ݁ܰܫܡܰܥܘ ܂ ܐܳܦ݂ ܡܳܟ݂ܣܶܐ̈ ܆ ܙܰܕ݁ܶܩܘ ܠܰܐܠܳܗܳܐ ܇ ܕ݁ܰܥܡܰܕ݂ܘ ܡܰܥܡܽܘܕ݂ܺܝܬ݂ܶܗ ܕ݁ܝܽܘܚܰܢܳܢ .

ܦ݁ܪܺܝܫܶܐ̈ ܕ݁ܶܝܢ ܘܣܳܦ݂ܪܶܐ̈ ܆ ܛܠܰܡܘ ܒ݁ܢܰܦ݂ܫܗܽܘܢ ܨܶܒ݂ܝܳܢܳܐ ܕ݁ܰܐܠܳܗܳܐ ܇ ܕ݁ܠܳܐ ܐܶܬ݂ܥܡܶܕ݂ܘ ܡܶܢܶܗ ܀

ܠܡܰܢ ܗܳܟ݂ܺܝܠ ܐܶܕ݂ܰܡܶܐ ܠܐ̱ܢܳܫܳܐ̈ ܕ݁ܫܰܪܒ݁ܬ݂ܳܐ ܗܳܕ݂ܶܐ ܆ ܘܰܠܡܰܢ ܕ݁ܳܡܶܝܢ .

ܕ݁ܳܡܶܝܢ ܠܰܛܠܳܝܶܐ̈ ܕ݁ܝܳܬ݂ܒ݁ܺܝܢ ܒ݁ܫܽܘܩܳܐ ܇ ܘܩܳܥܶܝܢ ܠܚܰܒ݂ܪܰܝܗܽܘܢ̈ ܂ ܘܳܐܡܪܺܝܢ . ܙܡܰܪܢ ܠܟ݂ܽܘܢ ܂ ܘܠܳܐ ܪܰܩܶܕ݂ܬ݁ܽܘܢ . ܘܶܐܠܰܝܢ ܠܟ݂ܽܘܢ ܂ ܘܠܳܐ ܒ݁ܟ݂ܰܝܬ݁ܽܘܢ .

ܐܶܬ݂ܳܐ ܓ݁ܶܝܪ ܝܽܘܚܰܢܳܢ ܡܰܥܡܕ݂ܳܢܳܐ : ܠܳܐ ܐܳܟ݂ܶܠ ܠܰܚܡܳܐ ܁ ܘܠܳܐ ܫܳܬ݂ܶܐ ܚܰܡܪܳܐ ܆ ܘܳܐܡܪܺܝܢ ܐܢ̱ܬ݁ܽܘܢ ܂ ܫܺܐܕ݂ܳܐ ܐܺܝܬ݂ ܒ݁ܶܗ .

ܐܶܬ݂ܳܐ ܒ݁ܪܶܗ ܕ݁ܐ̱ܢܳܫܳܐ ܂ ܐܳܟ݂ܶܠ ܘܫܳܬ݂ܶܐ ܆ ܘܳܐܡܪܺܝܢ ܐܢ̱ܬ݁ܽܘܢ . ܗܳܐ ܓ݁ܰܒ݂ܪܳܐ ܐܳܟ݁ܽܘܠܳܐ . ܘܫܳܬ݂ܶܐ ܚܰܡܪܳܐ ܇ ܘܪܳܚܡܳܐ ܕ݁ܡܳܟ݂ܣܶܐ̈ ܂ ܘܰܕ݂ܚܰܛܳܝܶܐ̈ .

ܘܶܐܙܕ݁ܰܕ݁ܩܰܬ݂ ܚܶܟ݂ܡܬ݂ܳܐ ܂ ܡܶܢ ܟ݁ܽܠܗܽܘܢ ܒ݁ܢܶܝܗ̈ ܀

ܐܶܬ݂ܳܐ ܕ݁ܶܝܢ ܒ݁ܥܳܐ ܡܶܢܶܗ ܚܰܕ݂ ܡܶܢ ܦ݁ܪܺܝܫܶܐ̈ ܂ ܕ݁ܢܶܠܥܰܣ ܥܰܡܶܗ . ܘܥܰܠ ܠܒ݂ܰܝܬ݁ܶܗ ܕ݁ܰܦ݂ܪܺܝܫܳܐ ܗܰܘ ܂ ܘܶܐܣܬ݁ܡܶܟ݂ .

ܘܰܐܢ̱ܬ݁ܬ݂ܳܐ ܚܰܛܳܝܬ݁ܳܐ ܐܺܝܬ݂ ܗ̱ܘܳܬ݂ ܒ݁ܰܡܕ݂ܺܝܢ̱ܬ݁ܳܐ ܗܳܝ . ܘܟ݂ܰܕ݂ ܝܶܕ݂ܥܰܬ݂ ܕ݁ܰܒ݂ܒ݂ܰܝܬ݁ܶܗ ܕ݁ܰܦ݂ܪܺܝܫܳܐ ܗܰܘ ܣܡܺܝܟ݂ ܆ ܢܶܣܒ݁ܰܬ݂ ܫܳܛܺܝܦ݂ܬ݁ܳܐ ܕ݁ܒ݂ܶܣܡܳܐ .

ܘܩܳܡܰܬ݂ ܒ݁ܶܣܬ݁ܪܶܗ ܠܘܳܬ݂ ܪܶܓ݂ܠܰܘܗ̱ܝ̈ ܂ ܘܒ݂ܳܟ݂ܝܳܐ ܗ̱ܘܳܬ݂ . ܘܫܰܪܝܰܬ݂ ܒ݁ܕ݂ܶܡܥܶܝܗ̈ ܡܨܰܒ݁ܥܳܐ ܪܶܓ݂ܠܰܘܗ̱ܝ̈ . ܘܰܒ݂ܣܰܥܪܳܐ ܕ݁ܪܺܫܳܗ ܡܫܰܘܶܝܢ ܠܗܶܝܢ . ܘܰܡܢܰܫܩܳܐ ܗ̱ܘܳܬ݂ ܪܶܓ݂ܠܰܘܗ̱ܝ̈ ܂ ܘܡܳܫܚܳܐ ܒ݁ܶܣܡܳܐ ܀

ܟ݁ܰܕ݂ ܚܙܳܐ ܕ݁ܶܝܢ ܦ݁ܪܺܝܫܳܐ ܗܰܘ ܕ݁ܰܩܪܳܝܗ̱ܝ ܆ ܐܶܬ݂ܚܰܫܰܒ݂ ܒ݁ܢܰܦ݂ܫܶܗ ܂ ܘܶܐܡܰܪ . ܗܳܢܳܐ ܐܶܠܽܘ ܢܒ݂ܺܝܳܐ ܗܘܳܐ ܆ ܝܳܕ݂ܰܥ ܗ̱ܘܳܐ ܡܰܢ ܗ̱ܺܝ ܂ ܘܡܳܐ ܛܶܒ݁ܳܗ . ܕ݁ܚܰܛܳܝܬ݁ܳܐ ܗ̱ܝ ܂ ܐܰܢ̱ܬ݁ܬ݂ܳܐ ܗܳܝ ܕ݁ܩܶܪܒ݁ܰܬ݂ ܠܶܗ .

ܥܢܳܐ ܕ݁ܶܝܢ ܝܶܫܽܘܥ ܂ ܘܶܐܡܰܪ ܠܶܗ . ܫܶܡܥܽܘܢ ܂ ܡܶܕ݁ܶܡ ܐܺܝܬ݂ ܠܺܝ ܕ݁ܺܐܡܰܪ ܠܳܟ݂ . ܗܽܘ ܕ݁ܶܝܢ ܐܶܡܰܪ ܠܶܗ . ܐܶܡܰܪ ܪܰܒ݁ܺܝ ܅ ܐܳܡܰܪ ܠܶܗ ܝܶܫܽܘܥ .

ܬ݁ܪܶܝܢ̈ ܚܰܝܳܒ݂ܶܐ̈ ܐܺܝܬ݂ ܗ̱ܘܰܘ ܂ ܠܚܰܕ݂ ܡܳܪܶܐ ܚܰܘܒ݁ܳܐ . ܚܰܕ݂ ܚܰܝܳܒ݂ ܗ̱ܘܳܐ ܕ݁ܺܝܢܳܪܶܐ̈ ܚܰܡܶܫܡܳܐܐ . ܘܰܐ̱ܚܪܺܢܳܐ ܁ ܕ݁ܺܝܢܳܪܶܐ̈ ܚܰܡܫܺܝܢ .

ܘܰܕ݂ܠܰܝܬ݁ ܗ̱ܘܳܐ ܠܗܽܘܢ ܠܡܶܦ݂ܪܰܥ ܂ ܠܰܬ݂ܪܰܝܗܽܘܢ̈ ܫܒ݂ܰܩ . ܐܰܝܢܳܐ ܗܳܟ݂ܺܝܠ ܡܶܢܗܽܘܢ ܝܰܬ݁ܺܝܪ ܢܰܚܒ݂ܺܝܘܗ̱ܝ .

ܥܢܳܐ ܫܶܡܥܽܘܢ ܂ ܘܶܐܡܰܪ . ܣܳܒ݂ܰܪ ܐ̱ܢܳܐ ܂ ܕ݁ܗܰܘ ܕ݁ܶܐܫܬ݁ܒ݂ܶܩ ܠܶܗ ܣܰܓ݁ܺܝ . ܐܳܡܰܪ ܠܶܗ ܝܶܫܽܘܥ ܇ ܬ݁ܪܺܝܨܳܐܝܺܬ݂ ܕ݁ܳܢܬ݁ .

ܘܶܐܬ݂ܦ݁ܢܺܝ ܠܘܳܬ݂ ܗܳܝ ܐܰܢ̱ܬ݁ܬ݂ܳܐ ܂ ܘܶܐܡܰܪ ܠܫܶܡܥܽܘܢ . ܚܳܙܶܐ ܐܰܢ̱ܬ݁ ܐܰܢ̱ܬ݁ܬ݂ܳܐ ܗܳܕ݂ܶܐ : ܠܒ݂ܰܝܬ݁ܳܟ݂ ܥܶܠܶܬ݂ . ܡܰܝܳܐ̈ ܠܪܶܓ݂ܠܰܝ̈ ܠܳܐ ܝܰܗ̱ܒ݂ܬ݁ . ܗܳܕ݂ܶܐ ܕ݁ܶܝܢ ܒ݁ܕ݂ܶܡܥܶܝܗ̈ ܪܶܓ݂ܠܰܝ̈ ܨܰܒ݂ܥܰܬ݂ . ܘܰܒ݂ܣܰܥܪܳܗ ܫܰܘܝܰܬ݂ ܐܶܢܶܝܢ̈ .

ܐܰܢ̱ܬ݁ ܠܳܐ ܢܫܰܩܬ݁ܳܢܝ . ܗܳܕ݂ܶܐ ܕ݁ܶܝܢ ܗܳܐ ܡܶܢ ܕ݁ܥܶܠܰܬ݂ ܆ ܠܳܐ ܫܶܠܝܰܬ݂ ܪܶܓ݂ܠܰܝ̈ ܠܰܡܢܰܫܳܩܽܘ .

ܐܰܢ̱ܬ݁ ܡܶܫܚܳܐ ܠܪܺܫܝ ܠܳܐ ܡܫܰܚܬ݁ . ܗܳܕ݂ܶܐ ܕ݁ܶܝܢ ܒ݁ܡܶܫܚܳܐ ܕ݁ܒ݂ܶܣܡܳܐ ܂ ܪܶܓ݂ܠܰܝ̈ ܡܶܫܚܰܬ݂ .

ܚܠܳܦ݂ ܗܳܕ݂ܶܐ ܐܳܡܰܪ ܐ̱ܢܳܐ ܠܳܟ݂ ܆ ܕ݁ܰܫܒ݂ܺܝܩܺܝܢ ܠܳܗ ܚܛܳܗܶܝܗ̈ ܣܰܓ݁ܺܝܶܐܐ̈ : ܡܶܛܽܠ ܕ݁ܰܐܚܒ݂ܰܬ݂ ܣܰܓ݁ܺܝ . ܗܰܘ ܕ݁ܶܝܢ ܕ݁ܩܰܠܺܝܠ ܡܶܫܬ݁ܒ݂ܶܩ ܠܶܗ ܂ ܩܰܠܺܝܠ ܡܰܚܶܒ݂ ܀

ܘܶܐܡܰܪ ܠܗܳܝ ܐܰܢ̱ܬ݁ܬ݂ܳܐ . ܫܒ݂ܺܝܩܺܝܢ ܠܶܟ݂ܝ ܚܛܳܗܰܝܟ݁ܝ̈ .

ܫܰܪܺܝܘ ܕ݁ܶܝܢ ܗܳܢܽܘܢ ܕ݁ܰܣܡܺܝܟ݂ܺܝܢ ܐܳܡܪܺܝܢ ܒ݁ܢܰܦ݂ܫܗܽܘܢ . ܡܰܢܽܘ ܗܳܢܳܐ ܕ݁ܳܐܦ݂ ܚܛܳܗܶܐ̈ ܫܳܒ݂ܶܩ .

ܝܶܫܽܘܥ ܕ݁ܶܝܢ ܐܶܡܰܪ ܠܗܳܝ ܐܰܢ̱ܬ݁ܬ݂ܳܐ . ܗܰܝܡܳܢܽܘܬ݂ܶܟ݂ܝ ܐܰܚܝܰܬ݂ܶܟ݂ܝ ܁ ܙܶܠܝ ܒ݁ܰܫܠܳܡܳܐ ܀

Chapter 8

ܘܰܗܘܳܐ ܡܶܢ ܒ݁ܳܬ݂ܰܪ ܗܳܠܶܝܢ ܂ ܡܶܬ݂ܟ݁ܪܶܟ݂ ܗ̱ܘܳܐ ܝܶܫܽܘܥ ܒ݁ܰܡܕ݂ܺܝܢܳܬ݂ܳܐ̈ ܘܰܒ݂ܩܽܘܪܝܳܐ̈ ܆ ܘܡܰܟ݂ܪܶܙ ܗ̱ܘܳܐ ܘܰܡܣܰܒ݁ܰܪ ܡܰܠܟ݁ܽܘܬ݂ܳܐ ܕ݁ܰܐܠܳܗܳܐ . ܘܰܬ݂ܪܶܥܣܰܪܬ݁ܶܗ ܥܰܡܶܗ .

ܘܢܶܫܶܐ̈ ܗܳܠܶܝܢ ܕ݁ܶܐܬ݂ܰܐܣܺܝ ܡܶܢ ܟ݁ܽܘܪܗܳܢܶܐ̈ ܂ ܘܡܶܢ ܪܽܘܚܶܐ̈ ܒ݁ܺܝܫܳܬ݂ܳܐ̈ . ܡܰܪܝܰܡ ܕ݁ܡܶܬ݂ܩܰܪܝܳܐ ܡܰܓ݂ܕ݁ܠܳܝܬ݁ܳܐ . ܗܳܝ ܕ݁ܫܰܒ݂ܥܳܐ ܫܺܐܕ݂ܺܝܢ̈ ܢܦ݂ܰܩܘ ܡܶܢܳܗ .

ܘܝܽܘܚܰܢ ܐܰܢ̱ܬ݁ܰܬ݂ ܟ݁ܽܘܙܰܐ ܪܰܒ݁ܰܝܬ݁ܶܗ ܕ݁ܗܶܪܳܘܕ݂ܶܣ . ܘܫܽܘܫܰܢ ܆ ܘܰܐ̱ܚܪܳܢܝܳܬ݂ܳܐ̈ ܣܰܓ݁ܺܝܳܐܬ݂ܳܐ̈ ܂ ܐܰܝܠܶܝܢ ܕ݁ܰܡܫܰܡܫܳܢ̈ ܗ̱ܘܰܝ̈ ܠܗܽܘܢ ܡܶܢ ܩܶܢܝܳܢܰܝܗܶܝܢ̈ ܀.܀.܀܀

ܘܟ݂ܰܕ݂ ܟ݁ܶܢܫܳܐ ܣܰܓ݁ܺܝܳܐܐ ܟ݁ܢܰܫ ܗ̱ܘܳܐ : ܘܡܶܢ ܟ݁ܽܠ ܡܕ݂ܺܝܢܳܢ̈ ܐܳܬ݂ܶܝܢ ܗ̱ܘܰܘ ܠܘܳܬ݂ܶܗ ܆ ܐܶܡܰܪ ܒ݁ܡܰܬ݂ܠܶܐ̈ .

ܢܦ݂ܰܩ ܙܳܪܽܘܥܳܐ ܠܡܶܙܪܰܥ ܙܰܪܥܶܗ . ܘܟ݂ܰܕ݂ ܙܪܰܥ ܆ ܐܺܝܬ݂ ܕ݁ܰܢܦ݂ܰܠ ܥܰܠ ܝܰܕ݂ ܐܽܘܪܚܳܐ ܂ ܘܶܐܬ݁ܕ݂ܺܝܫ . ܘܶܐܟ݂ܰܠܬ݂ܶܗ ܦ݁ܳܪܰܚܬ݂ܳܐ .

ܘܰܐ̱ܚܪܺܢܳܐ ܢܦ݂ܰܠ ܥܰܠ ܫܽܘܥܳܐ . ܘܒ݂ܰܪ ܫܳܥܬ݂ܶܗ ܝܺܥܳܐ . ܘܰܕ݂ܠܰܝܬ݁ ܗ̱ܘܳܐ ܠܶܗ ܬ݁ܰܠܺܝܠܽܘܬ݂ܳܐ ܂ ܝܺܒ݂ܶܫ .

ܘܰܐ̱ܚܪܺܢܳܐ ܢܦ݂ܰܠ ܒ݁ܶܝܬ݂ ܟ݁ܽܘܒ݁ܶܐ̈ . ܘܺܝܥܰܘ ܥܰܡܶܗ ܟ݁ܽܘܒ݁ܶܐ̈ ܂ ܘܚܰܢܩܽܘܗ̱ܝ .

ܘܰܐ̱ܚܪܺܢܳܐ ܢܦ݂ܰܠ ܒ݁ܰܐܪܥܳܐ ܛܳܒ݂ܬ݂ܳܐ ܘܫܰܦ݁ܺܝܪܬ݁ܳܐ . ܘܺܝܥܳܐ ܁ ܘܰܥܒ݂ܰܕ݂ ܦ݁ܺܐܪܶܐ̈ ܂ ܚܰܕ݂ ܒ݁ܰܡܳܐܐ . ܗܳܠܶܝܢ ܟ݁ܰܕ݂ ܐܳܡܰܪ ܂ ܩܳܥܶܐ ܗ̱ܘܳܐ . ܕ݁ܡܰܢ ܕ݁ܺܐܝܬ݂ ܠܶܗ ܐܶܕ݂ܢܶܐ̈ ܕ݁ܢܶܫܡܰܥ ܂ ܢܶܫܡܰܥ ܀܀

ܘܫܰܐܠܽܘܗ̱ܝ ܬ݁ܰܠܡܺܝܕ݂ܰܘܗ̱ܝ̈ ܂ ܕ݁ܡܳܢܰܘ ܡܰܬ݂ܠܳܐ ܗܳܢܳܐ .

ܗܽܘ ܕ݁ܶܝܢ ܐܶܡܰܪ ܠܗܽܘܢ . ܠܟ݂ܽܘܢ ܗ̱ܽܘ ܝܺܗܺܝܒ݂ ܠܡܶܕ݁ܰܥ ܐ̱ܪܳܙܳܐ ܕ݁ܡܰܠܟ݁ܽܘܬ݂ܶܗ ܕ݁ܰܐܠܳܗܳܐ . ܠܗܳܢܽܘܢ ܕ݁ܶܝܢ ܫܰܪܟ݁ܳܐ ܂ ܒ݁ܦ݂ܶܠܳܐܬ݂ܳܐ̈ ܡܶܬ݂ܶܐܡܰܪ . ܕ݁ܟ݂ܰܕ݂ ܚܳܙܶܝܢ ܂ ܠܳܐ ܢܶܚܙܽܘܢ . ܘܟ݂ܰܕ݂ ܫܳܡܥܺܝܢ ܂ ܠܳܐ ܢܶܣܬ݁ܰܟ݁ܠܽܘܢ ܀

ܗܳܢܰܘ ܕ݁ܶܝܢ ܡܰܬ݂ܠܳܐ . ܙܰܪܥܳܐ ܐܺܝܬ݂ܰܘܗ̱ܝ ܂ ܡܶܠܬ݂ܳܐ ܕ݁ܰܐܠܳܗܳܐ .

ܗܳܢܽܘܢ ܕ݁ܶܝܢ ܕ݁ܥܰܠ ܝܰܕ݂ ܐܽܘܪܚܳܐ ܆ ܐܺܝܬ݂ܰܝܗܽܘܢ ܗܳܢܽܘܢ ܕ݁ܫܳܡܥܺܝܢ ܡܶܠܬ݂ܳܐ ܇ ܘܳܐܬ݂ܶܐ ܒ݁ܥܶܠܕ݁ܒ݂ܳܒ݂ܳܐ ܫܳܩܶܠ ܡܶܠܬ݂ܳܐ ܡܶܢ ܠܶܒ݁ܗܽܘܢ ܇ ܕ݁ܠܳܐ ܢܗܰܝܡܢܽܘܢ ܘܢܺܚܽܘܢ .

ܗܳܠܶܝܢ ܕ݁ܶܝܢ ܕ݁ܥܰܠ ܫܽܘܥܳܐ ܆ ܗܳܠܶܝܢ ܐܶܢܽܘܢ ܕ݁ܡܳܐ ܕ݁ܰܫܡܰܥܘ ܂ ܒ݁ܚܰܕ݂ܽܘܬ݂ܳܐ ܡܩܰܒ݁ܠܺܝܢ ܠܳܗ ܠܡܶܠܬ݂ܳܐ ܇ ܘܥܶܩܳܪܳܐ ܠܰܝܬ݁ ܠܗܽܘܢ . ܐܶܠܳܐ ܕ݁ܙܰܒ݂ܢܳܐ ܗ̱ܝ ܗܰܝܡܳܢܽܘܬ݂ܗܽܘܢ . ܘܒ݂ܰܙܒ݂ܰܢ ܢܶܣܝܽܘܢܳܐ ܂ ܡܶܬ݂ܟ݁ܰܫܠܺܝܢ .

ܗܰܘ ܕ݁ܶܝܢ ܕ݁ܰܢܦ݂ܰܠ ܒ݁ܶܝܬ݂ ܟ݁ܽܘܒ݁ܶܐ̈ ܆ ܗܳܠܶܝܢ ܐܶܢܽܘܢ ܂ ܐܰܝܠܶܝܢ ܕ݁ܫܳܡܥܺܝܢ ܡܶܠܬ݂ܳܐ ܇ ܘܰܒ݂ܨܶܦ݂ܬ݂ܳܐ ܘܰܒ݂ܥܽܘܬ݂ܪܳܐ ܘܒ݂ܰܪܓ݂ܺܝܓ݂ܳܬ݂ܶܗ̈ ܕ݁ܥܳܠܡܳܐ ܡܶܬ݂ܚܰܢܩܺܝܢ ܇ ܘܦ݂ܺܐܪܶܐ̈ ܠܳܐ ܝܳܗܒ݁ܺܝܢ .

ܗܰܘ ܕ݁ܶܝܢ ܕ݁ܒ݂ܰܐܪܥܳܐ ܛܳܒ݂ܬ݂ܳܐ ܆ ܗܳܠܶܝܢ ܐܶܢܽܘܢ ܂ ܐܰܝܠܶܝܢ ܕ݁ܰܒ݂ܠܶܒ݁ܳܐ ܫܰܦ݂ܝܳܐ ܘܛܳܒ݂ܳܐ ܫܳܡܥܺܝܢ ܡܶܠܬ݂ܳܐ ܇ ܘܳܐܚܕ݁ܺܝܢ ܂ ܘܝܳܗܒ݁ܺܝܢ ܦ݁ܺܐܪܶܐ̈ ܒ݁ܰܡܣܰܝܒ݁ܪܳܢܽܘܬ݂ܳܐ ܀

ܠܳܐ ܐ̱ܢܳܫ ܡܰܢܗܰܪ ܫܪܳܓ݂ܳܐ ܂ ܘܰܡܚܰܦ݁ܶܐ ܠܶܗ ܒ݁ܡܳܐܢܳܐ ܇ ܐܰܘ ܣܳܐܶܡ ܠܶܗ ܬ݁ܚܶܝܬ݂ ܥܰܪܣܳܐ . ܐܶܠܳܐ ܣܳܐܶܡ ܠܶܗ ܠܥܶܠ ܡܶܢ ܡܢܳܪܬ݁ܳܐ . ܕ݁ܟ݂ܽܠ ܕ݁ܥܳܐܶܠ ܂ ܢܶܚܙܶܐ ܢܽܘܗܪܶܗ .

ܠܰܝܬ݁ ܓ݁ܶܝܪ ܡܶܕ݁ܶܡ ܕ݁ܰܟ݂ܣܶܐ ܂ ܕ݁ܠܳܐ ܢܶܬ݂ܓ݁ܠܶܐ . ܘܠܳܐ ܕ݁ܰܡܛܰܫܰܝ ܁ ܕ݁ܠܳܐ ܢܶܬ݂ܺܝܕ݂ܰܥ ܂ ܘܢܺܐܬ݂ܶܐ ܠܓ݂ܶܠܝܳܐ .

ܚܙܰܘ ܐܰܝܟ݁ܰܢܳܐ ܫܡܰܥܬ݁ܽܘܢ . ܡܰܢ ܕ݁ܺܐܝܬ݂ ܠܶܗ ܓ݁ܶܝܪ ܂ ܢܶܬ݂ܺܝܗܶܒ݂ ܠܶܗ . ܘܡܰܢ ܕ݁ܠܰܝܬ݁ ܠܶܗ ܆ ܐܳܦ݂ ܗܰܘ ܕ݁ܣܳܒ݂ܰܪ ܕ݁ܺܐܝܬ݂ ܠܶܗ ܂ ܢܶܫܬ݁ܩܶܠ ܡܶܢܶܗ ܀

ܐܶܬ݂ܰܘ ܕ݁ܶܝܢ ܠܘܳܬ݂ܶܗ ܐܶܡܶܗ ܘܰܐܚܰܘܗ̱ܝ̈ ܆ ܘܠܳܐ ܡܶܫܟ݁ܚܺܝܢ ܗ̱ܘܰܘ ܕ݁ܰܢܡܰܠܠܽܘܢ ܥܰܡܶܗ ܂ ܡܶܛܽܠ ܟ݁ܶܢܫܳܐ .

ܘܶܐܡܰܪܘ ܠܶܗ . ܐܶܡܳܟ݂ ܘܰܐܚܰܝܟ݁̈ ܩܳܝܡܺܝܢ ܠܒ݂ܰܪ ܂ ܘܨܳܒ݂ܶܝܢ ܠܡܶܚܙܝܳܟ݂ .

ܗܽܘ ܕ݁ܶܝܢ ܥܢܳܐ ܂ ܘܶܐܡܰܪ ܠܗܽܘܢ . ܗܳܠܶܝܢ ܐܶܢܽܘܢ ܐܶܡܝ ܘܰܐܚܰܝ̈ ܆ ܐܰܝܠܶܝܢ ܕ݁ܫܳܡܥܺܝܢ ܡܶܠܬ݂ܳܐ ܕ݁ܰܐܠܳܗܳܐ ܂ ܘܥܳܒ݂ܕ݁ܺܝܢ ܠܳܗ ܀܀

ܗܘܳܐ ܕ݁ܶܝܢ ܒ݁ܚܰܕ݂ ܡܶܢ ܝܰܘܡܳܬ݂ܳܐ̈ ܆ ܣܠܶܩ ܝܶܫܽܘܥ ܝܺܬ݂ܶܒ݂ ܒ݁ܰܣܦ݂ܺܝܢ̱ܬ݁ܳܐ ܁ ܗܽܘ ܘܬ݂ܰܠܡܺܝܕ݂ܰܘܗ̱ܝ̈ . ܘܶܐܡܰܪ ܠܗܽܘܢ . ܢܶܥܒ݁ܰܪ ܠܗܰܘ ܥܶܒ݂ܪܳܐ ܕ݁ܝܰܡܬ݂ܳܐ ܀

ܘܟ݂ܰܕ݂ ܪܳܕ݂ܶܝܢ ܂ ܕ݁ܡܶܟ݂ ܠܶܗ ܗܽܘ ܝܶܫܽܘܥ . ܘܰܗܘܳܬ݂ ܥܰܠܥܳܠܳܐ ܕ݁ܪܽܘܚܳܐ ܒ݁ܝܰܡܬ݂ܳܐ . ܘܩܰܪܺܝܒ݂ܳܐ ܗ̱ܘܳܬ݂ ܣܦ݂ܺܝܢ̱ܬ݁ܳܐ ܠܡܶܛܒ݁ܰܥ .

ܘܰܩܪܶܒ݂ܘ ܐܰܥܺܝܪܽܘܗ̱ܝ ܂ ܘܳܐܡܪܺܝܢ ܠܶܗ . ܪܰܒ݁ܰܢ ܁ ܪܰܒ݁ܰܢ ܂ ܐܳܒ݂ܕ݁ܺܝܢܰܢ . ܗܽܘ ܕ݁ܶܝܢ ܁ ܩܳܡ ܘܰܟ݂ܐܳܐ ܒ݁ܪܽܘܚܶܐ̈ ܘܰܒ݂ܡܰܚܫܽܘܠܶܐ̈ ܕ݁ܝܰܡܳܐ ܂ ܘܢܳܚܘ . ܘܰܗܘܳܐ ܫܶܠܝܳܐ .

ܘܶܐܡܰܪ ܠܗܽܘܢ . ܐܰܝܟ݁ܳܐ ܗ̱ܝ ܗܰܝܡܳܢܽܘܬ݂ܟ݂ܽܘܢ . ܗܶܢܽܘܢ ܕ݁ܶܝܢ ܟ݁ܰܕ݂ ܕ݁ܰܚܺܝܠܺܝܢ ܆ ܡܶܬ݁ܕ݁ܰܡܪܺܝܢ ܗ̱ܘܰܘ ܘܳܐܡܪܺܝܢ ܚܰܕ݂ ܠܚܰܕ݂ . ܡܰܢܽܘ ܟ݁ܰܝ ܗܳܢܳܐ ܁ ܕ݁ܳܐܦ݂ ܠܪܽܘܚܶܐ̈ ܦ݁ܳܩܶܕ݂ ܁ ܘܰܠܡܰܚܫܽܘܠܶܐ̈ ܘܰܠܝܰܡܳܐ ܆ ܘܡܶܫܬ݁ܰܡܥܺܝܢ ܠܶܗ ܀

ܘܰܪܕ݂ܰܘ ܘܶܐܬ݂ܰܘ ܠܰܐܬ݂ܪܳܐ ܕ݁ܓ݂ܳܕ݂ܪܳܝܶܐ̈ ܇ ܕ݁ܺܐܝܬ݂ܰܘܗ̱ܝ ܒ݁ܥܶܒ݂ܪܳܐ ܂ ܠܽܘܩܒ݂ܰܠ ܓ݁ܠܺܝܠܳܐ .

ܘܟ݂ܰܕ݂ ܢܦ݂ܰܩ ܠܰܐܪܥܳܐ ܆ ܦ݁ܓ݂ܰܥ ܒ݁ܶܗ ܓ݁ܰܒ݂ܪܳܐ ܚܰܕ݂ ܡܶܢ ܡܕ݂ܺܝܢ̱ܬ݁ܳܐ ܇ ܕ݁ܺܐܝܬ݂ ܒ݁ܶܗ ܕ݁ܰܝܘܳܐ ܂ ܡܶܢ ܙܰܒ݂ܢܳܐ ܣܰܓ݁ܺܝܳܐܐ . ܘܡܳܐܢܶܐ̈ ܠܳܐ ܠܳܒ݂ܶܫ ܗ̱ܘܳܐ . ܘܰܒ݂ܒ݂ܰܝܬ݁ܳܐ ܠܳܐ ܥܳܡܰܪ ܗ̱ܘܳܐ . ܐܶܠܳܐ ܒ݁ܒ݂ܶܝܬ݂ ܩܒ݂ܽܘܪܶܐ̈ .

ܟ݁ܰܕ݂ ܚܙܳܐ ܕ݁ܶܝܢ ܠܝܶܫܽܘܥ ܆ ܩܥܳܐ ܂ ܘܰܢܦ݂ܰܠ ܩܕ݂ܳܡܰܘܗ̱ܝ . ܘܰܒ݂ܩܳܠܳܐ ܪܳܡܳܐ ܐܶܡܰܪ . ܡܳܐ ܠܰܢ ܘܠܳܟ݂ ܁ ܝܶܫܽܘܥ ܅ ܒ݁ܪܶܗ ܕ݁ܰܐܠܳܗܳܐ ܡܪܰܝܡܳܐ . ܒ݁ܳܥܶܐ ܐ̱ܢܳܐ ܡܶܢܳܟ݂ ܂ ܠܳܐ ܬ݁ܫܰܢܩܰܢܝ .

ܦ݁ܳܩܶܕ݂ ܗ̱ܘܳܐ ܠܶܗ ܓ݁ܶܝܪ ܝܶܫܽܘܥ ܠܪܽܘܚܳܐ ܛܰܢܦ݂ܳܐ ܂ ܠܡܶܦ݁ܰܩ ܡܶܢ ܒ݁ܰܪܢܳܫܳܐ . ܣܰܓ݁ܺܝ ܗ̱ܘܳܐ ܓ݁ܶܝܪ ܙܰܒ݂ܢܳܐ ܂ ܡܶܢ ܕ݁ܰܫܒ݂ܶܐ ܗ̱ܘܳܐ ܠܶܗ . ܘܡܶܬ݂ܶܐܣܰܪ ܗ̱ܘܳܐ ܒ݁ܫܺܫܠܳܬ݂ܳܐ̈ ܆ ܘܰܒ݂ܟ݂ܶܒ݂ܠܶܐ̈ ܡܶܬ݂ܢܛܰܪ ܗ̱ܘܳܐ . ܘܰܡܦ݂ܰܣܶܩ ܗ̱ܘܳܐ ܐܰܣܽܘܪܰܘܗ̱ܝ̈ ܆ ܘܡܶܬ݁ܕ݁ܒ݂ܰܪ ܗ̱ܘܳܐ ܡܶܢ ܫܺܐܕ݂ܳܐ ܠܚܽܘܪܒ݁ܳܐ .

ܫܰܐܠܶܗ ܕ݁ܶܝܢ ܝܶܫܽܘܥ ܂ ܡܰܢ ܫܡܳܟ݂ . ܐܳܡܰܪ ܠܶܗ ܂ ܠܶܓ݂ܝܽܘܢ : ܡܶܛܽܠ ܕ݁ܕ݂ܰܝܘܶܐ̈ ܣܰܓ݁ܺܝܶܐܐ̈ ܥܰܠܺܝܠܺܝܢ ܗ̱ܘܰܘ ܒ݁ܶܗ .

ܘܒ݂ܳܥܶܝܢ ܗ̱ܘܰܘ ܡܶܢܶܗ ܆ ܕ݁ܠܳܐ ܢܶܦ݂ܩܽܘܕ݂ ܠܗܽܘܢ ܠܡܺܐܙܰܠ ܠܰܬ݂ܗܽܘܡܳܐ .

ܐܺܝܬ݂ ܗ̱ܘܳܐ ܕ݁ܶܝܢ ܬ݁ܰܡܳܢ ܂ ܒ݁ܰܩܪܳܐ ܕ݁ܰܚܙܺܝܪܶܐ̈ ܣܰܓ݁ܺܝܶܐܐ̈ ܂ ܕ݁ܪܳܥܝܳܐ ܒ݁ܛܽܘܪܳܐ . ܘܒ݂ܳܥܶܝܢ ܗ̱ܘܰܘ ܡܶܢܶܗ ܆ ܕ݁ܢܰܦ݁ܶܣ ܠܗܽܘܢ ܂ ܕ݁ܒ݂ܰܚܙܺܝܪܶܐ̈ ܢܶܥܠܽܘܢ . ܘܰܐܦ݁ܶܣ ܠܗܽܘܢ .

ܘܰܢܦ݂ܰܩܘ ܫܺܐܕ݂ܶܐ̈ ܡܶܢ ܓ݁ܰܒ݂ܪܳܐ ܂ ܘܥܰܠܘ ܒ݁ܰܚܙܺܝܪܶܐ̈ . ܘܬ݂ܶܪܨܰܬ݂ ܒ݁ܰܩܪܳܐ ܗܳܝ ܟ݁ܽܠܳܗ ܠܰܫܩܺܝܦ݂ܳܐ ܆ ܘܰܢܦ݂ܰܠܘ ܒ݁ܝܰܡܬ݂ܳܐ ܂ ܘܶܐܬ݂ܚܰܢܰܩܘ .

ܟ݁ܰܕ݂ ܚܙܰܘ ܕ݁ܶܝܢ ܪܳܥܰܘܳܬ݂ܳܐ̈ ܡܶܕ݁ܶܡ ܕ݁ܰܗܘܳܐ ܆ ܥܪܰܩܘ . ܘܶܐܫܬ݁ܰܥܺܝܘ ܒ݁ܰܡܕ݂ܺܝܢܳܬ݂ܳܐ̈ ܂ ܘܰܒ݂ܩܽܘܪܝܳܐ̈ .

ܘܰܢܦ݂ܰܩܘ ܐ̱ܢܳܫܳܐ ܕ݁ܢܶܚܙܽܘܢ ܡܶܕ݁ܶܡ ܕ݁ܰܗܘܳܐ ܆ ܘܶܐܬ݂ܰܘ ܠܘܳܬ݂ ܝܶܫܽܘܥ . ܘܶܐܫܟ݁ܚܽܘܗ̱ܝ ܠܓ݂ܰܒ݂ܪܳܐ ܗܰܘ ܕ݁ܰܢܦ݂ܰܩܘ ܫܺܐܕ݂ܰܘܗ̱ܝ̈ ܆ ܟ݁ܰܕ݂ ܠܒ݂ܺܝܫ ܘܰܡܢܰܟ݁ܰܦ݂ ܂ ܘܝܳܬ݂ܶܒ݂ ܠܘܳܬ݂ ܪܶܓ݂ܠܰܘܗ̱ܝ̈ ܕ݁ܝܶܫܽܘܥ . ܘܰܕ݂ܚܶܠܘ .

ܘܶܐܫܬ݁ܰܥܺܝܘ ܠܗܽܘܢ ܐܰܝܠܶܝܢ ܕ݁ܰܚܙܰܘ ܇ ܐܰܝܟ݁ܰܢܳܐ ܐܶܬ݂ܰܐܣܺܝ ܓ݁ܰܒ݂ܪܳܐ ܗܰܘ ܕ݁ܰܝܘܳܢܳܐ .

ܘܒ݂ܳܥܶܝܢ ܗ̱ܘܰܘ ܡܶܢܶܗ ܟ݁ܽܠܶܗ ܟ݁ܶܢܫܳܐ ܕ݁ܓ݂ܳܕ݂ܪܳܝܶܐ̈ ܂ ܕ݁ܢܺܐܙܰܠ ܠܶܗ ܡܶܢ ܠܘܳܬ݂ܗܽܘܢ . ܡܶܛܽܠ ܕ݁ܕ݂ܶܚܠܬ݂ܳܐ ܪܰܒ݁ܬ݂ܳܐ ܐܶܚܕ݁ܰܬ݂ ܐܶܢܽܘܢ . ܗܽܘ ܕ݁ܶܝܢ ܝܶܫܽܘܥ ܣܠܶܩ ܠܰܣܦ݂ܺܝܢ̱ܬ݁ܳܐ ܂ ܘܰܗܦ݂ܰܟ݂ ܡܶܢ ܠܘܳܬ݂ܗܽܘܢ ܀

ܗܰܘ ܕ݁ܶܝܢ ܓ݁ܰܒ݂ܪܳܐ ܕ݁ܰܢܦ݂ܰܩܘ ܡܶܢܶܗ ܫܺܐܕ݂ܶܐ̈ ܆ ܒ݁ܳܥܶܐ ܗ̱ܘܳܐ ܡܶܢܶܗ ܂ ܕ݁ܰܠܘܳܬ݂ܶܗ ܢܶܗܘܶܐ . ܘܰܫܪܳܝܗ̱ܝ ܝܶܫܽܘܥ ܂ ܘܶܐܡܰܪ ܠܶܗ .

ܗܦ݂ܽܘܟ݂ ܠܒ݂ܰܝܬ݁ܳܟ݂ ܆ ܘܶܐܫܬ݁ܰܥܳܐ ܡܶܕ݁ܶܡ ܕ݁ܰܥܒ݂ܰܕ݂ ܠܳܟ݂ ܐܰܠܳܗܳܐ . ܘܶܐܙܰܠ . ܘܡܰܟ݂ܪܶܙ ܗ̱ܘܳܐ ܒ݁ܟ݂ܽܠܳܗ ܡܕ݂ܺܝܢ̱ܬ݁ܳܐ ܂ ܡܶܕ݁ܶܡ ܕ݁ܰܥܒ݂ܰܕ݂ ܠܶܗ ܝܶܫܽܘܥ ܀

ܟ݁ܰܕ݂ ܗܦ݂ܰܟ݂ ܕ݁ܶܝܢ ܝܶܫܽܘܥ ܆ ܩܰܒ݁ܠܶܗ ܟ݁ܶܢܫܳܐ ܣܰܓ݁ܺܝܳܐܐ . ܟ݁ܽܠܗܽܘܢ ܓ݁ܶܝܪ ܠܶܗ ܚܳܝܪܺܝܢ ܗ̱ܘܰܘ .

ܘܓ݂ܰܒ݂ܪܳܐ ܚܰܕ݂ ܕ݁ܰܫܡܶܗ ܝܽܘܐܳܪܳܫ ܂ ܪܺܝܫ ܟ݁ܢܽܘܫܬ݁ܳܐ ܆ ܢܦ݂ܰܠ ܩܕ݂ܳܡ ܪܶܓ݂ܠܰܘܗ̱ܝ̈ ܕ݁ܝܶܫܽܘܥ ܆ ܘܒ݂ܳܥܶܐ ܗ̱ܘܳܐ ܡܶܢܶܗ ܕ݁ܢܶܥܽܘܠ ܠܒ݂ܰܝܬ݁ܶܗ .

ܒ݁ܰܪܬ݂ܳܐ ܓ݁ܶܝܪ ܝܺܚܺܝܕ݂ܳܝܬ݁ܳܐ ܐܺܝܬ݂ ܗ̱ܘܳܬ݂ ܠܶܗ . ܐܰܝܟ݂ ܒ݁ܰܪ̱ܬ݂ ܫܢܺܝܢ̈ ܬ݁ܰܪܬ݁ܰܥܶܣܪܶܐ̈ . ܘܩܰܪܺܝܒ݂ܳܐ ܗ̱ܘܳܬ݂ ܠܰܡܡܳܬ݂ . ܘܟ݂ܰܕ݂ ܐܳܙܶܠ ܥܰܡܶܗ ܗܽܘ ܝܶܫܽܘܥ ܂ ܟ݁ܶܢܫܳܐ ܣܰܓ݁ܺܝܳܐܐ ܚܳܒ݂ܶܨ ܗ̱ܘܳܐ ܠܶܗ ܀

ܐܰܢ̱ܬ݁ܬ݂ܳܐ ܕ݁ܶܝܢ ܚܕ݂ܳܐ ܁ ܕ݁ܰܬ݂ܪܺܝܥ ܗ̱ܘܳܐ ܕ݁ܡܳܗ ܫܢܺܝܢ̈ ܬ݁ܰܪܬ݁ܰܥܶܣܪܶܐ̈ : ܗܳܝ ܕ݁ܒ݂ܶܝܬ݂ ܐܳܣܰܘܳܬ݂ܳܐ̈ ܟ݁ܽܠܶܗ ܩܶܢܝܳܢܳܗ ܐܰܦ݁ܩܰܬ݂ : ܘܠܳܐ ܐܶܫܟ݁ܚܰܬ݂ ܕ݁ܡܶܢ ܐ̱ܢܳܫ ܬ݁ܶܬ݂ܰܐܣܶܐ ܆

ܐܶܬ݂ܩܰܪܒ݂ܰܬ݂ ܡܶܢ ܒ݁ܶܣܬ݁ܪܶܗ ܂ ܘܩܶܪܒ݁ܰܬ݂ ܠܟ݂ܶܢܦ݂ܳܐ ܕ݁ܡܳܐܢܶܗ . ܘܡܶܚܕ݂ܳܐ ܂ ܩܳܡܰܬ݂ ܡܰܪܕ݁ܺܝܬ݂ܳܐ ܕ݁ܰܕ݂ܡܳܗ .

ܘܶܐܡܰܪ ܝܶܫܽܘܥ . ܡܰܢܽܘ ܩܪܶܒ݂ ܠܺܝ . ܘܟ݂ܰܕ݂ ܟ݁ܽܠܗܽܘܢ ܟ݁ܳܦ݂ܪܺܝܢ ܆ ܐܳܡܰܪ ܠܶܗ ܫܶܡܥܽܘܢ ܟ݁ܺܐܦ݂ܳܐ ܂ ܘܰܕ݂ܥܰܡܶܗ . ܪܰܒ݁ܰܢ ܁ ܟ݁ܶܢܫܶܐ̈ ܐܳܠܨܺܝܢ ܠܳܟ݂ ܘܚܳܒ݂ܨܺܝܢ ܆ ܘܳܐܡܰܪ ܐܰܢ̱ܬ݁ ܆ ܡܰܢܽܘ ܩܪܶܒ݂ ܠܺܝ ܆

ܗܽܘ ܕ݁ܶܝܢ ܐܶܡܰܪ ܂ ܐ̱ܢܳܫ ܩܪܶܒ݂ ܠܺܝ . ܐܶܢܳܐ ܓ݁ܶܝܪ ܝܶܕ݂ܥܶܬ݂ ܕ݁ܚܰܝܠܳܐ ܢܦ݂ܰܩ ܡܶܢܝ .

ܗܳܝ ܕ݁ܶܝܢ ܐܰܢ̱ܬ݁ܬ݂ܳܐ ܁ ܟ݁ܰܕ݂ ܚܙܳܬ݂ ܕ݁ܠܳܐ ܛܥܳܬ݂ܶܗ ܆ ܐܶܬ݂ܳܬ݂ ܟ݁ܰܕ݂ ܪܰܬ݁ܺܝܬ݂ܳܐ ܂ ܘܢܶܦ݂ܠܰܬ݂ ܣܶܓ݂ܕ݁ܰܬ݂ ܠܶܗ . ܘܶܐܡܪܰܬ݂ ܠܥܺܝܢ ܥܰܡܳܐ ܟ݁ܽܠܶܗ ܇ ܡܶܛܽܠ ܐܰܝܕ݂ܳܐ ܥܶܠܬ݂ܳܐ ܩܶܪܒ݁ܰܬ݂ ܆ ܘܰܐܝܟ݁ܰܢܳܐ ܡܶܚܕ݂ܳܐ ܐܶܬ݂ܰܐܣܝܰܬ݂ .

ܗܽܘ ܕ݁ܶܝܢ ܝܶܫܽܘܥ ܂ ܐܶܡܰܪ ܠܳܗ . ܐܶܬ݂ܠܰܒ̱݁ܒ݂ܝ ܒ݁ܪܰܬ݂ܝ ܅ ܗܰܝܡܳܢܽܘܬ݂ܶܟ݂ܝ ܐܰܚܝܰܬ݂ܶܟ݂ܝ ܂ ܙܶܠܝ ܒ݁ܰܫܠܳܡܳܐ ܀.܀.܀܀

ܘܥܰܕ݂ ܗܽܘ ܡܡܰܠܶܠ ܆ ܐܶܬ݂ܳܐ ܐ̱ܢܳܫ ܡܶܢ ܕ݁ܒ݂ܶܝܬ݂ ܪܰܒ݁ ܟ݁ܢܽܘܫܬ݁ܳܐ ܂ ܘܶܐܡܰܪ ܠܶܗ . ܡܺܝܬ݂ܰܬ݂ ܠܳܗ ܒ݁ܰܪܬ݂ܳܟ݂ . ܠܳܐ ܬ݁ܰܥܡܶܠ ܠܡܰܠܦ݂ܳܢܳܐ .

ܝܶܫܽܘܥ ܕ݁ܶܝܢ ܫܡܰܥ ܂ ܘܶܐܡܰܪ ܠܰܐܒ݂ܽܘܗ ܕ݁ܰܛܠܺܝܬ݂ܳܐ . ܠܳܐ ܬ݁ܶܕ݂ܚܰܠ . ܒ݁ܰܠܚܽܘܕ݂ ܗܰܝܡܶܢ ܂ ܘܚܳܝܳܐ .

ܐܶܬ݂ܳܐ ܕ݁ܶܝܢ ܝܶܫܽܘܥ ܠܒ݂ܰܝܬ݁ܳܐ ܆ ܘܠܳܐ ܫܒ݂ܰܩ ܠܐ̱ܢܳܫ ܕ݁ܢܶܥܽܘܠ ܥܰܡܶܗ ܇ ܐܶܠܳܐ ܠܫܶܡܥܽܘܢ ܁ ܘܰܠܝܰܥܩܽܘܒ݂ ܂ ܘܰܠܝܽܘܚܰܢܳܢ . ܘܠܰܐܒ݂ܽܘܗ ܕ݁ܰܛܠܺܝܬ݂ܳܐ ܂ ܘܠܶܐܡܳܗ .

ܟ݁ܽܠܗܽܘܢ ܕ݁ܶܝܢ ܁ ܒ݁ܳܟ݂ܶܝܢ ܗ̱ܘܰܘ ܂ ܘܡܰܪܩܕ݂ܺܝܢ ܥܠܶܝܗ . ܝܶܫܽܘܥ ܕ݁ܶܝܢ ܐܶܡܰܪ . ܠܳܐ ܬ݁ܶܒ݂ܟ݁ܽܘܢ . ܠܳܐ ܓ݁ܶܝܪ ܡܺܝܬ݂ܰܬ݂ ܁ ܐܶܠܳܐ ܕ݁ܰܡܟ݁ܳܐ ܗ̱ܝ .

ܘܓ݂ܳܚܟ݁ܺܝܢ ܗ̱ܘܰܘ ܥܠܰܘܗ̱ܝ . ܕ݁ܝܳܕ݂ܥܺܝܢ ܕ݁ܡܺܝܬ݂ܰܬ݂ ܠܳܗ .

ܗܽܘ ܕ݁ܶܝܢ ܐܰܦ݁ܶܩ ܠܟ݂ܽܠܢܳܫ ܠܒ݂ܰܪ . ܘܰܐܚܕ݁ܳܗ ܒ݁ܺܐܝܕ݂ܳܗ . ܘܰܩܪܳܗ ܂ ܘܶܐܡܰܪ . ܛܠܺܝܬ݂ܳܐ ܂ ܩܽܘܡܝ .

ܘܗܶܦ݂ܟ݁ܰܬ݂ ܪܽܘܚܳܗ ܁ ܘܡܶܚܕ݂ܳܐ ܩܳܡܰܬ݂ . ܘܰܦ݂ܩܰܕ݂ ܕ݁ܢܶܬ݁ܠܽܘܢ ܠܳܗ ܠܡܶܐܟ݂ܰܠ .

ܘܰܬ݂ܡܰܗܘ ܐܰܒ݂ܳܗܶܝܗ̈ . ܗܽܘ ܕ݁ܶܝܢ ܙܰܗܰܪ ܐܶܢܽܘܢ ܆ ܕ݁ܰܠܐ̱ܢܳܫ ܂ ܠܳܐ ܢܺܐܡܪܽܘܢ ܡܳܐ ܕ݁ܰܗܘܳܐ ܀

Chapter 9

ܘܰܩܪܳܐ ܝܶܫܽܘܥ ܠܰܬ݂ܪܶܥܣܰܪܬ݁ܶܗ ܆ ܘܝܰܗ̱ܒ݂ ܠܗܽܘܢ ܚܰܝܠܳܐ ܘܫܽܘܠܛܳܢܳܐ ܇ ܥܰܠ ܟ݁ܽܠܗܽܘܢ ܫܺܐܕ݂ܶܐ̈ ܘܟ݂ܽܘܪܗܳܢܶܐ̈ ܂ ܠܡܰܐܣܳܝܽܘ .

ܘܫܰܕ݁ܰܪ ܐܶܢܽܘܢ ܁ ܠܡܰܟ݂ܪܳܙܽܘ ܡܰܠܟ݁ܽܘܬ݂ܶܗ ܕ݁ܰܐܠܳܗܳܐ ܂ ܘܰܠܡܰܐܣܳܝܽܘ ܟ݁ܪܺܝܗܶܐ̈ ܀

ܘܶܐܡܰܪ ܠܗܽܘܢ . ܡܶܕ݁ܶܡ ܠܳܐ ܬ݁ܶܫܩܠܽܘܢ ܠܽܐܘܪܚܳܐ . ܠܳܐ ܫܰܒ݂ܛܳܐ ܂ ܘܠܳܐ ܬ݁ܰܪܡܳܠܳܐ . ܘܠܳܐ ܠܰܚܡܳܐ ܂ ܘܠܳܐ ܟ݁ܶܣܦ݁ܳܐ . ܘܠܳܐ ܬ݁ܰܪܬ݁ܶܝܢ̈ ܟ݁ܽܘܬ݁ܺܝܢܝܳܢ̈ ܢܶܗܘܝܳܢ̈ ܠܟ݂ܽܘܢ .

ܘܠܰܐܝܢܳܐ ܒ݁ܰܝܬ݁ܳܐ ܁ ܕ݁ܥܳܐܠܺܝܢ ܐܢ̱ܬ݁ܽܘܢ ܠܶܗ ܆ ܬ݁ܰܡܳܢ ܗܘܰܘ ܂ ܘܡܶܢ ܬ݁ܰܡܳܢ ܦ݁ܽܘܩܘ .

ܘܰܠܡܰܢ ܕ݁ܠܳܐ ܡܩܰܒ݁ܠܺܝܢ ܠܟ݂ܽܘܢ : ܡܳܐ ܕ݁ܢܳܦ݂ܩܺܝܢ ܐܢ̱ܬ݁ܽܘܢ ܡܶܢ ܡܕ݂ܺܝܢ̱ܬ݁ܳܐ ܗܳܝ ܆ ܐܳܦ݂ ܚܶܠܳܐ ܡܶܢ ܪܶܓ݂ܠܰܝܟ݁ܽܘܢ̈ ܂ ܦ݁ܶܨܘ ܥܠܰܝܗܽܘܢ ܠܣܳܗܕ݁ܽܘܬ݂ܳܐ ܀

ܘܰܢܦ݂ܰܩܘ ܫܠܺܝܚܶܐ̈ ܂ ܘܡܶܬ݂ܟ݁ܰܪܟ݁ܺܝܢ ܗ̱ܘܰܘ ܒ݁ܩܽܘܪܝܳܐ̈ ܘܒ݂ܰܡܕ݂ܺܝܢܳܬ݂ܳܐ̈ ܆ ܘܰܡܣܰܒ݁ܪܺܝܢ ܗ̱ܘܰܘ ܁ ܘܡܰܐܣܶܝܢ ܒ݁ܟ݂ܽܠ ܕ݁ܽܘܟ݁ ܀

ܫܡܰܥ ܕ݁ܶܝܢ ܗܶܪܳܘܕ݂ܶܣ ܛܶܛܪܰܪܟ݂ܰܐ ܟ݁ܽܠܗܶܝܢ ܕ݁ܗܳܘܝܳܢ̈ ܗ̱ܘܰܝ̈ ܒ݁ܺܐܝܕ݂ܶܗ . ܘܡܶܬ݁ܕ݁ܰܡܰܪ ܗ̱ܘܳܐ . ܡܶܛܽܠ ܕ݁ܳܐܡܪܺܝܢ ܗ̱ܘܰܘ ܐ̱ܢܳܫܺܝܢ̈ ܆ ܕ݁ܝܽܘܚܰܢܳܢ ܩܳܡ ܡܶܢ ܒ݁ܶܝܬ݂ ܡܺܝܬ݂ܶܐ̈ .

ܐ̱ܚܪܳܢܶܐ̈ ܕ݁ܶܝܢ ܐܳܡܪܺܝܢ ܗ̱ܘܰܘ ܂ ܕ݁ܺܐܠܺܝܳܐ ܐܶܬ݂ܚܙܺܝ . ܘܰܐ̱ܚܪܳܢܶܐ̈ ܂ ܕ݁ܰܢܒ݂ܺܝܳܐ ܡܶܢ ܢܒ݂ܺܝܶܐ̈ ܩܰܕ݂ܡܳܝܶܐ̈ ܂ ܩܳܡ .

ܘܶܐܡܰܪ ܗܶܪܳܘܕ݂ܶܣ . ܪܺܫܶܗ ܕ݁ܝܽܘܚܰܢܳܢ ܂ ܐܶܢܳܐ ܦ݁ܶܣܩܶܬ݂ . ܡܰܢܽܘ ܕ݁ܶܝܢ ܗܳܢܳܐ ܁ ܕ݁ܗܳܠܶܝܢ ܫܳܡܰܥ ܐ̱ܢܳܐ ܥܠܰܘܗ̱ܝ . ܘܨܳܒ݂ܶܐ ܗ̱ܘܳܐ ܕ݁ܢܶܚܙܶܝܘܗ̱ܝ ܀܀

ܘܟ݂ܰܕ݂ ܗܦ݂ܰܟ݂ܘ ܫܠܺܝܚܶܐ̈ ܆ ܐܶܫܬ݁ܰܥܺܝܘ ܠܝܶܫܽܘܥ ܟ݁ܽܠܡܶܕ݁ܶܡ ܕ݁ܰܥܒ݂ܰܕ݂ܘ . ܘܰܕ݂ܒ݂ܰܪ ܐܶܢܽܘܢ ܒ݁ܰܠܚܽܘܕ݂ܰܝܗܽܘܢ ܂ ܠܰܐܬ݂ܪܳܐ ܚܽܘܪܒ݁ܳܐ ܕ݁ܒ݂ܶܝܬ݂ ܨܰܝܳܕ݁ܳܐ ܀

ܟ݁ܶܢܫܶܐ̈ ܕ݁ܶܝܢ ܟ݁ܰܕ݂ ܝܺܕ݂ܰܥܘ ܂ ܐܶܙܰܠܘ ܒ݁ܳܬ݂ܪܶܗ . ܘܩܰܒ݁ܶܠ ܐܶܢܽܘܢ ܁ ܘܰܡܡܰܠܶܠ ܗ̱ܘܳܐ ܥܰܡܗܽܘܢ ܥܰܠ ܡܰܠܟ݁ܽܘܬ݂ܳܐ ܕ݁ܰܐܠܳܗܳܐ . ܘܠܰܐܝܠܶܝܢ ܕ݁ܰܣܢܺܝܩܺܝܢ ܗ̱ܘܰܘ ܥܰܠ ܐܳܣܝܽܘܬ݂ܳܐ ܂ ܡܰܐܣܶܐ ܗ̱ܘܳܐ ܀

ܟ݁ܰܕ݂ ܕ݁ܶܝܢ ܫܪܺܝ ܝܰܘܡܳܐ ܠܡܶܨܠܳܐ ܆ ܩܪܶܒ݂ܘ ܬ݁ܰܠܡܺܝܕ݂ܰܘܗ̱ܝ̈ ܂ ܘܳܐܡܪܺܝܢ ܠܶܗ . ܫܪܺܝ ܠܟ݂ܶܢܫܶܐ̈ ܁ ܕ݁ܢܺܐܙܽܠ̱ܘܢ ܠܩܽܘܪܝܳܐ̈ ܕ݁ܰܚܕ݂ܳܪܰܝܢ ܘܰܠܟ݂ܰܦ݂ܪܽܘܢܶܐ̈ ܁ ܕ݁ܢܶܫܪܽܘܢ ܒ݁ܗܽܘܢ ܇ ܘܢܶܫܟ݁ܚܽܘܢ ܠܗܽܘܢ ܣܰܝܒ݁ܳܪܬ݁ܳܐ . ܡܶܛܽܠ ܕ݁ܒ݂ܰܐܬ݂ܪܳܐ ܚܽܘܪܒ݁ܳܐ ܐܺܝܬ݂ܰܝܢ .

ܐܳܡܰܪ ܠܗܽܘܢ ܝܶܫܽܘܥ . ܗܰܒ݂ܘ ܠܗܽܘܢ ܐܰܢ̱ܬ݁ܽܘܢ ܠܡܶܐܟ݂ܰܠ . ܗܶܢܽܘܢ ܕ݁ܶܝܢ ܐܳܡܪܺܝܢ . ܠܰܝܬ݁ ܠܰܢ ܝܰܬ݁ܺܝܪ ܡܶܢ ܚܰܡܫܳܐ ܠܰܚܡܺܝܢ̈ ܘܰܬ݂ܪܶܝܢ̈ ܢܽܘܢܺܝܢ̈ ܆ ܐܶܠܳܐ ܐܶܢ ܐܶܙܰܠܢܰܢ ܘܰܙܒ݂ܰܢܰܢ ܣܰܝܒ݁ܳܪܬ݁ܳܐ ܁ ܠܗܳܢܳܐ ܟ݁ܽܠܶܗ ܥܰܡܳܐ .

ܗܳܘܶܝܢ ܗ̱ܘܰܘ ܓ݁ܶܝܪ ܐܰܝܟ݂ ܚܰܡܫܳܐ ܐܰܠܦ݂ܺܝܢ̈ ܓ݁ܰܒ݂ܪܺܝܢ̈ . ܐܳܡܰܪ ܠܗܽܘܢ ܝܶܫܽܘܥ . ܐܰܣܡܶܟ݂ܘ ܐܶܢܽܘܢ ܣܡܳܟ݂ܶܐ̈ ܆ ܚܰܡܫܺܝܢ ܐ̱ܢܳܫܺܝܢ̈ ܒ݁ܰܣܡܳܟ݂ܳܐ .

ܘܰܥܒ݂ܰܕ݂ܘ ܗܳܟ݂ܘܳܬ݂ ܬ݁ܰܠܡܺܝܕ݂ܶܐ̈ ܆ ܘܰܐܣܡܶܟ݂ܘ ܠܟ݂ܽܠܗܽܘܢ .

ܘܰܢܣܰܒ݂ ܝܶܫܽܘܥ ܗܳܢܽܘܢ ܚܰܡܫܳܐ ܠܰܚܡܺܝܢ̈ ܘܰܬ݂ܪܶܝܢ̈ ܢܽܘܢܺܝܢ̈ ܂ ܘܚܳܪ ܒ݁ܰܫܡܰܝܳܐ . ܘܒ݂ܰܪܶܟ݂ ܘܰܩܨܳܐ ܘܝܰܗ̱ܒ݂ ܠܬ݂ܰܠܡܺܝܕ݂ܰܘܗ̱ܝ̈ ܂ ܕ݁ܰܢܣܺܝܡܽܘܢ ܠܟ݂ܶܢܫܶܐ̈ .

ܘܶܐܟ݂ܰܠܘ ܟ݁ܽܠܗܽܘܢ ܘܰܣܒ݂ܰܥܘ . ܘܰܫܩܰܠܘ ܩܨܳܝܶܐ̈ ܡܶܕ݁ܶܡ ܕ݁ܰܐܘܬ݁ܰܪܘ ܂ ܬ݁ܪܶܥܣܰܪ̈ ܩܽܘܦ݂ܺܝܢܺܝܢ̈ ܀܀

ܘܟ݂ܰܕ݂ ܡܨܰܠܶܐ ܒ݁ܰܠܚܽܘܕ݂ܰܘܗ̱ܝ ܁ ܘܬ݂ܰܠܡܺܝܕ݂ܰܘܗ̱ܝ̈ ܥܰܡܶܗ ܆ ܫܰܐܶܠ ܐܶܢܽܘܢ ܘܶܐܡܰܪ . ܡܰܢܽܘ ܐܳܡܪܺܝܢ ܥܠܰܝ ܟ݁ܶܢܫܶܐ̈ ܕ݁ܺܐܝܬ݂ܰܝ .

ܥܢܰܘ ܘܳܐܡܪܺܝܢ ܠܶܗ . ܕ݁ܝܽܘܚܰܢܳܢ ܡܰܥܡܕ݂ܳܢܳܐ . ܘܰܐ̱ܚܪܳܢܶܐ̈ ܂ ܕ݁ܺܐܠܺܝܳܐ . ܐ̱ܚܪܳܢܶܐ̈ ܕ݁ܶܝܢ ܂ ܕ݁ܰܢܒ݂ܺܝܳܐ ܚܰܕ݂ ܡܶܢ ܢܒ݂ܺܝܶܐ̈ ܩܰܕ݂ܡܳܝܶܐ̈ ܩܳܡ .

ܐܳܡܰܪ ܠܗܽܘܢ ܁ ܐܰܢ̱ܬ݁ܽܘܢ ܕ݁ܶܝܢ ܂ ܡܰܢܽܘ ܐܳܡܪܺܝܢ ܐܢ̱ܬ݁ܽܘܢ ܕ݁ܺܐܝܬ݂ܰܝ . ܥܢܳܐ ܫܶܡܥܽܘܢ ܂ ܘܶܐܡܰܪ . ܡܫܺܝܚܶܗ ܕ݁ܰܐܠܳܗܳܐ ܀

ܗܽܘ ܕ݁ܶܝܢ ܟ݁ܐܳܐ ܒ݁ܗܽܘܢ ܁ ܘܙܰܗܰܪ ܐܶܢܽܘܢ ܆ ܕ݁ܗܳܕ݂ܶܐ ܠܐ̱ܢܳܫ ܂ ܠܳܐ ܢܺܐܡܪܽܘܢ .

ܘܶܐܡܰܪ ܠܗܽܘܢ . ܕ݁ܰܥܬ݂ܺܝܕ݂ ܗ̱ܽܘ ܒ݁ܪܶܗ ܕ݁ܐ̱ܢܳܫܳܐ ܕ݁ܣܰܓ݁ܺܝܳܐܬ݂ܳܐ̈ ܢܶܚܰܫ . ܘܰܕ݂ܢܶܣܬ݁ܠܶܐ ܁ ܡܶܢ ܩܰܫܺܝܫܶܐ̈ ܘܪܰܒ݁ܰܝ̈ ܟ݁ܳܗܢܶܐ̈ ܘܣܳܦ݂ܪܶܐ̈ . ܘܢܶܩܛܠܽܘܢܳܝܗ̱ܝ ܁ ܘܰܠܝܰܘܡܳܐ ܕ݁ܰܬ݂ܠܳܬ݂ܳܐ ܂ ܢܩܽܘܡ ܀

ܘܳܐܡܰܪ ܗ̱ܘܳܐ ܩܕ݂ܳܡ ܟ݁ܽܠܢܳܫ . ܡܰܢ ܕ݁ܨܳܒ݂ܶܐ ܕ݁ܢܺܐܬ݂ܶܐ ܒ݁ܳܬ݂ܰܪܝ ܆ ܢܶܟ݂ܦ݁ܽܘܪ ܒ݁ܢܰܦ݂ܫܶܗ . ܘܢܶܫܩܽܘܠ ܙܩܺܝܦ݂ܶܗ ܟ݁ܽܠܝܽܘܡ ܂ ܘܢܺܐܬ݂ܶܐ ܒ݁ܳܬ݂ܰܪܝ .

ܡܰܢ ܓ݁ܶܝܪ ܕ݁ܨܳܒ݂ܶܐ ܕ݁ܢܰܦ݂ܫܶܗ ܢܰܚܶܐ ܂ ܡܰܘܒ݁ܶܕ݂ ܠܳܗ . ܡܰܢ ܕ݁ܶܝܢ ܕ݁ܢܰܘܒ݁ܶܕ݂ ܢܰܦ݂ܫܶܗ ܡܶܛܽܠܳܬ݂ܝ ܆ ܗܳܢܳܐ ܡܰܚܶܐ ܠܳܗ .

ܡܳܢܳܐ ܓ݁ܶܝܪ ܢܶܬ݂ܥܰܕ݁ܰܪ ܒ݁ܰܪ ܐ̱ܢܳܫܳܐ ܁ ܕ݁ܢܺܐܬ݂ܰܪ ܥܳܠܡܳܐ ܟ݁ܽܠܶܗ ܇ ܢܰܦ݂ܫܶܗ ܕ݁ܶܝܢ ܢܰܘܒ݁ܶܕ݂ ܂ ܐܰܘ ܢܶܚܣܰܪ .

ܡܰܢ ܕ݁ܢܶܒ݂ܗܰܬ݂ ܒ݁ܺܝ ܕ݁ܶܝܢ ܘܰܒ݂ܡܶܠܰܝ̈ ܆ ܢܶܒ݂ܗܰܬ݂ ܒ݁ܶܗ ܒ݁ܪܶܗ ܕ݁ܐ̱ܢܳܫܳܐ ܇ ܡܳܐ ܕ݁ܳܐܬ݂ܶܐ ܒ݁ܫܽܘܒ݂ܚܳܐ ܕ݁ܰܐܒ݂ܽܘܗ̱ܝ ܂ ܥܰܡ ܡܰܠܰܐܟ݂ܰܘܗ̱ܝ̈ ܩܰܕ݁ܺܝܫܶܐ̈ ܀

ܫܪܳܪܳܐ ܐܳܡܰܪ ܐ̱ܢܳܐ ܠܟ݂ܽܘܢ ܁ ܕ݁ܺܐܝܬ݂ ܐ̱ܢܳܫܳܐ ܕ݁ܩܳܝܡܺܝܢ ܗܳܪܟ݁ܳܐ ܆ ܕ݁ܠܳܐ ܢܶܛܥܡܽܘܢ ܡܰܘܬ݁ܳܐ ܇ ܥܕ݂ܰܡܳܐ ܕ݁ܢܶܚܙܽܘܢ ܡܰܠܟ݁ܽܘܬ݂ܶܗ ܕ݁ܰܐܠܳܗܳܐ ܀

ܗܘܳܐ ܕ݁ܶܝܢ ܒ݁ܳܬ݂ܰܪ ܡܶܠܶܐ̈ ܗܳܠܶܝܢ ܁ ܐܰܝܟ݂ ܬ݁ܡܳܢܝܳܐ ܝܰܘܡܺܝܢ̈ ܆ ܕ݁ܒ݂ܰܪ ܝܶܫܽܘܥ ܠܫܶܡܥܽܘܢ ܘܰܠܝܰܥܩܽܘܒ݂ ܘܰܠܝܽܘܚܰܢܳܢ ܂ ܘܰܣܠܶܩ ܠܛܽܘܪܳܐ ܠܰܡܨܰܠܳܝܽܘ .

ܘܟ݂ܰܕ݂ ܗܽܘ ܡܨܰܠܶܐ ܆ ܐܶܬ݂ܚܰܠܰܦ݂ ܚܶܙܘܳܐ ܕ݁ܰܐܦ݁ܰܘܗ̱ܝ̈ . ܘܢܰܚܬ݁ܰܘܗ̱ܝ̈ ܚܘܰܪܘ ܂ ܘܡܰܒ݂ܪܩܺܝܢ ܗ̱ܘܰܘ .

ܘܗܳܐ ܬ݁ܪܶܝܢ̈ ܓ݁ܰܒ݂ܪܺܝܢ̈ ܡܡܰܠܠܺܝܢ ܗ̱ܘܰܘ ܥܰܡܶܗ . ܕ݁ܺܐܝܬ݂ܰܝܗܽܘܢ ܁ ܡܽܘܫܶܐ ܘܺܐܠܺܝܳܐ ܂

ܕ݁ܶܐܬ݂ܚܙܺܝܘ ܒ݁ܬ݂ܶܫܒ݁ܽܘܚܬ݁ܳܐ . ܐܳܡܪܺܝܢ ܗ̱ܘܰܘ ܕ݁ܶܝܢ ܥܰܠ ܡܰܦ݁ܩܳܢܶܗ ܆ ܕ݁ܰܥܬ݂ܺܝܕ݂ ܗ̱ܘܳܐ ܕ݁ܢܶܫܬ݁ܰܠܰܡ ܒ݁ܽܐܘܪܺܫܠܶܡ .

ܘܺܝܩܰܪܘ ܗ̱ܘܰܘ ܠܗܽܘܢ ܒ݁ܫܶܢܬ݂ܳܐ ܫܶܡܥܽܘܢ ܘܗܳܢܽܘܢ ܕ݁ܥܰܡܶܗ . ܘܰܠܡܰܚܣܶܢ ܐܶܬ݁ܬ݁ܥܺܝܪܘ ܁ ܘܰܚܙܰܘ ܫܽܘܒ݂ܚܶܗ ܇ ܘܰܠܗܳܢܽܘܢ ܬ݁ܪܶܝܢ̈ ܐ̱ܢܳܫܺܝܢ̈ ܕ݁ܩܳܝܡܺܝܢ ܗ̱ܘܰܘ ܠܘܳܬ݂ܶܗ ܀.܀.܀܀

ܘܟ݂ܰܕ݂ ܫܰܪܺܝܘ ܠܡܶܦ݂ܪܰܫ ܡܶܢܶܗ ܆ ܐܶܡܰܪ ܫܶܡܥܽܘܢ ܠܝܶܫܽܘܥ . ܪܰܒ݁ܺܝ ܆ ܫܰܦ݁ܺܝܪ ܗ̱ܽܘ ܠܰܢ ܕ݁ܗܳܪܟ݁ܳܐ ܢܶܗܘܶܐ . ܘܢܶܥܒ݁ܶܕ݂ ܬ݁ܠܳܬ݂ ܡܰܛܠܺܝܢ̈ . ܠܳܟ݂ ܚܕ݂ܳܐ ܁ ܘܰܠܡܽܘܫܶܐ ܚܕ݂ܳܐ ܂ ܘܠܺܐܠܺܝܳܐ ܚܕ݂ܳܐ . ܘܠܳܐ ܝܳܕ݂ܰܥ ܗ̱ܘܳܐ ܡܳܢܳܐ ܐܳܡܰܪ .

ܘܟ݂ܰܕ݂ ܐܳܡܰܪ ܗܳܠܶܝܢ ܆ ܗܘܳܬ݂ ܥܢܳܢܳܐ ܘܰܐܛܠܰܬ݂ ܥܠܰܝܗܽܘܢ . ܘܰܕ݂ܚܶܠܘ ܟ݁ܰܕ݂ ܚܙܰܘ ܠܡܽܘܫܶܐ ܘܠܺܐܠܺܝܳܐ ܕ݁ܥܰܠܘ ܒ݁ܰܥܢܳܢܳܐ .

ܘܩܳܠܳܐ ܗܘܳܐ ܡܶܢ ܥܢܳܢܳܐ ܕ݁ܳܐܡܰܪ ܆ ܗܳܢܰܘ ܒ݁ܶܪܝ ܚܰܒ݁ܺܝܒ݂ܳܐ ܂ ܠܶܗ ܫܡܰܥܘ .

ܘܟ݂ܰܕ݂ ܗܘܳܐ ܩܳܠܳܐ ܆ ܐܶܫܬ݁ܟ݂ܰܚ ܝܶܫܽܘܥ ܒ݁ܰܠܚܽܘܕ݂ܰܘܗ̱ܝ . ܘܗܶܢܽܘܢ ܫܬ݂ܶܩܘ . ܘܰܠܐ̱ܢܳܫ ܠܳܐ ܐܶܡܰܪܘ ܒ݁ܗܳܢܽܘܢ ܝܰܘܡܳܬ݂ܳܐ̈ ܡܶܕ݁ܶܡ ܕ݁ܰܚܙܰܘ ܀

ܘܰܗܘܳܐ ܠܝܰܘܡܳܐ ܕ݁ܒ݂ܳܬ݂ܪܶܗ ܁ ܟ݁ܰܕ݂ ܢܳܚܬ݁ܺܝܢ ܡܶܢ ܛܽܘܪܳܐ ܆ ܦ݁ܓ݂ܰܥ ܒ݁ܗܽܘܢ ܟ݁ܶܢܫܳܐ ܣܰܓ݁ܺܝܳܐܐ ܀

ܘܓ݂ܰܒ݂ܪܳܐ ܚܰܕ݂ ܡܶܢ ܟ݁ܶܢܫܳܐ ܗܰܘ ܩܥܳܐ ܂ ܘܶܐܡܰܪ . ܡܰܠܦ݂ܳܢܳܐ . ܒ݁ܳܥܶܐ ܐ̱ܢܳܐ ܡܶܢܳܟ݂ ܐܶܬ݂ܦ݁ܰܢܝ ܥܠܰܝ . ܒ݁ܶܪܝ ܕ݁ܺܝܚܺܝܕ݂ܳܝܳܐ ܗ̱ܘ ܠܺܝ .

ܘܪܽܘܚܳܐ ܥܳܕ݂ܝܳܐ ܥܠܰܘܗ̱ܝ . ܘܡܶܢ ܫܶܠܝܳܐ ܩܳܥܶܐ ܁ ܘܰܡܚܰܪܶܩ ܫܶܢܰܘܗ̱ܝ̈ ܂ ܘܡܰܪܥܶܬ݂ . ܘܰܠܡܰܚܣܶܢ ܦ݁ܳܪܩܳܐ ܡܶܢܶܗ ܁ ܡܳܐ ܕ݁ܰܫܚܰܩܬ݂ܶܗ .

ܘܰܒ݂ܥܺܝܬ݂ ܡܶܢ ܬ݁ܰܠܡܺܝܕ݂ܰܝܟ݁̈ ܕ݁ܢܰܦ݁ܩܽܘܢܳܝܗ̱ܝ ܂ ܘܠܳܐ ܐܶܫܟ݁ܰܚܘ .

ܥܢܳܐ ܕ݁ܶܝܢ ܝܶܫܽܘܥ ܂ ܘܶܐܡܰܪ . ܐܽܘܢ ܫܰܪܒ݁ܬ݂ܳܐ ܕ݁ܠܳܐ ܡܗܰܝܡܢܳܐ ܘܰܡܥܰܩܰܠܬ݁ܳܐ ܅ ܥܕ݂ܰܡܳܐ ܠܶܐܡܰܬ݂ܝ ܐܶܗܘܶܐ ܠܘܳܬ݂ܟ݂ܽܘܢ ܂ ܘܶܐܣܰܝܒ݁ܰܪܟ݂ܽܘܢ . ܩܰܪܶܒ݂ܳܝܗ̱ܝ ܠܟ݂ܳܐ ܠܰܒ݂ܪܳܟ݂ .

ܘܟ݂ܰܕ݂ ܡܩܰܪܶܒ݂ ܠܶܗ ܆ ܐܰܪܡܝܶܗ ܕ݁ܰܝܘܳܐ ܗܰܘ ܘܡܰܥܣܶܗ . ܘܰܟ݂ܐܳܐ ܝܶܫܽܘܥ ܒ݁ܪܽܘܚܳܐ ܗܳܝ ܛܰܢܦ݂ܬ݂ܳܐ ܆ ܘܰܐܣܝܶܗ ܠܛܰܠܝܳܐ ܂ ܘܝܰܗܒ݁ܶܗ ܠܰܐܒ݂ܽܘܗ̱ܝ ܀

ܘܶܐܬ݁ܕ݁ܰܡܰܪܘ ܟ݁ܽܠܗܽܘܢ ܒ݁ܪܰܒ݁ܽܘܬ݂ܶܗ ܕ݁ܰܐܠܳܗܳܐ ܀ ܘܟ݂ܰܕ݂ ܟ݁ܽܠܢܳܫ ܡܶܬ݁ܕ݁ܰܡܰܪ ܗ̱ܘܳܐ ܥܰܠ ܟ݁ܽܠ ܁ ܕ݁ܥܳܒ݂ܶܕ݂ ܝܶܫܽܘܥ . ܐܶܡܰܪ ܠܬ݂ܰܠܡܺܝܕ݂ܰܘܗ̱ܝ̈ ܆

ܣܺܝܡܘ ܐܰܢ̱ܬ݁ܽܘܢ ܡܶܠܶܐ̈ ܗܳܠܶܝܢ ܒ݁ܶܐܕ݂ܢܰܝܟ݁ܽܘܢ̈ . ܒ݁ܪܶܗ ܓ݁ܶܝܪ ܕ݁ܐ̱ܢܳܫܳܐ ܂ ܥܬ݂ܺܝܕ݂ ܕ݁ܢܶܫܬ݁ܠܶܡ ܒ݁ܺܐܝܕ݂ܰܝ̈ ܒ݁ܢܰܝ̈ ܐ̱ܢܳܫܳܐ .

ܗܶܢܽܘܢ ܕ݁ܶܝܢ ܠܳܐ ܐܶܫܬ݁ܰܘܕ݁ܥܽܘܗ ܠܡܶܠܬ݂ܳܐ ܗܳܕ݂ܶܐ . ܡܶܛܽܠ ܕ݁ܰܡܟ݂ܰܣܝܳܐ ܗ̱ܘܳܬ݂ ܡܶܢܗܽܘܢ ܂ ܕ݁ܠܳܐ ܢܶܕ݁ܥܽܘܢܳܗ . ܘܕ݂ܳܚܠܺܝܢ ܗ̱ܘܰܘ ܕ݁ܰܢܫܰܐܠܽܘܢܳܝܗ̱ܝ ܥܠܶܝܗ ܥܰܠ ܡܶܠܬ݂ܳܐ ܗܳܕ݂ܶܐ ܀

ܘܥܶܠܰܬ݂ ܒ݁ܗܽܘܢ ܡܰܚܫܰܒ݂ܬ݁ܳܐ ܂ ܕ݁ܡܰܢܽܘ ܟ݁ܰܝ ܪܰܒ݂ ܒ݁ܗܽܘܢ .

ܝܶܫܽܘܥ ܕ݁ܶܝܢ ܝܺܕ݂ܰܥ ܡܰܚܫܰܒ݂ܬ݁ܳܐ ܕ݁ܠܶܒ݁ܗܽܘܢ ܆ ܘܰܢܣܰܒ݂ ܛܰܠܝܳܐ ܁ ܘܰܐܩܺܝܡܶܗ ܠܘܳܬ݂ܶܗ ܂

ܘܶܐܡܰܪ ܠܗܽܘܢ . ܡܰܢ ܕ݁ܰܡܩܰܒ݁ܶܠ ܛܰܠܝܳܐ ܐܰܝܟ݂ ܗܳܢܳܐ ܁ ܒ݁ܫܶܡܝ ܂ ܠܺܝ ܗ̱ܽܘ ܡܩܰܒ݁ܶܠ ܆ ܘܡܰܢ ܕ݁ܠܺܝ ܡܩܰܒ݁ܶܠ ܆ ܡܩܰܒ݁ܶܠ ܠܡܰܢ ܕ݁ܫܰܕ݁ܪܰܢܝ . ܐܰܝܢܳܐ ܓ݁ܶܝܪ ܕ݁ܰܙܥܽܘܪ ܒ݁ܟ݂ܽܠܟ݂ܽܘܢ ܆ ܗܳܢܳܐ ܢܶܗܘܶܐ ܪܰܒ݂ ܀

ܘܰܥܢܳܐ ܝܽܘܚܰܢܳܢ ܂ ܘܶܐܡܰܪ . ܪܰܒ݁ܰܢ ܆ ܚܙܰܝܢ ܐ̱ܢܳܫ ܕ݁ܡܰܦ݁ܶܩ ܕ݁ܰܝܘܶܐ̈ ܒ݁ܰܫܡܳܟ݂ ܆ ܘܰܟ݂ܠܰܝܢܳܝܗ̱ܝ ܂ ܥܰܠ ܕ݁ܠܳܐ ܐܶܬ݂ܳܐ ܥܰܡܰܢ ܒ݁ܳܬ݂ܪܳܟ݂ .

ܐܳܡܰܪ ܠܗܽܘܢ ܝܶܫܽܘܥ ܆ ܠܳܐ ܬ݁ܶܟ݂ܠܽܘܢ ܁ ܡܰܢ ܓ݁ܶܝܪ ܕ݁ܠܳܐ ܗ̱ܘܳܐ ܠܽܘܩܒ݂ܰܠܟ݂ܽܘܢ ܂ ܚܠܳܦ݂ܰܝܟ݁ܽܘܢ ܗ̱ܽܘ ܀

ܘܰܗܘܳܐ ܕ݁ܟ݂ܰܕ݂ ܡܶܬ݂ܡܰܠܶܝܢ ܝܰܘܡܳܬ݂ܳܐ̈ ܕ݁ܣܽܘܠܳܩܶܗ ܆ ܐܰܬ݂ܩܶܢ ܦ݁ܰܪܨܽܘܦ݁ܶܗ ܕ݁ܢܺܐܙܰܠ ܠܽܐܘܪܺܫܠܶܡ .

ܘܫܰܕ݁ܰܪ ܡܰܠܰܐܟ݂ܶܐ̈ ܩܕ݂ܳܡ ܦ݁ܰܪܨܽܘܦ݁ܶܗ . ܘܶܐܙܰܠܘ ܥܰܠܘ ܠܰܩܪܺܝܬ݂ܳܐ ܕ݁ܫܳܡܪܳܝܶܐ̈ ܁ ܐܰܝܟ݂ ܕ݁ܢܰܬ݂ܩܢܽܘܢ ܠܶܗ .

ܘܠܳܐ ܩܰܒ݁ܠܽܘܗ̱ܝ . ܡܶܛܽܠ ܕ݁ܦ݁ܰܪܨܽܘܦ݁ܶܗ ܂ ܠܽܐܘܪܺܫܠܶܡ ܣܺܝܡ ܗ̱ܘܳܐ ܠܡܺܐܙܰܠ .

ܘܟ݂ܰܕ݂ ܚܙܰܘ ܝܰܥܩܽܘܒ݂ ܘܝܽܘܚܰܢܳܢ ܁ ܬ݁ܰܠܡܺܝܕ݂ܰܘܗ̱ܝ̈ ܂ ܐܳܡܪܺܝܢ ܠܶܗ . ܡܳܪܰܢ ܆ ܨܳܒ݂ܶܐ ܐܰܢ̱ܬ݁ ܕ݁ܢܺܐܡܰܪ : ܘܬ݂ܶܚܽܘܬ݂ ܢܽܘܪܳܐ ܡܶܢ ܫܡܰܝܳܐ ܘܰܬ݁ܣܺܝܦ݂ ܐܶܢܽܘܢ : ܐܰܝܟ݂ ܕ݁ܳܐܦ݂ ܐܺܠܺܝܳܐ ܥܒ݂ܰܕ݂ ܆

ܘܶܐܬ݂ܦ݁ܢܺܝ ܘܰܟ݂ܐܳܐ ܒ݁ܗܽܘܢ ܂ ܘܶܐܡܰܪ . ܠܳܐ ܝܳܕ݂ܥܺܝܢ ܐܢ̱ܬ݁ܽܘܢ ܕ݁ܰܐܝܕ݂ܳܐ ܐܰܢ̱ܬ݁ܽܘܢ ܪܽܘܚܳܐ .

ܒ݁ܪܶܗ ܓ݁ܶܝܪ ܕ݁ܐ̱ܢܳܫܳܐ ܆ ܠܳܐ ܐܶܬ݂ܳܐ ܠܡܰܘܒ݁ܳܕ݂ܽܘ ܢܰܦ݂ܫܳܬ݂ܳܐ̈ ܁ ܐܶܠܳܐ ܠܡܰܚܳܝܽܘ . ܘܶܐܙܰܠܘ ܠܗܽܘܢ ܠܰܩܪܺܝܬ݂ܳܐ ܐ̱ܚܪܺܬ݂ܳܐ ܀

ܘܟ݂ܰܕ݂ ܐܳܙܺܠ̱ܝܢ ܒ݁ܽܐܘܪܚܳܐ ܂ ܐܶܡܰܪ ܠܶܗ ܐ̱ܢܳܫ . ܐܺܬ݂ܶܐ ܒ݁ܳܬ݂ܪܳܟ݂ ܠܰܐܬ݂ܰܪ ܕ݁ܳܐܙܶܠ ܐܰܢ̱ܬ݁ ܂ ܡܳܪܝ .

ܐܳܡܰܪ ܠܶܗ ܝܶܫܽܘܥ . ܠܬ݂ܰܥܠܶܐ̈ ܂ ܢܶܩܥܶܐ̈ ܐܺܝܬ݂ ܠܗܽܘܢ . ܘܰܠܦ݂ܳܪܰܚܬ݂ܳܐ ܕ݁ܰܫܡܰܝܳܐ ܂ ܡܰܛܠ̱ܠܳܐ . ܠܰܒ݂ܪܶܗ ܕ݁ܶܝܢ ܕ݁ܐ̱ܢܳܫܳܐ ܂ ܠܰܝܬ݁ ܠܶܗ ܐܰܝܟ݁ܳܐ ܕ݁ܢܶܣܡܽܘܟ݂ ܪܺܫܶܗ .

ܘܶܐܡܰܪ ܠܰܐ̱ܚܪܺܢܳܐ ܁ ܬ݁ܳܐ ܒ݁ܳܬ݂ܰܪܝ . ܗܽܘ ܕ݁ܶܝܢ ܐܶܡܰܪ ܠܶܗ . ܡܳܪܝ ܆ ܐܰܦ݁ܶܣ ܠܺܝ ܠܽܘܩܕ݂ܰܡ ܐܺܙܰܠ ܐܶܩܒ݁ܽܘܪ ܐܳܒ݂ܝ .

ܐܳܡܰܪ ܠܶܗ ܝܶܫܽܘܥ . ܫܒ݂ܽܘܩ ܡܺܝܬ݂ܶܐ̈ ܁ ܩܳܒ݂ܪܺܝܢ ܡܺܝܬ݂ܰܝܗܽܘܢ̈ ܆ ܘܰܐܢ̱ܬ݁ ܙܶܠ ܣܰܒ݁ܰܪ ܡܰܠܟ݁ܽܘܬ݂ܶܗ ܕ݁ܰܐܠܳܗܳܐ ܀

ܐܳܡܰܪ ܠܶܗ ܐ̱ܚܪܺܢܳܐ . ܐܺܬ݂ܶܐ ܒ݁ܳܬ݂ܪܳܟ݂ ܡܳܪܝ ܆ ܠܽܘܩܕ݂ܰܡ ܕ݁ܶܝܢ ܐܰܦ݁ܶܣ ܠܺܝ ܁ ܐܺܙܰܠ ܐܶܫܰܠܶܡ ܠܰܒ݂ܢܰܝ̈ ܒ݁ܰܝܬ݁ܝ ܂ ܘܺܐܬ݂ܶܐ .

ܐܳܡܰܪ ܠܶܗ ܝܶܫܽܘܥ . ܠܳܐ ܐ̱ܢܳܫ ܪܳܡܶܐ ܐܺܝܕ݂ܶܗ ܥܰܠ ܚܰܪܒ݁ܳܐ ܕ݁ܦ݂ܰܕ݁ܳܢܳܐ ܂ ܘܚܳܐܰܪ ܠܒ݂ܶܣܬ݁ܪܶܗ ܇ ܘܚܳܫܰܚ ܠܡܰܠܟ݁ܽܘܬ݂ܶܗ ܕ݁ܰܐܠܳܗܳܐ ܀

Chapter 10

ܒ݁ܳܬ݂ܰܪ ܗܳܠܶܝܢ ܆ ܦ݁ܪܰܫ ܝܶܫܽܘܥ ܡܶܢ ܬ݁ܰܠܡܺܝܕ݂ܰܘܗ̱ܝ̈ ܐ̱ܚܪܳܢܶܐ̈ ܂ ܫܰܒ݂ܥܺܝܢ . ܘܫܰܕ݁ܰܪ ܐܶܢܽܘܢ ܬ݁ܪܶܝܢ̈ ܬ݁ܪܶܝܢ̈ ܩܕ݂ܳܡ ܦ݁ܰܪܨܽܘܦ݁ܶܗ ܇ ܠܟ݂ܽܠ ܐܰܬ݂ܰܪ ܘܰܡܕ݂ܺܝܢܳܐ ܂ ܕ݁ܰܥܬ݂ܺܝܕ݂ ܗܘܳܐ ܠܡܺܐܙܰܠ ܀

ܘܶܐܡܰܪ ܠܗܽܘܢ ܚܨܳܕ݂ܳܐ ܣܰܓ݁ܺܝ ܁ ܘܦ݂ܳܥܠܶܐ̈ ܙܥܽܘܪܺܝܢ̈ . ܒ݁ܥܰܘ ܗܳܟ݂ܺܝܠ ܡܶܢ ܡܳܪܶܐ ܚܨܳܕ݂ܳܐ ܆ ܕ݁ܢܰܦ݁ܶܩ ܦ݁ܳܥܠܶܐ̈ ܠܰܚܨܳܕ݂ܶܗ ܀

ܙܶܠܘ . ܗܳܐ ܐܶܢܳܐ ܡܫܰܕ݁ܰܪ ܐ̱ܢܳܐ ܠܟ݂ܽܘܢ ܂ ܐܰܝܟ݂ ܐܶܡܪܶܐ̈ ܒ݁ܰܝܢܰܝ ܕ݁ܺܐܒ݂ܶܐ̈ .

ܠܳܐ ܬ݁ܶܫܩܠܽܘܢ ܠܟ݂ܽܘܢ ܟ݁ܺܝܣܶܐ̈ ܆ ܘܠܳܐ ܬ݁ܰܪܡܳܠܶܐ̈ ܁ ܘܠܳܐ ܡܣܳܢܶܐ̈ . ܘܒ݂ܰܫܠܳܡܳܐ ܕ݁ܐ̱ܢܳܫ ܒ݁ܽܐܘܪܚܳܐ ܂ ܠܳܐ ܬ݁ܶܫܶܐܠܽܘܢ ܀

ܘܠܰܐܝܢܳܐ ܒ݁ܰܝܬ݁ܳܐ ܕ݁ܥܳܐܠܺܝܢ ܐܢ̱ܬ݁ܽܘܢ ܆ ܠܽܘܩܕ݂ܰܡ ܐܶܡܰܪܘ ܂ ܫܠܳܡܳܐ ܠܒ݂ܰܝܬ݁ܳܐ ܗܳܢܳܐ .

ܘܶܐܢ ܐܺܝܬ݂ ܬ݁ܰܡܳܢ ܒ݁ܰܪ ܫܠܳܡܳܐ ܆ ܢܶܬ݁ܬ݁ܢܺܝܚ ܥܠܰܘܗ̱ܝ ܫܠܳܡܟ݂ܽܘܢ . ܐܶܢ ܕ݁ܶܝܢ ܠܳܐ ܆ ܥܠܰܝܟ݁ܽܘܢ ܢܶܗܦ݁ܽܘܟ݂ .

ܒ݁ܶܗ ܕ݁ܶܝܢ ܒ݁ܒ݂ܰܝܬ݁ܳܐ ܗܘܰܘ ܆ ܟ݁ܰܕ݂ ܠܳܥܣܺܝܢ ܐܢ̱ܬ݁ܽܘܢ ܘܫܳܬ݂ܶܝܢ ܡܶܢ ܕ݁ܺܝܠܗܽܘܢ . ܫܳܘܶܐ ܗ̱ܘ ܓ݁ܶܝܪ ܦ݁ܳܥܠܳܐ ܐܰܓ݂ܪܶܗ . ܘܠܳܐ ܬ݁ܫܰܢܽܘܢ ܡܶܢ ܒ݁ܰܝܬ݁ܳܐ ܠܒ݂ܰܝܬ݁ܳܐ .

ܘܠܰܐܝܕ݂ܳܐ ܡܕ݂ܺܝܢ̱ܬ݁ܳܐ ܕ݁ܥܳܐܠܺܝܢ ܐܢ̱ܬ݁ܽܘܢ ܁ ܘܰܡܩܰܒ݁ܠܺܝܢ ܠܟ݂ܽܘܢ ܆ ܠܥܰܣܘ ܡܶܕ݁ܶܡ ܕ݁ܡܶܬ݁ܬ݁ܣܺܝܡ ܠܟ݂ܽܘܢ .

ܘܰܐܣܰܘ ܠܰܐܝܠܶܝܢ ܕ݁ܰܟ݂ܪܺܝܗܺܝܢ̈ ܒ݁ܳܗ . ܘܶܐܡܰܪܘ ܠܗܽܘܢ ܂ ܩܶܪܒ݁ܰܬ݂ ܥܠܰܝܟ݁ܽܘܢ ܡܰܠܟ݁ܽܘܬ݂ܶܗ ܕ݁ܰܐܠܳܗܳܐ ܀

ܠܰܐܝܕ݂ܳܐ ܡܕ݂ܺܝܢ̱ܬ݁ܳܐ ܕ݁ܶܝܢ ܕ݁ܥܳܐܠܺܝܢ ܐܢ̱ܬ݁ܽܘܢ ܁ ܘܠܳܐ ܢܩܰܒ݁ܠܽܘܢܳܟ݂ܽܘܢ ܆ ܦ݁ܽܘܩܘ ܠܟ݂ܽܘܢ ܠܫܽܘܩܳܐ ܂ ܘܶܐܡܰܪܘ .

ܘܳܐܦ݂ ܚܶܠܳܐ ܁ ܕ݁ܰܕ݂ܒ݂ܶܩ ܠܰܢ ܒ݁ܪܶܓ݂ܠܰܝܢ̈ ܡܶܢ ܡܕ݂ܺܝܢ̱ܬ݁ܟ݂ܽܘܢ ܂ ܢܳܦ݂ܨܺܝܢ ܚ̱ܢܰܢ ܠܟ݂ܽܘܢ . ܒ݁ܪܰܡ ܗܳܕ݂ܶܐ ܕ݁ܰܥܘ ܆ ܕ݁ܩܶܪܒ݁ܰܬ݂ ܠܳܗ ܥܠܰܝܟ݁ܽܘܢ ܡܰܠܟ݁ܽܘܬ݂ܶܗ ܕ݁ܰܐܠܳܗܳܐ .

ܐܳܡܰܪ ܐ̱ܢܳܐ ܠܟ݂ܽܘܢ ܆ ܕ݁ܠܰܣܕ݂ܽܘܡ ܢܶܗܘܶܐ ܢܺܝܚ ܁ ܒ݁ܝܰܘܡܳܐ ܗܰܘ ܂ ܐܰܘ ܠܰܡܕ݂ܺܝܢ̱ܬ݁ܳܐ ܗܳܝ ܀

ܘܳܝ ܠܶܟ݂ܝ ܟ݁ܳܘܪܰܙܺܝܢ ܅ ܘܳܝ ܠܶܟ݂ܝ ܒ݁ܶܝܬ݂ ܨܰܝܳܕ݂ܳܐ ܅ ܕ݁ܶܐܠܽܘ ܒ݁ܨܽܘܪ ܘܰܒ݂ܨܰܝܕ݁ܳܢ ܗܘܰܘ ܚܰܝܠܶܐ̈ ܕ݁ܰܗܘܰܘ ܒ݁ܟ݂ܶܝܢ ܆ ܟ݁ܒ݂ܰܪ ܕ݁ܶܝܢ ܒ݁ܣܰܩܶܐ̈ ܘܰܒ݂ܩܶܛܡܳܐ ܂ ܬ݁ܳܒ݂ܘ .

ܒ݁ܪܰܡ ܠܨܽܘܪ ܘܰܠܨܰܝܕ݁ܳܢ ܢܶܗܘܶܐ ܢܺܝܚ ܁ ܒ݁ܕ݂ܺܝܢܳܐ ܂ ܐܰܘ ܠܟ݂ܶܝܢ .

ܘܰܐܢ̱ܬ݁ܝ ܟ݁ܦ݂ܰܪܢܰܚܽܘܡ ܁ ܗܳܝ ܕ݁ܰܥܕ݂ܰܡܳܐ ܠܰܫܡܰܝܳܐ ܐܶܬ݁ܬ݁ܪܺܝܡܬ݁ܝ ܆ ܥܕ݂ܰܡܳܐ ܠܰܫܝܽܘܠ ܬ݁ܶܬ݁ܰܚܬ݁ܶܝܢ ܀

ܡܰܢ ܕ݁ܰܠܟ݂ܽܘܢ ܫܳܡܰܥ ܂ ܠܺܝ ܫܳܡܰܥ . ܘܡܰܢ ܕ݁ܰܠܟ݂ܽܘܢ ܛܳܠܶܡ ܂ ܠܺܝ ܗ̱ܽܘ ܛܳܠܶܡ . ܘܡܰܢ ܕ݁ܠܺܝ ܛܳܠܶܡ ܂ ܛܳܠܶܡ ܠܡܰܢ ܕ݁ܫܰܠܚܰܢܝ ܀.܀.܀܀

ܘܰܗܦ݂ܰܟ݂ܘ ܗܳܢܽܘܢ ܫܰܒ݂ܥܺܝܢ ܕ݁ܫܰܕ݁ܰܪ ܒ݁ܚܰܕ݂ܽܘܬ݂ܳܐ ܪܰܒ݁ܬ݂ܳܐ ܂ ܘܳܐܡܪܺܝܢ ܠܶܗ . ܡܳܪܰܢ ܆ ܐܳܦ݂ ܫܺܐܕ݂ܶܐ̈ ܡܶܫܬ݁ܰܥܒ݁ܕ݂ܺܝܢ ܠܰܢ ܒ݁ܰܫܡܳܟ݂ .

ܗܽܘ ܕ݁ܶܝܢ ܐܶܡܰܪ ܠܗܽܘܢ . ܚܳܙܶܐ ܗ̱ܘܺܝܬ݂ ܠܶܗ ܠܣܳܛܳܢܳܐ ܆ ܕ݁ܰܢܦ݂ܰܠ ܐܰܝܟ݂ ܒ݁ܰܪܩܳܐ ܡܶܢ ܫܡܰܝܳܐ .

ܗܳܐ ܝܳܗܶܒ݂ ܐ̱ܢܳܐ ܠܟ݂ܽܘܢ ܫܽܘܠܛܳܢܳܐ ܆ ܕ݁ܰܗܘܰܝܬ݁ܽܘܢ ܕ݁ܳܝܫܺܝܢ ܚܘܰܘܳܬ݂ܳܐ̈ ܘܥܶܩܰܪܒ݂ܶܐ̈ ܂ ܘܟ݂ܽܠܶܗ ܚܰܝܠܶܗ ܕ݁ܰܒ݂ܥܶܠܕ݁ܒ݂ܳܒ݂ܳܐ . ܘܡܶܕ݁ܶܡ ܠܳܐ ܢܰܗܰܪܟ݂ܽܘܢ .

ܒ݁ܪܰܡ ܒ݁ܗܳܕ݂ܶܐ ܠܳܐ ܬ݁ܶܚܕ݁ܽܘܢ ܂ ܕ݁ܫܺܐܕ݂ܶܐ̈ ܡܶܫܬ݁ܰܥܒ݁ܕ݂ܺܝܢ ܠܟ݂ܽܘܢ ܁ ܐܶܠܳܐ ܚܕ݂ܰܘ ܕ݁ܰܫܡܳܗܰܝܟ݁ܽܘܢ̈ ܐܶܬ݂ܟ݁ܬ݂ܶܒ݂ܘ ܒ݁ܰܫܡܰܝܳܐ ܀

ܒ݁ܳܗ ܒ݁ܫܳܥܬ݂ܳܐ ܁ ܪܘܰܙ ܝܶܫܽܘܥ ܒ݁ܪܽܘܚܳܐ ܕ݁ܩܽܘܕ݂ܫܳܐ ܂ ܘܶܐܡܰܪ . ܡܰܘܕ݁ܶܐ ܐ̱ܢܳܐ ܠܳܟ݂ ܐܳܒ݂ܝ ܅ ܡܳܪܳܐ ܕ݁ܰܫܡܰܝܳܐ ܘܕ݂ܰܐܪܥܳܐ . ܕ݁ܟ݂ܰܣܺܝܬ݁ ܗܳܠܶܝܢ ܡܶܢ ܚܰܟ݁ܺܝܡܶܐ̈ ܘܣܰܟ݁ܽܘܠܬ݂ܳܢܶܐ̈ ܂ ܘܰܓ݂ܠܰܝܬ݁ ܐܶܢܶܝܢ̈ ܠܝܰܠܽܘܕ݂ܶܐ̈ . ܐܺܝܢ ܁ ܐܳܒ݂ܝ ܅ ܕ݁ܗܳܟ݂ܰܢܳܐ ܗܘܳܐ ܨܶܒ݂ܝܳܢܳܐ ܩܕ݂ܳܡܰܝܟ݁ ܀

ܘܶܐܬ݂ܦ݁ܢܺܝ ܠܘܳܬ݂ ܬ݁ܰܠܡܺܝܕ݂ܰܘܗ̱ܝ̈ ܂ ܘܶܐܡܰܪ ܠܗܽܘܢ . ܟ݁ܽܠ ܡܶܕ݁ܶܡ ܐܶܫܬ݁ܠܶܡ ܠܺܝ ܡܶܢ ܐܳܒ݂ܝ . ܘܠܳܐ ܐ̱ܢܳܫ ܝܳܕ݂ܰܥ ܡܰܢܽܘ ܒ݁ܪܳܐ ܁ ܐܶܠܳܐ ܐܶܢ ܐܰܒ݂ܳܐ ܇ ܘܡܰܢܽܘ ܐܰܒ݂ܳܐ ܁ ܐܶܠܳܐ ܐܶܢ ܒ݁ܪܳܐ . ܘܰܠܡܰܢ ܕ݁ܶܐܢ ܢܶܨܒ݁ܶܐ ܒ݁ܪܳܐ ܕ݁ܢܶܓ݂ܠܶܐ ܀

ܘܶܐܬ݂ܦ݁ܢܺܝ ܠܘܳܬ݂ ܬ݁ܰܠܡܺܝܕ݂ܰܘܗ̱ܝ̈ ܒ݁ܰܠܚܽܘܕ݂ܰܝܗܽܘܢ ܂ ܘܶܐܡܰܪ . ܛܽܘܒ݂ܰܝܗܶܝܢ̈ ܠܥܰܝܢܶܐ̈ ܕ݁ܚܳܙܝܳܢ̈ ܡܶܕ݁ܶܡ ܕ݁ܰܐܢ̱ܬ݁ܽܘܢ ܚܳܙܶܝܢ .

ܐܳܡܰܪ ܐ̱ܢܳܐ ܠܟ݂ܽܘܢ ܓ݁ܶܝܪ ܆ ܕ݁ܰܢܒ݂ܺܝܶܐ̈ ܣܰܓ݁ܺܝܶܐܐ̈ ܘܡܰܠܟ݁ܶܐ̈ ܁ ܨܒ݂ܰܘ ܕ݁ܢܶܚܙܽܘܢ ܡܶܕ݁ܶܡ ܕ݁ܚܳܙܶܝܢ ܐܢ̱ܬ݁ܽܘܢ ܂ ܘܠܳܐ ܚܙܰܘ ܇ ܘܰܠܡܶܫܡܰܥ ܡܶܕ݁ܶܡ ܕ݁ܰܐܢ̱ܬ݁ܽܘܢ ܫܳܡܥܺܝܢ ܂ ܘܠܳܐ ܫܡܰܥܘ ܀

ܘܗܳܐ ܣܳܦ݂ܪܳܐ ܚܰܕ݂ ܩܳܡ ܕ݁ܰܢܢܰܣܶܝܘܗ̱ܝ ܂ ܘܶܐܡܰܪ . ܡܰܠܦ݂ܳܢܳܐ ܂ ܡܳܢܳܐ ܐܶܥܒ݁ܶܕ݂ ܕ݁ܺܐܪܰܬ݂ ܚܰܝܶܐ̈ ܕ݁ܰܠܥܳܠܰܡ .

ܗܽܘ ܕ݁ܶܝܢ ܝܶܫܽܘܥ ܐܶܡܰܪ ܠܶܗ . ܒ݁ܢܳܡܽܘܣܳܐ ܐܰܝܟ݁ܰܢܳܐ ܟ݁ܬ݂ܺܝܒ݂ . ܐܰܝܟ݁ܰܢܳܐ ܩܳܪܶܐ ܐܰܢ̱ܬ݁ .

ܥܢܳܐ ܂ ܘܶܐܡܰܪ ܠܶܗ . ܕ݁ܬ݂ܶܪܚܰܡ ܠܡܳܪܝܳܐ ܐܰܠܳܗܳܟ݂ ܆ ܡܶܢ ܟ݁ܽܠܶܗ ܠܶܒ݁ܳܟ݂ ܂ ܘܡܶܢ ܟ݁ܽܠܳܗ ܢܰܦ݂ܫܳܟ݂ ܂ ܘܡܶܢ ܟ݁ܽܠܶܗ ܚܰܝܠܳܟ݂ ܂ ܘܡܶܢ ܟ݁ܽܠܶܗ ܪܶܥܝܳܢܳܟ݂ . ܘܰܠܩܰܪܺܝܒ݂ܳܟ݂ ܂ ܐܰܝܟ݂ ܢܰܦ݂ܫܳܟ݂ .

ܐܳܡܰܪ ܠܶܗ ܝܶܫܽܘܥ . ܬ݁ܪܺܝܨܳܐܝܺܬ݂ ܐܶܡܰܪܬ݁ . ܗܳܕ݂ܶܐ ܥܒ݂ܶܕ݂ ܂ ܘܬ݂ܺܚܶܐ .

ܗܽܘ ܕ݁ܶܝܢ ܟ݁ܰܕ݂ ܨܒ݂ܳܐ ܠܰܡܙܰܕ݁ܳܩܽܘ ܢܰܦ݂ܫܶܗ ܂ ܐܶܡܰܪ ܠܶܗ . ܘܡܰܢܽܘ ܩܰܪܺܝܒ݂ܝ ܀

ܐܳܡܰܪ ܠܶܗ ܝܶܫܽܘܥ . ܓ݁ܰܒ݂ܪܳܐ ܚܰܕ݂ ܢܳܚܶܬ݂ ܗ̱ܘܳܐ ܡܶܢ ܐܽܘܪܺܫܠܶܡ ܠܺܐܝܪܺܝܚܽܘ . ܘܰܢܦ݂ܰܠܘ ܥܠܰܘܗ̱ܝ ܠܶܣܛܳܝܶܐ̈ . ܘܫܰܠܚܽܘܗ̱ܝ ܁ ܘܰܡܚܰܐܘܽܗ̱ܝ . ܘܫܰܒ݂ܩܽܘܗ̱ܝ ܁ ܟ݁ܰܕ݂ ܩܰܠܺܝܠ ܩܰܝܳܡܳܐ ܒ݁ܶܗ ܢܰܦ݂ܫܳܐ ܂ ܘܶܐܙܰܠܘ .

ܘܰܓ݂ܕ݂ܰܫ ܟ݁ܳܗܢܳܐ ܚܰܕ݂ ܢܳܚܶܬ݂ ܗ̱ܘܳܐ ܒ݁ܽܐܘܪܚܳܐ ܗܳܝ . ܘܰܚܙܳܝܗ̱ܝ ܂ ܘܰܥܒ݂ܰܪ .

ܘܗܳܟ݂ܰܢܳܐ ܐܳܦ݂ ܠܶܘܳܝܳܐ . ܐܶܬ݂ܳܐ ܡܛܳܐ ܠܗܳܝ ܕ݁ܽܘܟ݁ܬ݂ܳܐ ܁ ܘܰܚܙܳܝܗ̱ܝ ܂ ܘܰܥܒ݂ܰܪ .

ܐ̱ܢܳܫ ܕ݁ܶܝܢ ܫܳܡܪܳܝܳܐ ܁ ܟ݁ܰܕ݂ ܪܳܕ݂ܶܐ ܗ̱ܘܳܐ ܆ ܐܶܬ݂ܳܐ ܐܰܝܟ݁ܳܐ ܕ݁ܺܐܝܬ݂ܰܘܗ̱ܝ ܗ̱ܘܳܐ . ܘܰܚܙܳܝܗ̱ܝ ܂ ܘܶܐܬ݂ܪܰܚܰܡ ܥܠܰܘܗ̱ܝ .

ܘܶܐܬ݂ܩܰܪܰܒ݂ ܂ ܘܰܥܨܰܒ݂ ܡܰܚܘܳܬ݂ܶܗ̈ . ܘܰܢܨܰܠ ܥܠܰܝܗܶܝܢ ܚܰܡܪܳܐ ܘܡܶܫܚܳܐ . ܘܣܳܡܶܗ ܥܰܠ ܚܡܳܪܶܗ ܂ ܘܰܐܝܬ݁ܝܶܗ ܠܦ݂ܽܘܬ݁ܩܳܐ . ܘܶܐܬ݂ܒ݁ܛܶܠ ܠܶܗ ܥܠܰܘܗ̱ܝ .

ܘܰܠܨܰܦ݂ܪܶܗ ܕ݁ܝܰܘܡܳܐ ܆ ܐܰܦ݁ܶܩ ܬ݁ܪܶܝܢ̈ ܕ݁ܺܝܢܳܪܺܝܢ̈ ܆ ܝܰܗ̱ܒ݂ ܠܦ݂ܽܘܬ݁ܩܳܝܳܐ ܂ ܘܶܐܡܰܪ ܠܶܗ . ܝܺܨܰܦ݂ ܕ݁ܺܝܠܶܗ . ܘܶܐܢ ܡܶܕ݁ܶܡ ܝܰܬ݁ܺܝܪ ܬ݁ܰܦ݁ܶܩ ܆ ܡܳܐ ܕ݁ܗܳܦ݂ܶܟ݂ ܐ̱ܢܳܐ ܝܳܗܶܒ݂ ܐ̱ܢܳܐ ܠܳܟ݂ .

ܡܰܢܽܘ ܗܳܟ݂ܺܝܠ ܡܶܢ ܗܳܠܶܝܢ ܬ݁ܠܳܬ݂ܳܐ ܁ ܡܶܬ݂ܚܙܶܐ ܠܳܟ݂ ܇ ܕ݁ܰܗܘܳܐ ܩܰܪܺܝܒ݂ܳܐ ܠܗܰܘ ܕ݁ܰܢܦ݂ܰܠ ܒ݁ܺܐܝܕ݂ܰܝ̈ ܓ݁ܰܝܳܣܶܐ̈ .

ܗܽܘ ܕ݁ܶܝܢ ܐܶܡܰܪ . ܗܰܘ ܕ݁ܶܐܬ݂ܪܰܚܰܡ ܥܠܰܘܗ̱ܝ . ܐܳܡܰܪ ܠܶܗ ܝܶܫܽܘܥ . ܙܶܠ ܆ ܐܳܦ݂ ܐܰܢ̱ܬ݁ ܗܳܟ݂ܰܢܳܐ ܗܘܰܝܬ݁ ܥܳܒ݂ܶܕ݂ ܀܀

ܘܰܗܘܳܐ ܕ݁ܟ݂ܰܕ݂ ܗܶܢܽܘܢ ܪܳܕ݂ܶܝܢ ܒ݁ܽܐܘܪܚܳܐ ܆ ܥܰܠ ܠܰܩܪܺܝܬ݂ܳܐ ܚܕ݂ܳܐ . ܘܰܐܢ̱ܬ݁ܬ݂ܳܐ ܕ݁ܰܫܡܳܗ ܡܳܪܬ݁ܳܐ ܆ ܩܰܒ݁ܶܠܬ݂ܶܗ ܒ݁ܒ݂ܰܝܬ݁ܳܗ .

ܘܺܐܝܬ݂ ܗ̱ܘܳܬ݂ ܠܳܗ ܚܳܬ݂ܳܐ ܕ݁ܰܫܡܳܗ ܡܰܪܝܰܡ . ܘܶܐܬ݂ܳܬ݂ ܝܶܬ݂ܒ݁ܰܬ݂ ܠܳܗ ܠܘܳܬ݂ ܪܶܓ݂ܠܰܘܗ̱ܝ̈ ܕ݁ܡܳܪܰܢ . ܘܫܳܡܥܳܐ ܗ̱ܘܳܬ݂ ܡܶܠܰܘܗ̱ܝ̈ .

ܡܳܪܬ݁ܳܐ ܕ݁ܶܝܢ ܥܰܢܝܳܐ ܗ̱ܘܳܬ݂ ܒ݁ܬ݂ܶܫܡܶܫܬ݁ܳܐ ܣܰܓ݁ܺܝܐܬ݂ܳܐ . ܘܶܐܬ݂ܳܬ݂ ܐܳܡܪܳܐ ܠܶܗ . ܡܳܪܝ ܆ ܠܳܐ ܒ݁ܛܺܝܠ ܠܳܟ݂ ܆ ܕ݁ܚܳܬ݂ܝ ܫܒ݂ܰܩܬ݂ܰܢܝ ܒ݁ܰܠܚܽܘܕ݂ܰܝ ܠܰܡܫܰܡܳܫܽܘ ܆ ܐܶܡܰܪ ܠܳܗ ܡܥܰܕ݁ܪܳܐ ܠܺܝ .

ܥܢܳܐ ܕ݁ܶܝܢ ܝܶܫܽܘܥ ܂ ܘܶܐܡܰܪ ܠܳܗ . ܡܳܪܬ݁ܳܐ ܡܳܪܬ݁ܳܐ ܆ ܝܳܨܦ݁ܰܬ݁ܝ ܘܰܪܗܺܝܒ݂ܰܬ݁ܝ ܂ ܥܰܠ ܣܰܓ݁ܺܝܳܐܬ݂ܳܐ̈ .

Chapter 11

ܚܕ݂ܳܐ ܗ̱ܝ ܕ݁ܶܝܢ ܕ݁ܡܶܬ݂ܒ݁ܰܥܝܳܐ . ܡܰܪܝܰܡ ܕ݁ܶܝܢ ܡܢܳܬ݂ܳܐ ܛܳܒ݂ܬ݂ܳܐ ܁ ܓ݁ܒ݂ܳܬ݂ ܠܳܗ ܆ ܗܳܝ ܕ݁ܠܳܐ ܬ݁ܶܬ݂ܢܣܶܒ݂ ܡܶܢܳܗ ܀

ܘܰܗܘܳܐ ܕ݁ܟ݂ܰܕ݂ ܗܽܘ ܡܨܰܠܶܐ ܒ݁ܕ݂ܽܘܟ݁ܬ݂ܳܐ ܚܕ݂ܳܐ ܆ ܟ݁ܰܕ݂ ܫܰܠܶܡ ܂ ܐܶܡܰܪ ܠܶܗ ܚܰܕ݂ ܡܶܢ ܬ݁ܰܠܡܺܝܕ݂ܰܘܗ̱ܝ̈ . ܡܳܪܰܢ ܂ ܐܰܠܶܦ݂ܰܝܢ ܠܰܡܨܰܠܳܝܽܘ : ܐܰܝܟ݁ܰܢܳܐ ܕ݁ܳܐܦ݂ ܝܽܘܚܰܢܳܢ ܐܰܠܶܦ݂ ܠܬ݂ܰܠܡܺܝܕ݂ܰܘܗ̱ܝ̈ ܀

ܐܳܡܰܪ ܠܗܽܘܢ ܝܶܫܽܘܥ . ܐܶܡܰܬ݂ܝ ܕ݁ܰܡܨܰܠܶܝܢ ܐܢ̱ܬ݁ܽܘܢ : ܗܳܟ݂ܰܢܳܐ ܗܘܰܝܬ݁ܽܘܢ ܐܳܡܪܺܝܢ . ܐܰܒ݂ܽܘܢ ܕ݁ܒ݂ܰܫܡܰܝܳܐ ܂ ܢܶܬ݂ܩܰܕ݁ܰܫ ܫܡܳܟ݂ . ܬ݁ܺܐܬ݂ܶܐ ܡܰܠܟ݁ܽܘܬ݂ܳܟ݂ . ܢܶܗܘܶܐ ܨܶܒ݂ܝܳܢܳܟ݂ . ܐܰܝܟ݂ ܕ݁ܒ݂ܰܫܡܰܝܳܐ ܂ ܐܳܦ݂ ܒ݁ܰܐܪܥܳܐ .

ܗܰܒ݂ ܠܰܢ ܠܰܚܡܳܐ ܕ݁ܣܽܘܢܩܳܢܰܢ ܟ݁ܽܠܝܽܘܡ .

ܘܰܫܒ݂ܽܘܩ ܠܰܢ ܚܛܳܗܰܝܢ̈ . ܐܳܦ݂ ܐܶܢܰܚܢܰܢ ܓ݁ܶܝܪ ܫܒ݂ܰܩܢ ܠܟ݂ܽܠ ܕ݁ܚܰܝܳܒ݂ܺܝܢ ܠܰܢ . ܘܠܳܐ ܬ݁ܰܥܠܰܢ ܠܢܶܣܝܽܘܢܳܐ . ܐܶܠܳܐ ܦ݁ܪܽܘܩܰܝܢ ܡܶܢ ܒ݁ܺܝܫܳܐ ܀

ܘܶܐܡܰܪ ܠܗܽܘܢ . ܡܰܢܽܘ ܡܶܢܟ݂ܽܘܢ ܕ݁ܺܐܝܬ݂ ܠܶܗ ܪܳܚܡܳܐ ܇ ܘܢܺܐܙܰܠ ܠܘܳܬ݂ܶܗ ܒ݁ܦ݂ܶܠܓ݁ܽܘܬ݂ ܠܺܠܝܳܐ ܂ ܘܢܺܐܡܰܪ ܠܶܗ . ܪܳܚܶܡܝ ܆ ܐܰܫܶܐܠܰܝܢܝ ܬ݁ܠܳܬ݂ ܓ݁ܪܺܝܨܳܢ̈ .

ܡܶܛܽܠ ܕ݁ܪܳܚܡܳܐ ܐܶܬ݂ܳܐ ܠܘܳܬ݂ܝ ܡܶܢ ܐܽܘܪܚܳܐ ܆ ܘܠܰܝܬ݁ ܠܺܝ ܡܶܕ݁ܶܡ ܕ݁ܶܐܣܺܝܡ ܠܶܗ .

ܘܗܰܘ ܪܳܚܡܶܗ ܡܶܢ ܠܓ݂ܰܘ ܢܶܥܢܶܐ ܂ ܘܢܺܐܡܰܪ ܠܶܗ . ܠܳܐ ܬ݁ܰܗܰܪܰܝܢܝ . ܕ݁ܗܳܐ ܬ݁ܰܪܥܳܐ ܐܰܚܺܝܕ݂ ܗ̱ܽܘ . ܘܰܒ݂ܢܰܝ̈ ܥܰܡܝ ܒ݁ܥܰܪܣܳܐ . ܠܳܐ ܡܶܫܟ݁ܰܚ ܐ̱ܢܳܐ ܕ݁ܶܐܩܽܘܡ ܘܶܐܬ݁ܶܠ ܠܳܟ݂ .

ܐܳܡܰܪ ܐ̱ܢܳܐ ܠܟ݂ܽܘܢ . ܕ݁ܶܐܢ ܡܶܛܽܠ ܪܳܚܡܽܘܬ݂ܳܐ ܁ ܠܳܐ ܢܶܬ݁ܶܠ ܠܶܗ ܆ ܡܶܛܽܠ ܚܰܨܺܝܦ݂ܽܘܬ݂ܶܗ ܢܩܽܘܡ ܘܢܶܬ݁ܶܠ ܠܶܗ ܂ ܟ݁ܡܳܐ ܕ݁ܡܶܬ݂ܒ݁ܥܶܐ ܠܶܗ ܀

ܐܳܦ݂ ܐܶܢܳܐ ܐܳܡܰܪ ܐ̱ܢܳܐ ܠܟ݂ܽܘܢ ܆ ܫܰܐܠܘ ܂ ܘܢܶܬ݂ܺܝܗܶܒ݂ ܠܟ݂ܽܘܢ . ܒ݁ܥܰܘ ܂ ܘܬ݂ܶܫܟ݁ܚܽܘܢ . ܩܽܘܫܘ ܂ ܘܢܶܬ݂ܦ݁ܬ݂ܰܚ ܠܟ݂ܽܘܢ .

ܟ݁ܽܠ ܓ݁ܶܝܪ ܕ݁ܫܳܐܶܠ ܂ ܢܳܣܶܒ݂ . ܘܰܕ݂ܒ݂ܳܥܶܐ ܂ ܡܶܫܟ݁ܰܚ . ܘܰܕ݂ܢܳܩܶܫ ܂ ܡܶܬ݂ܦ݁ܬ݂ܰܚ ܠܶܗ .

ܐܰܝܢܳܐ ܓ݁ܶܝܪ ܡܶܢܟ݂ܽܘܢ ܐܰܒ݂ܳܐ ܁ ܕ݁ܢܶܫܶܐܠܺܝܘܗ̱ܝ ܒ݁ܪܶܗ ܠܰܚܡܳܐ ܇ ܠܡܳܐ ܆ ܟ݁ܺܐܦ݂ܳܐ ܡܰܘܫܶܛ ܠܶܗ ܆ ܘܶܐܢ ܢܽܘܢܳܐ ܢܶܫܶܐܠܺܝܘܗ̱ܝ : ܠܡܳܐ ܆ ܚܠܳܦ݂ ܢܽܘܢܳܐ ܚܶܘܝܳܐ ܡܰܘܫܶܛ ܠܶܗ ܆

ܘܶܐܢ ܒ݁ܰܪܬ݂ܳܐ ܢܶܫܶܐܠܺܝܘܗ̱ܝ : ܠܡܳܐ ܆ ܗܽܘ ܥܶܩܰܪܒ݂ܳܐ ܡܰܘܫܶܛ ܠܶܗ ܆

ܘܶܐܢ ܐܰܢ̱ܬ݁ܽܘܢ ܕ݁ܒ݂ܺܝܫܶܐ̈ ܐܺܝܬ݂ܰܝܟ݁ܽܘܢ ܆ ܝܳܕ݂ܥܺܝܢ ܐܢ̱ܬ݁ܽܘܢ ܡܰܘܗܒ݂ܳܬ݂ܳܐ̈ ܛܳܒ݂ܳܬ݂ܳܐ̈ ܁ ܠܡܶܬ݁ܰܠ ܠܰܒ݂ܢܰܝܟ݁ܽܘܢ̈ . ܟ݁ܡܳܐ ܝܰܬ݁ܺܝܪܳܐܝܺܬ݂ ܐܰܒ݂ܽܘܟ݂ܽܘܢ ܡܶܢ ܫܡܰܝܳܐ ܇ ܢܶܬ݁ܶܠ ܪܽܘܚܳܐ ܕ݁ܩܽܘܕ݂ܫܳܐ ܠܰܐܝܠܶܝܢ ܕ݁ܫܳܐܠܺܝܢ ܠܶܗ ܀܀

ܘܟ݂ܰܕ݂ ܡܰܦ݁ܶܩ ܫܺܐܕ݂ܳܐ ܕ݁ܺܐܝܬ݂ܰܘܗ̱ܝ ܚܰܪܫܳܐ ܆ ܗܘܳܐ ܕ݁ܟ݂ܰܕ݂ ܢܦ݂ܰܩ ܗܰܘ ܫܺܐܕ݂ܳܐ ܂ ܡܰܠܶܠ ܗܰܘ ܚܰܪܫܳܐ . ܘܶܐܬ݁ܕ݁ܰܡܰܪܘ ܟ݁ܶܢܫܶܐ̈ ܀

ܐ̱ܢܳܫܳܐ ܕ݁ܶܝܢ ܡܶܢܗܽܘܢ ܂ ܐܶܡܰܪܘ . ܒ݁ܰܒ݂ܥܶܠܙܒ݂ܽܘܒ݂ ܪܺܫܳܐ ܕ݁ܕ݂ܰܝܘܶܐ̈ ܡܰܦ݁ܶܩ ܗܳܢܳܐ ܕ݁ܰܝܘܶܐ̈ .

ܐ̱ܚܪܳܢܶܐ̈ ܕ݁ܶܝܢ ܟ݁ܰܕ݂ ܡܢܰܣܶܝܢ ܠܶܗ ܆ ܐܳܬ݂ܳܐ ܡܶܢ ܫܡܰܝܳܐ ܫܳܐܠܺܝܢ ܗ̱ܘܰܘ ܠܶܗ ܀

ܝܶܫܽܘܥ ܕ݁ܶܝܢ ܕ݁ܝܳܕ݂ܰܥ ܗ̱ܘܳܐ ܡܰܚܫܒ݂ܳܬ݂ܗܽܘܢ̈ ܆ ܐܶܡܰܪ ܠܗܽܘܢ . ܟ݁ܽܠ ܡܰܠܟ݁ܽܘ ܕ݁ܬ݂ܶܬ݂ܦ݁ܰܠܰܓ݂ ܥܰܠ ܢܰܦ݂ܫܳܗ ܂ ܬ݁ܶܚܪܰܒ݂ . ܘܒ݂ܰܝܬ݁ܳܐ ܕ݁ܥܰܠ ܩܢܽܘܡܶܗ ܡܶܬ݂ܦ݁ܰܠܰܓ݂ ܂ ܢܶܦ݁ܶܠ .

ܘܶܐܢ ܣܳܛܳܢܳܐ ܥܰܠ ܢܰܦ݂ܫܶܗ ܐܶܬ݂ܦ݁ܰܠܰܓ݂ ܆ ܐܰܝܟ݁ܰܢܳܐ ܬ݁ܩܽܘܡ ܡܰܠܟ݁ܽܘܬ݂ܶܗ : ܕ݁ܳܐܡܪܺܝܢ ܐܢ̱ܬ݁ܽܘܢ ܕ݁ܒ݂ܰܒ݂ܥܶܠܙܒ݂ܽܘܒ݂ ܡܰܦ݁ܶܩ ܐ̱ܢܳܐ ܕ݁ܰܝܘܶܐ̈ .

ܘܶܐܢ ܐܶܢܳܐ ܒ݁ܰܒ݂ܥܶܠܙܒ݂ܽܘܒ݂ ܡܰܦ݁ܶܩ ܐ̱ܢܳܐ ܕ݁ܰܝܘܶܐ̈ ܆ ܒ݁ܢܰܝܟ݁ܽܘܢ̈ ܂ ܒ݁ܡܳܢܳܐ ܡܰܦ݁ܩܺܝܢ . ܡܶܛܽܠ ܗܳܢܳܐ ܂ ܗܶܢܽܘܢ ܢܶܗܘܽܘܢ ܠܟ݂ܽܘܢ ܕ݁ܰܝܳܢܶܐ̈ .

ܐܶܢ ܕ݁ܶܝܢ ܒ݁ܨܶܒ݂ܥܳܐ ܕ݁ܰܐܠܳܗܳܐ ܁ ܡܰܦ݁ܶܩ ܐ̱ܢܳܐ ܕ݁ܰܝܘܶܐ̈ ܆ ܩܶܪܒ݁ܰܬ݂ ܠܳܗ ܥܠܰܝܟ݁ܽܘܢ ܡܰܠܟ݁ܽܘܬ݂ܶܗ ܕ݁ܰܐܠܳܗܳܐ .

ܐܶܡܰܬ݂ܝ ܕ݁ܚܰܣܺܝܢܳܐ ܟ݁ܰܕ݂ ܡܙܰܝܰܢ ܢܶܛܰܪ ܕ݁ܳܪܬ݁ܶܗ ܂ ܒ݁ܫܰܝܢܳܐ ܗ̱ܘ ܩܶܢܝܳܢܶܗ .

ܐܶܢ ܕ݁ܶܝܢ ܢܺܐܬ݂ܶܐ ܡܰܢ ܕ݁ܚܰܣܺܝܢ ܡܶܢܶܗ ܁ ܢܶܙܟ݁ܶܝܘܗ̱ܝ ܆ ܟ݁ܽܠܶܗ ܙܰܝܢܶܗ ܫܳܩܶܠ ܗܰܘ ܕ݁ܰܬ݂ܟ݂ܺܝܠ ܗܘܳܐ ܥܠܰܘܗ̱ܝ ܂ ܘܒ݂ܶܙܬ݂ܶܗ ܡܦ݂ܰܠܶܓ݂ ܀.܀.܀܀

ܡܰܢ ܕ݁ܠܳܐ ܗ̱ܘܳܐ ܥܰܡܝ ܂ ܠܽܘܩܒ݂ܰܠܝ ܗ̱ܽܘ . ܘܡܰܢ ܕ݁ܠܳܐ ܟ݁ܳܢܶܫ ܥܰܡܝ ܂ ܡܒ݂ܰܕ݁ܳܪܽܘ ܡܒ݂ܰܕ݁ܰܪ ܀

ܪܽܘܚܳܐ ܛܰܢܦ݂ܬ݂ܳܐ ܁ ܡܳܐ ܕ݁ܢܶܦ݂ܩܰܬ݂ ܡܶܢ ܒ݁ܰܪ ܐ̱ܢܳܫܳܐ ܆ ܐܳܙܳܠ̱ܐ ܡܶܬ݂ܟ݁ܰܪܟ݁ܳܐ ܁ ܒ݁ܰܐܬ݂ܪܰܘܳܬ݂ܳܐ̈ ܕ݁ܡܰܝܳܐ̈ ܠܰܝܬ݁ ܒ݁ܗܽܘܢ . ܕ݁ܬ݂ܶܒ݂ܥܶܐ ܠܳܗ ܢܝܳܚܳܐ . ܘܡܳܐ ܕ݁ܠܳܐ ܐܶܫܟ݁ܚܰܬ݂ ܂ ܐܳܡܪܳܐ . ܐܶܗܦ݁ܽܘܟ݂ ܠܒ݂ܰܝܬ݁ܝ ܐܰܝܡܶܟ݁ܳܐ ܕ݁ܢܶܦ݂ܩܶܬ݂ .

ܘܶܐܢ ܐܶܬ݂ܳܬ݂ ܐܶܫܟ݁ܰܚܬ݂ܶܗ ܕ݁ܰܚܡܺܝܡ ܘܰܡܨܰܒ݁ܰܬ݂ ܆

ܗܳܝܕ݁ܶܝܢ ܐܳܙܳܠ̱ܐ ܕ݁ܳܒ݂ܪܳܐ ܫܒ݂ܰܥ ܪܽܘܚܺܝܢ̈ ܐ̱ܚܪܳܢܝܳܢ̈ ܁ ܕ݁ܒ݂ܺܝܫܳܢ̈ ܡܶܢܳܗ . ܘܥܳܐܠܳܢ̈ ܂ ܘܥܳܡܪܳܢ̈ ܬ݁ܰܡܳܢ . ܘܗܳܘܝܳܐ ܚܰܪܬ݂ܶܗ ܕ݁ܒ݂ܰܪܢܳܫܳܐ ܗܰܘ ܂ ܒ݁ܺܝܫܳܐ ܡܶܢ ܩܰܕ݂ܡܳܝܬ݁ܶܗ ܀

ܘܟ݂ܰܕ݂ ܗܳܠܶܝܢ ܡܡܰܠܶܠ ܗ̱ܘܳܐ ܆ ܐܰܪܺܝܡܰܬ݂ ܐܰܢ̱ܬ݁ܬ݂ܳܐ ܚܕ݂ܳܐ ܩܳܠܳܗ ܡܶܢ ܟ݁ܶܢܫܳܐ ܂ ܘܶܐܡܪܰܬ݂ ܠܶܗ . ܛܽܘܒ݂ܶܝܗ ܠܟ݂ܰܪܣܳܐ ܕ݁ܰܛܥܶܢܬ݂ܳܟ݂ ܆ ܘܠܰܬ݁ܕ݂ܰܝܳܐ̈ ܕ݁ܰܐܝܢܩܽܘܟ݂ .

ܐܳܡܰܪ ܠܳܗ ܗܽܘ ܆ ܛܽܘܒ݂ܰܝܗܽܘܢ̈ ܂ ܠܰܐܝܠܶܝܢ ܕ݁ܰܫܡܰܥܘ ܡܶܠܬ݂ܶܗ ܕ݁ܰܐܠܳܗܳܐ ܂ ܘܢܳܛܪܺܝܢ ܠܳܗ ܀

ܘܟ݂ܰܕ݂ ܡܶܬ݂ܟ݁ܰܢܫܺܝܢ ܗ̱ܘܰܘ ܟ݁ܶܢܫܶܐ̈ ܆ ܫܰܪܺܝ ܠܡܺܐܡܰܪ . ܫܰܪܒ݁ܬ݂ܳܐ ܗܳܕ݂ܶܐ ܒ݁ܺܝܫܬ݁ܳܐ ܂ ܐܳܬ݂ܳܐ ܒ݁ܳܥܝܳܐ . ܘܳܐܬ݂ܳܐ ܠܳܐ ܬ݁ܶܬ݂ܺܝܗܶܒ݂ ܠܳܗ ܆ ܐܶܠܳܐ ܐܳܬ݂ܶܗ ܕ݁ܝܰܘܢܳܢ ܢܒ݂ܺܝܳܐ .

ܐܰܝܟ݁ܰܢܳܐ ܓ݁ܶܝܪ ܕ݁ܰܗܘܳܐ ܝܰܘܢܳܢ ܐܳܬ݂ܳܐ ܠܢܺܝܢܘܳܝܶܐ̈ ܆ ܗܳܟ݂ܰܢܳܐ ܢܶܗܘܶܐ ܐܳܦ݂ ܒ݁ܪܶܗ ܕ݁ܐ̱ܢܳܫܳܐ ܠܫܰܪܒ݁ܬ݂ܳܐ ܗܳܕ݂ܶܐ .

ܡܰܠܟ݁ܬ݂ܳܐ ܕ݁ܬ݂ܰܝܡܢܳܐ ܬ݁ܩܽܘܡ ܒ݁ܕ݂ܺܝܢܳܐ ܥܰܡ ܐ̱ܢܳܫܳܐ̈ ܕ݁ܫܰܪܒ݁ܬ݂ܳܐ ܗܳܕ݂ܶܐ ܂ ܘܰܬ݂ܚܰܝܶܒ݂ ܐܶܢܽܘܢ . ܕ݁ܶܐܬ݂ܳܬ݂ ܡܶܢ ܥܶܒ݂ܪܶܝܗ̈ ܕ݁ܰܐܪܥܳܐ ܆ ܕ݁ܬ݂ܶܫܡܰܥ ܚܶܟ݂ܡܬ݂ܶܗ ܕ݁ܰܫܠܶܝܡܽܘܢ : ܘܗܳܐ ܕ݁ܝܰܬ݁ܺܝܪ ܡܶܢ ܫܠܶܝܡܳܘܢ ܗܳܪܟ݁ܳܐ .

ܓ݁ܰܒ݂ܪܶܐ̈ ܢܺܝܢܘܳܝܶܐ̈ ܢܩܽܘܡܽܘܢ ܒ݁ܕ݂ܺܝܢܳܐ ܁ ܥܰܡ ܫܰܪܒ݁ܬ݂ܳܐ ܗܳܕ݂ܶܐ ܂ ܘܰܢܚܰܝܒ݂ܽܘܢܳܗ . ܕ݁ܬ݂ܳܒ݂ܘ ܒ݁ܟ݂ܳܪܽܘܙܽܘܬ݂ܶܗ ܕ݁ܝܰܘܢܳܢ . ܘܗܳܐ ܕ݁ܝܰܬ݁ܺܝܪ ܡܶܢ ܝܰܘܢܳܢ ܗܳܪܟ݁ܳܐ ܀

ܠܳܐ ܐ̱ܢܳܫ ܡܰܢܗܰܪ ܫܪܳܓ݂ܳܐ ܇ ܘܣܳܐܶܡ ܠܶܗ ܒ݁ܟ݂ܶܣܝܳܐ ܇ ܐܰܘ ܬ݁ܚܶܝܬ݂ ܣܰܐܬ݂ܳܐ . ܐܶܠܳܐ ܠܥܶܠ ܡܶܢ ܡܢܳܪܬ݁ܳܐ . ܕ݁ܰܐܝܠܶܝܢ ܕ݁ܥܳܐܠܺܝܢ ܂ ܢܶܚܙܽܘܢ ܢܽܘܗܪܶܗ ܀

ܫܪܳܓ݂ܶܗ ܕ݁ܦ݂ܰܓ݂ܪܳܟ݂ ܐܺܝܬ݂ܶܝܗ ܥܰܝܢܳܟ݂ . ܐܶܡܰܬ݂ܝ ܗܳܟ݂ܺܝܠ ܕ݁ܥܰܝܢܳܟ݂ ܦ݁ܫܺܝܛܳܐ ܆ ܐܳܦ݂ ܟ݁ܽܠܶܗ ܦ݁ܰܓ݂ܪܳܟ݂ ܢܶܗܘܶܐ ܢܰܗܺܝܪ . ܐܶܢ ܕ݁ܶܝܢ ܬ݁ܶܗܘܶܐ ܒ݁ܺܝܫܳܐ ܆ ܘܳܐܦ݂ ܦ݁ܰܓ݂ܪܳܟ݂ ܢܶܗܘܶܐ ܚܶܫܽܘܟ݂ .

ܐܶܙܕ݁ܰܗ̱ܪ ܗܳܟ݂ܺܝܠ ܕ݁ܰܠܡܳܐ ܢܽܘܗܪܳܐ ܕ݁ܒ݂ܳܟ݂ ܚܶܫܽܘܟ݂ܳܐ ܗ̱ܘ .

ܐܶܢ ܕ݁ܶܝܢ ܦ݁ܰܓ݂ܪܳܟ݂ ܟ݁ܽܠܶܗ ܢܰܗܺܝܪ : ܘܠܰܝܬ݁ ܒ݁ܶܗ ܡܢܳܬ݂ܳܐ ܡܶܕ݁ܶܡ ܚܶܫܽܘܟ݂ܳܐ ܆ ܢܶܗܘܶܐ ܡܰܢܗܰܪ ܟ݁ܽܠܶܗ ܆ ܐܰܝܟ݂ ܕ݁ܰܫܪܳܓ݂ܳܐ ܒ݁ܕ݂ܰܠܩܶܗ ܡܰܢܗܰܪ ܠܳܟ݂ ܀܀

ܟ݁ܰܕ݂ ܕ݁ܶܝܢ ܡܡܰܠܶܠ ܂ ܒ݁ܥܳܐ ܡܶܢܶܗ ܦ݁ܪܺܝܫܳܐ ܚܰܕ݂ ܕ݁ܢܶܫܬ݁ܰܪܶܐ ܠܘܳܬ݂ܶܗ . ܘܥܰܠ ܐܶܣܬ݁ܡܶܟ݂ .

ܗܰܘ ܕ݁ܶܝܢ ܦ݁ܪܺܝܫܳܐ ܟ݁ܰܕ݂ ܚܙܳܝܗ̱ܝ ܂ ܐܶܬ݁ܕ݁ܰܡܰܪ ܆ ܕ݁ܠܳܐ ܠܽܘܩܕ݂ܰܡ ܥܡܰܕ݂ ܡܶܢ ܩܕ݂ܳܡ ܫܳܪܽܘܬ݂ܶܗ ܀

ܐܶܡܰܪ ܠܶܗ ܕ݁ܶܝܢ ܝܶܫܽܘܥ . ܗܳܫܳܐ ܁ ܐܰܢ̱ܬ݁ܽܘܢ ܦ݁ܪܺܝܫܶܐ̈ ܆ ܒ݁ܰܪܶܗ ܕ݁ܟ݂ܳܣܳܐ ܘܰܕ݂ܦ݁ܺܝܢܟ݁ܳܐ ܡܕ݂ܰܟ݁ܶܝܢ ܐܢ̱ܬ݁ܽܘܢ . ܠܓ݂ܰܘ ܡܶܢܟ݂ܽܘܢ ܕ݁ܶܝܢ ܡܠܶܐ ܚܛܽܘܦ݂ܝܳܐ ܘܒ݂ܺܝܫܬ݁ܳܐ .

ܚܰܣܺܝܪܰܝ̈ ܪܶܥܝܳܢܳܐ : ܠܳܐ ܗ̱ܘܳܐ ܡܰܢ ܕ݁ܰܥܒ݂ܰܕ݂ ܕ݁ܰܠܒ݂ܰܪ ܆ ܘܕ݂ܰܠܓ݂ܰܘ ܗܽܘ ܥܒ݂ܰܕ݂ .

ܒ݁ܪܰܡ ܡܶܕ݁ܶܡ ܕ݁ܺܐܝܬ݂ ܗܰܒ݂ܽܘܗ̱ܝ ܒ݁ܙܶܕ݂ܩܬ݂ܳܐ ܆ ܘܗܳܐ ܟ݁ܽܠܡܶܕ݁ܶܡ ܕ݁ܟ݂ܶܐ ܗ̱ܽܘ ܠܟ݂ܽܘܢ ܀

ܐܶܠܳܐ ܘܳܝ ܠܟ݂ܽܘܢ ܦ݁ܪܺܝܫܶܐ̈ ܅ ܕ݁ܰܡܥܰܣܪܺܝܢ ܐܢ̱ܬ݁ܽܘܢ ܢܳܢܥܳܐ ܘܦ݂ܺܓ݂ܰܢܳܐ ܘܟ݂ܽܠ ܝܽܘܪܳܩ ܆ ܘܥܳܒ݂ܪܺܝܢ ܐܢ̱ܬ݁ܽܘܢ ܥܰܠ ܕ݁ܺܝܢܳܐ ܘܥܰܠ ܚܽܘܒ݁ܳܐ ܕ݁ܰܐܠܳܗܳܐ . ܗܳܠܶܝܢ ܕ݁ܶܝܢ ܘܳܠܶܐ ܗ̱ܘܳܐ ܕ݁ܬ݂ܶܥܒ݁ܕ݂ܽܘܢ ܆ ܘܗܳܠܶܝܢ ܠܳܐ ܬ݁ܶܫܒ݁ܩܽܘܢ ܀

ܘܳܝ ܠܟ݂ܽܘܢ ܦ݁ܪܺܝܫܶܐ̈ ܅ ܕ݁ܪܳܚܡܺܝܢ ܐܢ̱ܬ݁ܽܘܢ ܪܺܝܫ ܡܰܘܬ݁ܒ݂ܶܐ̈ ܒ݁ܰܟ݂ܢܽܘܫܳܬ݂ܳܐ̈ ܂ ܘܰܫܠܳܡܳܐ ܒ݁ܫܽܘܩܶܐ̈ ܀

ܘܳܝ ܠܟ݂ܽܘܢ ܣܳܦ݂ܪܶܐ̈ ܘܰܦ݂ܪܺܝܫܶܐ̈ ܢܳܣܒ݁ܰܝ̈ ܒ݁ܰܐܦ݁ܶܐ̈ . ܕ݁ܺܐܝܬ݂ܰܝܟ݁ܽܘܢ ܐܰܝܟ݂ ܩܰܒ݂ܪܶܐ̈ ܕ݁ܠܳܐ ܝܺܕ݂ܺܝܥܺܝܢ . ܘܰܒ݂ܢܰܝ̈ ܐ̱ܢܳܫܳܐ ܡܗܰܠܟ݂ܺܝܢ ܥܠܰܝܗܽܘܢ ܂ ܘܠܳܐ ܝܳܕ݂ܥܺܝܢ ܀

ܘܰܥܢܳܐ ܚܰܕ݂ ܡܶܢ ܣܳܦ݂ܪܶܐ̈ ܂ ܘܶܐܡܰܪ ܠܶܗ . ܡܰܠܦ݂ܳܢܳܐ ܆ ܟ݁ܰܕ݂ ܗܳܠܶܝܢ ܐܳܡܰܪ ܐܰܢ̱ܬ݁ ܂ ܐܳܦ݂ ܠܰܢ ܡܨܰܥܰܪ ܐܰܢ̱ܬ݁ .

ܗܽܘ ܕ݁ܶܝܢ ܐܶܡܰܪ . ܐܳܦ݂ ܠܟ݂ܽܘܢ ܣܳܦ݂ܪܶܐ̈ ܂ ܘܳܝ . ܕ݁ܡܰܛܥܢܺܝܢ ܐܢ̱ܬ݁ܽܘܢ ܠܰܒ݂ܢܰܝ̈ ܐ̱ܢܳܫܳܐ ܡܰܘܒ݁ܠܶܐ̈ ܝܰܩܺܝܪܳܬ݂ܳܐ̈ . ܘܰܐܢ̱ܬ݁ܽܘܢ ܒ݁ܰܚܕ݂ܳܐ ܡܶܢ ܨܶܒ݂ܥܳܬ݂ܟ݂ܽܘܢ̈ ܂ ܠܳܐ ܩܳܪܒ݁ܺܝܢ ܐܢ̱ܬ݁ܽܘܢ ܠܗܶܝܢ ܠܡܰܘܒ݁ܠܶܐ̈ ܀

ܘܳܝ ܠܟ݂ܽܘܢ . ܕ݁ܒ݂ܳܢܶܝܢ ܐܢ̱ܬ݁ܽܘܢ ܩܰܒ݂ܪܶܐ̈ ܕ݁ܰܢܒ݂ܺܝܶܐ̈ ܇ ܕ݁ܰܐܒ݂ܳܗܰܝܟ݁ܽܘܢ̈ ܩܰܛܶܠܘ ܐܶܢܽܘܢ .

ܣܳܗܕ݁ܺܝܢ ܐܢ̱ܬ݁ܽܘܢ ܗܳܟ݂ܺܝܠ ܂ ܘܨܳܒ݂ܶܝܢ ܐܢ̱ܬ݁ܽܘܢ ܒ݁ܰܥܒ݂ܳܕ݂ܶܐ̈ ܕ݁ܰܐܒ݂ܳܗܰܝܟ݁ܽܘܢ̈ . ܕ݁ܗܶܢܽܘܢ ܩܰܛܶܠܘ ܐܶܢܽܘܢ ܆ ܘܰܐܢ̱ܬ݁ܽܘܢ ܒ݁ܳܢܶܝܢ ܐܢ̱ܬ݁ܽܘܢ ܩܰܒ݂ܪܰܝܗܽܘܢ̈ ܀

ܡܶܛܽܠ ܗܳܢܳܐ ܐܳܦ݂ ܚܶܟ݂ܡܬ݂ܳܐ ܕ݁ܰܐܠܳܗܳܐ ܐܶܡܪܰܬ݂ . ܕ݁ܗܳܐ ܐܶܢܳܐ ܐܶܫܰܕ݁ܰܪ ܠܗܽܘܢ ܢܒ݂ܺܝܶܐ̈ ܂ ܘܰܫܠܺܝܚܶܐ̈ . ܡܶܢܗܽܘܢ ܢܶܪܕ݁ܦ݂ܽܘܢ ܂ ܘܢܶܩܛܠܽܘܢ .

ܕ݁ܢܶܬ݁ܬ݁ܒ݂ܰܥ ܕ݁ܡܳܐ ܕ݁ܟ݂ܽܠܗܽܘܢ ܢܒ݂ܺܝܶܐ̈ ܕ݁ܶܐܬ݂ܶܐܫܶܕ݂ ܡܶܢ ܕ݁ܶܐܬ݂ܒ݁ܪܺܝ ܥܳܠܡܳܐ ܇ ܡܶܢ ܫܰܪܒ݁ܬ݂ܳܐ ܗܳܕ݂ܶܐ ܇

ܡܶܢ ܕ݁ܡܶܗ ܕ݁ܗܳܒ݂ܶܝܠ ܂ ܥܕ݂ܰܡܳܐ ܠܰܕ݂ܡܶܗ ܕ݁ܰܙܟ݂ܰܪܝܳܐ ܇ ܗܰܘ ܕ݁ܶܐܬ݂ܩܛܶܠ ܒ݁ܰܝܢܰܝ ܗܰܝܟ݁ܠܳܐ ܠܡܰܕ݂ܒ݁ܚܳܐ . ܐܺܝܢ ܁ ܐܳܡܰܪ ܐ̱ܢܳܐ ܠܟ݂ܽܘܢ ܆ ܕ݁ܡܶܬ݁ܬ݁ܒ݂ܰܥ ܡܶܢ ܫܰܪܒ݁ܬ݂ܳܐ ܗܳܕ݂ܶܐ ܀

ܘܳܝ ܠܟ݂ܽܘܢ ܣܳܦ݂ܪܶܐ̈ ܅ ܕ݁ܰܫܩܰܠܬ݁ܽܘܢ ܩܠܺܝܕ݂ܶܐ̈ ܕ݁ܺܝܕ݂ܰܥܬ݂ܳܐ . ܐܰܢ̱ܬ݁ܽܘܢ ܠܳܐ ܥܰܠܬ݁ܽܘܢ . ܘܠܰܐܝܠܶܝܢ ܕ݁ܥܳܐܠܺܝܢ ܂ ܟ݁ܠܰܝܬ݁ܽܘܢ ܀

ܘܟ݂ܰܕ݂ ܗܳܠܶܝܢ ܐܶܡܰܪ ܗ̱ܘܳܐ ܠܗܽܘܢ ܁ ܫܰܪܺܝܘ ܣܳܦ݂ܪܶܐ̈ ܘܰܦ݂ܪܺܝܫܶܐ̈ ܡܶܬ݂ܒ݁ܶܐܫ ܠܗܽܘܢ ܇ ܘܡܶܬ݂ܚܰܡܬ݂ܺܝܢ ܘܰܡܬ݂ܰܟ݁ܣܺܝܢ ܡܶܠܰܘܗ̱ܝ̈ ܇

ܘܢܳܟ݂ܠܺܝܢ ܠܶܗ ܒ݁ܣܰܓ݁ܺܝܳܐܬ݂ܳܐ̈ . ܟ݁ܰܕ݂ ܒ݁ܳܥܶܝܢ ܠܡܶܐܚܰܕ݂ ܡܶܕ݁ܶܡ ܡܶܢ ܦ݁ܽܘܡܶܗ ܂ ܕ݁ܢܶܫܟ݁ܚܽܘܢ ܢܶܐܟ݂ܠܽܘܢ ܩܰܪܨܰܘܗ̱ܝ̈ ܀܀

Chapter 12

ܘܟ݂ܰܕ݂ ܐܶܬ݂ܟ݁ܰܢܰܫܘ ܪܶܒ݁ܘܳܬ݂ܳܐ̈ ܕ݁ܟ݂ܶܢܫܶܐ̈ ܣܰܓ݁ܺܝܶܐܐ̈ ܆ ܐܰܝܟ݁ܰܢܳܐ ܕ݁ܰܢܕ݂ܰܝܫܽܘܢ ܚܰܕ݂ ܠܚܰܕ݂ ܆ ܫܰܪܺܝ ܝܶܫܽܘܥ ܠܡܺܐܡܰܪ ܠܬ݂ܰܠܡܺܝܕ݂ܰܘܗ̱ܝ̈ . ܠܽܘܩܕ݂ܰܡ ܐܶܙܕ݁ܰܗ̱ܪܘ ܒ݁ܢܰܦ݂ܫܟ݂ܽܘܢ ܡܶܢ ܚܡܺܝܪܳܐ ܕ݁ܰܦ݂ܪܺܝܫܶܐ̈ ܇ ܕ݁ܺܐܝܬ݂ܰܘܗ̱ܝ ܡܰܣܰܒ݂ ܒ݁ܰܐܦ݁ܶܐ̈ .

ܠܰܝܬ݁ ܕ݁ܶܝܢ ܡܶܕ݁ܶܡ ܕ݁ܰܟ݂ܣܶܐ ܂ ܕ݁ܠܳܐ ܢܶܬ݂ܓ݁ܠܶܐ ܆ ܘܠܳܐ ܕ݁ܰܡܛܰܫܰܝ ܂ ܕ݁ܠܳܐ ܢܶܬ݂ܺܝܕ݂ܰܥ .

ܟ݁ܽܠ ܓ݁ܶܝܪ ܕ݁ܰܒ݂ܚܶܫܽܘܟ݂ܳܐ ܐܶܡܰܪܬ݁ܽܘܢ ܆ ܒ݁ܢܰܗܺܝܪܳܐ ܢܶܫܬ݁ܡܰܥ . ܘܡܶܕ݁ܶܡ ܕ݁ܰܒ݂ܬ݂ܰܘܳܢܶܐ̈ ܒ݁ܶܐܕ݂ܢܶܐ̈ ܠܰܚܶܫܬ݁ܽܘܢ ܆ ܥܰܠ ܐܶܓ݁ܳܪܶܐ̈ ܢܶܬ݂ܟ݁ܪܶܙ .

ܐܳܡܰܪ ܐ̱ܢܳܐ ܠܟ݂ܽܘܢ ܕ݁ܶܝܢ ܠܪܳܚܡܰܝ̈ . ܠܳܐ ܬ݁ܶܕ݂ܚܠܽܘܢ ܡܶܢ ܐܰܝܠܶܝܢ ܕ݁ܩܳܛܠܺܝܢ ܦ݁ܰܓ݂ܪܳܐ ܇ ܘܡܶܢ ܒ݁ܳܬ݂ܰܪܟ݁ܶܢ ܠܰܝܬ݁ ܠܗܽܘܢ ܡܶܕ݁ܶܡ ܝܰܬ݁ܺܝܪ ܠܡܶܥܒ݁ܰܕ݂ .

ܐܶܚܰܘܶܝܟ݂ܽܘܢ ܕ݁ܶܝܢ ܡܶܢ ܡܰܢ ܬ݁ܶܕ݂ܚܠܽܘܢ . ܡܶܢ ܗܰܘ ܕ݁ܡܶܢ ܒ݁ܳܬ݂ܰܪ ܕ݁ܩܳܛܶܠ ܇ ܫܰܠܺܝܛ ܠܡܰܪܡܳܝܽܘ ܒ݁ܓ݂ܺܗܰܢܳܐ . ܐܺܝܢ ܐܳܡܰܪ ܐ̱ܢܳܐ ܠܟ݂ܽܘܢ ܁ ܕ݁ܡܶܢ ܗܳܢܳܐ ܕ݁ܚܰܠܘ .

ܠܳܐ ܚܰܡܶܫ ܨܶܦ݁ܪܺܝܢ̈ ܡܶܙܕ݁ܰܒ݁ܢܳܢ̈ ܒ݁ܰܬ݂ܪܶܝܢ̈ ܐܰܣܳܪܺܝܢ̈ ܆ ܘܰܚܕ݂ܳܐ ܡܶܢܗܶܝܢ ܂ ܠܳܐ ܛܳܥܝܳܐ ܩܕ݂ܳܡ ܐܰܠܳܗܳܐ .

ܕ݁ܺܝܠܟ݂ܽܘܢ ܕ݁ܶܝܢ ܁ ܐܳܦ݂ ܡܶܢܶܐ̈ ܕ݁ܣܰܥܪܳܐ ܕ݁ܪܺܫܟ݂ܽܘܢ ܆ ܟ݁ܽܠܗܶܝܢ ܡܰܢܝܳܢ̈ ܐܶܢܶܝܢ̈ . ܠܳܐ ܗܳܟ݂ܺܝܠ ܬ݁ܶܕ݂ܚܠܽܘܢ . ܕ݁ܡܶܢ ܣܽܘܓ݂ܳܐܐ ܕ݁ܨܶܦ݁ܪܶܐ̈ ܡܝܰܬ݁ܪܺܝܢ ܐܢ̱ܬ݁ܽܘܢ .

ܐܳܡܰܪ ܐ̱ܢܳܐ ܠܟ݂ܽܘܢ ܕ݁ܶܝܢ ܆ ܕ݁ܟ݂ܽܠ ܕ݁ܢܰܘܕ݁ܶܐ ܒ݁ܺܝ ܩܕ݂ܳܡ ܒ݁ܢܰܝܢܳܫܳܐ̈ ܆ ܐܳܦ݂ ܒ݁ܪܶܗ ܕ݁ܐ̱ܢܳܫܳܐ ܢܰܘܕ݁ܶܐ ܒ݁ܶܗ ܂ ܩܕ݂ܳܡ ܡܰܠܰܐܟ݂ܰܘܗ̱ܝ̈ ܕ݁ܰܐܠܳܗܳܐ .

ܐܰܝܢܳܐ ܕ݁ܶܝܢ ܕ݁ܟ݂ܳܦ݂ܰܪ ܒ݁ܺܝ ܩܕ݂ܳܡ ܒ݁ܢܰܝܢܳܫܳܐ̈ ܆ ܢܶܬ݂ܟ݁ܦ݂ܰܪ ܒ݁ܶܗ ܩܕ݂ܳܡ ܡܰܠܰܐܟ݂ܰܘܗ̱ܝ̈ ܕ݁ܰܐܠܳܗܳܐ .

ܘܟ݂ܽܠ ܕ݁ܢܺܐܡܰܪ ܡܶܠܬ݂ܳܐ ܥܰܠ ܒ݁ܪܶܗ ܕ݁ܐ̱ܢܳܫܳܐ ܂ ܢܶܫܬ݁ܒ݂ܶܩ ܠܶܗ . ܡܰܢ ܕ݁ܥܰܠ ܪܽܘܚܳܐ ܕ݁ܶܝܢ ܕ݁ܩܽܘܕ݂ܫܳܐ ܢܓ݂ܰܕ݁ܶܦ݂ ܂ ܠܳܐ ܢܶܫܬ݁ܒ݂ܶܩ ܠܶܗ ܀

ܡܳܐ ܕ݁ܰܡܩܰܪܒ݂ܺܝܢ ܠܟ݂ܽܘܢ ܕ݁ܶܝܢ ܠܰܟ݂ܢܽܘܫܳܬ݂ܳܐ̈ ܁ ܩܕ݂ܳܡ ܪܺܫܶܐ̈ ܘܫܰܠܺܝܛܳܢܶܐ̈ ܆ ܠܳܐ ܬ݁ܺܐܨܦ݁ܽܘܢ ܐܰܝܟ݁ܰܢܳܐ ܬ݁ܶܦ݁ܩܽܘܢ ܪܽܘܚܳܐ ܂ ܐܰܘ ܡܳܢܳܐ ܬ݁ܺܐܡܪܽܘܢ .

ܪܽܘܚܳܐ ܓ݁ܶܝܪ ܕ݁ܩܽܘܕ݂ܫܳܐ ܢܰܠܶܦ݂ܟ݂ܽܘܢ ܒ݁ܗܳܝ ܫܳܥܬ݂ܳܐ ܂ ܡܶܕ݁ܶܡ ܕ݁ܘܳܠܶܐ ܕ݁ܬ݂ܺܐܡܪܽܘܢ ܀܀

ܐܶܡܰܪ ܠܶܗ ܕ݁ܶܝܢ ܐ̱ܢܳܫ ܡܶܢ ܗܰܘ ܟ݁ܶܢܫܳܐ . ܡܰܠܦ݂ܳܢܳܐ ܆ ܐܶܡܰܪ ܠܳܐܚܝ ܦ݁ܳܠܶܓ݂ ܥܰܡܝ ܝܳܪܬ݁ܽܘܬ݂ܳܐ .

ܝܶܫܽܘܥ ܕ݁ܶܝܢ ܐܶܡܰܪ ܠܶܗ . ܓ݁ܰܒ݂ܪܳܐ ܆ ܡܰܢܽܘ ܐܰܩܺܝܡܰܢܝ ܥܠܰܝܟ݁ܽܘܢ ܕ݁ܰܝܳܢܳܐ ܘܰܡܦ݂ܰܠܓ݂ܳܢܳܐ .

ܘܶܐܡܰܪ ܠܬ݂ܰܠܡܺܝܕ݂ܰܘܗ̱ܝ̈ . ܐܶܙܕ݁ܰܗ̱ܪܘ ܡܶܢ ܟ݁ܽܠܳܗ ܝܰܥܢܽܘܬ݂ܳܐ . ܡܶܛܽܠ ܕ݁ܠܳܐ ܗ̱ܘܳܐ ܒ݁ܝܰܬ݁ܺܝܪܽܘܬ݂ܳܐ ܕ݁ܢܶܟ݂ܣܶܐ̈ ܐܺܝܬ݂ ܚܰܝܶܐ̈ ܀.܀.܀܀

ܘܶܐܡܰܪ ܡܰܬ݂ܠܳܐ ܠܘܳܬ݂ܗܽܘܢ . ܓ݁ܰܒ݂ܪܳܐ ܚܰܕ݂ ܥܰܬ݁ܺܝܪܳܐ ܆ ܐܰܥܠܰܬ݂ ܠܶܗ ܐܰܪܥܶܗ ܥܰܠ̱ܠܳܬ݂ܳܐ̈ ܣܰܓ݁ܺܝܳܐܬ݂ܳܐ̈ .

ܘܡܶܬ݂ܚܰܫܰܒ݂ ܗ̱ܘܳܐ ܒ݁ܢܰܦ݂ܫܶܗ ܂ ܘܶܐܡܰܪ . ܡܳܢܳܐ ܐܶܥܒ݁ܶܕ݂ ܕ݁ܠܰܝܬ݁ ܠܺܝ ܐܰܝܟ݁ܳܐ ܕ݁ܶܐܚܡܽܘܠ ܥܰܠ̱ܠܳܬ݂ܝ̈ .

ܘܶܐܡܰܪ . ܗܳܕ݂ܶܐ ܐܶܥܒ݁ܶܕ݂ . ܐܶܣܬ݁ܽܘܪ ܒ݁ܶܝܬ݂ ܩܦ݂ܳܣܰܝ̈ ܆ ܘܶܐܒ݂ܢܶܐ ܘܰܐܘܪܶܒ݂ ܐܶܢܽܘܢ . ܘܶܐܚܡܽܘܠ ܬ݁ܰܡܳܢ ܟ݁ܽܠܶܗ ܥܒ݂ܽܘܪܝ ܘܛܳܒ݂ܳܬ݂ܝ̈ .

ܘܺܐܡܰܪ ܠܢܰܦ݂ܫܝ . ܢܰܦ݂ܫܝ ܂ ܐܺܝܬ݂ ܠܶܟ݂ܝ ܛܳܒ݂ܳܬ݂ܳܐ̈ ܣܰܓ݁ܺܝܳܐܬ݂ܳܐ̈ ܇ ܕ݁ܣܺܝܡܳܢ̈ ܠܰܫܢܰܝܳܐ̈ ܣܰܓ݁ܺܝܳܐܬ݂ܳܐ̈ . ܐܶܬ݁ܬ݁ܢܺܝܚܝ . ܐܰܟ݂ܽܘܠܝ . ܐܶܫܬ݁ܳܝ . ܐܶܬ݂ܒ݁ܰܣ̱ܡܝ .

ܐܳܡܰܪ ܠܶܗ ܕ݁ܶܝܢ ܐܰܠܳܗܳܐ . ܚܣܺܝܪ ܪܶܥܝܳܢܳܐ . ܒ݁ܗܳܢܳܐ ܠܺܠܝܳܐ ܢܰܦ݂ܫܳܟ݂ ܂ ܬ݁ܳܒ݂ܥܺܝܢ ܠܳܗ ܡܶܢܳܟ݂ . ܘܗܳܠܶܝܢ ܕ݁ܛܰܝܶܒ݂ܬ݁ ܠܡܰܢ ܢܶܗܘܝܳܢ̈ .

ܗܳܟ݂ܰܢܳܐ ܗ̱ܘ ܡܰܢ ܕ݁ܣܳܐܶܡ ܠܶܗ ܣܺܝܡܳܬ݂ܳܐ̈ ܇ ܘܒ݂ܰܐܠܳܗܳܐ ܠܳܐ ܥܰܬ݁ܺܝܪ ܀

ܘܶܐܡܰܪ ܠܬ݂ܰܠܡܺܝܕ݂ܰܘܗ̱ܝ̈ . ܡܶܛܽܠ ܗܳܢܳܐ ܠܟ݂ܽܘܢ ܐܳܡܰܪ ܐ̱ܢܳܐ . ܠܳܐ ܬ݁ܺܐܨܦ݁ܽܘܢ ܠܢܰܦ݂ܫܟ݂ܽܘܢ ܂ ܡܳܢܳܐ ܬ݁ܶܐܟ݂ܠܽܘܢ ܆ ܘܠܳܐ ܠܦ݂ܰܓ݂ܪܟ݂ܽܘܢ ܂ ܡܳܢܳܐ ܬ݁ܶܠܒ݁ܫܽܘܢ .

ܢܰܦ݂ܫܳܐ ܓ݁ܶܝܪ ܝܰܬ݁ܺܝܪܳܐ ܡܶܢ ܣܰܝܒ݁ܳܪܬ݁ܳܐ ܆ ܘܦ݂ܰܓ݂ܪܳܐ ܡܶܢ ܠܒ݂ܽܘܫܳܐ .

ܐܶܬ݂ܒ݁ܰܩܰܘ ܒ݁ܢܰܥܒ݂ܶܐ̈ . ܕ݁ܠܳܐ ܙܳܪܥܺܝܢ ܂ ܘܠܳܐ ܚܳܨܕ݁ܺܝܢ . ܘܠܰܝܬ݁ ܠܗܽܘܢ ܬ݁ܰܘܳܢܶܐ̈ ܘܒ݂ܶܝܬ݂ ܩܦ݂ܳܣܶܐ̈ . ܘܰܐܠܳܗܳܐ ܡܬ݂ܰܪܣܶܐ ܠܗܽܘܢ . ܟ݁ܡܳܐ ܗܳܟ݂ܺܝܠ ܐܰܢ̱ܬ݁ܽܘܢ ܝܰܬ݁ܺܝܪܺܝܢ ܐܢ̱ܬ݁ܽܘܢ ܡܶܢ ܦ݁ܳܪܚܳܬ݂ܳܐ̈ .

ܐܰܝܢܳܐ ܕ݁ܶܝܢ ܡܶܢܟ݂ܽܘܢ ܟ݁ܰܕ݂ ܝܳܨܶܦ݂ ܇ ܡܶܫܟ݁ܰܚ ܠܡܰܘܣܳܦ݂ܽܘ ܥܰܠ ܩܰܘܡܬ݂ܶܗ ܐܰܡܬ݂ܳܐ ܚܕ݂ܳܐ .

ܐܶܢ ܕ݁ܶܝܢ ܐܳܦ݂ ܠܳܐ ܙܥܽܘܪܬ݁ܳܐ ܡܶܫܟ݁ܚܺܝܢ ܐܢ̱ܬ݁ܽܘܢ ܆ ܡܳܢܳܐ ܥܰܠ ܫܰܪܟ݁ܳܐ ܝܳܨܦ݁ܺܝܢ ܐܢ̱ܬ݁ܽܘܢ .

ܐܶܬ݂ܒ݁ܰܩܰܘ ܒ݁ܫܽܘܫܰܢܶܐ̈ ܐܰܝܟ݁ܰܢܳܐ ܪܳܒ݂ܝܳܢ̈ . ܕ݁ܠܳܐ ܠܳܐܝܳܢ̈ ܘܠܳܐ ܥܳܙܠܳܢ̈ . ܐܳܡܰܪ ܐ̱ܢܳܐ ܠܟ݂ܽܘܢ ܕ݁ܶܝܢ ܆ ܕ݁ܳܐܦ݂ ܠܳܐ ܫܠܶܝܡܳܘܢ ܒ݁ܟ݂ܽܠܶܗ ܫܽܘܒ݂ܚܶܗ ܂ ܐܶܬ݂ܟ݁ܰܣܺܝ ܐܰܝܟ݂ ܚܕ݂ܳܐ ܡܶܢ ܗܳܠܶܝܢ .

ܐܶܢ ܕ݁ܶܝܢ ܠܰܥܡܺܝܪܳܐ ܕ݁ܝܰܘܡܳܢܳܐ ܐܺܝܬ݂ܰܘܗ̱ܝ ܒ݁ܚܰܩܠܳܐ : ܘܰܡܚܳܪ ܢܳܦ݂ܶܠ ܒ݁ܬ݂ܰܢܽܘܪܳܐ : ܐܰܠܳܗܳܐ ܗܳܟ݂ܰܢܳܐ ܡܰܠܒ݁ܶܫ ܆ ܟ݁ܡܳܐ ܝܰܬ݁ܺܝܪ ܠܟ݂ܽܘܢ ܙܥܽܘܪܰܝ̈ ܗܰܝܡܳܢܽܘܬ݂ܳܐ ܅

ܘܰܐܢ̱ܬ݁ܽܘܢ ܠܳܐ ܬ݁ܶܒ݂ܥܽܘܢ ܡܳܢܳܐ ܬ݁ܶܐܟ݂ܠܽܘܢ ܂ ܘܡܳܢܳܐ ܬ݁ܶܫܬ݁ܽܘܢ . ܘܠܳܐ ܢܶܦ݂ܗܶܐ ܪܶܥܝܳܢܟ݂ܽܘܢ ܒ݁ܗܳܠܶܝܢ .

ܗܳܠܶܝܢ ܓ݁ܶܝܪ ܟ݁ܽܠܗܶܝܢ ܂ ܥܰܡ̱ܡܶܐ̈ ܗ̱ܘ ܕ݁ܥܳܠܡܳܐ ܒ݁ܳܥܶܝܢ . ܐܳܦ݂ ܠܟ݂ܽܘܢ ܕ݁ܶܝܢ ܐܰܒ݂ܽܘܟ݂ܽܘܢ ܝܳܕ݂ܰܥ ܕ݁ܡܶܬ݂ܒ݁ܰܥܝܳܢ̈ ܠܟ݂ܽܘܢ ܗܳܠܶܝܢ .

ܒ݁ܪܰܡ ܒ݁ܥܰܘ ܡܰܠܟ݁ܽܘܬ݂ܶܗ ܕ݁ܰܐܠܳܗܳܐ ܆ ܘܗܳܠܶܝܢ ܟ݁ܽܠܗܶܝܢ ܡܶܬ݁ܬ݁ܰܘܣܦ݂ܳܢ̈ ܠܟ݂ܽܘܢ ܀

ܠܳܐ ܬ݁ܶܕ݂ܚܰܠ ܓ݁ܙܳܪܳܐ ܙܥܽܘܪܳܐ . ܕ݁ܰܨܒ݂ܳܐ ܐܰܒ݂ܽܘܟ݂ܽܘܢ ܕ݁ܢܶܬ݁ܶܠ ܠܟ݂ܽܘܢ ܡܰܠܟ݁ܽܘܬ݂ܳܐ ܀

ܙܰܒ݁ܶܢܘ ܩܶܢܝܳܢܟ݂ܽܘܢ ܂ ܘܗܰܒ݂ܘ ܙܶܕ݂ܩܬ݂ܳܐ . ܥܒ݂ܶܕ݂ܘ ܠܟ݂ܽܘܢ ܟ݁ܺܝܣܶܐ̈ ܕ݁ܠܳܐ ܒ݁ܳܠܶܝܢ ܁ ܘܣܺܝܡܬ݂ܳܐ ܕ݁ܠܳܐ ܓ݁ܳܝܙܳܐ ܂ ܒ݁ܰܫܡܰܝܳܐ . ܐܰܝܟ݁ܳܐ ܕ݁ܓ݂ܰܢܳܒ݂ܳܐ ܠܳܐ ܩܳܪܶܒ݂ ܂ ܘܣܳܣܳܐ ܠܳܐ ܡܚܰܒ݁ܶܠ .

ܐܰܝܟ݁ܳܐ ܓ݁ܶܝܪ ܕ݁ܺܐܝܬ݂ܶܝܗ ܣܺܝܡܰܬ݂ܟ݂ܽܘܢ ܆ ܬ݁ܰܡܳܢ ܢܶܗܘܶܐ ܐܳܦ݂ ܠܶܒ݁ܟ݂ܽܘܢ ܀

ܢܶܗܘܽܘܢ ܐܰܣܺܝܪܺܝܢ ܚܰܨܰܝܟ݁ܽܘܢ̈ ܂ ܘܡܰܢܗܪܺܝܢ ܫܪܳܓ݂ܰܝܟ݁ܽܘܢ̈ .

ܘܰܗܘܰܘ ܕ݁ܳܡܶܝܢ ܠܐ̱ܢܳܫܳܐ ܕ݁ܰܡܣܰܟ݁ܶܝܢ ܠܡܳܪܗܽܘܢ ܆ ܕ݁ܶܐܡܰܬ݂ܝ ܢܶܦ݂ܢܶܐ ܡܶܢ ܒ݁ܶܝܬ݂ ܡܶܫܬ݁ܽܘܬ݂ܳܐ . ܕ݁ܡܳܐ ܕ݁ܶܐܬ݂ܳܐ ܘܰܢܩܰܫ ܆ ܡܶܚܕ݂ܳܐ ܢܶܦ݂ܬ݁ܚܽܘܢ ܠܶܗ .

ܛܽܘܒ݂ܰܝܗܽܘܢ ܠܥܰܒ݂ܕ݁ܶܐ̈ ܗܳܢܽܘܢ ܆ ܐܰܝܠܶܝܢ ܕ݁ܢܺܐܬ݂ܶܐ ܡܳܪܗܽܘܢ ܘܢܶܫܟ݁ܰܚ ܐܶܢܽܘܢ ܟ݁ܰܕ݂ ܥܺܝܪܺܝܢ . ܐܰܡܺܝܢ ܐܳܡܰܪ ܐ̱ܢܳܐ ܠܟ݂ܽܘܢ ܆ ܕ݁ܢܶܐܣܽܘܪ ܚܰܨܰܘܗ̱ܝ̈ ܂ ܘܢܰܣܡܶܟ݂ ܐܶܢܽܘܢ ܆ ܘܢܶܥܒ݁ܰܪ ܁ ܢܫܰܡܶܫ ܐܶܢܽܘܢ .

ܘܶܐܢ ܒ݁ܡܰܛܰܪܬ݂ܳܐ ܕ݁ܬ݂ܰܪܬ݁ܶܝܢ̈ ܐܰܘ ܕ݁ܰܬ݂ܠܳܬ݂ ܢܺܐܬ݂ܶܐ ܂ ܘܢܶܫܟ݁ܰܚ ܗܳܟ݂ܰܢܳܐ ܆ ܛܽܘܒ݂ܰܝܗܽܘܢ ܠܥܰܒ݂ܕ݁ܶܐ̈ ܗܳܢܽܘܢ ܀

ܗܳܕ݂ܶܐ ܕ݁ܶܝܢ ܕ݁ܰܥܘ . ܕ݁ܶܐܠܽܘ ܝܳܕ݂ܰܥ ܗ̱ܘܳܐ ܡܳܪܶܐ ܒ݁ܰܝܬ݁ܳܐ ܁ ܒ݁ܰܐܝܕ݂ܳܐ ܡܰܛܰܪܬ݂ܳܐ ܐܳܬ݂ܶܐ ܓ݁ܰܢܳܒ݂ܳܐ ܆ ܡܶܬ݁ܬ݁ܥܺܝܪ ܗ̱ܘܳܐ ܁ ܘܠܳܐ ܫܳܒ݂ܶܩ ܗ̱ܘܳܐ ܕ݁ܢܶܬ݂ܦ݁ܠܶܫ ܒ݁ܰܝܬ݁ܶܗ .

ܐܳܦ݂ ܐܰܢ̱ܬ݁ܽܘܢ ܗܳܟ݂ܺܝܠ ܗܘܰܘ ܡܛܰܝܒ݂ܶܐ̈ . ܕ݁ܰܒ݂ܗܳܝ ܫܳܥܬ݂ܳܐ ܕ݁ܠܳܐ ܣܳܒ݂ܪܺܝܢ ܐܢ̱ܬ݁ܽܘܢ ܂ ܐܳܬ݂ܶܐ ܒ݁ܪܶܗ ܕ݁ܐ̱ܢܳܫܳܐ ܀

ܐܳܡܰܪ ܠܶܗ ܫܶܡܥܽܘܢ ܟ݁ܺܐܦ݂ܳܐ . ܡܳܪܰܢ ܂ ܠܘܳܬ݂ܰܢ ܐܳܡܰܪ ܐܰܢ̱ܬ݁ ܠܶܗ ܠܡܰܬ݂ܠܳܐ ܗܳܢܳܐ ܆ ܐܰܘ ܐܳܦ݂ ܠܘܳܬ݂ ܟ݁ܽܠܢܳܫ ܀

ܐܳܡܰܪ ܠܶܗ ܝܶܫܽܘܥ . ܡܰܢܽܘ ܟ݁ܰܝ ܐܺܝܬ݂ ܪܰܒ݁ܰܝܬ݁ܳܐ ܡܗܰܝܡܢܳܐ ܘܚܰܟ݁ܺܝܡܳܐ ܇ ܕ݁ܰܢܩܺܝܡܺܝܘܗ̱ܝ ܡܳܪܶܗ ܥܰܠ ܬ݁ܶܫܡܶܫܬ݁ܶܗ ܇ ܕ݁ܢܶܬ݁ܶܠ ܦ݁ܳܪܣܳܐ ܒ݁ܙܰܒ݂ܢܶܗ .

ܛܽܘܒ݂ܰܘܗ̱ܝ ܠܗܰܘ ܥܰܒ݂ܕ݁ܳܐ ܕ݁ܢܺܐܬ݂ܶܐ ܡܳܪܶܗ ܢܶܫܟ݁ܚܺܝܘܗ̱ܝ ܂ ܕ݁ܥܳܒ݂ܶܕ݂ ܗܳܟ݂ܰܢܳܐ .

ܫܰܪܺܝܪܳܐܝܺܬ݂ ܐܳܡܰܪ ܐ̱ܢܳܐ ܠܟ݂ܽܘܢ ܆ ܕ݁ܰܢܩܺܝܡܺܝܘܗ̱ܝ ܥܰܠ ܟ݁ܽܠܶܗ ܩܶܢܝܳܢܶܗ .

ܐܶܢ ܕ݁ܶܝܢ ܢܺܐܡܰܪ ܥܰܒ݂ܕ݁ܳܐ ܗܰܘ ܒ݁ܠܶܒ݁ܶܗ : ܕ݁ܡܳܪܝ ܡܰܘܚܰܪ ܠܡܶܐܬ݂ܳܐ : ܘܰܢܫܰܪܶܐ ܠܡܶܡܚܳܐ ܠܥܰܒ݂ܕ݁ܶܐ̈ ܘܠܰܐܡܗܳܬ݂ܳܐ̈ ܕ݁ܡܳܪܶܗ : ܘܰܢܫܰܪܶܐ ܠܡܶܠܥܰܣ ܘܰܠܡܶܫܬ݁ܳܐ ܘܰܠܡܶܪܘܳܐ ܆

ܢܺܐܬ݂ܶܐ ܡܳܪܶܗ ܕ݁ܥܰܒ݂ܕ݁ܳܐ ܗܰܘ ܒ݁ܝܰܘܡܳܐ ܕ݁ܠܳܐ ܣܳܒ݂ܰܪ ܂ ܘܰܒ݂ܫܳܥܬ݂ܳܐ ܕ݁ܠܳܐ ܝܳܕ݂ܰܥ . ܘܢܶܦ݂ܠܓ݂ܺܝܘܗ̱ܝ . ܘܰܢܣܺܝܡ ܡܢܳܬ݂ܶܗ ܥܰܡ ܗܳܢܽܘܢ ܕ݁ܠܳܐ ܡܗܰܝܡܢܺܝܢ ܀

ܥܰܒ݂ܕ݁ܳܐ ܕ݁ܶܝܢ ܐܰܝܢܳܐ ܕ݁ܝܳܕ݂ܰܥ ܨܶܒ݂ܝܳܢܳܐ ܕ݁ܡܳܪܶܗ : ܘܠܳܐ ܛܰܝܶܒ݂ ܠܶܗ ܐܰܝܟ݂ ܨܶܒ݂ܝܳܢܶܗ ܆ ܢܶܒ݂ܠܰܥ ܣܰܓ݁ܺܝܳܐܬ݂ܳܐ̈ .

ܗܰܘ ܕ݁ܶܝܢ ܕ݁ܠܳܐ ܝܳܕ݂ܰܥ ܁ ܘܥܳܒ݂ܶܕ݂ ܡܶܕ݁ܶܡ ܕ݁ܫܳܘܶܐ ܠܡܰܚܘܳܬ݂ܳܐ̈ ܆ ܢܶܒ݂ܠܰܥ ܡܰܚܘܳܬ݂ܳܐ̈ ܙܥܽܘܪܝܳܬ݂ܳܐ̈ . ܟ݁ܽܠ ܓ݁ܶܝܪ ܕ݁ܶܐܬ݂ܺܝܗܶܒ݂ ܠܶܗ ܣܰܓ݁ܺܝ ܆ ܣܰܓ݁ܺܝ ܢܶܬ݁ܬ݁ܒ݂ܰܥ ܡܶܢܶܗ . ܘܰܠܗܰܘ ܕ݁ܰܐܓ݂ܥܶܠܘ ܠܶܗ ܣܰܓ݁ܺܝ ܆ ܝܰܬ݁ܺܝܪܳܐܝܺܬ݂ ܢܶܬ݂ܒ݁ܥܽܘܢ ܒ݁ܺܐܝܕ݂ܶܗ ܀܀

ܢܽܘܪܳܐ ܐܶܬ݂ܺܝܬ݂ ܕ݁ܰܐܪܡܶܐ ܒ݁ܰܐܪܥܳܐ . ܘܨܳܒ݂ܶܐ ܐ̱ܢܳܐ ܂ ܐܶܠܽܘ ܡܶܢ ܟ݁ܰܕ݁ܽܘ ܚܶܒ݁ܰܬ݂ .

ܘܡܰܥܡܽܘܕ݂ܺܝܬ݂ܳܐ ܐܺܝܬ݂ ܠܺܝ ܕ݁ܶܐܥܡܰܕ݂ ܆ ܘܣܰܓ݁ܺܝ ܐܰܠܺܝܨ ܐ̱ܢܳܐ ܂ ܥܕ݂ܰܡܳܐ ܕ݁ܬ݂ܶܫܬ݁ܰܡܠܶܐ .

ܣܳܒ݂ܪܺܝܢ ܐܢ̱ܬ݁ܽܘܢ ܆ ܕ݁ܫܰܝܢܳܐ ܐܶܬ݂ܺܝܬ݂ ܕ݁ܰܐܪܡܶܐ ܒ݁ܰܐܪܥܳܐ ܆ ܐܳܡܰܪ ܐ̱ܢܳܐ ܠܟ݂ܽܘܢ ܂ ܕ݁ܠܳܐ ܇ ܐܶܠܳܐ ܦ݁ܳܠܓ݁ܽܘܬ݂ܳܐ .

ܡܶܢ ܗܳܫܳܐ ܓ݁ܶܝܪ ܢܶܗܘܽܘܢ ܚܰܡܫܳܐ ܒ݁ܒ݂ܰܝܬ݁ܳܐ ܚܰܕ݂ ܆ ܕ݁ܰܦ݂ܠܺܝܓ݂ܺܝܢ ܬ݁ܠܳܬ݂ܳܐ ܥܰܠ ܬ݁ܪܶܝܢ̈ ܂ ܘܰܬ݂ܪܶܝܢ̈ ܥܰܠ ܬ݁ܠܳܬ݂ܳܐ .

ܢܶܬ݂ܦ݁ܠܶܓ݂ ܓ݁ܶܝܪ ܐܰܒ݂ܳܐ ܥܰܠ ܒ݁ܪܶܗ ܆ ܘܰܒ݂ܪܳܐ ܥܰܠ ܐܰܒ݂ܽܘܗ̱ܝ . ܐܶܡܳܐ ܥܰܠ ܒ݁ܰܪܬ݂ܳܗ ܆ ܘܒ݂ܰܪܬ݂ܳܐ ܥܰܠ ܐܶܡܳܗ . ܚܡܳܬ݂ܳܐ ܥܰܠ ܟ݁ܰܠܬ݂ܳܗ ܆ ܘܟ݂ܰܠܬ݂ܳܐ ܥܰܠ ܚܡܳܬ݂ܳܗ ܀

ܘܶܐܡܰܪ ܠܟ݂ܶܢܫܶܐ̈ . ܡܳܐ ܕ݁ܰܚܙܰܝܬ݁ܽܘܢ ܥܢܳܢܳܐ ܕ݁ܕ݂ܳܢܚܳܐ ܡܶܢ ܡܰܥܪܒ݂ܳܐ ܆ ܡܶܚܕ݂ܳܐ ܐܳܡܪܺܝܢ ܐܢ̱ܬ݁ܽܘܢ ܂ ܡܶܛܪܳܐ ܐܳܬ݂ܶܐ . ܘܗܳܘܶܐ ܗܳܟ݂ܰܢܳܐ .

ܘܡܳܐ ܕ݁ܢܳܫܒ݁ܳܐ ܬ݁ܰܝܡܢܳܐ ܆ ܐܳܡܪܺܝܢ ܐܢ̱ܬ݁ܽܘܢ ܂ ܚܽܘܡܳܐ ܗܳܘܶܐ ܁ ܘܗܳܘܶܐ .

ܢܳܣܒ݁ܰܝ̈ ܒ݁ܰܐܦ݁ܶܐ̈ ܆ ܦ݁ܰܪܨܽܘܦ݁ܳܐ ܕ݁ܰܐܪܥܳܐ ܘܕ݂ܰܫܡܰܝܳܐ ܝܳܕ݂ܥܺܝܢ ܐܢ̱ܬ݁ܽܘܢ ܕ݁ܬ݂ܶܦ݂ܪܫܽܘܢ ܇ ܙܰܒ݂ܢܳܐ ܕ݁ܶܝܢ ܗܳܢܳܐ ܐܰܝܟ݁ܰܢܳܐ ܠܳܐ ܦ݁ܳܪܫܺܝܢ ܐܢ̱ܬ݁ܽܘܢ ܀

ܠܡܳܢܳܐ ܕ݁ܶܝܢ ܡܶܢ ܢܰܦ݂ܫܟ݂ܽܘܢ ܠܳܐ ܕ݁ܳܝܢܺܝܢ ܐܢ̱ܬ݁ܽܘܢ ܩܽܘܫܬ݁ܳܐ .

ܡܳܐ ܓ݁ܶܝܪ ܕ݁ܳܐܙܶܠ ܐܰܢ̱ܬ݁ ܥܰܡ ܒ݁ܥܶܠܕ݁ܺܝܢܳܟ݂ ܠܘܳܬ݂ ܐܰܪܟ݂ܽܘܢܳܐ ܆ ܥܰܕ݂ ܒ݁ܽܐܘܪܚܳܐ ܐܰܢ̱ܬ݁ ܆ ܗܰܒ݂ ܬ݁ܶܐܓ݂ܽܘܪܬ݁ܳܐ ܘܬ݂ܶܬ݂ܦ݁ܰܪܰܩ ܡܶܢܶܗ . ܕ݁ܰܠܡܳܐ ܢܰܘܒ݁ܠܳܟ݂ ܠܘܳܬ݂ ܕ݁ܰܝܳܢܳܐ ܇ ܘܕ݂ܰܝܳܢܳܐ ܢܰܫܠܡܳܟ݂ ܠܓ݂ܰܒ݁ܳܝܳܐ ܇ ܘܓ݂ܰܒ݁ܳܝܳܐ ܢܰܪܡܶܝܟ݂ ܒ݁ܶܝܬ݂ ܐܰܣܺܝܪܶܐ̈ .

ܘܳܐܡܰܪ ܐ̱ܢܳܐ ܠܳܟ݂ ܆ ܕ݁ܠܳܐ ܬ݁ܶܦ݁ܽܘܩ ܡܶܢ ܬ݁ܰܡܳܢ ܂ ܥܕ݂ܰܡܳܐ ܕ݁ܬ݂ܶܬ݁ܶܠ ܫܳܡܽܘܢܳܐ ܐ̱ܚܪܳܝܳܐ ܀܀

Chapter 13

ܒ݁ܗܰܘ ܕ݁ܶܝܢ ܙܰܒ݂ܢܳܐ ܂ ܐܶܬ݂ܰܘ ܐ̱ܢܳܫܺܝܢ̈ ܐܶܡܰܪܘ ܠܶܗ ܁ ܥܰܠ ܓ݁ܠܺܝܠܳܝܶܐ̈ ܇ ܗܳܢܽܘܢ ܕ݁ܦ݂ܺܝܠܰܛܳܘܣ ܚܠܰܛ ܕ݁ܶܡܗܽܘܢ ܥܰܡ ܕ݁ܶܒ݂ܚܰܝܗܽܘܢ̈ .

ܘܰܥܢܳܐ ܝܶܫܽܘܥ ܂ ܘܶܐܡܰܪ ܠܗܽܘܢ ܁ ܣܳܒ݂ܪܺܝܢ ܐܢ̱ܬ݁ܽܘܢ ܆ ܕ݁ܗܳܠܶܝܢ ܓ݁ܠܺܝܠܳܝܶܐ̈ : ܚܰܛܳܝܺܝܢ̈ ܗ̱ܘܰܘ ܁ ܝܰܬ݁ܺܝܪ ܡܶܢ ܟ݁ܽܠܗܽܘܢ ܓ݁ܠܺܝܠܳܝܶܐ̈ ܂ ܕ݁ܗܳܟ݂ܰܢܳܐ ܗܘܳܐ ܐܶܢܽܘܢ ܆

ܠܳܐ . ܐܳܡܰܪ ܐ̱ܢܳܐ ܠܟ݂ܽܘܢ ܕ݁ܶܝܢ ܆ ܕ݁ܳܐܦ݂ ܟ݁ܽܠܟ݂ܽܘܢ ܐܶܠܳܐ ܬ݁ܬ݂ܽܘܒ݂ܽܘܢ ܂ ܗܳܟ݂ܰܢܳܐ ܬ݁ܺܐܒ݂ܕ݁ܽܘܢ .

ܐܰܘ ܗܳܢܽܘܢ ܬ݁ܡܳܢܬ݁ܰܥܣܰܪ ܕ݁ܰܢܦ݂ܰܠ ܥܠܰܝܗܽܘܢ ܡܰܓ݂ܕ݁ܠܳܐ ܒ݁ܫܺܝܠܽܘܚܳܐ ܘܩܰܛܶܠ ܐܶܢܽܘܢ : ܣܳܒ݂ܪܺܝܢ ܐܢ̱ܬ݁ܽܘܢ ܆ ܕ݁ܚܰܛܳܝܺܝܢ̈ ܗ̱ܘܰܘ ܝܰܬ݁ܺܝܪ ܡܶܢ ܟ݁ܽܠܗܽܘܢ ܒ݁ܢܰܝܢܳܫܳܐ̈ ܕ݁ܥܳܡܪܺܝܢ ܒ݁ܽܐܘܪܺܫܠܶܡ ܆

ܠܳܐ . ܐܳܡܰܪ ܐ̱ܢܳܐ ܠܟ݂ܽܘܢ ܕ݁ܶܝܢ ܆ ܕ݁ܶܐܠܳܐ ܬ݁ܬ݂ܽܘܒ݂ܽܘܢ ܂ ܟ݁ܽܠܟ݂ܽܘܢ ܐܰܟ݂ܘܳܬ݂ܗܽܘܢ ܬ݁ܺܐܒ݂ܕ݁ܽܘܢ ܀܀

ܘܶܐܡܰܪ ܡܰܬ݂ܠܳܐ ܗܳܢܳܐ . ܬ݁ܺܬ݁ܳܐ ܐܺܝܬ݂ ܗ̱ܘܳܬ݂ ܠܐ̱ܢܳܫ ܁ ܕ݁ܰܢܨܺܝܒ݂ܳܐ ܒ݁ܟ݂ܰܪܡܶܗ . ܘܶܐܬ݂ܳܐ ܒ݁ܥܳܐ ܒ݁ܳܗ ܦ݁ܺܐܪܶܐ̈ ܂ ܘܠܳܐ ܐܶܫܟ݁ܰܚ .

ܘܶܐܡܰܪ ܠܦ݂ܰܠܳܚܳܐ . ܗܳܐ ܬ݁ܠܳܬ݂ ܫܢܺܝܢ̈ ܐܳܬ݂ܶܐ ܐ̱ܢܳܐ ܒ݁ܳܥܶܐ ܐ̱ܢܳܐ ܦ݁ܺܐܪܶܐ̈ ܒ݁ܬ݂ܺܬ݁ܳܐ ܗܳܕ݂ܶܐ ܂ ܘܠܳܐ ܡܶܫܟ݁ܰܚ ܐ̱ܢܳܐ . ܦ݁ܣܽܘܩܶܝܗ ܁ ܠܡܳܢܳܐ ܡܒ݂ܰܛܠܳܐ ܐܰܪܥܳܐ .

ܐܳܡܰܪ ܠܶܗ ܦ݁ܰܠܳܚܳܐ . ܡܳܪܝ ܆ ܫܒ݂ܽܘܩܶܝܗ ܂ ܐܳܦ݂ ܗܳܕ݂ܶܐ ܫܰܢ̱ܬ݁ܳܐ . ܥܰܕ݂ ܐܶܦ݂ܠܚܺܝܗ ܘܶܐܙܰܒ݁ܠܺܝܗ .

ܘܶܐܢ ܥܶܒ݂ܕ݁ܰܬ݂ ܦ݁ܺܐܪܶܐ̈ ܆ ܘܶܐܠܳܐ ܠܡܰܢܚܰܝ ܂ ܬ݁ܶܦ݂ܣܩܺܝܗ ܀.܀.܀܀

ܟ݁ܰܕ݂ ܕ݁ܶܝܢ ܡܰܠܶܦ݂ ܝܶܫܽܘܥ ܒ݁ܫܰܒ݁ܬ݂ܳܐ ܒ݁ܰܚܕ݂ܳܐ ܡܶܢ ܟ݁ܢܽܘܫܳܬ݂ܳܐ̈ ܆

ܐܺܝܬ݂ ܗ̱ܘܳܬ݂ ܬ݁ܰܡܳܢ ܐܰܢ̱ܬ݁ܬ݂ܳܐ ܇ ܕ݁ܺܐܝܬ݂ ܗ̱ܘܳܬ݂ ܠܳܗ ܪܽܘܚܳܐ ܕ݁ܟ݂ܽܘܪܗܳܢܳܐ ܁ ܫܢܺܝܢ̈ ܬ݁ܡܳܢܰܥܶܣܪܶܐ̈ . ܘܰܟ݂ܦ݂ܺܝܦ݂ܳܐ ܗܘܳܬ݂ ܁ ܘܠܳܐ ܡܶܫܟ݁ܚܳܐ ܗ̱ܘܳܬ݂ ܕ݁ܬ݂ܶܬ݂ܦ݁ܫܶܛ ܠܰܓ݂ܡܳܪ .

ܚܙܳܗ ܕ݁ܶܝܢ ܝܶܫܽܘܥ ܁ ܘܰܩܪܳܗ ܂ ܘܶܐܡܰܪ ܠܳܗ . ܐܰܢ̱ܬ݁ܬ݂ܳܐ ܂ ܫܰܪܝܰܬ݁ܝ ܡܶܢ ܟ݁ܽܘܪܗܳܢܶܟ݂ܝ .

ܘܣܳܡ ܐܺܝܕ݂ܶܗ ܥܠܶܝܗ ܆ ܘܡܶܚܕ݂ܳܐ ܐܶܬ݂ܦ݁ܰܫܛܰܬ݂ ܂ ܘܫܰܒ݁ܚܰܬ݂ ܠܰܐܠܳܗܳܐ .

ܥܢܳܐ ܕ݁ܶܝܢ ܪܰܒ݁ ܟ݁ܢܽܘܫܬ݁ܳܐ ܟ݁ܰܕ݂ ܡܶܬ݂ܚܰܡܰܬ݂ ܂ ܥܰܠ ܕ݁ܰܐܣܺܝ ܒ݁ܫܰܒ݁ܬ݂ܳܐ ܝܶܫܽܘܥ ܁ ܘܶܐܡܰܪ ܠܟ݂ܶܢܫܶܐ̈ . ܫܬ݁ܳܐ ܐܶܢܽܘܢ ܝܰܘܡܺܝܢ̈ ܕ݁ܰܒ݂ܗܽܘܢ ܘܳܠܶܐ ܠܡܶܦ݂ܠܰܚ . ܒ݁ܗܽܘܢ ܗܘܰܝܬ݁ܽܘܢ ܐܳܬ݂ܶܝܢ ܡܶܬ݂ܰܐܣܶܝܢ ܂ ܘܠܳܐ ܒ݁ܝܰܘܡܳܐ ܕ݁ܫܰܒ݁ܬ݂ܳܐ ܀

ܝܶܫܽܘܥ ܕ݁ܶܝܢ ܥܢܳܐ ܂ ܘܶܐܡܰܪ ܠܶܗ . ܢܳܣܶܒ݂ ܒ݁ܰܐܦ݁ܶܐ̈ : ܚܰܕ݂ ܚܰܕ݂ ܡܶܢܟ݂ܽܘܢ ܒ݁ܫܰܒ݁ܬ݂ܳܐ ܇ ܠܳܐ ܫܳܪܶܐ ܬ݁ܰܘܪܶܗ ܐܰܘ ܚܡܳܪܶܗ ܡܶܢ ܐܽܘܪܝܳܐ ܇ ܘܳܐܙܶܠ ܡܰܫܩܶܐ .

ܗܳܕ݂ܶܐ ܕ݁ܶܝܢ ܕ݁ܒ݂ܰܪܬ݂ܶܗ ܗ̱ܺܝ ܕ݁ܰܐܒ݂ܪܳܗܳܡ : ܘܰܐܣܪܳܗ ܐܳܟ݂ܶܠܩܰܪܨܳܐ ܗܳܐ ܬ݁ܡܳܢܰܥܶܣܪܶܐ̈ ܫܢܺܝܢ̈ : ܠܳܐ ܘܳܠܶܐ ܗ̱ܘܳܐ ܕ݁ܬ݂ܶܫܬ݁ܪܶܐ ܡܶܢ ܗܳܢܳܐ ܐܰܣܽܘܪܝܳܐ ܆ ܒ݁ܝܰܘܡܳܐ ܕ݁ܫܰܒ݁ܬ݂ܳܐ ܆

ܘܟ݂ܰܕ݂ ܗܳܠܶܝܢ ܐܳܡܰܪ ܗ̱ܘܳܐ ܆ ܒ݁ܳܗܬ݁ܺܝܢ ܗ̱ܘܰܘ ܟ݁ܽܠܗܽܘܢ ܐܰܝܠܶܝܢ ܕ݁ܩܳܝܡܺܝܢ ܗ̱ܘܰܘ ܠܩܽܘܒ݂ܠܶܗ . ܘܟ݂ܽܠܶܗ ܥܰܡܳܐ ܂ ܚܳܕ݂ܶܐ ܗ̱ܘܳܐ ܒ݁ܟ݂ܽܠܗܶܝܢ ܬ݁ܡܺܝܗܳܬ݂ܳܐ̈ ܕ݁ܗܳܘܝܳܢ̈ ܗ̱ܘܰܝ̈ ܒ݁ܺܐܝܕ݂ܶܗ ܀

ܐܶܡܰܪ ܗ̱ܘܳܐ ܕ݁ܶܝܢ ܝܶܫܽܘܥ . ܠܡܳܢܳܐ ܕ݁ܳܡܝܳܐ ܡܰܠܟ݁ܽܘܬ݂ܳܐ ܕ݁ܰܐܠܳܗܳܐ ܁ ܘܰܠܡܳܢܳܐ ܐܶܕ݁ܰܡܺܝܗ .

ܕ݁ܳܡܝܳܐ ܠܰܦ݂ܪܶܕ݁ܬ݁ܳܐ ܕ݁ܚܰܪܕ݁ܠܳܐ ܇ ܗܳܝ ܕ݁ܰܢܣܰܒ݂ ܓ݁ܰܒ݂ܪܳܐ ܐܰܪܡܝܳܗ ܒ݁ܓ݂ܰܢܬ݂ܶܗ . ܘܰܪܒ݂ܳܬ݂ ܘܰܗܘܳܬ݂ ܐܺܝܠܳܢܳܐ ܪܰܒ݁ܳܐ . ܘܦ݂ܳܪܰܚܬ݂ܳܐ ܕ݁ܰܫܡܰܝܳܐ ܐܰܩܢܰܬ݂ ܒ݁ܣܰܘܟ݁ܶܝܗ̈ ܀

ܬ݁ܽܘܒ݂ ܐܶܡܰܪ ܝܶܫܽܘܥ . ܠܡܳܢܳܐ ܐܶܕ݁ܰܡܺܝܗ ܠܡܰܠܟ݁ܽܘܬ݂ܳܐ ܕ݁ܰܐܠܳܗܳܐ .

ܕ݁ܳܡܝܳܐ ܠܰܚܡܺܝܪܳܐ ܕ݁ܢܶܣܒ݁ܰܬ݂ ܐܰܢ̱ܬ݁ܬ݂ܳܐ ܂ ܛܶܡܪܰܬ݂ ܒ݁ܩܰܡܚܳܐ ܕ݁ܰܬ݂ܠܳܬ݂ ܣܳܐܺܝܢ̈ ܇ ܥܕ݂ܰܡܳܐ ܕ݁ܟ݂ܽܠܶܗ ܚܡܰܥ ܀܀

ܘܪܳܕ݂ܶܐ ܗ̱ܘܳܐ ܒ݁ܩܽܘܪܝܳܐ̈ ܘܒ݂ܰܡܕ݂ܺܝܢܳܬ݂ܳܐ̈ ܁ ܟ݁ܰܕ݂ ܡܰܠܶܦ݂ ܆ ܘܳܐܙܶܠ ܠܽܐܘܪܺܫܠܶܡ ܀

ܫܰܐܠܶܗ ܕ݁ܶܝܢ ܐ̱ܢܳܫ ܂ ܕ݁ܶܐܢ ܙܥܽܘܪܺܝܢ̈ ܐܶܢܽܘܢ ܐܰܝܠܶܝܢ ܕ݁ܚܳܐܶܝܢ ܀

ܝܶܫܽܘܥ ܕ݁ܶܝܢ ܐܶܡܰܪ ܠܗܽܘܢ . ܐܶܬ݂ܟ݁ܰܬ̱݁ܫܘ ܠܡܶܥܰܠ ܒ݁ܬ݂ܰܪܥܳܐ ܐܰܠܺܝܨܳܐ . ܐܳܡܰܪ ܐ̱ܢܳܐ ܠܟ݂ܽܘܢ ܓ݁ܶܝܪ ܆ ܕ݁ܣܰܓ݁ܺܝܶܐܐ̈ ܢܶܒ݂ܥܽܘܢ ܠܡܶܥܰܠ ܂ ܘܠܳܐ ܢܶܫܟ݁ܚܽܘܢ .

ܡܶܢ ܫܳܥܬ݂ܳܐ ܕ݁ܰܢܩܽܘܡ ܡܳܪܶܐ ܒ݁ܰܝܬ݁ܳܐ ܂ ܘܢܶܐܚܽܘܕ݂ ܬ݁ܰܪܥܳܐ . ܘܬ݂ܶܗܘܽܘܢ ܩܳܝܡܺܝܢ ܠܒ݂ܰܪ ܂ ܘܢܳܩܫܺܝܢ ܒ݁ܬ݂ܰܪܥܳܐ . ܘܰܬ݂ܫܰܪܽܘܢ ܠܡܺܐܡܰܪ . ܡܳܪܰܢ ܡܳܪܰܢ ܂ ܦ݁ܬ݂ܰܚ ܠܰܢ . ܘܢܶܥܢܶܐ ܗܽܘ ܂ ܘܢܺܐܡܰܪ . ܐܳܡܰܪ ܐ̱ܢܳܐ ܠܟ݂ܽܘܢ . ܕ݁ܠܳܐ ܝܳܕ݂ܰܥ ܐ̱ܢܳܐ ܠܟ݂ܽܘܢ ܂ ܐܰܝܡܶܟ݁ܳܐ ܐܰܢ̱ܬ݁ܽܘܢ .

ܘܰܬ݂ܫܰܪܽܘܢ ܠܡܺܐܡܰܪ . ܩܕ݂ܳܡܰܝܟ݁ ܐܶܟ݂ܰܠܢ ܂ ܘܶܐܫܬ݁ܺܝܢ . ܘܰܒ݂ܫܽܘܩܰܝܢ̈ ܐܰܠܶܦ݂ܬ݁ .

ܘܢܺܐܡܰܪ ܠܟ݂ܽܘܢ ܆ ܕ݁ܠܳܐ ܝܳܕ݂ܰܥ ܐ̱ܢܳܐ ܠܟ݂ܽܘܢ ܂ ܐܰܝܡܶܟ݁ܳܐ ܐܰܢ̱ܬ݁ܽܘܢ . ܦ݁ܪܽܘܩܘ ܠܟ݂ܽܘܢ ܡܶܢܝ ܦ݁ܳܠܚܰܝ̈ ܫܽܘܩܪܳܐ ܀

ܬ݁ܰܡܳܢ ܢܶܗܘܶܐ ܒ݁ܶܟ݂ܝܳܐ ܂ ܘܚܽܘܪܳܩ ܫܶܢܶܐ̈ . ܟ݁ܰܕ݂ ܬ݁ܶܚܙܽܘܢ ܠܰܐܒ݂ܪܳܗܳܡ ܘܠܺܐܝܣܚܳܩ ܘܰܠܝܰܥܩܽܘܒ݂ ܇ ܘܰܠܟ݂ܽܠܗܽܘܢ ܢܒ݂ܺܝܶܐ̈ ܒ݁ܡܰܠܟ݁ܽܘܬ݂ܳܐ ܕ݁ܰܐܠܳܗܳܐ . ܐܰܢ̱ܬ݁ܽܘܢ ܕ݁ܶܝܢ ܬ݁ܶܗܘܽܘܢ ܡܰܦ݁ܩܺܝܢ ܠܒ݂ܰܪ .

ܘܢܺܐܬ݂ܽܘܢ ܡܶܢ ܡܰܕ݂ܢܚܳܐ ܘܡܶܢ ܡܰܥܪܒ݂ܳܐ ܆ ܘܡܶܢ ܬ݁ܰܝܡܢܳܐ ܘܡܶܢ ܓ݁ܰܪܒ݂ܝܳܐ ܆ ܘܢܶܣܬ݁ܰܡܟ݁ܽܘܢ ܒ݁ܡܰܠܟ݁ܽܘܬ݂ܳܐ ܕ݁ܰܐܠܳܗܳܐ ܀

ܘܗܳܐ ܐܺܝܬ݂ ܐ̱ܚܪܳܝܶܐ̈ ܁ ܕ݁ܢܶܗܘܽܘܢ ܩܰܕ݂ܡܳܝܶܐ̈ . ܘܺܐܝܬ݂ ܩܰܕ݂ܡܳܝܶܐ̈ ܁ ܕ݁ܢܶܗܘܽܘܢ ܐ̱ܚܪܳܝܶܐ̈ ܀

ܒ݁ܶܗ ܒ݁ܗܰܘ ܝܰܘܡܳܐ ܆ ܩܪܶܒ݂ܘ ܐ̱ܢܳܫܳܐ ܡܶܢ ܦ݁ܪܺܝܫܶܐ̈ ܂ ܘܳܐܡܪܺܝܢ ܠܶܗ . ܦ݁ܽܘܩ ܙܶܠ ܠܳܟ݂ ܡܶܟ݁ܳܐ . ܡܶܛܽܠ ܕ݁ܗܶܪܳܘܕ݂ܶܣ ܨܳܒ݂ܶܐ ܠܡܶܩܛܠܳܟ݂ .

ܐܳܡܰܪ ܠܗܽܘܢ ܝܶܫܽܘܥ . ܙܶܠܘ ܐܶܡܰܪܘ ܠܬ݂ܰܥܠܳܐ ܗܳܢܳܐ ܆ ܕ݁ܗܳܐ ܡܰܦ݁ܶܩ ܐ̱ܢܳܐ ܫܺܐܕ݂ܶܐ̈ . ܘܳܐܣܘܳܬ݂ܳܐ̈ ܥܳܒ݂ܶܕ݂ ܐ̱ܢܳܐ ܁ ܝܰܘܡܳܢܳܐ ܘܰܡܚܳܪ ܂ ܘܰܠܝܰܘܡܳܐ ܕ݁ܰܬ݂ܠܳܬ݂ܳܐ ܡܶܫܬ݁ܰܡܠܶܐ ܐ̱ܢܳܐ .

ܒ݁ܪܰܡ ܘܳܠܶܐ ܠܺܝ ܁ ܕ݁ܝܰܘܡܳܢܳܐ ܘܰܡܚܳܪ ܐܶܣܥܽܘܪ . ܘܰܠܝܰܘܡܳܐ ܐ̱ܚܪܺܢܳܐ ܐܺܙܰܠ . ܡܶܛܽܠ ܕ݁ܠܳܐ ܡܶܫܟ݁ܚܳܐ ܕ݁ܰܢܒ݂ܺܝܳܐ ܢܺܐܒ݂ܰܕ݂ ܠܒ݂ܰܪ ܡܶܢ ܐܽܘܪܺܫܠܶܡ ܀

ܐܽܘܪܺܫܠܶܡ ܐܽܘܪܺܫܠܶܡ ܆ ܩܳܛܠܰܬ݂ ܢܒ݂ܺܝܶܐ̈ ܅ ܘܪܳܓ݂ܡܰܬ݂ ܠܰܐܝܠܶܝܢ ܕ݁ܰܫܠܺܝܚܺܝܢ ܠܘܳܬ݂ܳܗ ܆ ܟ݁ܡܳܐ ܙܰܒ݂ܢܺܝܢ̈ ܨܒ݂ܺܝܬ݂ ܠܰܡܟ݂ܰܢܳܫܽܘ ܒ݁ܢܰܝܟ݁ܝ̈ : ܐܰܝܟ݂ ܬ݁ܰܪܢܳܓ݂ܽܘܠܬ݁ܳܐ ܕ݁ܟ݂ܳܢܫܳܐ ܦ݁ܰܪܽܘܓ݂ܶܝܗ̈ ܬ݁ܚܶܝܬ݂ ܓ݁ܶܦ݂ܶܝܗ̈ : ܘܠܳܐ ܨܒ݂ܰܝܬ݁ܽܘܢ .

ܗܳܐ ܡܶܫܬ݁ܒ݂ܶܩ ܠܟ݂ܽܘܢ ܒ݁ܰܝܬ݁ܟ݂ܽܘܢ ܂ ܚܰܪܒ݁ܳܐ . ܐܳܡܰܪ ܐ̱ܢܳܐ ܠܟ݂ܽܘܢ ܓ݁ܶܝܪ ܇ ܕ݁ܠܳܐ ܬ݁ܶܚܙܽܘܢܳܢܝ ܥܕ݂ܰܡܳܐ ܕ݁ܬ݂ܺܐܡܪܽܘܢ ܁ ܒ݁ܪܺܝܟ݂ ܗ̱ܽܘ ܕ݁ܳܐܬ݂ܶܐ ܒ݁ܰܫܡܶܗ ܕ݁ܡܳܪܝܳܐ ܀܀

Chapter 14

ܘܰܗܘܳܐ ܕ݁ܟ݂ܰܕ݂ ܥܰܠ ܠܒ݂ܰܝܬ݁ܳܐ ܕ݁ܚܰܕ݂ ܡܶܢ ܪܺܫܶܐ̈ ܕ݁ܰܦ݂ܪܺܝܫܶܐ̈ ܁ ܕ݁ܢܶܐܟ݂ܽܘܠ ܠܰܚܡܳܐ ܒ݁ܝܰܘܡܳܐ ܕ݁ܫܰܒ݁ܬ݂ܳܐ ܆ ܘܗܶܢܽܘܢ ܢܳܛܪܺܝܢ ܗ̱ܘܰܘ ܠܶܗ .

ܘܗܳܐ ܓ݁ܰܒ݂ܪܳܐ ܚܰܕ݂ ܕ݁ܰܟ݂ܢܺܝܫ ܗ̱ܘܳܐ ܡܰܝܳܐ̈ ܂ ܐܺܝܬ݂ ܗ̱ܘܳܐ ܩܕ݂ܳܡܰܘܗ̱ܝ ܀

ܘܰܥܢܳܐ ܝܶܫܽܘܥ ܂ ܘܶܐܡܰܪ ܠܣܳܦ݂ܪܶܐ̈ ܘܠܰܦ݂ܪܺܝܫܶܐ̈ . ܕ݁ܶܐܢ ܫܰܠܺܝܛ ܒ݁ܫܰܒ݁ܬ݂ܳܐ ܠܡܰܐܣܳܝܽܘ .

ܗܶܢܽܘܢ ܕ݁ܶܝܢ ܫܬ݂ܶܩܘ . ܘܰܐܚܕ݁ܶܗ ܗܽܘ ܂ ܘܰܐܣܝܶܗ . ܘܰܫܪܳܝܗ̱ܝ ܂

ܘܶܐܡܰܪ ܠܗܽܘܢ . ܡܰܢܽܘ ܡܶܢܟ݂ܽܘܢ ܕ݁ܢܶܦ݁ܶܠ ܒ݁ܪܶܗ ܁ ܐܰܘ ܬ݁ܰܘܪܶܗ ܂ ܒ݁ܒ݂ܺܪܳܐ ܒ݁ܝܰܘܡܳܐ ܕ݁ܫܰܒ݁ܬ݂ܳܐ ܇ ܘܠܳܐ ܡܶܚܕ݂ܳܐ ܕ݁ܳܠܶܐ ܡܰܣܶܩ ܠܶܗ ܀

ܘܠܳܐ ܐܶܫܟ݁ܰܚܘ ܠܡܶܬ݁ܰܠ ܠܶܗ ܦ݁ܶܬ݂ܓ݂ܳܡܳܐ ܥܰܠ ܗܳܕ݂ܶܐ .

ܘܶܐܡܰܪ ܗ̱ܘܳܐ ܡܰܬ݂ܠܳܐ ܠܘܳܬ݂ ܗܳܢܽܘܢ ܕ݁ܰܡܙܰܡܢܺܝܢ ܬ݁ܰܡܳܢ ܇ ܥܰܠ ܕ݁ܚܳܙܶܐ ܗ̱ܘܳܐ ܠܗܽܘܢ ܁ ܕ݁ܰܡܓ݂ܰܒ݁ܶܝܢ ܕ݁ܽܘܟ݁ܝܳܬ݂ܳܐ̈ ܕ݁ܪܺܝܫ ܣܡܳܟ݂ܶܐ̈ .

ܐܶܡܰܬ݂ܝ ܕ݁ܡܶܙܕ݂ܰܡܰܢ ܐܰܢ̱ܬ݁ ܡܶܢ ܐ̱ܢܳܫ ܠܒ݂ܶܝܬ݂ ܡܶܫܬ݁ܽܘܬ݂ܳܐ ܆ ܠܳܐ ܬ݁ܺܐܙܰܠ ܬ݁ܶܣܬ݁ܡܶܟ݂ ܠܳܟ݂ ܒ݁ܪܺܝܫ ܣܡܳܟ݂ܳܐ . ܕ݁ܰܠܡܳܐ ܢܶܗܘܶܐ ܡܙܰܡܰܢ ܬ݁ܰܡܳܢ ܐ̱ܢܳܫ ܕ݁ܰܡܝܰܩܰܪ ܡܶܢܳܟ݂ ܇

ܘܢܺܐܬ݂ܶܐ ܗܰܘ ܡܰܢ ܕ݁ܠܳܟ݂ ܘܠܶܗ ܩܪܳܐ ܇ ܘܢܺܐܡܰܪ ܠܳܟ݂ ܂ ܕ݁ܗܰܒ݂ ܕ݁ܽܘܟ݁ܬ݂ܳܐ ܠܗܳܢܳܐ ܇ ܘܬ݂ܶܒ݂ܗܰܬ݂ ܟ݁ܰܕ݂ ܩܳܐܶܡ ܐܰܢ̱ܬ݁ ܁ ܘܳܐܚܶܕ݂ ܐܰܢ̱ܬ݁ ܕ݁ܽܘܟ݁ܬ݂ܳܐ ܐ̱ܚܪܳܝܬ݁ܳܐ .

ܐܶܠܳܐ ܡܳܐ ܕ݁ܶܐܙܕ݁ܰܡܰܢܬ݁ ܆ ܙܶܠ ܐܶܣܬ݁ܰܡ̱ܟ݁ ܠܳܟ݂ ܒ݁ܚܰܪܬ݂ܳܐ . ܕ݁ܡܳܐ ܕ݁ܳܐܬ݂ܶܐ ܗܰܘ ܕ݁ܰܩܪܳܟ݂ ܢܺܐܡܰܪ ܠܳܟ݂ . ܪܳܚܶܡܝ ܆ ܐܶܬ݂ܥܰܠܳܐ ܠܥܶܠ ܂ ܘܶܐܣܬ݁ܰܡ̱ܟ݁ . ܘܬ݂ܶܗܘܶܐ ܠܳܟ݂ ܬ݁ܶܫܒ݁ܽܘܚܬ݁ܳܐ ܂ ܩܕ݂ܳܡ ܟ݁ܽܠܗܽܘܢ ܕ݁ܰܣܡܺܝܟ݂ܺܝܢ ܥܰܡܳܟ݂ .

ܡܶܛܽܠ ܕ݁ܟ݂ܽܠ ܕ݁ܰܢܪܺܝܡ ܢܰܦ݂ܫܶܗ ܢܶܬ݂ܡܰܟ݁ܰܟ݂ ܆ ܘܟ݂ܽܠ ܕ݁ܢܰܡܶܟ݂ ܢܰܦ݂ܫܶܗ ܢܶܬ݁ܬ݁ܪܺܝܡ ܀

ܐܶܡܰܪ ܕ݁ܶܝܢ ܐܳܦ݂ ܠܗܰܘ ܕ݁ܰܩܪܳܝܗ̱ܝ . ܡܳܐ ܕ݁ܥܳܒ݂ܶܕ݂ ܐܰܢ̱ܬ݁ ܫܳܪܽܘܬ݂ܳܐ ܐܰܘ ܐܰܚܫܳܡܺܝܬ݂ܳܐ ܆ ܠܳܐ ܬ݁ܶܗܘܶܐ ܩܳܪܶܐ ܪܳܚܡܰܝܟ݁̈ . ܐܳܦ݂ܠܳܐ ܐܰܚܰܝܟ݁̈ ܂ ܐܰܘ ܐ̱ܚܝܳܢܰܝܟ݁̈ . ܘܠܳܐ ܫܒ݂ܳܒ݂ܰܝܟ݁̈ ܥܰܬ݁ܺܝܪܶܐ̈ . ܕ݁ܰܠܡܳܐ ܘܳܐܦ݂ ܗܶܢܽܘܢ ܢܶܩܪܽܘܢܳܟ݂ ܇ ܘܢܶܗܘܶܐ ܠܳܟ݂ ܦ݁ܽܘܪܥܳܢܳܐ ܗܳܢܳܐ .

ܐܶܠܳܐ ܡܳܐ ܕ݁ܥܳܒ݂ܶܕ݂ ܐܰܢ̱ܬ݁ ܩܽܘܒ݁ܳܠܳܐ ܆ ܩܪܺܝ ܠܡܶܣܟ݁ܺܢܶܐ̈ ܂ ܣܓ݂ܺܝܦ݂ܶܐ̈ ܂ ܚܓ݂ܺܝܣܶܐ̈ ܂ ܣܡܰܝܳܐ̈ .

ܘܛܽܘܒ݂ܰܝܟ݁̈ ܁ ܕ݁ܠܰܝܬ݁ ܠܗܽܘܢ ܕ݁ܢܶܦ݂ܪܥܽܘܢܳܟ݂ . ܢܶܗܘܶܐ ܓ݁ܶܝܪ ܦ݁ܽܘܪܥܳܢܳܟ݂ ܂ ܒ݁ܰܩܝܳܡܳܐ ܕ݁ܙܰܕ݁ܺܝܩܶܐ̈ ܀܀

ܟ݁ܰܕ݂ ܫܡܰܥ ܕ݁ܶܝܢ ܁ ܚܰܕ݂ ܡܶܢ ܗܳܢܽܘܢ ܕ݁ܰܣܡܺܝܟ݂ܺܝܢ ܗܳܠܶܝܢ ܆ ܐܶܡܰܪ ܠܶܗ . ܛܽܘܒ݂ܰܘܗ̱ܝ̈ ܠܡܰܢ ܕ݁ܢܶܐܟ݂ܽܘܠ ܠܰܚܡܳܐ ܒ݁ܡܰܠܟ݁ܽܘܬ݂ܶܗ ܕ݁ܰܐܠܳܗܳܐ ܀

ܐܳܡܰܪ ܠܶܗ ܝܶܫܽܘܥ . ܓ݁ܰܒ݂ܪܳܐ ܚܰܕ݂ ܥܒ݂ܰܕ݂ ܐܰܚܫܳܡܺܝܬ݂ܳܐ ܪܰܒ݁ܬ݂ܳܐ ܂ ܘܰܩܪܳܐ ܠܣܰܓ݁ܺܝܶܐܐ̈ .

ܘܫܰܕ݁ܰܪ ܥܰܒ݂ܕ݁ܶܗ ܒ݁ܥܶܕ݁ܳܢܳܐ ܕ݁ܰܐܚܫܳܡܺܝܬ݂ܳܐ ܁ ܕ݁ܢܺܐܡܰܪ ܠܰܐܝܠܶܝܢ ܕ݁ܰܩܪܶܝܢ ܆ ܗܳܐ ܟ݁ܽܠܡܶܕ݁ܶܡ ܡܛܰܝܰܒ݂ ܠܟ݂ܽܘܢ ܂ ܬ݁ܰܘ .

ܘܫܰܪܺܝܘ ܡܶܢ ܚܰܕ݂ ܟ݁ܽܠܗܽܘܢ ܠܡܶܫܬ݁ܳܐܠܽܘ . ܐܳܡܰܪ ܠܶܗ ܩܰܕ݂ܡܳܝܳܐ . ܩܪܺܝܬ݂ܳܐ ܙܶܒ݂ܢܶܬ݂ ܆ ܘܰܐܠܺܝܨ ܐ̱ܢܳܐ ܕ݁ܶܐܦ݁ܽܘܩ ܐܶܚܙܶܝܗ . ܒ݁ܳܥܶܐ ܐ̱ܢܳܐ ܡܶܢܳܟ݂ ܂ ܫܒ݂ܽܘܩܰܝܢܝ ܕ݁ܡܶܫܬ݁ܶܐܠ ܐ̱ܢܳܐ .

ܐ̱ܚܪܺܢܳܐ ܐܳܡܰܪ . ܚܰܡܫܳܐ ܙܰܘܓ݁ܺܝܢ̈ ܬ݁ܰܘܪܶܐ̈ ܙܶܒ݂ܢܶܬ݂ ܆ ܘܳܐܙܶܠ ܐ̱ܢܳܐ ܕ݁ܶܐܒ݂ܩܶܐ ܐܶܢܽܘܢ . ܒ݁ܳܥܶܐ ܐ̱ܢܳܐ ܡܶܢܳܟ݂ ܂ ܫܒ݂ܽܘܩܰܝܢܝ ܕ݁ܡܶܫܬ݁ܶܐܠ ܐ̱ܢܳܐ ܀.܀.܀܀

ܘܰܐ̱ܚܪܺܢܳܐ ܐܳܡܰܪ . ܐܰܢ̱ܬ݁ܬ݂ܳܐ ܢܶܣܒ݁ܶܬ݂ ܆ ܘܡܶܛܽܠ ܗܳܕ݂ܶܐ ܠܳܐ ܡܶܫܟ݁ܰܚ ܐ̱ܢܳܐ ܕ݁ܺܐܬ݂ܶܐ .

ܘܶܐܬ݂ܳܐ ܗܰܘ ܥܰܒ݂ܕ݁ܳܐ ܂ ܘܶܐܡܰܪ ܠܡܳܪܶܗ ܗܳܠܶܝܢ . ܗܳܝܕ݁ܶܝܢ ܪܓ݂ܶܙ ܡܳܪܶܐ ܒ݁ܰܝܬ݁ܳܐ ܂ ܘܶܐܡܰܪ ܠܥܰܒ݂ܕ݁ܶܗ . ܦ݁ܽܘܩ ܒ݁ܰܥܓ݂ܰܠ ܠܫܽܘܩܶܐ̈ ܘܰܠܒ݂ܺܪܝܳܬ݂ܳܐ̈ ܕ݁ܰܡܕ݂ܺܝܢ̱ܬ݁ܳܐ ܆ ܘܰܐܥܶܠ ܠܟ݂ܳܐ ܁ ܠܡܶܣܟ݁ܺܢܶܐ̈ ܂ ܘܰܠܡܰܟ݂ܶܐܒ݂ܶܐ̈ . ܘܠܰܡܚܰܓ݁ܪܶܐ̈ ܘܠܰܥܘܺܝܪܶܐ̈ .

ܘܶܐܡܰܪ ܥܰܒ݂ܕ݁ܳܐ . ܡܳܪܝ ܆ ܗܘܳܐ ܐܰܝܟ݂ ܕ݁ܰܦ݂ܩܰܕ݁ܬ݁ . ܘܬ݂ܽܘܒ݂ ܐܺܝܬ݂ ܐܰܬ݂ܪܳܐ .

ܘܶܐܡܰܪ ܡܳܪܳܐ ܠܥܰܒ݂ܕ݁ܶܗ . ܦ݁ܽܘܩ ܠܽܐܘܪܚܳܬ݂ܳܐ̈ ܂ ܘܰܠܒ݂ܶܝܬ݂ ܣܝܳܓ݂ܶܐ̈ ܆ ܘܰܐܠܽܘܨ ܕ݁ܢܶܥܠܽܘܢ ܂ ܕ݁ܢܶܬ݂ܡܠܶܐ ܒ݁ܰܝܬ݁ܝ ܀

ܐܳܡܰܪ ܐ̱ܢܳܐ ܠܟ݂ܽܘܢ ܓ݁ܶܝܪ ܆ ܕ݁ܚܰܕ݂ ܡܶܢ ܗܳܢܽܘܢ ܐ̱ܢܳܫܳܐ ܁ ܕ݁ܰܩܪܶܝܢ ܗ̱ܘܰܘ ܂ ܠܳܐ ܢܶܛܥܡܽܘܢ ܡܶܢ ܐܰܚܫܳܡܺܝܬ݂ܝ ܀

ܘܟ݂ܰܕ݂ ܐܳܙܺܠ̱ܝܢ ܗ̱ܘܰܘ ܥܰܡܶܗ ܟ݁ܶܢܫܶܐ̈ ܣܰܓ݁ܺܝܶܐܐ̈ ܆ ܐܶܬ݂ܦ݁ܢܺܝ ܂ ܘܶܐܡܰܪ ܠܗܽܘܢ ܂

ܡܰܢ ܕ݁ܳܐܬ݂ܶܐ ܠܘܳܬ݂ܝ ܁ ܘܠܳܐ ܣܳܢܶܐ ܠܰܐܒ݂ܽܘܗ̱ܝ ܘܠܶܐܡܶܗ : ܘܠܰܐܚܰܘܗ̱ܝ̈ ܘܠܰܐܚܘܳܬ݂ܶܗ̈ : ܘܠܰܐܢ̱ܬ݁ܬ݂ܶܗ ܘܠܰܒ݂ܢܰܘܗ̱ܝ̈ ܂ ܘܳܐܦ݂ ܠܢܰܦ݂ܫܶܗ ܆ ܬ݁ܰܠܡܺܝܕ݂ܳܐ ܂ ܠܳܐ ܡܶܫܟ݁ܰܚ ܕ݁ܢܶܗܘܶܐ ܠܺܝ .

ܘܡܰܢ ܕ݁ܠܳܐ ܫܳܩܶܠ ܨܠܺܝܒ݂ܶܗ ܘܳܐܬ݂ܶܐ ܒ݁ܳܬ݂ܰܪܝ . ܬ݁ܰܠܡܺܝܕ݂ܳܐ ܂ ܠܳܐ ܡܶܫܟ݁ܰܚ ܕ݁ܢܶܗܘܶܐ ܠܺܝ ܀

ܡܰܢܽܘ ܓ݁ܶܝܪ ܡܶܢܟ݂ܽܘܢ ܁ ܕ݁ܨܳܒ݂ܶܐ ܕ݁ܢܶܒ݂ܢܶܐ ܡܰܓ݂ܕ݁ܠܳܐ ܇ ܘܠܳܐ ܠܽܘܩܕ݂ܰܡ ܝܳܬ݂ܶܒ݂ ܚܳܫܶܒ݂ ܢܶܦ݂ܩܳܬ݂ܶܗ̈ ܇ ܐܶܢ ܐܺܝܬ݂ ܠܶܗ ܠܰܡܫܰܠܳܡܽܘܬ݂ܶܗ .

ܕ݁ܠܳܐ ܟ݁ܰܕ݂ ܢܣܺܝܡ ܫܶܬ݂ܶܐܣܬ݁ܳܐ ܁ ܘܠܳܐ ܢܶܫܟ݁ܰܚ ܠܰܡܫܰܠܳܡܽܘ ܆ ܟ݁ܽܠ ܕ݁ܚܳܙܶܝܢ ܁ ܢܶܗܘܽܘܢ ܡܒ݂ܰܙܚܺܝܢ ܒ݁ܶܗ ܂

ܘܳܐܡܪܺܝܢ . ܕ݁ܗܳܢܳܐ ܓ݁ܰܒ݂ܪܳܐ ܫܰܪܺܝ ܠܡܶܒ݂ܢܳܐ ܂ ܘܠܳܐ ܐܶܫܟ݁ܰܚ ܠܰܡܫܰܠܳܡܽܘ .

ܐܰܘ ܡܰܢܽܘ ܡܰܠܟ݁ܳܐ ܁ ܕ݁ܳܐܙܶܠ ܠܰܩܪܳܒ݂ܳܐ ܠܡܶܬ݂ܟ݁ܰܬ݁ܳܫܽܘ ܥܰܡ ܡܰܠܟ݁ܳܐ ܚܰܒ݂ܪܶܗ ܇ ܘܠܳܐ ܠܽܘܩܕ݂ܰܡ ܡܶܬ݂ܪܰܥܶܐ ܇ ܕ݁ܶܐܢ ܡܶܫܟ݁ܰܚ ܒ݁ܥܶܣܪܳܐ ܐܰܠܦ݂ܺܝܢ̈ ܠܡܶܐܪܰܥ ܠܗܰܘ ܕ݁ܳܐܬ݂ܶܐ ܥܠܰܘܗ̱ܝ ܒ݁ܥܶܣܪܺܝܢ ܐܰܠܦ݂ܺܝܢ̈ .

ܘܶܐܢ ܕ݁ܶܝܢ ܠܳܐ ܁ ܥܰܕ݂ ܗܽܘ ܪܰܚܺܝܩ ܡܶܢܶܗ ܆ ܡܫܰܕ݁ܰܪ ܐܺܝܙܓ݁ܰܕ݁ܶܐ̈ ܂ ܘܒ݂ܳܥܶܐ ܥܰܠ ܫܠܳܡܳܐ .

ܗܳܟ݂ܰܢܳܐ ܟ݁ܽܠܢܳܫ ܡܶܢܟ݂ܽܘܢ ܁ ܕ݁ܠܳܐ ܫܳܒ݂ܶܩ ܟ݁ܽܠܶܗ ܩܶܢܝܳܢܶܗ ܆ ܠܳܐ ܡܶܫܟ݁ܰܚ ܕ݁ܢܶܗܘܶܐ ܠܺܝ ܬ݁ܰܠܡܺܝܕ݂ܳܐ ܀

ܫܰܦ݁ܺܝܪܳܐ ܗ̱ܝ ܡܶܠܚܳܐ . ܐܶܢ ܕ݁ܶܝܢ ܐܳܦ݂ ܡܶܠܚܳܐ ܬ݁ܶܦ݂ܟ݁ܰܗ ܂ ܒ݁ܡܳܢܳܐ ܬ݁ܶܬ݂ܡܠܰܚ .

ܠܳܐ ܠܰܐܪܥܳܐ ܂ ܘܠܳܐ ܠܙܶܒ݂ܠܳܐ ܐܳܙܳܠ̱ܐ . ܠܒ݂ܰܪ ܫܳܕ݂ܶܝܢ ܠܳܗ ܀ ܡܰܢ ܕ݁ܺܐܝܬ݂ ܠܶܗ ܐܶܕ݂ܢܶܐ̈ ܕ݁ܢܶܫܡܰܥ ܂ ܢܶܫܡܰܥ ܀

Chapter 15

ܡܶܬ݂ܩܰܪܒ݂ܺܝܢ ܗ̱ܘܰܘ ܕ݁ܶܝܢ ܠܘܳܬ݂ܶܗ ܡܳܟ݂ܣܶܐ̈ ܘܚܰܛܳܝܶܐ̈ ܕ݁ܢܶܫܡܥܽܘܢܳܝܗ̱ܝ .

ܘܣܳܦ݂ܪܶܐ̈ ܘܰܦ݂ܪܺܝܫܶܐ̈ ܪܳܛܢܺܝܢ ܗ̱ܘܰܘ ܂ ܘܳܐܡܪܺܝܢ . ܗܳܢܳܐ ܠܚܰܛܳܝܶܐ̈ ܡܩܰܒ݁ܶܠ ܂ ܘܳܐܟ݂ܶܠ ܥܰܡܗܽܘܢ ܀

ܘܶܐܡܰܪ ܠܗܽܘܢ ܝܶܫܽܘܥ ܡܰܬ݂ܠܳܐ ܗܳܢܳܐ .

ܡܰܢܽܘ ܡܶܢܟ݂ܽܘܢ ܓ݁ܰܒ݂ܪܳܐ ܕ݁ܺܐܝܬ݂ ܠܶܗ ܡܳܐܐ ܥܶܪܒ݁ܺܝܢ̈ ܇ ܘܶܐܢ ܢܺܐܒ݂ܰܕ݂ ܚܰܕ݂ ܡܶܢܗܽܘܢ ܇ ܠܳܐ ܫܳܒ݂ܶܩ ܬ݁ܶܫܥܺܝܢ ܘܬ݂ܶܫܥܳܐ ܒ݁ܕ݂ܰܒ݂ܪܳܐ : ܘܳܐܙܶܠ ܒ݁ܳܥܶܐ ܠܗܰܘ ܕ݁ܶܐܒ݂ܰܕ݂ ܥܕ݂ܰܡܳܐ ܕ݁ܢܶܫܟ݁ܚܺܝܘܗ̱ܝ ܆

ܘܡܳܐ ܕ݁ܶܐܫܟ݁ܚܶܗ ܂ ܚܳܕ݂ܶܐ ܘܫܳܩܶܠ ܠܶܗ ܥܰܠ ܟ݁ܰܬ݂ܦ݁ܳܬ݂ܶܗ̈ ܂

ܘܳܐܬ݂ܶܐ ܠܒ݂ܰܝܬ݁ܶܗ . ܘܩܳܪܶܐ ܠܪܳܚܡܰܘܗ̱ܝ̈ ܘܠܰܫܒ݂ܳܒ݂ܰܘܗ̱ܝ̈ ܂ ܘܳܐܡܰܪ ܠܗܽܘܢ ܁ ܚܕ݂ܰܘ ܥܰܡܝ ܕ݁ܶܐܫܟ݁ܚܶܬ݂ ܥܶܪܒ݁ܝ ܕ݁ܰܐܒ݁ܺܝܕ݂ ܗܘܳܐ .

ܐܳܡܰܪ ܐ̱ܢܳܐ ܠܟ݂ܽܘܢ ܆ ܕ݁ܗܳܟ݂ܰܢܳܐ ܬ݁ܶܗܘܶܐ ܚܰܕ݂ܽܘܬ݂ܳܐ ܒ݁ܰܫܡܰܝܳܐ ܥܰܠ ܚܰܕ݂ ܚܰܛܳܝܳܐ ܕ݁ܬ݂ܳܐܶܒ݂ ܇ ܐܰܘ ܥܰܠ ܬ݁ܶܫܥܺܝܢ ܘܬ݂ܶܫܥܳܐ ܙܰܕ݁ܺܝܩܺܝܢ̈ ܕ݁ܠܳܐ ܡܶܬ݂ܒ݁ܰܥܝܳܐ ܠܗܽܘܢ ܬ݁ܝܳܒ݁ܽܘܬ݂ܳܐ ܀

ܐܰܘ ܐܰܝܕ݂ܳܐ ܗ̱ܝ ܐܰܢ̱ܬ݁ܬ݂ܳܐ ܕ݁ܺܐܝܬ݂ ܠܳܗ ܥܶܣܪܳܐ ܙܽܘܙܺܝܢ̈ ܂ ܘܬ݂ܰܘܒ݁ܶܕ݂ ܚܰܕ݂ ܡܶܢܗܽܘܢ ܆ ܘܠܳܐ ܡܰܢܗܪܳܐ ܫܪܳܓ݂ܳܐ ܘܚܳܡܳܐ ܒ݁ܰܝܬ݁ܳܐ ܇ ܘܒ݂ܳܥܝܳܐ ܠܶܗ ܒ݁ܛܺܝܠܳܐܝܺܬ݂ ܂ ܥܕ݂ܰܡܳܐ ܕ݁ܬ݂ܶܫܟ݁ܚܺܝܘܗ̱ܝ .

ܘܡܳܐ ܕ݁ܶܐܫܟ݁ܰܚܬ݂ܶܗ ܆ ܩܳܪܝܳܐ ܠܪܳܚܡܳܬ݂ܳܗ̈ ܘܠܰܫܒ݂ܳܒ݂ܳܬ݂ܳܗ̈ ܂ ܘܳܐܡܪܳܐ ܠܗܶܝܢ . ܚܕ݂ܳܝܶܝܢ̈ ܥܰܡܝ ܁ ܕ݁ܶܐܫܟ݁ܚܶܬ݂ ܙܽܘܙܝ ܕ݁ܰܐܒ݁ܺܝܕ݂ ܗ̱ܘܳܐ .

ܐܳܡܰܪ ܐ̱ܢܳܐ ܠܟ݂ܽܘܢ ܆ ܕ݁ܗܳܟ݂ܰܢܳܐ ܬ݁ܶܗܘܶܐ ܚܰܕ݂ܽܘܬ݂ܳܐ ܩܕ݂ܳܡ ܡܰܠܰܐܟ݂ܰܘܗ̱ܝ̈ ܕ݁ܰܐܠܳܗܳܐ ܇ ܥܰܠ ܚܰܕ݂ ܚܰܛܳܝܳܐ ܕ݁ܬ݂ܳܐܶܒ݂ ܀

ܘܶܐܡܰܪ ܗ̱ܘܳܐ ܠܗܽܘܢ ܬ݁ܽܘܒ݂ ܝܶܫܽܘܥ . ܠܓ݂ܰܒ݂ܪܳܐ ܚܰܕ݂ ܐܺܝܬ݂ ܗ̱ܘܳܐ ܠܶܗ ܒ݁ܢܰܝܳܐ̈ ܬ݁ܪܶܝܢ̈ .

ܘܶܐܡܰܪ ܠܶܗ ܒ݁ܪܶܗ ܙܥܽܘܪܳܐ . ܐܳܒ݂ܝ ܆ ܗܰܒ݂ ܠܺܝ ܦ݁ܳܠܓ݁ܽܘܬ݂ܳܐ ܕ݁ܡܳܛܝܳܐ ܠܺܝ ܡܶܢ ܒ݁ܰܝܬ݁ܳܟ݂ . ܘܦ݂ܰܠܶܓ݂ ܠܗܽܘܢ ܩܶܢܝܳܢܶܗ .

ܘܡܶܢ ܒ݁ܳܬ݂ܰܪ ܝܰܘܡܳܬ݂ܳܐ̈ ܩܰܠܺܝܠ ܆ ܟ݁ܰܢܶܫ ܗܰܘ ܒ݁ܪܶܗ ܙܥܽܘܪܳܐ ܟ݁ܽܠ ܡܶܕ݁ܶܡ ܕ݁ܰܡܛܳܝܗ̱ܝ ܂ ܘܶܐܙܰܠ ܠܰܐܬ݂ܪܳܐ ܪܰܚܺܝܩܳܐ . ܘܬ݂ܰܡܳܢ ܒ݁ܰܕ݁ܰܪ ܩܶܢܝܳܢܶܗ ܂ ܟ݁ܰܕ݂ ܚܳܝܶܐ ܦ݁ܰܪܳܚܳܐܝܺܬ݂ .

ܘܟ݂ܰܕ݂ ܓ݁ܰܡܰܪ ܟ݁ܽܠ ܡܶܕ݁ܶܡ ܕ݁ܺܐܝܬ݂ ܗ̱ܘܳܐ ܠܶܗ ܆ ܗܘܳܐ ܟ݁ܰܦ݂ܢܳܐ ܪܰܒ݁ܳܐ ܒ݁ܰܐܬ݂ܪܳܐ ܗܰܘ . ܘܫܰܪܺܝ ܚܳܣܰܪ ܠܶܗ .

ܘܶܐܙܰܠ ܢܩܶܦ݂ ܠܶܗ ܠܚܰܕ݂ ܡܶܢ ܒ݁ܢܰܝ̈ ܡܕ݂ܺܝܢ̱ܬ݁ܳܐ ܕ݁ܰܐܬ݂ܪܳܐ ܗܰܘ . ܘܗܽܘ ܫܰܕ݁ܪܶܗ ܠܰܩܪܺܝܬ݂ܳܐ ܂ ܠܡܶܪܥܳܐ ܚܙܺܝܪܶܐ̈ .

ܘܡܶܬ݂ܪܰܓ݂ܪܰܓ݂ ܗ̱ܘܳܐ ܠܡܶܡܠܳܐ ܟ݁ܰܪܣܶܗ ܡܶܢ ܚܰܪܽܘܒ݂ܶܐ̈ ܗܳܢܽܘܢ ܁ ܕ݁ܳܐܟ݂ܠܺܝܢ ܗ̱ܘܰܘ ܚܙܺܝܪܶܐ̈ . ܘܠܳܐ ܐ̱ܢܳܫ ܝܳܗܶܒ݂ ܗ̱ܘܳܐ ܠܶܗ .

ܘܟ݂ܰܕ݂ ܐܶܬ݂ܳܐ ܠܘܳܬ݂ ܢܰܦ݂ܫܶܗ ܂ ܐܶܡܰܪ . ܟ݁ܡܳܐ ܗܳܫܳܐ ܐܰܓ݂ܺܝܪܶܐ̈ ܐܺܝܬ݂ ܒ݁ܶܝܬ݂ ܐܳܒ݂ܝ ܕ݁ܝܰܬ݁ܺܝܪ ܠܗܽܘܢ ܠܰܚܡܳܐ ܇ ܘܶܐܢܳܐ ܗܳܪܟ݁ܳܐ ܂ ܠܟ݂ܰܦ݂ܢܝ ܐܳܒ݂ܶܕ݂ ܐ̱ܢܳܐ .

ܐܶܩܽܘܡ ܐܺܙܰܠ ܠܘܳܬ݂ ܐܳܒ݂ܝ ܂ ܘܺܐܡܰܪ ܠܶܗ . ܐܳܒ݂ܝ ܆ ܚܛܺܝܬ݂ ܒ݁ܰܫܡܰܝܳܐ ܘܰܩܕ݂ܳܡܰܝܟ݁ .

ܘܠܳܐ ܡܶܟ݁ܺܝܠ ܫܳܘܶܐ ܐ̱ܢܳܐ ܕ݁ܰܒ݂ܪܳܟ݂ ܐܶܬ݂ܩܪܶܐ . ܥܒ݂ܶܕ݂ܰܝܢܝ ܐܰܝܟ݂ ܚܰܕ݂ ܡܶܢ ܐܰܓ݂ܺܝܪܰܝܟ݁̈ .

ܘܩܳܡ ܐܶܬ݂ܳܐ ܠܘܳܬ݂ ܐܰܒ݂ܽܘܗ̱ܝ . ܘܥܰܕ݂ ܗܽܘ ܪܰܚܺܝܩ ܆ ܚܙܳܝܗ̱ܝ ܐܰܒ݂ܽܘܗ̱ܝ ܂ ܘܶܐܬ݂ܪܰܚܰܡ ܥܠܰܘܗ̱ܝ . ܘܰܪܗܶܛ ܢܦ݂ܰܠ ܥܰܠ ܨܰܘܪܶܗ ܂ ܘܢܰܫܩܶܗ .

ܘܶܐܡܰܪ ܠܶܗ ܒ݁ܪܶܗ . ܐܳܒ݂ܝ ܆ ܚܛܺܝܬ݂ ܒ݁ܰܫܡܰܝܳܐ ܘܰܩܕ݂ܳܡܰܝܟ݁ . ܘܠܳܐ ܫܳܘܶܐ ܐ̱ܢܳܐ ܕ݁ܰܒ݂ܪܳܟ݂ ܐܶܬ݂ܩܪܶܐ .

ܐܶܡܰܪ ܕ݁ܶܝܢ ܐܰܒ݂ܽܘܗ̱ܝ ܠܥܰܒ݂ܕ݁ܰܘܗ̱ܝ̈ . ܐܰܦ݁ܶܩܘ ܐܶܣܛܠܳܐ ܪܺܫܳܝܬ݁ܳܐ ܂ ܐܰܠܒ݁ܶܫܽܘܗ̱ܝ . ܘܣܺܝܡܘ ܥܶܙܶܩܬ݂ܳܐ ܒ݁ܺܐܝܕ݂ܶܗ . ܘܰܐܣܶܐܢܽܘܗ̱ܝ ܡܣܳܢܶܐ̈ .

ܘܰܐܝܬ݁ܰܘ ܩܛܽܘܠܘ ܬ݁ܰܘܪܳܐ ܕ݁ܦ݂ܶܛܡܳܐ . ܘܢܶܐܟ݂ܽܘܠ ܘܢܶܬ݂ܒ݁ܰܣܰܡ .

ܕ݁ܗܳܢܳܐ ܒ݁ܶܪܝ ܡܺܝܬ݂ܳܐ ܗܘܳܐ ܂ ܘܰܚܝܳܐ . ܘܰܐܒ݁ܺܝܕ݂ܳܐ ܗܘܳܐ ܂ ܘܶܐܫܬ݁ܟ݂ܰܚ . ܘܫܰܪܺܝܘ ܠܡܶܬ݂ܒ݁ܰܣܳܡܽܘ .

ܗܰܘ ܕ݁ܶܝܢ ܒ݁ܪܶܗ ܩܰܫܺܝܫܳܐ ܂ ܒ݁ܰܩܪܺܝܬ݂ܳܐ ܗ̱ܘܳܐ . ܘܟ݂ܰܕ݂ ܐܶܬ݂ܳܐ ܁ ܘܰܩܪܶܒ݂ ܠܘܳܬ݂ ܒ݁ܰܝܬ݁ܳܐ ܆ ܫܡܰܥ ܩܳܠ ܙܡܳܪܳܐ ܕ݁ܣܰܓ݁ܺܝܶܐܐ̈ .

ܘܰܩܪܳܐ ܠܚܰܕ݂ ܡܶܢ ܛܠܳܝܶܐ̈ ܂ ܘܫܰܐܠܶܗ . ܡܳܢܰܘ ܗܳܢܳܐ .

ܐܳܡܰܪ ܠܶܗ . ܐܰܚܽܘܟ݂ ܐܶܬ݂ܳܐ . ܘܰܩܛܰܠ ܐܰܒ݂ܽܘܟ݂ ܬ݁ܰܘܪܳܐ ܕ݁ܦ݂ܶܛܡܳܐ ܆ ܕ݁ܟ݂ܰܕ݂ ܚܠܺܝܡ ܐܰܩܒ݁ܠܶܗ .

ܘܰܪܓ݂ܶܙ ܂ ܘܠܳܐ ܨܳܒ݂ܶܐ ܗ̱ܘܳܐ ܠܡܶܥܰܠ . ܘܰܢܦ݂ܰܩ ܐܰܒ݂ܽܘܗ̱ܝ ܒ݁ܥܳܐ ܡܶܢܶܗ .

ܗܽܘ ܕ݁ܶܝܢ ܐܶܡܰܪ ܠܰܐܒ݂ܽܘܗ̱ܝ . ܗܳܐ ܟ݁ܡܳܐ ܫܢܺܝܢ̈ ܁ ܦ݁ܳܠܰܚ ܐ̱ܢܳܐ ܠܳܟ݂ ܥܰܒ݂ܕ݁ܽܘܬ݂ܳܐ . ܘܠܳܐ ܡܶܡܬ݂ܽܘܡ ܥܶܒ݂ܪܶܬ݂ ܦ݁ܽܘܩܕ݁ܳܢܳܟ݂ . ܘܡܶܢ ܡܬ݂ܽܘܡ ܓ݁ܰܕ݂ܝܳܐ ܠܳܐ ܝܰܗ̱ܒ݂ܬ݁ ܠܺܝ ܕ݁ܶܐܬ݂ܒ݁ܰܣܰܡ ܥܰܡ ܪܳܚܡܰܝ̈ .

ܠܗܳܢܳܐ ܕ݁ܶܝܢ ܒ݁ܪܳܟ݂ . ܟ݁ܰܕ݂ ܦ݁ܰܪܰܚ ܩܶܢܝܳܢܳܟ݂ ܥܰܡ ܙܳܢܝܳܬ݂ܳܐ̈ ܂ ܘܶܐܬ݂ܳܐ ܆ ܢܟ݂ܰܣܬ݁ ܠܶܗ ܬ݁ܰܘܪܳܐ ܕ݁ܦ݂ܶܛܡܳܐ .

ܐܳܡܰܪ ܠܶܗ ܐܰܒ݂ܽܘܗ̱ܝ . ܒ݁ܶܪܝ ܆ ܐܰܢ̱ܬ݁ ܒ݁ܟ݂ܽܠܙܒ݂ܰܢ ܥܰܡܝ ܐܰܢ̱ܬ݁ . ܘܟ݂ܽܠܡܶܕ݁ܶܡ ܕ݁ܺܝܠܝ ܂ ܕ݁ܺܝܠܳܟ݂ ܗ̱ܽܘ .

ܠܡܶܒ݂ܣܰܡ ܕ݁ܶܝܢ ܘܳܠܶܐ ܗ̱ܘܳܐ ܠܰܢ ܂ ܘܰܠܡܶܚܕ݁ܳܐ . ܕ݁ܗܳܢܳܐ ܐܰܚܽܘܟ݂ ܡܺܝܬ݂ܳܐ ܗܘܳܐ ܂ ܘܰܚܝܳܐ . ܘܰܐܒ݁ܺܝܕ݂ܳܐ ܗܘܳܐ ܂ ܘܶܐܫܬ݁ܟ݂ܰܚ ܀.܀.܀܀

Chapter 16

ܘܶܐܡܰܪ ܡܰܬ݂ܠܳܐ ܠܘܳܬ݂ ܬ݁ܰܠܡܺܝܕ݂ܰܘܗ̱ܝ̈ . ܓ݁ܰܒ݂ܪܳܐ ܚܰܕ݂ ܐܺܝܬ݂ ܗ̱ܘܳܐ ܥܰܬ݁ܺܝܪܳܐ . ܘܺܐܝܬ݂ ܗ̱ܘܳܐ ܠܶܗ ܪܰܒ݁ܰܝܬ݁ܳܐ . ܘܶܐܬ݂ܶܐܟ݂ܶܠܘ ܠܶܗ ܩܰܪܨܰܘܗ̱ܝ ܂ ܕ݁ܩܶܢܝܳܢܶܗ ܡܦ݂ܰܪܰܚ .

ܘܰܩܪܳܝܗ̱ܝ ܡܳܪܶܗ ܂ ܘܶܐܡܰܪ ܠܶܗ . ܡܳܢܰܘ ܗܳܢܳܐ ܕ݁ܫܳܡܰܥ ܐ̱ܢܳܐ ܥܠܰܝܟ݁ . ܗܰܒ݂ ܠܺܝ ܚܽܘܫܒ݁ܳܢܳܐ ܕ݁ܪܰܒ݁ܰܬ݂ ܒ݁ܰܝܬ݁ܽܘܬ݂ܳܟ݂ . ܠܳܐ ܓ݁ܶܝܪ ܡܶܫܟ݁ܰܚ ܐܰܢ̱ܬ݁ ܡܶܟ݁ܺܝܠ ܪܰܒ݁ܰܝܬ݁ܳܐ ܕ݁ܬ݂ܶܗܘܶܐ ܠܺܝ .

ܐܳܡܰܪ ܗܰܘ ܪܰܒ݁ܰܝܬ݁ܳܐ ܒ݁ܢܰܦ݂ܫܶܗ . ܡܳܢܳܐ ܐܶܥܒ݁ܶܕ݂ . ܕ݁ܡܳܪܝ ܫܳܩܶܠ ܠܳܗ ܡܶܢܝ ܪܰܒ݁ܰܬ݂ ܒ݁ܰܝܬ݁ܽܘܬ݂ܳܐ . ܕ݁ܶܐܚܦ݁ܽܘܪ ܠܳܐ ܡܶܫܟ݁ܰܚ ܐ̱ܢܳܐ . ܘܰܠܡܶܚܕ݁ܰܪ ܒ݁ܳܗܶܬ݂ ܐ̱ܢܳܐ .

ܝܶܕ݂ܥܶܬ݂ ܡܳܢܳܐ ܐܶܥܒ݁ܶܕ݂ ܆ ܕ݁ܡܳܐ ܕ݁ܢܶܦ݂ܩܶܬ݂ ܡܶܢ ܪܰܒ݁ܰܬ݂ ܒ݁ܰܝܬ݁ܽܘܬ݂ܳܐ ܢܩܰܒ݁ܠܽܘܢܳܢܝ ܒ݁ܒ݂ܳܬ݁ܰܝܗܽܘܢ̈ .

ܘܰܩܪܳܐ ܚܰܕ݂ ܚܰܕ݂ ܡܶܢ ܚܰܝܳܒ݂ܶܐ̈ ܕ݁ܡܳܪܶܗ ܆ ܘܶܐܡܰܪ ܠܩܰܕ݂ܡܳܝܳܐ . ܟ݁ܡܳܐ ܚܰܝܳܒ݂ ܐܰܢ̱ܬ݁ ܠܡܳܪܝ .

ܐܳܡܰܪ ܠܶܗ . ܡܳܐܐ ܡܰܬ݂ܪܝܳܢ̈ ܡܶܫܚܳܐ . ܐܳܡܰܪ ܠܶܗ . ܣܰܒ݂ ܟ݁ܬ݂ܳܒ݂ܳܟ݂ ܇ ܘܬ݂ܶܒ݂ ܒ݁ܰܥܓ݂ܰܠ ܟ݁ܬ݂ܽܘܒ݂ ܂ ܚܰܡܫܺܝܢ ܡܰܬ݂ܪܝܳܢ̈ .

ܘܶܐܡܰܪ ܠܰܐ̱ܚܪܺܢܳܐ . ܘܰܐܢ̱ܬ݁ ܂ ܡܳܢܳܐ ܚܰܝܳܒ݂ ܐܰܢ̱ܬ݁ ܠܡܳܪܝ . ܐܳܡܰܪ ܠܶܗ . ܡܳܐܐ ܟ݁ܽܘܪܺܝܢ̈ ܚܶܛܶܐ̈ . ܐܳܡܰܪ ܠܶܗ . ܩܰܒ݁ܶܠ ܟ݁ܬ݂ܳܒ݂ܳܟ݂ ܇ ܘܬ݂ܶܒ݂ ܟ݁ܬ݂ܽܘܒ݂ ܂ ܬ݁ܡܳܢܺܐܝܢ ܟ݁ܽܘܪܺܝܢ̈ .

ܘܫܰܒ݁ܰܚ ܡܳܪܰܢ ܠܪܰܒ݁ܰܝܬ݁ܳܐ ܕ݁ܥܰܘܠܳܐ ܂ ܕ݁ܚܰܟ݁ܺܝܡܳܐܝܺܬ݂ ܥܒ݂ܰܕ݂ . ܒ݁ܢܰܘܗ̱ܝ̈ ܓ݁ܶܝܪ ܕ݁ܥܳܠܡܳܐ ܗܳܢܳܐ ܆ ܚܰܟ݁ܺܝܡܺܝܢ ܐܶܢܽܘܢ ܡܶܢ ܒ݁ܢܰܘܗ̱ܝ̈ ܕ݁ܢܽܘܗܪܳܐ ܒ݁ܫܰܪܒ݁ܰܬ݂ܗܽܘܢ ܗܳܕ݂ܶܐ .

ܘܳܐܦ݂ ܐܶܢܳܐ ܐܳܡܰܪ ܐ̱ܢܳܐ ܠܟ݂ܽܘܢ ܆ ܕ݁ܰܥܒ݂ܶܕ݂ܘ ܠܟ݂ܽܘܢ ܪܳܚܡܶܐ̈ ܡܶܢ ܡܳܡܽܘܢܳܐ ܗܳܢܳܐ ܕ݁ܥܰܘܠܳܐ . ܕ݁ܡܳܐ ܕ݁ܰܓ݂ܡܰܪ ܢܩܰܒ݁ܠܽܘܢܳܟ݂ܽܘܢ ܒ݁ܰܡܛܰܠܰܝܗܽܘܢ̈ ܕ݁ܰܠܥܳܠܰܡ .

ܡܰܢ ܕ݁ܰܒ݂ܩܰܠܺܝܠ ܡܗܰܝܡܰܢ ܁ ܐܳܦ݂ ܒ݁ܣܰܓ݁ܺܝ ܂ ܡܗܰܝܡܰܢ ܗ̱ܽܘ . ܘܡܰܢ ܕ݁ܰܒ݂ܩܰܠܺܝܠ ܥܰܘܳܠ ܁ ܐܳܦ݂ ܒ݁ܣܰܓ݁ܺܝ ܂ ܥܰܘܳܠ ܗ̱ܽܘ .

ܐܶܢ ܗܳܟ݂ܺܝܠ ܒ݁ܡܳܡܽܘܢܳܐ ܕ݁ܥܰܘܠܳܐ ܡܗܰܝܡܢܶܐ̈ ܠܳܐ ܗܘܰܝܬ݁ܽܘܢ ܆ ܫܪܳܪܳܐ ܠܟ݂ܽܘܢ ܂ ܡܰܢܽܘ ܡܗܰܝܡܶܢ .

ܘܶܐܢ ܒ݁ܰܕ݂ܠܳܐ ܕ݁ܺܝܠܟ݂ܽܘܢ ܠܳܐ ܐܶܫܬ݁ܟ݂ܰܚܬ݁ܽܘܢ ܡܗܰܝܡܢܶܐ̈ ܆ ܕ݁ܺܝܠܟ݂ܽܘܢ ܂ ܡܰܢܽܘ ܢܶܬ݁ܶܠ ܠܟ݂ܽܘܢ ܀

ܠܰܝܬ݁ ܥܰܒ݂ܕ݁ܳܐ ܕ݁ܡܶܫܟ݁ܰܚ ܠܰܬ݂ܪܶܝܢ̈ ܡܳܪܰܘܳܢ̈ ܠܡܶܦ݂ܠܰܚ . ܐܰܘ ܓ݁ܶܝܪ ܠܚܰܕ݂ ܢܶܣܢܶܐ ܂ ܘܠܰܐ̱ܚܪܺܢܳܐ ܢܶܪܚܰܡ . ܐܰܘ ܠܚܰܕ݂ ܢܝܰܩܰܪ ܂ ܘܠܰܐ̱ܚܪܺܢܳܐ ܢܫܽܘܛ . ܠܳܐ ܡܶܫܟ݁ܚܺܝܢ ܐܢ̱ܬ݁ܽܘܢ ܠܡܶܦ݂ܠܰܚ ܠܰܐܠܳܗܳܐ ܘܰܠܡܳܡܽܘܢܳܐ ܀

ܦ݁ܪܺܝܫܶܐ̈ ܕ݁ܶܝܢ ܟ݁ܰܕ݂ ܫܡܰܥܘ ܗܳܠܶܝܢ ܟ݁ܽܠܗܶܝܢ ܆ ܡܶܛܽܠ ܕ݁ܪܳܚܡܺܝܢ ܗ̱ܘܰܘ ܟ݁ܶܣܦ݁ܳܐ ܂ ܡܡܰܝܩܺܝܢ ܗ̱ܘܰܘ ܒ݁ܶܗ .

ܝܶܫܽܘܥ ܕ݁ܶܝܢ ܐܶܡܰܪ ܠܗܽܘܢ ܁ ܐܰܢ̱ܬ݁ܽܘܢ ܐܶܢܽܘܢ ܕ݁ܰܡܙܰܕ݁ܩܺܝܢ ܢܰܦ݂ܫܗܽܘܢ ܩܕ݂ܳܡ ܒ݁ܢܰܝ̈ ܐ̱ܢܳܫܳܐ . ܐܰܠܳܗܳܐ ܕ݁ܶܝܢ ܝܳܕ݂ܰܥ ܠܶܒ݁ܰܘܳܬ݂ܟ݂ܽܘܢ̈ . ܕ݁ܡܶܕ݁ܶܡ ܕ݁ܪܳܡ ܒ݁ܶܝܬ݂ ܒ݁ܢܰܝܢܳܫܳܐ̈ ܆ ܩܕ݂ܳܡ ܐܰܠܳܗܳܐ ܢܕ݂ܺܝܕ݂ ܗ̱ܽܘ ܀

ܢܳܡܽܘܣܳܐ ܘܰܢܒ݂ܺܝܶܐ̈ ܥܕ݂ܰܡܳܐ ܠܝܽܘܚܰܢܳܢ . ܡܶܢ ܗܳܝܕ݁ܶܝܢ ܡܰܠܟ݁ܽܘܬ݂ܳܐ ܕ݁ܰܐܠܳܗܳܐ ܡܶܣܬ݁ܰܒ݁ܪܳܐ . ܘܟ݂ܽܠ ܠܳܗ ܚܳܒ݂ܶܨ ܕ݁ܢܶܥܽܘܠ .

ܦ݁ܫܺܝܩ ܗ̱ܽܘ ܕ݁ܶܝܢ ܕ݁ܰܫܡܰܝܳܐ ܘܰܐܪܥܳܐ ܢܶܥܒ݁ܪܽܘܢ ܆ ܐܰܘ ܐܳܬ݂ܽܘܬ݂ܳܐ ܚܕ݂ܳܐ ܡܶܢ ܢܳܡܽܘܣܳܐ ܬ݁ܶܥܒ݁ܰܪ ܀

ܟ݁ܽܠ ܡܰܢ ܕ݁ܫܳܪܶܐ ܐܰܢ̱ܬ݁ܬ݂ܶܗ ܘܢܳܣܶܒ݂ ܐ̱ܚܪܺܬ݂ܳܐ ܂ ܓ݁ܳܐܰܪ . ܘܟ݂ܽܠ ܡܰܢ ܕ݁ܢܳܣܶܒ݂ ܫܒ݂ܺܝܩܬ݁ܳܐ ܓ݁ܳܐܰܪ ܀

ܓ݁ܰܒ݂ܪܳܐ ܕ݁ܶܝܢ ܚܰܕ݂ ܥܰܬ݁ܺܝܪܳܐ ܐܺܝܬ݂ ܗ̱ܘܳܐ ܆ ܘܠܳܒ݂ܶܫ ܗ̱ܘܳܐ ܒ݁ܽܘܨܳܐ ܘܰܐܪܓ݁ܘܳܢܳܐ . ܘܟ݂ܽܠܝܽܘܡ ܡܶܬ݂ܒ݁ܰܣܡܺܝܢ ܗ̱ܘܳܐ ܓ݁ܰܐܝܳܐܝܺܬ݂ .

ܘܡܶܣܟ݁ܺܢܳܐ ܚܰܕ݂ ܐܺܝܬ݂ ܗ̱ܘܳܐ ܁ ܕ݁ܰܫܡܶܗ ܠܳܥܳܙܰܪ . ܘܰܪܡܶܐ ܗ̱ܘܳܐ ܠܘܳܬ݂ ܬ݁ܰܪܥܶܗ ܕ݁ܗܰܘ ܥܰܬ݁ܺܝܪܳܐ ܂ ܟ݁ܰܕ݂ ܡܡܰܚܰܝ ܒ݁ܫܽܘܚܢܶܐ̈ .

ܘܡܶܬ݂ܝܰܐܰܒ݂ ܗ̱ܘܳܐ ܕ݁ܢܶܡܠܶܐ ܟ݁ܰܪܣܶܗ ܡܶܢ ܦ݁ܰܪܬ݁ܽܘܬ݂ܶܐ̈ ܕ݁ܢܳܦ݂ܠܺܝܢ ܡܶܢ ܦ݁ܳܬ݂ܽܘܪܶܗ ܕ݁ܗܰܘ ܥܰܬ݁ܺܝܪܳܐ . ܐܶܠܳܐ ܐܳܦ݂ ܟ݁ܰܠܒ݁ܶܐ̈ ܐܳܬ݂ܶܝܢ ܗ̱ܘܰܘ ܂ ܡܠܰܚܟ݂ܺܝܢ ܫܽܘܚܢܰܘܗ̱ܝ̈ .

ܗܘܳܐ ܕ݁ܶܝܢ ܘܡܺܝܬ݂ ܗܰܘ ܡܶܣܟ݁ܺܢܳܐ ܆ ܘܰܐܘܒ݁ܠܽܘܗ̱ܝ ܡܰܠܰܐܟ݂ܶܐ̈ ܠܥܽܘܒ݁ܶܗ ܕ݁ܰܐܒ݂ܪܳܗܳܡ . ܐܳܦ݂ ܗܰܘ ܕ݁ܶܝܢ ܥܰܬ݁ܺܝܪܳܐ ܡܺܝܬ݂ ܂ ܘܶܐܬ݂ܩܒ݂ܰܪ .

ܘܟ݂ܰܕ݂ ܡܶܫܬ݁ܰܢܰܩ ܒ݁ܰܫܝܽܘܠ ܆ ܐܰܪܺܝܡ ܥܰܝܢܰܘܗ̱ܝ̈ ܡܶܢ ܪܽܘܚܩܳܐ ܆ ܘܰܚܙܳܐ ܠܰܐܒ݂ܪܳܗܳܡ ܘܰܠܠܳܥܳܙܰܪ ܒ݁ܥܽܘܒ݁ܶܗ .

ܘܰܩܪܳܐ ܒ݁ܩܳܠܳܐ ܪܳܡܳܐ ܂ ܘܶܐܡܰܪ . ܐܳܒ݂ܝ ܁ ܐܰܒ݂ܪܳܗܳܡ ܂ ܐܶܬ݂ܪܰܚܰܡ ܥܠܰܝ . ܘܫܰܕ݁ܰܪ ܠܠܳܥܳܙܰܪ ܂ ܕ݁ܢܶܨܒ݁ܽܘܥ ܪܺܝܫ ܨܶܒ݂ܥܶܗ ܒ݁ܡܰܝܳܐ̈ ܘܰܢܪܰܛܶܒ݂ ܠܺܝ ܠܶܫܳܢܝ ܇ ܕ݁ܗܳܐ ܡܶܫܬ݁ܰܢܰܩ ܐ̱ܢܳܐ ܒ݁ܫܰܠܗܶܒ݂ܺܝܬ݂ܳܐ ܗܳܕ݂ܶܐ .

ܐܳܡܰܪ ܠܶܗ ܐܰܒ݂ܪܳܗܳܡ . ܒ݁ܶܪܝ ܆ ܐܶܬ݁ܕ݁ܰܟ݂̱ܪ ܕ݁ܩܰܒ݁ܶܠܬ݁ ܛܳܒ݂ܳܬ݂ܳܟ݂̈ ܒ݁ܚܰܝܰܝܟ݁̈ ܂ ܘܠܳܥܳܙܰܪ ܒ݁ܺܝܫܳܬ݂ܶܗ̈ . ܘܗܳܫܳܐ ܁ ܗܳܐ ܡܶܬ݁ܬ݁ܢܺܝܚ ܗܳܪܟ݁ܳܐ ܂ ܘܰܐܢ̱ܬ݁ ܡܶܫܬ݁ܰܢܰܩ .

ܘܥܰܡ ܗܳܠܶܝܢ ܟ݁ܽܠܗܶܝܢ ܆ ܗܰܘܬ݂ܳܐ ܪܰܒ݁ܬ݂ܳܐ ܣܺܝܡܳܐ ܒ݁ܰܝܢܰܝܢ ܘܰܠܟ݂ܽܘܢ . ܕ݁ܰܐܝܠܶܝܢ ܕ݁ܨܳܒ݂ܶܝܢ ܡܶܟ݁ܳܐ ܕ݁ܢܶܥܒ݁ܪܽܘܢ ܠܘܳܬ݂ܟ݂ܽܘܢ ܂ ܠܳܐ ܢܶܫܟ݁ܚܽܘܢ . ܘܳܐܦ݂ܠܳܐ ܕ݁ܡܶܢ ܬ݁ܰܡܳܢ ܢܶܥܒ݁ܪܽܘܢ ܠܘܳܬ݂ܰܢ .

ܐܳܡܰܪ ܠܶܗ . ܡܳܕ݂ܶܝܢ ܒ݁ܳܥܶܐ ܐ̱ܢܳܐ ܡܶܢܳܟ݂ ܐܳܒ݂ܝ ܆ ܕ݁ܰܬ݂ܫܰܕ݁ܪܺܝܘܗ̱ܝ ܠܒ݂ܶܝܬ݂ ܐܳܒ݂ܝ .

ܚܰܡܫܳܐ ܓ݁ܶܝܪ ܐܰܚܺܝܢ̈ ܐܺܝܬ݂ ܠܺܝ . ܢܺܐܙܰܠ ܁ ܢܣܰܗܶܕ݂ ܐܶܢܽܘܢ ܆ ܕ݁ܠܳܐ ܐܳܦ݂ ܗܶܢܽܘܢ ܢܺܐܬ݂ܽܘܢ ܠܕ݂ܽܘܟ݁ܬ݂ܳܐ ܗܳܕ݂ܶܐ ܕ݁ܬ݂ܰܫܢܺܝܩܳܐ .

ܐܳܡܰܪ ܠܶܗ ܐܰܒ݂ܪܳܗܳܡ . ܐܺܝܬ݂ ܠܗܽܘܢ ܡܽܘܫܶܐ ܘܰܢܒ݂ܺܝܶܐ̈ ܆ ܢܶܫܡܥܽܘܢ ܐܶܢܽܘܢ .

ܗܽܘ ܕ݁ܶܝܢ ܐܶܡܰܪ ܠܶܗ . ܠܳܐ ܐܳܒ݂ܝ ܅ ܐܰܒ݂ܪܳܗܳܡ . ܐܶܠܳܐ ܐܶܢ ܐ̱ܢܳܫ ܡܶܢ ܡܺܝܬ݂ܶܐ̈ ܢܺܐܙܰܠ ܠܘܳܬ݂ܗܽܘܢ ܂ ܬ݁ܳܝܒ݁ܺܝܢ .

ܐܳܡܰܪ ܠܶܗ ܐܰܒ݂ܪܳܗܳܡ . ܐܶܢ ܠܡܽܘܫܶܐ ܘܠܰܢܒ݂ܺܝܶܐ̈ ܠܳܐ ܫܳܡܥܺܝܢ ܆ ܐܳܦ݂ ܠܳܐ ܐܶܢ ܐ̱ܢܳܫ ܡܶܢ ܡܺܝܬ݂ܶܐ̈ ܢܩܽܘܡ ܂ ܡܗܰܝܡܢܺܝܢ ܠܶܗ ܀

Chapter 17

ܘܶܐܡܰܪ ܗ̱ܘܳܐ ܝܶܫܽܘܥ ܠܬ݂ܰܠܡܺܝܕ݂ܰܘܗ̱ܝ̈ . ܠܳܐ ܡܶܫܟ݁ܚܳܐ ܕ݁ܠܳܐ ܢܺܐܬ݂ܽܘܢ ܡܰܟ݂ܫܽܘܠܶܐ̈ . ܘܳܝ ܕ݁ܶܝܢ ܠܗܰܘ ܕ݁ܒ݂ܺܐܝܕ݂ܶܗ ܢܺܐܬ݂ܽܘܢ .

ܦ݁ܰܩܳܚ ܗ̱ܘܳܐ ܠܶܗ ܂ ܐܶܠܽܘ ܪܰܚܝܳܐ ܕ݁ܰܚܡܳܪܳܐ ܬ݁ܰܠܝܳܐ ܒ݁ܨܰܘܪܶܗ ܁ ܘܰܫܕ݂ܶܐ ܒ݁ܝܰܡܳܐ ܆ ܐܰܘ ܕ݁ܢܰܟ݂ܫܶܠ ܠܚܰܕ݂ ܡܶܢ ܗܳܠܶܝܢ ܙܥܽܘܪܶܐ̈ .

ܐܶܙܕ݁ܰܗ̱ܪܘ ܒ݁ܢܰܦ݂ܫܟ݂ܽܘܢ . ܐܶܢ ܢܶܚܛܶܐ ܐܰܚܽܘܟ݂ ܂ ܟ݁ܐܺܝ ܒ݁ܶܗ . ܘܶܐܢ ܬ݁ܳܐܶܒ݂ ܂ ܫܒ݂ܽܘܩ ܠܶܗ .

ܘܶܐܢ ܫܒ݂ܰܥ ܙܰܒ݂ܢܺܝܢ̈ ܒ݁ܝܰܘܡܳܐ ܢܰܣܟ݁ܶܠ ܒ݁ܳܟ݂ : ܘܰܫܒ݂ܰܥ ܙܰܒ݂ܢܺܝܢ̈ ܒ݁ܝܰܘܡܳܐ ܢܶܬ݂ܦ݁ܢܶܐ ܠܘܳܬ݂ܳܟ݂ : ܘܢܺܐܡܰܪ ܕ݁ܬ݂ܳܐܶܒ݂ ܐ̱ܢܳܐ ܂ ܫܒ݂ܽܘܩ ܠܶܗ ܀

ܘܶܐܡܰܪܘ ܫܠܺܝܚܶܐ̈ ܠܡܳܪܰܢ ܁ ܐܰܘܣܶܦ݂ ܠܰܢ ܗܰܝܡܳܢܽܘܬ݂ܳܐ .

ܐܳܡܰܪ ܠܗܽܘܢ ܁ ܐܶܢ ܐܺܝܬ݂ ܗ̱ܘܳܬ݂ ܠܟ݂ܽܘܢ ܗܰܝܡܳܢܽܘܬ݂ܳܐ ܁ ܐܰܝܟ݂ ܦ݁ܪܶܕ݁ܬ݁ܳܐ ܕ݁ܚܰܪܕ݁ܠܳܐ ܆ ܐܳܡܪܺܝܢ ܗ̱ܘܰܝܬ݁ܽܘܢ ܠܬ݂ܽܘܬ݂ܳܐ ܗܳܢܳܐ ܁ ܕ݁ܶܐܬ݂ܥܰܩ̱ܪ ܘܶܐܬ݂ܢܰܨܒ݁ ܒ݁ܝܰܡܳܐ ܂ ܘܡܶܫܬ݁ܡܰܥ ܗ̱ܘܳܐ ܠܟ݂ܽܘܢ ܀

ܡܰܢܽܘ ܕ݁ܶܝܢ ܡܶܢܟ݂ܽܘܢ ܕ݁ܺܐܝܬ݂ ܠܶܗ ܥܰܒ݂ܕ݁ܳܐ ܂ ܕ݁ܕ݂ܳܒ݂ܰܪ ܦ݁ܰܕ݁ܳܢܳܐ ܐܰܘ ܕ݁ܪܳܥܶܐ ܥܳܢܳܐ ܇ ܘܶܐܢ ܢܺܐܬ݂ܶܐ ܡܶܢ ܚܰܩܠܳܐ ܇ ܐܳܡܰܪ ܠܶܗ ܡܶܚܕ݂ܳܐ ܂ ܥܒ݂ܰܪ ܐܶܣܬ݁ܰܡ̱ܟ݁ .

ܐܶܠܳܐ ܐܳܡܰܪ ܠܶܗ . ܛܰܝܶܒ݂ ܠܺܝ ܡܶܕ݁ܶܡ ܕ݁ܰܐܚܫܶܡ . ܘܰܐܣܽܘܪ ܚܰܨܰܝܟ݁̈ ܁ ܫܰܡܶܫܰܝܢܝ ܂ ܥܕ݂ܰܡܳܐ ܕ݁ܶܐܠܥܰܣ ܘܶܐܫܬ݁ܶܐ ܆ ܘܒ݂ܳܬ݂ܰܪܟ݁ܶܢ ܐܳܦ݂ ܐܰܢ̱ܬ݁ ܬ݁ܶܠܥܰܣ ܘܬ݂ܶܫܬ݁ܶܐ .

ܠܡܳܐ ܆ ܛܰܝܒ݁ܽܘܬ݂ܶܗ ܡܩܰܒ݁ܶܠ ܕ݁ܗܰܘ ܥܰܒ݂ܕ݁ܳܐ ܁ ܕ݁ܰܥܒ݂ܰܕ݂ ܡܶܕ݁ܶܡ ܕ݁ܶܐܬ݂ܦ݁ܩܶܕ݂ ܠܶܗ ܆ ܠܳܐ ܣܳܒ݂ܰܪ ܐ̱ܢܳܐ .

ܗܳܟ݂ܰܢܳܐ ܐܳܦ݂ ܐܰܢ̱ܬ݁ܽܘܢ ܁ ܡܳܐ ܕ݁ܰܥܒ݂ܰܕ݁ܬ݁ܽܘܢ ܟ݁ܽܠܗܶܝܢ ܐܰܝܠܶܝܢ ܕ݁ܰܦ݂ܩܺܝܕ݂ܳܢ̈ ܠܟ݂ܽܘܢ ܆ ܐܶܡܰܪܘ ܂ ܕ݁ܥܰܒ݂ܕ݁ܶܐ̈ ܚܢܰܢ ܒ݁ܰܛܺܝܠܶܐ̈ . ܕ݁ܡܶܕ݁ܶܡ ܕ݁ܚܰܝܳܒ݂ܺܝܢ ܗ̱ܘܰܝܢ ܠܡܶܥܒ݁ܰܕ݂ ܥܒ݂ܰܕ݂ܢ ܀

ܘܰܗܘܳܐ ܕ݁ܟ݂ܰܕ݂ ܐܳܙܶܠ ܝܶܫܽܘܥ ܠܽܐܘܪܺܫܠܶܡ ܆ ܥܳܒ݂ܰܪ ܗ̱ܘܳܐ ܒ݁ܶܝܬ݂ ܫܳܡܪܳܝܶܐ̈ ܠܰܓ݂ܠܺܝܠܳܐ .

ܘܟ݂ܰܕ݂ ܩܰܪܺܝܒ݂ ܠܡܶܥܰܠ ܠܰܩܪܺܝܬ݂ܳܐ ܚܕ݂ܳܐ ܆ ܐܰܪܥܽܘܗ̱ܝ ܥܶܣܪܳܐ ܐ̱ܢܳܫܺܝܢ̈ ܓ݁ܰܪܒ݁ܶܐ̈ . ܘܩܳܡܘ ܡܶܢ ܪܽܘܚܩܳܐ .

ܘܰܐܪܺܝܡܘ ܩܳܠܗܽܘܢ ܂ ܘܳܐܡܪܺܝܢ . ܪܰܒ݁ܰܢ ܁ ܝܶܫܽܘܥ ܆ ܐܶܬ݂ܪܰܚܰܡ ܥܠܰܝܢ .

ܘܟ݂ܰܕ݂ ܚܙܳܐ ܐܶܢܽܘܢ ܂ ܐܶܡܰܪ ܠܗܽܘܢ . ܙܶܠܘ ܚܰܘܰܘ ܢܰܦ݂ܫܟ݂ܽܘܢ ܠܟ݂ܳܗܢܶܐ̈ . ܘܟ݂ܰܕ݂ ܐܳܙܺܠ̱ܝܢ ܂ ܐܶܬ݁ܕ݁ܰܟ݁ܺܝܘ .

ܚܰܕ݂ ܕ݁ܶܝܢ ܡܶܢܗܽܘܢ ܁ ܟ݁ܰܕ݂ ܚܙܳܐ ܕ݁ܶܐܬ݁ܕ݁ܰܟ݁ܺܝ ܂ ܗܦ݂ܰܟ݂ ܠܶܗ . ܘܰܒ݂ܩܳܠܳܐ ܪܳܡܳܐ ܡܫܰܒ݁ܰܚ ܗ̱ܘܳܐ ܠܰܐܠܳܗܳܐ ܆

ܘܰܢܦ݂ܰܠ ܥܰܠ ܐܰܦ݁ܰܘܗ̱ܝ̈ ܩܕ݂ܳܡ ܪܶܓ݂ܠܰܘܗ̱ܝ̈ ܕ݁ܝܶܫܽܘܥ ܂ ܟ݁ܰܕ݂ ܡܰܘܕ݁ܶܐ ܠܶܗ . ܘܗܽܘ ܗܳܢܳܐ ܂ ܫܳܡܪܳܝܳܐ ܗܘܳܐ .

ܥܢܳܐ ܕ݁ܶܝܢ ܝܶܫܽܘܥ ܂ ܘܶܐܡܰܪ . ܠܳܐ ܗ̱ܘܳܐ ܆ ܥܶܣܪܳܐ ܗܳܘܶܝܢ ܗܳܠܶܝܢ ܕ݁ܶܐܬ݁ܕ݁ܰܟ݁ܺܝܘ ܆ ܐܰܝܟ݁ܳܐ ܐܶܢܽܘܢ ܬ݁ܶܫܥܳܐ .

ܠܡܳܐ ܦ݁ܪܰܫܘ ܆ ܕ݁ܢܺܐܬ݂ܽܘܢ ܢܶܬ݁ܠܽܘܢ ܬ݁ܶܫܒ݁ܽܘܚܬ݁ܳܐ ܠܰܐܠܳܗܳܐ ܆ ܐܶܠܳܐ ܗܳܢܳܐ ܕ݁ܡܶܢ ܥܰܡܳܐ ܗ̱ܘ ܢܽܘܟ݂ܪܳܝܳܐ .

ܘܶܐܡܰܪ ܠܶܗ . ܩܽܘܡ ܙܶܠ ܁ ܗܰܝܡܳܢܽܘܬ݂ܳܟ݂ ܐܰܚܝܰܬ݂ܳܟ݂ ܀.܀.܀܀

ܘܟ݂ܰܕ݂ ܫܰܐܠܽܘܗ̱ܝ ܠܝܶܫܽܘܥ ܡܶܢ ܦ݁ܪܺܝܫܶܐ̈ : ܐܶܡܰܬ݂ܝ ܐܳܬ݂ܝܳܐ ܡܰܠܟ݁ܽܘܬ݂ܶܗ ܕ݁ܰܐܠܳܗܳܐ ܆ ܥܢܳܐ ܂ ܘܶܐܡܰܪ ܠܗܽܘܢ ܂ ܠܳܐ ܐܳܬ݂ܝܳܐ ܡܰܠܟ݁ܽܘܬ݂ܶܗ ܕ݁ܰܐܠܳܗܳܐ ܒ݁ܰܢܛܽܘܪܳܬ݂ܳܐ̈ .

ܘܠܳܐ ܐܳܡܪܺܝܢ . ܗܳܐ ܗܳܪܟ݁ܳܐ ܗ̱ܝ ܂ ܘܗܳܐ ܗܳܪ ܬ݁ܰܡܳܢ ܗ̱ܺܝ . ܗܳܐ ܓ݁ܶܝܪ ܡܰܠܟ݁ܽܘܬ݂ܶܗ ܕ݁ܰܐܠܳܗܳܐ ܂ ܠܓ݂ܰܘ ܡܶܢܟ݂ܽܘܢ ܗ̱ܺܝ ܀

ܘܶܐܡܰܪ ܠܬ݂ܰܠܡܺܝܕ݂ܰܘܗ̱ܝ̈ . ܢܺܐܬ݂ܽܘܢ ܝܰܘܡܳܬ݂ܳܐ̈ ܆ ܕ݁ܬ݂ܶܬ݂ܪܰܓ݂ܪܓ݂ܽܘܢ ܠܡܶܚܙܳܐ ܚܰܕ݂ ܡܶܢ ܝܰܘܡܳܬ݂ܳܐ̈ ܕ݁ܰܒ݂ܪܶܗ ܕ݁ܐ̱ܢܳܫܳܐ ܂ ܘܠܳܐ ܬ݁ܶܚܙܽܘܢ .

ܘܶܐܢ ܢܺܐܡܪܽܘܢ ܠܟ݂ܽܘܢ . ܗܳܐ ܗܳܪܟ݁ܳܐ ܗ̱ܘ ܁ ܘܗܳܐ ܗܳܪ ܬ݁ܰܡܳܢ ܗ̱ܽܘ ܂ ܠܳܐ ܬ݁ܺܐܙܽܠ̱ܘܢ .

ܐܰܝܟ݁ܰܢܳܐ ܓ݁ܶܝܪ ܕ݁ܒ݂ܰܪܩܳܐ ܒ݁ܳܪܶܩ ܡܶܢ ܫܡܰܝܳܐ : ܘܟ݂ܽܠܶܗ ܬ݁ܚܶܝܬ݂ ܫܡܰܝܳܐ ܡܰܢܗܰܪ ܆ ܗܳܟ݂ܰܢܳܐ ܢܶܗܘܶܐ ܒ݁ܪܶܗ ܕ݁ܐ̱ܢܳܫܳܐ ܒ݁ܝܰܘܡܶܗ .

ܠܽܘܩܕ݂ܰܡ ܕ݁ܶܝܢ ܁ ܥܬ݂ܺܝܕ݂ ܗ̱ܽܘ ܕ݁ܢܶܚܰܫ ܣܰܓ݁ܺܝܳܐܬ݂ܳܐ̈ ܆ ܘܢܶܣܬ݁ܠܶܐ ܡܶܢ ܫܰܪܒ݁ܬ݂ܳܐ ܗܳܕ݂ܶܐ ܀

ܘܰܐܝܟ݁ܰܢܳܐ ܕ݁ܰܗܘܳܐ ܒ݁ܝܰܘܡܳܬ݂ܶܗ̈ ܕ݁ܢܽܘܚ ܆ ܗܳܟ݂ܰܢܳܐ ܢܶܗܘܶܐ ܒ݁ܝܰܘܡܳܬ݂ܶܗ̈ ܕ݁ܰܒ݂ܪܶܗ ܕ݁ܐ̱ܢܳܫܳܐ .

ܕ݁ܳܐܟ݂ܠܺܝܢ ܗ̱ܘܰܘ ܘܫܳܬ݂ܶܝܢ ܇ ܘܢܳܣܒ݁ܺܝܢ ܢܶܫܶܐ̈ ܂ ܘܝܳܗܒ݁ܺܝܢ ܠܓ݂ܰܒ݂ܪܶܐ̈ ܇ ܥܕ݂ܰܡܳܐ ܠܝܰܘܡܳܐ ܕ݁ܥܰܠ ܢܽܘܚ ܠܟ݂ܶܘܶܝܠܳܐ ܆ ܘܶܐܬ݂ܳܐ ܛܰܘܦ݂ܳܢܳܐ ܂ ܘܰܐܘܒ݁ܶܕ݂ ܠܟ݂ܽܠ ܐ̱ܢܳܫ ܀

ܘܰܐܝܟ݁ܰܢܳܐ ܬ݁ܽܘܒ݂ ܕ݁ܰܗܘܳܐ ܒ݁ܝܰܘܡܳܬ݂ܶܗ̈ ܕ݁ܠܽܘܛ : ܕ݁ܳܐܟ݂ܠܺܝܢ ܗ̱ܘܰܘ ܘܫܳܬ݂ܶܝܢ : ܘܙܳܒ݂ܢܺܝܢ ܘܰܡܙܰܒ݁ܢܺܝܢ : ܘܢܳܨܒ݁ܺܝܢ ܗ̱ܘܰܘ ܘܒ݂ܳܢܶܝܢ :

ܒ݁ܝܰܘܡܳܐ ܕ݁ܶܝܢ ܁ ܕ݁ܰܢܦ݂ܰܩ ܠܽܘܛ ܡܶܢ ܣܕ݂ܽܘܡ ܆ ܐܰܡܛܰܪ ܡܳܪܝܳܐ ܢܽܘܪܳܐ ܘܟ݂ܶܒ݂ܪܺܝܬ݂ܳܐ ܡܶܢ ܫܡܰܝܳܐ ܆ ܘܰܐܘܒ݁ܶܕ݂ ܠܟ݂ܽܠܗܽܘܢ .

ܗܳܟ݂ܰܢܳܐ ܢܶܗܘܶܐ ܒ݁ܝܰܘܡܳܐ ܕ݁ܡܶܬ݂ܓ݁ܠܶܐ ܒ݁ܪܶܗ ܕ݁ܐ̱ܢܳܫܳܐ ܀

ܒ݁ܗܰܘ ܝܰܘܡܳܐ ܁ ܡܰܢ ܕ݁ܒ݂ܶܐܓ݁ܳܪܳܐ ܗ̱ܘ ܘܡܳܐܢܰܘܗ̱ܝ̈ ܒ݁ܒ݂ܰܝܬ݁ܳܐ ܆ ܠܳܐ ܢܶܚܽܘܬ݂ ܕ݁ܢܶܫܩܽܘܠ ܐܶܢܽܘܢ . ܘܡܰܢ ܕ݁ܰܒ݂ܚܰܩܠܳܐ ܗ̱ܘ ܆ ܠܳܐ ܢܶܬ݂ܗܦ݂ܶܟ݂ ܠܒ݂ܶܣܬ݁ܪܶܗ .

ܐܶܬ݁ܕ݁ܰܟ݂̱ܪܘ ܠܰܐܢ̱ܬ݁ܬ݂ܶܗ ܕ݁ܠܽܘܛ .

ܡܰܢ ܕ݁ܨܳܒ݂ܶܐ ܕ݁ܢܰܚܶܐ ܢܰܦ݂ܫܶܗ ܂ ܢܰܘܒ݁ܕ݂ܺܝܗ . ܘܡܰܢ ܕ݁ܢܰܘܒ݁ܶܕ݂ ܢܰܦ݂ܫܶܗ ܢܰܚܶܝܗ ܀

ܐܳܡܰܪ ܐ̱ܢܳܐ ܠܟ݂ܽܘܢ ܁ ܕ݁ܰܒ݂ܗܰܘ ܠܺܠܝܳܐ ܆ ܬ݁ܪܶܝܢ̈ ܢܶܗܘܽܘܢ ܒ݁ܰܚܕ݂ܳܐ ܥܰܪܣܳܐ . ܚܰܕ݂ ܢܶܬ݁ܕ݁ܒ݂ܰܪ ܂ ܘܰܐ̱ܚܪܺܢܳܐ ܢܶܫܬ݁ܒ݂ܶܩ .

ܬ݁ܰܪܬ݁ܶܝܢ̈ ܢܶܗܘܝܳܢ̈ ܛܳܚܢܳܢ̈ ܐܰܟ݂ܚܕ݂ܳܐ . ܚܕ݂ܳܐ ܬ݁ܶܬ݁ܕ݁ܒ݂ܰܪ ܂ ܘܰܐ̱ܚܪܺܬ݂ܳܐ ܬ݁ܶܫܬ݁ܒ݂ܶܩ .

ܬ݁ܪܶܝܢ̈ ܢܶܗܘܽܘܢ ܒ݁ܚܰܩܠܳܐ . ܚܰܕ݂ ܢܶܬ݁ܕ݁ܒ݂ܰܪ ܂ ܘܰܐ̱ܚܪܺܢܳܐ ܢܶܫܬ݁ܒ݂ܶܩ ܀

ܥܢܰܘ ܂ ܘܳܐܡܪܺܝܢ ܠܶܗ . ܠܰܐܝܟ݁ܳܐ ܡܳܪܰܢ ܅ ܐܳܡܰܪ ܠܗܽܘܢ . ܐܰܝܟ݁ܳܐ ܕ݁ܦ݂ܰܓ݂ܪܳܐ ܂ ܬ݁ܰܡܳܢ ܢܶܬ݂ܟ݁ܰܢܫܽܘܢ ܢܶܫܪܶܐ̈ ܀

Chapter 18

ܐܶܡܰܪ ܠܗܽܘܢ ܕ݁ܶܝܢ ܐܳܦ݂ ܡܰܬ݂ܠܳܐ . ܕ݁ܰܒ݂ܟ݂ܽܠ ܥܶܕ݁ܳܢ ܢܨܰܠܽܘܢ ܂ ܘܠܳܐ ܬ݁ܶܡܰܐܢ ܠܗܽܘܢ .

ܕ݁ܰܝܳܢܳܐ ܚܰܕ݂ ܐܺܝܬ݂ ܗ̱ܘܳܐ ܒ݁ܰܡܕ݂ܺܝܢ̱ܬ݁ܳܐ ܚܕ݂ܳܐ ܆ ܕ݁ܡܶܢ ܐܰܠܳܗܳܐ ܂ ܠܳܐ ܕ݁ܳܚܶܠ ܗ̱ܘܳܐ . ܘܡܶܢ ܒ݁ܢܰܝܢܳܫܳܐ̈ ܂ ܠܳܐ ܡܶܬ݂ܟ݁ܰܚܰܕ݂ ܗ̱ܘܳܐ .

ܐܰܪܡܰܠܬ݁ܳܐ ܕ݁ܶܝܢ ܚܕ݂ܳܐ ܐܺܝܬ݂ ܗ̱ܘܳܬ݂ ܒ݁ܰܡܕ݂ܺܝܢ̱ܬ݁ܳܐ ܗܳܝ . ܘܳܐܬ݂ܝܳܐ ܗ̱ܘܳܬ݂ ܠܘܳܬ݂ܶܗ ܂ ܘܳܐܡܪܳܐ . ܬ݁ܒ݂ܰܥܰܝܢܝ ܡܶܢ ܒ݁ܥܶܠ ܕ݁ܺܝܢܝ .

ܘܠܳܐ ܨܳܒ݂ܶܐ ܗ̱ܘܳܐ ܂ ܙܰܒ݂ܢܳܐ ܣܰܓ݁ܺܝܳܐܐ . ܒ݁ܳܬ݂ܰܪܟ݁ܶܢ ܕ݁ܶܝܢ ܂ ܐܶܡܰܪ ܒ݁ܢܰܦ݂ܫܶܗ . ܐܶܢ ܡܶܢ ܐܰܠܳܗܳܐ ܠܳܐ ܕ݁ܳܚܶܠ ܐ̱ܢܳܐ : ܘܡܶܢ ܒ݁ܢܰܝܢܳܫܳܐ̈ ܠܳܐ ܡܶܬ݂ܟ݁ܰܚܰܕ݂ ܐ̱ܢܳܐ ܆

ܐܳܦ݂ܶܢ ܡܶܛܽܠ ܕ݁ܡܰܠܶܐܝܳܐ ܠܺܝ ܗܳܕ݂ܶܐ ܐܰܪܡܰܠܬ݁ܳܐ ܆ ܐܶܬ݂ܒ݁ܥܺܝܗ ܂ ܕ݁ܠܳܐ ܒ݁ܟ݂ܽܠ ܥܶܕ݁ܳܢ ܬ݁ܶܗܘܶܐ ܐܳܬ݂ܝܳܐ ܡܰܗܪܳܐ ܠܺܝ .

ܘܶܐܡܰܪ ܡܳܪܰܢ . ܫܡܰܥܘ ܡܳܢܳܐ ܐܶܡܰܪ ܕ݁ܰܝܳܢܳܐ ܕ݁ܥܰܘܠܳܐ ܆

ܐܰܠܳܗܳܐ ܕ݁ܶܝܢ ܆ ܠܳܐ ܝܰܬ݁ܺܝܪܳܐܝܺܬ݂ ܢܶܥܒ݁ܶܕ݂ ܬ݁ܒ݂ܰܥܬ݂ܳܐ ܠܰܓ݂ܒ݂ܰܘܗ̱ܝ̈ ܇ ܕ݁ܩܳܪܶܝܢ ܠܶܗ ܒ݁ܺܐܝܡܳܡܳܐ ܘܰܒ݂ܠܺܠܝܳܐ : ܘܡܰܓ݁ܰܪ ܪܽܘܚܶܗ ܥܠܰܝܗܽܘܢ ܆

ܐܳܡܰܪ ܐ̱ܢܳܐ ܠܟ݂ܽܘܢ ܁ ܕ݁ܢܶܥܒ݁ܶܕ݂ ܬ݁ܒ݂ܰܥܬ݂ܗܽܘܢ ܒ݁ܰܥܓ݂ܰܠ . ܒ݁ܪܰܡ ܢܺܐܬ݂ܶܐ ܒ݁ܪܶܗ ܕ݁ܐ̱ܢܳܫܳܐ ܆ ܘܢܶܫܟ݁ܰܚ ܟ݁ܰܝ ܗܰܝܡܳܢܽܘܬ݂ܳܐ ܥܰܠ ܐܰܪܥܳܐ ܀

ܘܶܐܡܰܪ ܗ̱ܘܳܐ ܡܰܬ݂ܠܳܐ ܗܳܢܳܐ ܇ ܠܽܘܩܒ݂ܰܠ ܐ̱ܢܳܫܳܐ̈ ܂ ܐܰܝܠܶܝܢ ܕ݁ܰܬ݂ܟ݂ܺܝܠܺܝܢ ܥܰܠ ܢܰܦ݂ܫܗܽܘܢ ܕ݁ܺܐܝܬ݂ܰܝܗܽܘܢ ܙܰܕ݁ܺܝܩܶܐ̈ ܂ ܘܒ݂ܳܣܶܝܢ ܥܰܠ ܟ݁ܽܠܢܳܫ .

ܬ݁ܪܶܝܢ̈ ܓ݁ܰܒ݂ܪܺܝܢ̈ ܣܠܶܩܘ ܠܗܰܝܟ݁ܠܳܐ ܂ ܠܰܡܨܰܠܳܝܽܘ . ܚܰܕ݂ ܦ݁ܪܺܝܫܳܐ ܂ ܘܰܐ̱ܚܪܺܢܳܐ ܡܳܟ݂ܣܳܐ .

ܘܗܰܘ ܦ݁ܪܺܝܫܳܐ ܁ ܩܳܐܶܡ ܗ̱ܘܳܐ ܒ݁ܰܝܢܰܘܗ̱ܝ ܠܢܰܦ݂ܫܶܗ ܆ ܘܗܳܠܶܝܢ ܡܨܰܠܶܐ ܗ̱ܘܳܐ . ܐܰܠܳܗܳܐ ܁ ܡܰܘܕ݁ܶܐ ܐ̱ܢܳܐ ܠܳܟ݂ ܂ ܕ݁ܠܳܐ ܗ̱ܘܺܝܬ݂ ܐܰܝܟ݂ ܫܰܪܟ݁ܳܐ ܕ݁ܐ̱ܢܳܫܳܐ̈ ܂ ܚܳܛܽܘܦ݂ܶܐ̈ ܘܥܳܠܽܘܒ݂ܶܐ̈ ܘܓ݂ܰܝܳܪܶܐ̈ . ܘܠܳܐ ܐܰܝܟ݂ ܗܳܢܳܐ ܡܳܟ݂ܣܳܐ .

ܐܶܠܳܐ ܨܳܐܶܡ ܐ̱ܢܳܐ ܬ݁ܪܶܝܢ̈ ܒ݁ܫܰܒ݁ܬ݂ܳܐ . ܘܰܡܥܰܣܰܪ ܐ̱ܢܳܐ ܟ݁ܽܠ ܡܶܕ݁ܶܡ ܕ݁ܩܳܢܶܐ ܐ̱ܢܳܐ .

ܗܰܘ ܕ݁ܶܝܢ ܡܳܟ݂ܣܳܐ ܩܳܐܶܡ ܗ̱ܘܳܐ ܡܶܢ ܪܽܘܚܩܳܐ ܆ ܘܠܳܐ ܨܳܒ݂ܶܐ ܗ̱ܘܳܐ ܂ ܐܳܦ݂ ܠܳܐ ܥܰܝܢܰܘܗ̱ܝ̈ ܢܪܺܝܡ ܠܰܫܡܰܝܳܐ . ܐܶܠܳܐ ܛܳܪܶܦ݂ ܗ̱ܘܳܐ ܥܰܠ ܚܰܕ݂ܝܶܗ ܂ ܘܳܐܡܰܪ . ܐܰܠܳܗܳܐ ܚܽܘܢܰܝܢܝ ܁ ܠܚܰܛܳܝܳܐ .

ܐܳܡܰܪ ܐ̱ܢܳܐ ܠܟ݂ܽܘܢ ܆ ܕ݁ܰܢܚܶܬ݂ ܗܳܢܳܐ ܡܙܰܕ݁ܰܩ ܠܒ݂ܰܝܬ݁ܶܗ ܂ ܝܰܬ݁ܺܝܪ ܡܶܢ ܗܰܘ ܦ݁ܪܺܝܫܳܐ . ܟ݁ܽܠ ܐ̱ܢܳܫ ܓ݁ܶܝܪ ܕ݁ܰܢܪܺܝܡ ܢܰܦ݂ܫܶܗ ܂ ܢܶܬ݂ܡܰܟ݁ܰܟ݂ . ܘܟ݂ܽܠ ܕ݁ܢܰܡܶܟ݂ ܢܰܦ݂ܫܶܗ ܂ ܢܶܬ݁ܬ݁ܪܺܝܡ ܀܀

ܩܰܪܶܒ݂ܘ ܗ̱ܘܰܘ ܠܶܗ ܕ݁ܶܝܢ ܐܳܦ݂ ܝܰܠܽܘܕ݂ܶܐ̈ ܂ ܕ݁ܢܶܩܪܽܘܒ݂ ܠܗܽܘܢ . ܘܰܚܙܰܘ ܐܶܢܽܘܢ ܬ݁ܰܠܡܺܝܕ݂ܰܘܗ̱ܝ̈ ܂ ܘܰܟ݂ܰܐܘ ܒ݁ܗܽܘܢ .

ܗܽܘ ܕ݁ܶܝܢ ܝܶܫܽܘܥ ܩܪܳܐ ܐܶܢܽܘܢ ܂ ܘܶܐܡܰܪ ܠܗܽܘܢ . ܫܒ݂ܽܘܩܘ ܛܠܳܝܶܐ̈ ܐܳܬ݂ܶܝܢ ܠܘܳܬ݂ܝ ܂ ܘܠܳܐ ܬ݁ܶܟ݂ܠܽܘܢ ܐܶܢܽܘܢ . ܕ݁ܕ݂ܰܐܝܠܶܝܢ ܓ݁ܶܝܪ ܂ ܕ݁ܰܐܝܟ݂ ܗܳܠܶܝܢ ܐܶܢܽܘܢ ܆ ܕ݁ܺܝܠܗܽܘܢ ܗܺܝ ܡܰܠܟ݁ܽܘܬ݂ܳܐ ܕ݁ܰܫܡܰܝܳܐ ܀

ܐܰܡܺܝܢ ܐܳܡܰܪ ܐ̱ܢܳܐ ܠܟ݂ܽܘܢ ܆ ܕ݁ܡܰܢ ܕ݁ܠܳܐ ܢܩܰܒ݁ܶܠ ܡܰܠܟ݁ܽܘܬ݂ܳܐ ܕ݁ܰܐܠܳܗܳܐ ܁ ܐܰܝܟ݂ ܛܰܠܝܳܐ ܂ ܠܳܐ ܢܶܥܽܘܠ ܠܳܗ ܀܀

ܘܫܰܐܠܶܗ ܚܰܕ݂ ܡܶܢ ܪܺܫܳܢܶܐ̈ ܂ ܘܶܐܡܰܪ ܠܶܗ . ܡܰܠܦ݂ܳܢܳܐ ܛܳܒ݂ܳܐ ܆ ܡܳܢܳܐ ܐܶܥܒ݁ܶܕ݂ ܁ ܕ݁ܺܐܪܰܬ݂ ܚܰܝܶܐ̈ ܕ݁ܰܠܥܳܠܰܡ .

ܐܳܡܰܪ ܠܶܗ ܝܶܫܽܘܥ . ܡܳܢܳܐ ܩܳܪܶܐ ܐܰܢ̱ܬ݁ ܠܺܝ ܛܳܒ݂ܳܐ . ܠܰܝܬ݁ ܛܳܒ݂ܳܐ ܂ ܐܶܠܳܐ ܐܶܢ ܚܰܕ݂ ܂ ܐܰܠܳܗܳܐ .

ܦ݁ܽܘܩܕ݁ܳܢܶܐ̈ ܝܳܕ݂ܰܥ ܐܰܢ̱ܬ݁ . ܠܳܐ ܬ݁ܶܩܛܽܘܠ . ܘܠܳܐ ܬ݁ܓ݂ܽܘܪ . ܘܠܳܐ ܬ݁ܶܓ݂ܢܽܘܒ݂ . ܘܠܳܐ ܬ݁ܶܣܗܰܕ݂ ܣܳܗܕ݁ܽܘܬ݂ܳܐ ܕ݁ܫܽܘܩܪܳܐ . ܝܰܩܰܪ ܠܰܐܒ݂ܽܘܟ݂ ܂ ܘܠܶܐܡܳܟ݂ .

ܐܳܡܰܪ ܠܶܗ . ܗܳܠܶܝܢ ܟ݁ܽܠܗܶܝܢ ܁ ܢܶܛܪܶܬ݂ ܐܶܢܶܝܢ̈ ܂ ܡܶܢ ܛܰܠܝܽܘܬ݂ܝ .

ܟ݁ܰܕ݂ ܫܡܰܥ ܕ݁ܶܝܢ ܗܳܠܶܝܢ ܝܶܫܽܘܥ ܂ ܐܶܡܰܪ ܠܶܗ . ܚܕ݂ܳܐ ܚܰܣܺܝܪܳܐ ܠܳܟ݂ . ܙܶܠ ܙܰܒ݁ܶܢ ܁ ܟ݁ܽܠ ܡܶܕ݁ܶܡ ܕ݁ܺܐܝܬ݂ ܠܳܟ݂ ܂ ܘܗܰܒ݂ ܠܡܶܣܟ݁ܺܢܶܐ̈ . ܘܬ݂ܶܗܘܶܐ ܠܳܟ݂ ܣܺܝܡܬ݂ܳܐ ܒ݁ܰܫܡܰܝܳܐ . ܘܬ݂ܳܐ ܒ݁ܳܬ݂ܰܪܝ ܀

ܗܽܘ ܕ݁ܶܝܢ ܟ݁ܰܕ݂ ܫܡܰܥ ܗܳܠܶܝܢ ܂ ܟ݁ܶܪܝܰܬ݂ ܠܶܗ . ܥܰܬ݁ܺܝܪ ܗ̱ܘܳܐ ܓ݁ܶܝܪ ܛܳܒ݂ .

ܘܟ݂ܰܕ݂ ܚܙܳܐ ܝܶܫܽܘܥ ܕ݁ܟ݂ܶܪܝܰܬ݂ ܠܶܗ ܂ ܐܶܡܰܪ . ܐܰܝܟ݁ܰܢܳܐ ܥܰܛܠܳܐ ܠܰܐܝܠܶܝܢ ܕ݁ܺܐܝܬ݂ ܠܗܽܘܢ ܢܶܟ݂ܣܶܐ̈ ܇ ܕ݁ܢܶܥܠܽܘܢ ܠܡܰܠܟ݁ܽܘܬ݂ܶܗ ܕ݁ܰܐܠܳܗܳܐ .

ܕ݁ܠܺܝܠܳܐ ܗ̱ܝ ܠܓ݂ܰܡܠܳܐ ܁ ܕ݁ܒ݂ܰܚܪܽܘܪܳܐ ܕ݁ܰܡܚܰܛܳܐ ܢܶܥܽܘܠ ܆ ܐܰܘ ܥܰܬ݁ܺܝܪܳܐ ܠܡܰܠܟ݁ܽܘܬ݂ܶܗ ܕ݁ܰܐܠܳܗܳܐ .

ܐܳܡܪܺܝܢ ܠܶܗ ܐܰܝܠܶܝܢ ܕ݁ܰܫܡܰܥܘ . ܘܡܰܢܽܘ ܡܶܫܟ݁ܰܚ ܠܡܶܚܳܐ .

ܝܶܫܽܘܥ ܕ݁ܶܝܢ ܐܶܡܰܪ . ܐܰܝܠܶܝܢ ܕ݁ܰܠܘܳܬ݂ ܒ݁ܢܰܝ̈ ܐ̱ܢܳܫܳܐ ܠܳܐ ܡܶܫܟ݁ܚܳܢ̈ ܆ ܠܘܳܬ݂ ܐܰܠܳܗܳܐ ܡܶܫܟ݁ܚܳܢ̈ ܠܡܶܗܘܳܐ .

ܐܳܡܰܪ ܠܶܗ ܫܶܡܥܽܘܢ ܟ݁ܺܐܦ݂ܳܐ . ܗܳܐ ܚܢܰܢ ܁ ܫܒ݂ܰܩܢ ܟ݁ܽܠ ܡܶܕ݁ܶܡ ܂ ܘܶܐܬ݂ܰܝܢ ܒ݁ܳܬ݂ܪܳܟ݂ .

ܐܳܡܰܪ ܠܶܗ ܝܶܫܽܘܥ . ܐܰܡܺܝܢ ܐܳܡܰܪ ܐ̱ܢܳܐ ܠܟ݂ܽܘܢ ܆ ܕ݁ܠܰܝܬ݁ ܐ̱ܢܳܫ ܕ݁ܫܳܒ݂ܶܩ ܒ݁ܳܬ݁ܶܐ̈ : ܐܰܘ ܐܰܒ݂ܳܗܶܐ̈ : ܐܰܘ ܐܰܚܶܐ̈ : ܐܰܘ ܐܰܢ̱ܬ݁ܬ݂ܳܐ : ܐܰܘ ܒ݁ܢܰܝܳܐ̈ ܇ ܡܶܛܽܠ ܡܰܠܟ݁ܽܘܬ݂ܳܐ ܕ݁ܰܐܠܳܗܳܐ ܇

ܘܠܳܐ ܢܩܰܒ݁ܶܠ ܒ݁ܰܐܥܦ݂ܶܐ̈ ܣܰܓ݁ܺܝܶܐܐ̈ ܒ݁ܗܳܢܳܐ ܙܰܒ݂ܢܳܐ . ܘܰܒ݂ܥܳܠܡܳܐ ܕ݁ܳܐܬ݂ܶܐ ܂ ܚܰܝܶܐ̈ ܕ݁ܰܠܥܳܠܰܡ ܀

ܘܰܕ݂ܒ݂ܰܪ ܝܶܫܽܘܥ ܠܰܬ݂ܪܶܥܣܰܪܬ݁ܶܗ ܂ ܘܶܐܡܰܪ ܠܗܽܘܢ . ܗܳܐ ܁ ܣܳܠܩܺܝܢܰܢ ܠܽܐܘܪܺܫܠܶܡ . ܘܡܶܫܬ݁ܰܠܡܳܢ̈ ܟ݁ܽܠܗܶܝܢ ܕ݁ܰܟ݂ܬ݂ܺܝܒ݂ܳܢ̈ ܒ݁ܰܢܒ݂ܺܝܶܐ̈ ܂ ܥܰܠ ܒ݁ܪܶܗ ܕ݁ܐ̱ܢܳܫܳܐ .

ܢܶܫܬ݁ܠܶܡ ܓ݁ܶܝܪ ܠܥܰܡ̱ܡܶܐ̈ ܆ ܘܰܢܒ݂ܰܙܚܽܘܢ ܒ݁ܶܗ ܂ ܘܢܶܪܩܽܘܢ ܒ݁ܰܐܦ݁ܰܘܗ̱ܝ̈ .

ܘܰܢܢܰܓ݁ܕ݂ܽܘܢܳܝܗ̱ܝ ܁ ܘܰܢܨܰܥܪܽܘܢܳܝܗ̱ܝ ܂ ܘܢܶܩܛܠܽܘܢܳܝܗ̱ܝ . ܘܰܠܝܰܘܡܳܐ ܕ݁ܰܬ݂ܠܳܬ݂ܳܐ ܢܩܽܘܡ ܀

ܗܶܢܽܘܢ ܕ݁ܶܝܢ ܚܕ݂ܳܐ ܡܶܢ ܗܳܠܶܝܢ ܠܳܐ ܐܶܣܬ݁ܰܟ݁ܰܠܘ . ܐܶܠܳܐ ܡܟ݂ܰܣܝܳܐ ܗ̱ܘܳܬ݂ ܡܶܢܗܽܘܢ ܡܶܠܬ݂ܳܐ ܗܳܕ݂ܶܐ ܆ ܘܠܳܐ ܝܳܕ݂ܥܺܝܢ ܗ̱ܘܰܘ ܗܳܠܶܝܢ ܕ݁ܡܶܬ݂ܡܰܠܠܳܢ̈ ܥܰܡܗܽܘܢ ܀.܀.܀܀

ܘܟ݂ܰܕ݂ ܩܰܪܺܝܒ݂ ܠܺܐܝܪܺܝܚܽܘ ܆ ܣܰܡܝܳܐ ܚܰܕ݂ ܝܳܬ݂ܶܒ݂ ܗ̱ܘܳܐ ܥܰܠ ܝܰܕ݂ ܐܽܘܪܚܳܐ ܂ ܘܚܳܕ݂ܰܪ .

ܘܰܫܡܰܥ ܩܳܠ ܟ݁ܶܢܫܳܐ ܂ ܕ݁ܥܳܒ݂ܰܪ . ܘܰܡܫܰܐܶܠ ܗ̱ܘܳܐ ܂ ܕ݁ܡܰܢܽܘ ܗܳܢܳܐ .

ܐܳܡܪܺܝܢ ܠܶܗ . ܝܶܫܽܘܥ ܢܳܨܪܳܝܳܐ ܥܳܒ݂ܰܪ .

ܘܰܩܥܳܐ ܂ ܘܶܐܡܰܪ . ܝܶܫܽܘܥ ܒ݁ܪܶܗ ܕ݁ܕ݂ܰܘܺܝܕ݂ ܅ ܐܶܬ݂ܪܰܚܰܡ ܥܠܰܝ .

ܘܰܐܝܠܶܝܢ ܕ݁ܳܐܙܺܠ̱ܝܢ ܗ̱ܘܰܘ ܩܕ݂ܳܡܰܘܗ̱ܝ ܕ݁ܝܶܫܽܘܥ ܆ ܟ݁ܳܐܶܝܢ ܗ̱ܘܰܘ ܒ݁ܶܗ ܂ ܕ݁ܢܶܫܬ݁ܽܘܩ . ܗܽܘ ܕ݁ܶܝܢ ܝܰܬ݁ܺܝܪܳܐܝܺܬ݂ ܩܳܥܶܐ ܗ̱ܘܳܐ . ܒ݁ܪܶܗ ܕ݁ܕ݂ܰܘܺܝܕ݂ ܅ ܐܶܬ݂ܪܰܚܰܡ ܥܠܰܝ .

ܘܩܳܡ ܝܶܫܽܘܥ ܂ ܘܰܦ݂ܩܰܕ݂ ܕ݁ܢܰܝܬ݁ܽܘܢܳܝܗ̱ܝ ܠܘܳܬ݂ܶܗ . ܘܟ݂ܰܕ݂ ܩܪܶܒ݂ ܠܘܳܬ݂ܶܗ ܆ ܫܰܐܠܶܗ ܂

ܘܶܐܡܰܪ ܠܶܗ . ܡܳܢܳܐ ܨܳܒ݂ܶܐ ܐܰܢ̱ܬ݁ ܐܶܥܒ݁ܶܕ݂ ܠܳܟ݂ . ܗܽܘ ܕ݁ܶܝܢ ܐܶܡܰܪ . ܡܳܪܝ ܂ ܕ݁ܶܐܚܙܶܐ .

ܘܝܶܫܽܘܥ ܐܶܡܰܪ ܠܶܗ . ܚܙܺܝ ܁ ܗܰܝܡܳܢܽܘܬ݂ܳܟ݂ ܐܰܚܝܰܬ݂ܳܟ݂ .

ܘܒ݂ܰܪ ܫܳܥܬ݂ܶܗ ܚܙܳܐ . ܘܳܐܬ݂ܶܐ ܗ̱ܘܳܐ ܒ݁ܳܬ݂ܪܶܗ ܂ ܘܰܡܫܰܒ݁ܰܚ ܠܰܐܠܳܗܳܐ . ܘܟ݂ܽܠܶܗ ܥܰܡܳܐ ܕ݁ܰܚܙܳܐ ܆ ܝܰܗ̱ܒ݂ ܗ̱ܘܳܐ ܫܽܘܒ݂ܚܳܐ ܠܰܐܠܳܗܳܐ ܀

Chapter 19

ܘܟ݂ܰܕ݂ ܥܰܠ ܝܶܫܽܘܥ ܂ ܘܰܥܒ݂ܰܪ ܒ݁ܺܐܝܪܺܝܚܽܘ ܆

ܓ݁ܰܒ݂ܪܳܐ ܚܰܕ݂ ܕ݁ܰܫܡܶܗ ܙܰܟ݁ܰܝ ܁ ܥܰܬ݁ܺܝܪܳܐ ܗ̱ܘܳܐ ܂ ܘܪܰܒ݂ ܡܳܟ݂ܣܶܐ̈ :

ܘܨܳܒ݂ܶܐ ܗ̱ܘܳܐ ܕ݁ܢܶܚܙܶܐ ܠܝܶܫܽܘܥ ܁ ܕ݁ܡܰܢܽܘ . ܘܠܳܐ ܡܶܫܟ݁ܰܚ ܗ̱ܘܳܐ ܡܶܢ ܟ݁ܶܢܫܳܐ . ܡܶܛܽܠ ܕ݁ܰܒ݂ܩܰܘܡܬ݂ܶܗ ܂ ܙܥܽܘܪ ܗ̱ܘܳܐ ܙܰܟ݁ܰܝ ܆

ܘܰܪܗܶܛ ܩܰܕ݁ܡܶܗ ܠܝܶܫܽܘܥ ܂ ܘܰܣܠܶܩ ܠܶܗ ܠܬ݂ܺܬ݁ܳܐ ܦ݁ܰܟ݁ܺܝܗܬ݁ܳܐ ܕ݁ܢܶܚܙܶܝܘܗ̱ܝ . ܡܶܛܽܠ ܕ݁ܗܳܟ݂ܘܳܬ݂ ܥܬ݂ܺܝܕ݂ ܗܘܳܐ ܕ݁ܢܶܥܒ݁ܰܪ .

ܘܟ݂ܰܕ݂ ܐܶܬ݂ܳܐ ܠܗܳܝ ܕ݁ܽܘܟ݁ܬ݂ܳܐ ܝܶܫܽܘܥ ܆ ܚܙܳܝܗ̱ܝ ܂ ܘܶܐܡܰܪ ܠܶܗ . ܐܶܣܬ݁ܰܪܗ̱ܒ݂ ܚܽܘܬ݂ ܙܰܟ݁ܰܝ ܅ ܝܰܘܡܳܢܳܐ ܓ݁ܶܝܪ ܘܳܠܶܐ ܕ݁ܰܒ݂ܒ݂ܰܝܬ݁ܳܟ݂ ܐܶܗܘܶ

ܘܶܐܣܬ݁ܰܪܗܰܒ݂ ܢܚܶܬ݂ ܂ ܘܩܰܒ݁ܠܶܗ ܟ݁ܰܕ݂ ܚܳܕ݂ܶܐ .

ܟ݁ܰܕ݂ ܚܙܰܘ ܕ݁ܶܝܢ ܟ݁ܽܠܗܽܘܢ ܆ ܪܳܛܢܺܝܢ ܗ̱ܘܰܘ ܂ ܘܳܐܡܪܺܝܢ . ܕ݁ܰܠܘܳܬ݂ ܓ݁ܰܒ݂ܪܳܐ ܚܰܛܳܝܳܐ ܥܰܠ ܫܪܳܐ .

ܩܳܡ ܕ݁ܶܝܢ ܙܰܟ݁ܰܝ ܂ ܘܶܐܡܰܪ ܠܝܶܫܽܘܥ . ܗܳܐ ܡܳܪܝ ܅ ܦ݁ܶܠܓ݁ܽܘܬ݂ ܢܶܟ݂ܣܰܝ̈ ܝܳܗܶܒ݂ ܐ̱ܢܳܐ ܠܡܶܣܟ݁ܺܢܶܐ̈ . ܘܰܠܟ݂ܽܠܢܳܫ ܁ ܡܶܕ݁ܶܡ ܕ݁ܓ݂ܶܠܙܶܬ݂ ܆ ܚܰܕ݂ ܒ݁ܰܐܪܒ݁ܥܳܐ ܦ݁ܳܪܰܥ ܐ̱ܢܳܐ .

ܐܳܡܰܪ ܠܶܗ ܝܶܫܽܘܥ . ܝܰܘܡܳܢܳܐ ܗܘܰܘ ܚܰܝܶܐ̈ ܠܒ݂ܰܝܬ݁ܳܐ ܗܳܢܳܐ . ܡܶܛܽܠ ܕ݁ܳܐܦ݂ ܗܳܢܳܐ ܒ݁ܪܶܗ ܗ̱ܽܘ ܕ݁ܰܐܒ݂ܪܳܗܳܡ .

ܐܶܬ݂ܳܐ ܓ݁ܶܝܪ ܒ݁ܪܶܗ ܕ݁ܐ̱ܢܳܫܳܐ ܆ ܕ݁ܢܶܒ݂ܥܶܐ ܘܢܰܚܶܐ ܂ ܗܰܘ ܡܶܕ݁ܶܡ ܕ݁ܰܐܒ݁ܺܝܕ݂ ܗ̱ܘܳܐ ܀

ܘܟ݂ܰܕ݂ ܫܳܡܥܺܝܢ ܗ̱ܘܰܘ ܗܳܠܶܝܢ ܆ ܐܰܘܣܶܦ݂ ܠܡܺܐܡܰܪ ܡܰܬ݂ܠܳܐ . ܡܶܛܽܠ ܕ݁ܩܰܪܺܝܒ݂ ܗ̱ܘܳܐ ܠܽܐܘܪܺܫܠܶܡ ܇ ܘܣܳܒ݂ܪܺܝܢ ܗ̱ܘܰܘ ܂ ܕ݁ܰܒ݂ܗܳܝ ܫܳܥܬ݂ܳܐ ܥܬ݂ܺܝܕ݂ܳܐ ܕ݁ܬ݂ܶܬ݂ܓ݁ܠܶܐ ܡܰܠܟ݁ܽܘܬ݂ܶܗ ܕ݁ܰܐܠܳܗܳܐ ܀

ܘܶܐܡܰܪ . ܓ݁ܰܒ݂ܪܳܐ ܚܰܕ݂ ܒ݁ܰܪ ܛܽܘܗܡܳܐ ܪܰܒ݁ܳܐ ܆ ܐܶܙܰܠ ܠܰܐܬ݂ܪܳܐ ܪܰܚܺܝܩܳܐ ܂ ܕ݁ܢܶܣܰܒ݂ ܠܶܗ ܡܰܠܟ݁ܽܘܬ݂ܳܐ ܂ ܘܢܶܗܦ݁ܽܘܟ݂ .

ܘܰܩܪܳܐ ܥܶܣܪܳܐ ܥܰܒ݂ܕ݁ܰܘܗ̱ܝ̈ ܆ ܘܝܰܗ̱ܒ݂ ܠܗܽܘܢ ܂ ܥܶܣܪܳܐ ܡܢܺܝܢ̈ . ܘܶܐܡܰܪ ܠܗܽܘܢ . ܐܶܬ݁ܬ݁ܰܓ̱݁ܪܘ ܥܰܕ݂ ܐܳܬ݂ܶܐ ܐ̱ܢܳܐ ܀

ܒ݁ܢܰܝ̈ ܡܕ݂ܺܝܢ̱ܬ݁ܶܗ ܕ݁ܶܝܢ ܂ ܣܳܢܶܝܢ ܗ̱ܘܰܘ ܠܶܗ . ܘܫܰܕ݁ܰܪܘ ܐܺܝܙܓ݁ܰܕ݁ܶܐ̈ ܒ݁ܳܬ݂ܪܶܗ ܂ ܘܳܐܡܪܺܝܢ . ܠܳܐ ܨܳܒ݂ܶܝܢ ܚ̱ܢܰܢ ܕ݁ܢܰܡܠܶܟ݂ ܥܠܰܝܢ ܗܳܢܳܐ ܀

ܘܟ݂ܰܕ݂ ܢܣܰܒ݂ ܡܰܠܟ݁ܽܘܬ݂ܳܐ ܘܰܗܦ݂ܰܟ݂ ܆ ܐܶܡܰܪ ܕ݁ܢܶܩܪܽܘܢ ܠܶܗ ܗܳܢܽܘܢ ܥܰܒ݂ܕ݁ܰܘܗ̱ܝ̈ ܂ ܕ݁ܝܰܗ̱ܒ݂ ܠܗܽܘܢ ܟ݁ܶܣܦ݁ܳܐ ܇ ܕ݁ܢܶܕ݁ܰܥ ܡܳܢܳܐ ܟ݁ܽܠ ܚܰܕ݂ ܚܰܕ݂ ܡܶܢܗܽܘܢ ܐܶܬ݁ܬ݁ܰܓ݁ܰܪ .

ܘܶܐܬ݂ܳܐ ܩܰܕ݂ܡܳܝܳܐ ܂ ܘܶܐܡܰܪ . ܡܳܪܝ ܆ ܡܰܢܝܳܟ݂ ܂ ܥܶܣܪܳܐ ܡܢܺܝܢ̈ ܐܰܘܬ݁ܰܪ .

ܐܳܡܰܪ ܠܶܗ . ܐܺܝܘ ܥܰܒ݂ܕ݁ܳܐ ܛܳܒ݂ܳܐ . ܕ݁ܰܒ݂ܩܰܠܺܝܠ ܐܶܫܬ݁ܟ݂ܰܚܬ݁ ܡܗܰܝܡܰܢ ܆ ܬ݁ܶܗܘܶܐ ܫܰܠܺܝܛ ܥܰܠ ܥܶܣܪܳܐ ܟ݁ܰܪܟ݂ܺܝܢ̈ .

ܘܶܐܬ݂ܳܐ ܕ݁ܰܬ݂ܪܶܝܢ ܘܶܐܡܰܪ . ܡܳܪܝ ܆ ܡܰܢܝܳܟ݂ ܂ ܚܰܡܫܳܐ ܡܢܺܝܢ̈ ܥܒ݂ܰܕ݂ .

ܐܶܡܰܪ ܐܳܦ݂ ܠܗܳܢܳܐ . ܐܳܦ݂ ܐܰܢ̱ܬ݁ ܬ݁ܶܗܘܶܐ ܫܰܠܺܝܛ ܂ ܥܰܠ ܚܰܡܫܳܐ ܟ݁ܰܪܟ݂ܺܝܢ̈ .

ܘܶܐܬ݂ܳܐ ܐ̱ܚܪܺܢܳܐ ܂ ܘܶܐܡܰܪ . ܡܳܪܝ ܆ ܗܳܐ ܡܰܢܝܳܟ݂ ܗܰܘ ܕ݁ܺܐܝܬ݂ ܗ̱ܘܳܐ ܠܘܳܬ݂ܝ ܂ ܟ݁ܰܕ݂ ܣܺܝܡ ܒ݁ܣܶܕ݁ܽܘܢܳܐ .

ܕ݁ܶܚܠܶܬ݂ ܓ݁ܶܝܪ ܡܶܢܳܟ݂ ܁ ܕ݁ܓ݂ܰܒ݂ܪܳܐ ܐܰܢ̱ܬ݁ ܩܰܫܝܳܐ . ܘܫܳܩܶܠ ܐܰܢ̱ܬ݁ ܡܶܕ݁ܶܡ ܕ݁ܠܳܐ ܣܳܡܬ݁ . ܘܚܳܨܶܕ݂ ܐܰܢ̱ܬ݁ ܡܶܕ݁ܶܡ ܕ݁ܠܳܐ ܙܪܰܥܬ݁ .

ܐܳܡܰܪ ܠܶܗ . ܡܶܢ ܦ݁ܽܘܡܳܟ݂ ܐܶܕ݁ܽܘܢܳܟ݂ ܥܰܒ݂ܕ݁ܳܐ ܒ݁ܺܝܫܳܐ . ܝܳܕ݂ܰܥ ܗ̱ܘܰܝܬ݁ ܠܺܝ ܕ݁ܓ݂ܰܒ݂ܪܳܐ ܐ̱ܢܳܐ ܩܰܫܝܳܐ : ܘܫܳܩܶܠ ܐ̱ܢܳܐ ܡܶܕ݁ܶܡ ܕ݁ܠܳܐ ܣܳܡܶܬ݂ : ܘܚܳܨܶܕ݂ ܐ̱ܢܳܐ ܡܶܕ݁ܶܡ ܕ݁ܠܳܐ ܙܶܪܥܶܬ݂ ܆

ܠܡܳܢܳܐ ܠܳܐ ܝܰܗ̱ܒ݂ܬ݁ ܟ݁ܶܣܦ݁ܝ ܥܰܠ ܦ݁ܳܬ݂ܽܘܪܳܐ . ܘܶܐܢܳܐ ܐܳܬ݂ܶܐ ܗ̱ܘܺܝܬ݂ ܬ݁ܳܒ݂ܰܥ ܠܶܗ ܂ ܥܰܡ ܪܶܒ݁ܝܳܬ݂ܶܗ̈ .

ܘܰܠܗܳܢܽܘܢ ܕ݁ܩܳܝܡܺܝܢ ܩܕ݂ܳܡܰܘܗ̱ܝ ܂ ܐܶܡܰܪ . ܣܰܒ݂ܘ ܡܶܢܶܗ ܡܰܢܝܳܐ ܆ ܘܗܰܒ݂ܘ ܠܗܰܘ ܕ݁ܺܐܝܬ݂ ܠܘܳܬ݂ܶܗ ܥܶܣܪܳܐ ܡܢܺܝܢ̈ ܀

ܐܳܡܪܺܝܢ ܠܶܗ . ܡܳܪܰܢ ܆ ܐܺܝܬ݂ ܠܘܳܬ݂ܶܗ ܥܶܣܪܳܐ ܡܢܺܝܢ̈ ܀

ܐܳܡܰܪ ܠܗܽܘܢ . ܐܳܡܰܪ ܐ̱ܢܳܐ ܠܟ݂ܽܘܢ ܆ ܕ݁ܰܠܟ݂ܽܠ ܡܰܢ ܕ݁ܺܐܝܬ݂ ܠܶܗ ܂ ܢܶܬ݂ܺܝܗܶܒ݂ ܠܶܗ . ܘܡܶܢ ܗܰܘ ܕ݁ܠܰܝܬ݁ ܠܶܗ ܆ ܐܳܦ݂ ܗܰܘ ܕ݁ܺܐܝܬ݂ ܠܶܗ ܂ ܢܶܬ݂ܢܣܶܒ݂ ܡܶܢܶܗ .

ܒ݁ܪܰܡ ܠܗܳܢܽܘܢ ܒ݁ܥܶܠܕ݁ܒ݂ܳܒ݂ܰܝ̈ ܁ ܐܰܝܠܶܝܢ ܕ݁ܠܳܐ ܨܒ݂ܰܘ ܕ݁ܰܐܡܠܶܟ݂ ܥܠܰܝܗܽܘܢ ܆ ܐܰܝܬ݁ܰܘ ܐܶܢܽܘܢ ܂ ܘܩܰܛܶܠܘ ܐܶܢܽܘܢ ܩܕ݂ܳܡܰܝ ܀

ܘܟ݂ܰܕ݂ ܐܶܡܰܪ ܗܳܠܶܝܢ ܝܶܫܽܘܥ ܆ ܢܦ݂ܰܩ ܠܰܩܕ݂ܳܡܰܘܗ̱ܝ ܕ݁ܢܺܐܙܰܠ ܠܽܐܘܪܺܫܠܶܡ .

ܘܟ݂ܰܕ݂ ܡܰܛܺܝ ܠܒ݂ܶܝܬ݂ ܦ݁ܳܓ݁ܶܐ ܘܒ݂ܶܝܬ݂ ܥܰܢܝܳܐ ܆ ܥܰܠ ܓ݁ܶܢ̱ܒ݂ ܛܽܘܪܳܐ ܕ݁ܡܶܬ݂ܩܪܶܐ ܕ݁ܒ݂ܶܝܬ݂ ܙܰܝܬ݁ܶܐ̈ ܆ ܫܰܕ݁ܰܪ ܬ݁ܪܶܝܢ̈ ܡܶܢ ܬ݁ܰܠܡܺܝܕ݂ܰܘܗ̱ܝ̈ ܂

ܘܶܐܡܰܪ ܠܗܽܘܢ . ܙܶܠܘ ܠܰܩܪܺܝܬ݂ܳܐ ܗܳܝ ܕ݁ܰܠܩܽܘܒ݂ܠܰܢ . ܘܟ݂ܰܕ݂ ܥܳܐܠܺܝܢ ܐܢ̱ܬ݁ܽܘܢ ܠܳܗ ܆ ܗܳܐ ܡܶܫܟ݁ܚܺܝܢ ܐܢ̱ܬ݁ܽܘܢ ܥܺܝܠܳܐ ܕ݁ܰܐܣܺܝܪ ܆ ܕ݁ܐ̱ܢܳܫ ܡܶܡܬ݂ܽܘܡ ܠܳܐ ܪܟ݂ܶܒ݂ ܥܠܰܘܗ̱ܝ . ܫܪܰܘ ܐܰܝܬ݁ܰܐܘܽܗ̱ܝ .

ܘܶܐܢ ܐ̱ܢܳܫ ܡܫܰܐܶܠ ܠܟ݂ܽܘܢ ܁ ܠܡܳܢܳܐ ܫܳܪܶܝܢ ܐܢ̱ܬ݁ܽܘܢ ܠܶܗ ܆ ܗܳܟ݂ܰܢܳܐ ܐܶܡܰܪܘ ܠܶܗ ܂ ܠܡܳܪܰܢ ܡܶܬ݂ܒ݁ܥܶܐ ܀

ܘܶܐܙܰܠܘ ܗܳܢܽܘܢ ܕ݁ܶܐܫܬ݁ܰܕ݁ܰܪܘ ܆ ܘܶܐܫܟ݁ܰܚܘ ܐܰܝܟ݁ܰܢܳܐ ܕ݁ܶܐܡܰܪ ܠܗܽܘܢ .

ܘܟ݂ܰܕ݂ ܫܳܪܶܝܢ ܠܶܗ ܠܥܺܝܠܳܐ ܆ ܐܳܡܪܺܝܢ ܠܗܽܘܢ ܡܳܪܰܘܗ̱ܝ̈ . ܡܳܢܳܐ ܫܳܪܶܝܢ ܐܢ̱ܬ݁ܽܘܢ ܥܺܝܠܳܐ ܗܰܘ .

ܘܶܐܡܰܪܘ ܠܗܽܘܢ ܂ ܕ݁ܰܠܡܳܪܰܢ ܡܶܬ݂ܒ݁ܥܶܐ ܀

ܘܰܐܝܬ݁ܝܽܘܗ̱ܝ ܠܘܳܬ݂ ܝܶܫܽܘܥ . ܘܰܐܪܡܺܝܘ ܥܰܠ ܥܺܝܠܳܐ ܡܳܐܢܰܝܗܽܘܢ̈ ܆ ܘܰܐܪܟ݁ܒ݂ܽܘܗ̱ܝ ܠܝܶܫܽܘܥ ܥܠܰܘܗ̱ܝ ܀

ܟ݁ܰܕ݂ ܕ݁ܶܝܢ ܐܳܙܶܠ ܆ ܦ݁ܳܪܣܺܝܢ ܗ̱ܘܰܘ ܡܳܐܢܰܝܗܽܘܢ̈ ܒ݁ܽܐܘܪܚܳܐ .

ܘܟ݂ܰܕ݂ ܩܪܶܒ݂ ܠܡܰܚܰܬ݁ܬ݂ܳܐ ܕ݁ܛܽܘܪܳܐ ܕ݁ܒ݂ܶܝܬ݂ ܙܰܝܬ݁ܶܐ̈ ܆ ܫܰܪܺܝܘ ܟ݁ܽܠܶܗ ܟ݁ܶܢܫܳܐ ܕ݁ܬ݂ܰܠܡܺܝܕ݂ܶܐ̈ ܚܳܕ݂ܶܝܢ ܇ ܘܰܡܫܰܒ݁ܚܺܝܢ ܠܰܐܠܳܗܳܐ ܒ݁ܩܳܠܳܐ ܪܳܡܳܐ ܇ ܥܰܠ ܟ݁ܽܠ ܚܰܝܠܶܐ̈ ܕ݁ܰܚܙܰܘ .

ܘܳܐܡܪܺܝܢ ܗ̱ܘܰܘ ܆ ܒ݁ܪܺܝܟ݂ ܗ̱ܽܘ ܡܰܠܟ݁ܳܐ ܕ݁ܳܐܬ݂ܶܐ ܒ݁ܰܫܡܶܗ ܕ݁ܡܳܪܝܳܐ . ܫܠܳܡܳܐ ܒ݁ܰܫܡܰܝܳܐ ܂ ܘܫܽܘܒ݂ܚܳܐ ܒ݁ܰܡܪܰܘܡܶܐ̈ ܀

ܐ̱ܢܳܫܳܐ̈ ܕ݁ܶܝܢ ܡܶܢ ܦ݁ܪܺܝܫܶܐ̈ ܡܶܢ ܒ݁ܰܝܢܰܝ ܟ݁ܶܢܫܶܐ̈ ܂ ܐܳܡܪܺܝܢ ܠܶܗ . ܪܰܒ݁ܺܝ ܂ ܟ݁ܐܺܝ ܒ݁ܬ݂ܰܠܡܺܝܕ݂ܰܝܟ݁̈ .

ܐܳܡܰܪ ܠܗܽܘܢ . ܐܳܡܰܪ ܐ̱ܢܳܐ ܠܟ݂ܽܘܢ ܆ ܕ݁ܶܐܢ ܗܳܠܶܝܢ ܢܶܫܬ݁ܩܽܘܢ ܂ ܟ݁ܺܐܦ݂ܶܐ̈ ܢܶܩܥܝܳܢ̈ ܀

ܘܟ݂ܰܕ݂ ܩܪܶܒ݂ ܘܰܚܙܳܗ ܠܰܡܕ݂ܺܝܢ̱ܬ݁ܳܐ ܆ ܒ݁ܟ݂ܳܐ ܥܠܶܝܗ ܂

ܘܶܐܡܰܪ . ܐܶܠܽܘ ܟ݁ܰܝ ܝܳܕ݂ܰܥܬ݁ܝ ܐܰܝܠܶܝܢ ܕ݁ܺܐܝܬ݂ܰܝܗܶܝܢ ܕ݁ܰܫܠܳܡܶܟ݂ܝ : ܐܳܦ݂ܶܢ ܒ݁ܗܳܢܳܐ ܝܰܘܡܶܟ݂ܝ ܆ ܗܳܫܳܐ ܕ݁ܶܝܢ ܐܶܬ݂ܟ݁ܰܣܺܝ ܠܗܶܝܢ ܡܶܢ ܥܰܝܢܰܝܟ݁ܝ̈ .

ܢܺܐܬ݂ܽܘܢ ܠܶܟ݂ܝ ܕ݁ܶܝܢ ܝܰܘܡܳܬ݂ܳܐ̈ ܆ ܕ݁ܢܶܚܕ݁ܪܽܘܢܶܟ݂ܝ ܒ݁ܥܶܠܕ݁ܒ݂ܳܒ݂ܰܝܟ݁ܝ̈ ܆ ܘܢܶܐܠܨܽܘܢܶܟ݂ܝ ܡܶܢ ܟ݁ܽܠ ܕ݁ܽܘܟ݁ܳܐ .

ܘܢܶܣܚܦ݂ܽܘܢܶܟ݂ܝ ܁ ܘܠܰܒ݂ܢܰܝܟ݁ܝ̈ ܒ݁ܓ݂ܰܘܶܟ݂ܝ . ܘܠܳܐ ܢܶܫܒ݁ܩܽܘܢ ܒ݁ܶܟ݂ܝ ܟ݁ܺܐܦ݂ ܥܰܠ ܟ݁ܺܐܦ݂ ܆ ܚܠܳܦ݂ ܕ݁ܠܳܐ ܝܺܕ݂ܰܥܬ݁ܝ ܙܰܒ݂ܢܳܐ ܕ݁ܣܽܘܥܪܳܢܶܟ݂ܝ ܀

ܘܟ݂ܰܕ݂ ܥܰܠ ܠܗܰܝܟ݁ܠܳܐ ܆ ܫܰܪܺܝ ܠܡܰܦ݁ܳܩܽܘ ܠܰܐܝܠܶܝܢ ܕ݁ܙܳܒ݂ܢܺܝܢ ܒ݁ܶܗ ܘܰܡܙܰܒ݁ܢܺܝܢ .

ܘܶܐܡܰܪ ܠܗܽܘܢ . ܟ݁ܬ݂ܺܝܒ݂ ܕ݁ܒ݂ܰܝܬ݁ܝ ܂ ܒ݁ܶܝܬ݂ ܨܠܽܘܬ݂ܳܐ ܐܺܝܬ݂ܰܘܗ̱ܝ . ܐܰܢ̱ܬ݁ܽܘܢ ܕ݁ܶܝܢ ܥܒ݂ܰܕ݁ܬ݁ܽܘܢܳܝܗ̱ܝ ܡܥܰܪܬ݂ܳܐ ܕ݁ܠܶܣܛܳܝܶܐ̈ ܀

ܘܗܽܘ ܡܰܠܶܦ݂ ܗ̱ܘܳܐ ܟ݁ܽܠ ܝܽܘܡ ܒ݁ܗܰܝܟ݁ܠܳܐ . ܪܰܒ݁ܰܝ̈ ܟ݁ܳܗܢܶܐ̈ ܕ݁ܶܝܢ ܘܣܳܦ݂ܪܶܐ̈ ܘܩܰܫܺܝܫܶܐ̈ ܕ݁ܥܰܡܳܐ ܆ ܒ݁ܳܥܶܝܢ ܗ̱ܘܰܘ ܠܡܰܘܒ݁ܳܕ݂ܽܘܬ݂ܶܗ .

ܘܠܳܐ ܡܶܫܟ݁ܚܺܝܢ ܗ̱ܘܰܘ ܡܳܢܳܐ ܢܶܥܒ݁ܕ݂ܽܘܢ ܠܶܗ . ܟ݁ܽܠܶܗ ܓ݁ܶܝܪ ܥܰܡܳܐ ܬ݁ܠܶܐ ܗ̱ܘܳܐ ܒ݁ܶܗ ܠܡܶܫܡܥܶܗ ܀.܀.܀܀

Chapter 20

ܘܰܗܘܳܐ ܒ݁ܚܰܕ݂ ܡܶܢ ܝܰܘܡܳܬ݂ܳܐ̈ ܇ ܟ݁ܰܕ݂ ܡܰܠܶܦ݂ ܒ݁ܗܰܝܟ݁ܠܳܐ ܠܥܰܡܳܐ ܁ ܘܰܡܣܰܒ݁ܰܪ ܆ ܩܳܡܘ ܥܠܰܘܗ̱ܝ ܪܰܒ݁ܰܝ̈ ܟ݁ܳܗܢܶܐ̈ ܘܣܳܦ݂ܪܶܐ̈ ܥܰܡ ܩܰܫܺܝܫܶܐ̈ ܂

ܘܳܐܡܪܺܝܢ ܠܶܗ . ܐܶܡܰܪ ܠܰܢ ܒ݁ܰܐܝܢܳܐ ܫܽܘܠܛܳܢܳܐ ܗܳܠܶܝܢ ܥܳܒ݂ܶܕ݂ ܐܰܢ̱ܬ݁ . ܘܡܰܢܽܘ ܗܰܘ ܕ݁ܝܰܗ̱ܒ݂ ܠܳܟ݂ ܫܽܘܠܛܳܢܳܐ ܗܳܢܳܐ .

ܥܢܳܐ ܝܶܫܽܘܥ ܂ ܘܶܐܡܰܪ ܠܗܽܘܢ . ܐܶܫܰܐܶܠܟ݂ܽܘܢ ܐܳܦ݂ ܐܶܢܳܐ ܡܶܠܬ݂ܳܐ ܂ ܘܶܐܡܰܪܘ ܠܺܝ .

ܡܰܥܡܽܘܕ݂ܺܝܬ݂ܶܗ ܕ݁ܝܽܘܚܰܢܳܢ ܁ ܡܶܢ ܫܡܰܝܳܐ ܗ̱ܘܳܬ݂ ܐܰܘ ܡܶܢ ܒ݁ܢܰܝ̈ ܐ̱ܢܳܫܳܐ̈ .

ܗܶܢܽܘܢ ܕ݁ܶܝܢ ܡܶܬ݂ܚܰܫܒ݂ܺܝܢ ܗ̱ܘܰܘ ܒ݁ܢܰܦ݂ܫܗܽܘܢ ܂ ܘܳܐܡܪܺܝܢ . ܕ݁ܶܐܢ ܢܺܐܡܰܪ ܡܶܢ ܫܡܰܝܳܐ ܆ ܐܳܡܰܪ ܠܰܢ ܆ ܘܡܶܛܽܠ ܡܳܢܳܐ ܠܳܐ ܗܰܝܡܶܢܬ݁ܽܘܢܳܝܗ̱ܝ .

ܐܶܢ ܕ݁ܶܝܢ ܢܺܐܡܰܪ ܡܶܢ ܒ݁ܢܰܝ̈ ܐ̱ܢܳܫܳܐ̈ ܆ ܪܳܓ݂ܶܡ ܠܰܢ ܥܰܡܳܐ ܟ݁ܽܠܶܗ . ܡܦ݁ܳܣܺܝܢ ܓ݁ܶܝܪ ܕ݁ܝܽܘܚܰܢܳܢ ܢܒ݂ܺܝܳܐ ܗܽܘ .

ܘܶܐܡܰܪܘ ܠܶܗ . ܕ݁ܠܳܐ ܝܳܕ݂ܥܺܝܢܰܢ ܡܶܢ ܐܰܝܡܶܟ݁ܳܐ ܗ̱ܝ .

ܐܳܡܰܪ ܠܗܽܘܢ ܝܶܫܽܘܥ . ܘܠܳܐ ܐܶܢܳܐ ܐܳܡܰܪ ܐ̱ܢܳܐ ܠܟ݂ܽܘܢ ܂ ܒ݁ܰܐܝܢܳܐ ܫܽܘܠܛܳܢܳܐ ܗܳܠܶܝܢ ܥܳܒ݂ܶܕ݂ ܐ̱ܢܳܐ ܀

ܘܫܰܪܺܝ ܕ݁ܢܺܐܡܰܪ ܠܥܰܡܳܐ ܡܰܬ݂ܠܳܐ ܗܳܢܳܐ . ܓ݁ܰܒ݂ܪܳܐ ܚܰܕ݂ ܢܨܰܒ݂ ܟ݁ܰܪܡܳܐ . ܘܰܐܘܚܕ݂ܶܗ ܠܦ݂ܰܠܳܚܶܐ̈ . ܘܰܐܒ݂ܥܶܕ݂ ܙܰܒ݂ܢܳܐ ܣܰܓ݁ܺܝܳܐܐ .

ܘܰܒ݂ܙܰܒ݂ܢܳܐ ܫܰܕ݁ܰܪ ܥܰܒ݂ܕ݁ܶܗ ܠܘܳܬ݂ ܦ݁ܰܠܳܚܶܐ̈ ܇ ܕ݁ܢܶܬ݁ܠܽܘܢ ܠܶܗ ܡܶܢ ܦ݁ܺܐܪܶܐ̈ ܕ݁ܟ݂ܰܪܡܳܐ . ܦ݁ܰܠܳܚܶܐ̈ ܕ݁ܶܝܢ ܡܚܰܐܘܽܗ̱ܝ ܂ ܘܫܰܕ݁ܪܽܘܗ̱ܝ ܟ݁ܰܕ݂ ܣܪܺܝܩ .

ܘܰܐܘܣܶܦ݂ ܂ ܘܫܰܕ݁ܰܪ ܠܥܰܒ݂ܕ݁ܶܗ ܐ̱ܚܪܺܢܳܐ . ܗܶܢܽܘܢ ܕ݁ܶܝܢ ܐܳܦ݂ ܠܗܰܘ ܂ ܡܚܰܐܘܽܗ̱ܝ ܘܨܰܥܪܽܘܗ̱ܝ ܂ ܘܫܰܕ݁ܪܽܘܗ̱ܝ ܟ݁ܰܕ݂ ܣܪܺܝܩ .

ܘܰܐܘܣܶܦ݂ ܂ ܘܫܰܕ݁ܰܪ ܕ݁ܰܬ݂ܠܳܬ݂ܳܐ . ܗܶܢܽܘܢ ܕ݁ܶܝܢ ܘܳܐܦ݂ ܠܗܰܘ ܨܰܠܦ݂ܽܘܗ̱ܝ ܂ ܘܰܐܦ݁ܩܽܘܗ̱ܝ .

ܐܳܡܰܪ ܡܳܪܶܐ ܟ݁ܰܪܡܳܐ . ܡܳܢܳܐ ܐܶܥܒ݁ܶܕ݂ . ܐܶܫܰܕ݁ܰܪ ܒ݁ܶܪܝ ܚܰܒ݁ܺܝܒ݂ܳܐ ܆ ܟ݁ܒ݂ܰܪ ܢܶܚܙܽܘܢܳܝܗ̱ܝ ܂ ܘܢܶܬ݂ܟ݁ܰܚܕ݂ܽܘܢ .

ܟ݁ܰܕ݂ ܚܙܰܐܘܽܗ̱ܝ ܕ݁ܶܝܢ ܦ݁ܰܠܳܚܶܐ̈ ܆ ܡܶܬ݂ܚܰܫܒ݂ܺܝܢ ܗ̱ܘܰܘ ܒ݁ܢܰܦ݂ܫܗܽܘܢ ܂ ܘܳܐܡܪܺܝܢ . ܗܳܢܰܘ ܝܳܪܬ݁ܳܐ . ܬ݁ܰܘ ܢܶܩܛܠܺܝܘܗ̱ܝ ܂ ܘܬ݂ܶܗܘܶܐ ܝܳܪܬ݁ܽܘܬ݂ܳܐ ܕ݁ܺܝܠܰܢ .

ܘܰܐܦ݁ܩܽܘܗ̱ܝ ܠܒ݂ܰܪ ܡܶܢ ܟ݁ܰܪܡܳܐ ܂ ܘܩܰܛܠܽܘܗ̱ܝ . ܡܳܢܳܐ ܗܳܟ݂ܺܝܠ ܢܶܥܒ݁ܶܕ݂ ܠܗܽܘܢ ܡܳܪܶܐ ܟ݁ܰܪܡܳܐ .

ܢܺܐܬ݂ܶܐ ܘܢܰܘܒ݁ܶܕ݂ ܠܦ݂ܰܠܳܚܶܐ̈ ܗܳܢܽܘܢ ܁ ܘܢܶܬ݁ܶܠ ܟ݁ܰܪܡܳܐ ܠܰܐ̱ܚܪܳܢܶܐ̈ . ܟ݁ܰܕ݂ ܫܡܰܥܘ ܕ݁ܶܝܢ ܂ ܐܶܡܰܪܘ . ܠܳܐ ܬ݁ܶܗܘܶܐ ܗܳܕ݂ܶܐ .

ܗܽܘ ܕ݁ܶܝܢ ܚܳܪ ܒ݁ܗܽܘܢ ܂ ܘܶܐܡܰܪ . ܘܡܳܢܳܐ ܗ̱ܝ ܗܳܝ ܕ݁ܰܟ݂ܬ݂ܺܝܒ݂ܳܐ ܇ ܕ݁ܟ݂ܺܐܦ݂ܳܐ ܕ݁ܰܐܣܠܺܝܘ ܒ݁ܰܢܳܝܶܐ̈ ܇ ܗܺܝ ܗܘܳܬ݂ ܠܪܺܝܫ ܩܰܪܢܳܐ ܕ݁ܙܳܘܺܝܬ݂ܳܐ .

ܘܟ݂ܽܠ ܕ݁ܢܶܦ݁ܶܠ ܥܰܠ ܗܳܝ ܟ݁ܺܐܦ݂ܳܐ ܂ ܢܶܬ݂ܪܥܰܥ . ܘܟ݂ܽܠ ܡܰܢ ܕ݁ܗܺܝ ܬ݁ܶܦ݁ܶܠ ܥܠܰܘܗ̱ܝ ܬ݁ܶܕ݂ܪܶܝܘܗ̱ܝ ܀

ܒ݁ܥܰܘ ܗ̱ܘܰܘ ܕ݁ܶܝܢ ܪܰܒ݁ܰܝ̈ ܟ݁ܳܗܢܶܐ̈ ܘܣܳܦ݂ܪܶܐ̈ ܕ݁ܢܰܪܡܽܘܢ ܥܠܰܘܗ̱ܝ ܐܺܝܕ݂ܰܝܳܐ̈ ܒ݁ܗܳܝ ܫܳܥܬ݂ܳܐ ܆ ܘܰܕ݂ܚܶܠܘ ܡܶܢ ܥܰܡܳܐ . ܝܺܕ݂ܰܥܘ ܓ݁ܶܝܪ ܕ݁ܰܥܠܰܝܗܽܘܢ ܐܶܡܰܪ ܡܰܬ݂ܠܳܐ ܗܳܢܳܐ ܀

ܘܫܰܕ݁ܰܪܘ ܠܘܳܬ݂ܶܗ ܓ݁ܳܫܽܘܫܶܐ̈ ܂ ܕ݁ܡܶܬ݁ܕ݁ܰܡܶܝܢ ܒ݁ܙܰܕ݁ܺܝܩܶܐ̈ ܇ ܕ݁ܢܶܐܚܕ݁ܽܘܢܳܝܗ̱ܝ ܒ݁ܡܶܠܬ݂ܳܐ ܂ ܘܢܰܫܠܡܽܘܢܳܝܗ̱ܝ ܠܕ݂ܰܝܳܢܳܐ ܁ ܘܰܠܫܽܘܠܛܳܢܶܗ ܕ݁ܗܺܓ݂ܡܽܘܢܳܐ .

ܘܫܰܐܠܽܘܗ̱ܝ ܂ ܘܳܐܡܪܺܝܢ ܠܶܗ . ܡܰܠܦ݂ܳܢܳܐ ܆ ܝܳܕ݂ܥܺܝܢܰܢ ܂ ܕ݁ܰܬ݂ܪܺܝܨܳܐܝܺܬ݂ ܡܡܰܠܶܠ ܐܰܢ̱ܬ݁ ܘܡܰܠܶܦ݂ . ܘܠܳܐ ܢܳܣܶܒ݂ ܐܰܢ̱ܬ݁ ܒ݁ܰܐܦ݁ܶܐ̈ . ܐܶܠܳܐ ܒ݁ܩܽܘܫܬ݁ܳܐ ܂ ܐܽܘܪܚܳܐ ܕ݁ܰܐܠܳܗܳܐ ܡܰܠܶܦ݂ ܐܰܢ̱ܬ݁ .

ܫܰܠܺܝܛ ܠܰܢ ܁ ܕ݁ܢܶܬ݁ܶܠ ܟ݁ܣܶܦ݂ ܪܺܫܳܐ ܠܩܶܣܰܪ ܂ ܐܰܘ ܠܳܐ .

ܗܽܘ ܕ݁ܶܝܢ ܐܶܣܬ݁ܰܟ݁ܰܠ ܚܳܪܥܽܘܬ݂ܗܽܘܢ ܂ ܘܶܐܡܰܪ . ܡܳܢܳܐ ܡܢܰܣܶܝܢ ܐܢ̱ܬ݁ܽܘܢ ܠܺܝ .

ܚܰܘܰܐܘܽܢܝ ܕ݁ܺܝܢܳܪܳܐ . ܕ݁ܡܰܢ ܐܺܝܬ݂ ܒ݁ܶܗ ܨܰܠܡܳܐ ܘܰܟ݂ܬ݂ܺܝܒ݂ܳܬ݂ܳܐ̈ . ܗܶܢܽܘܢ ܕ݁ܶܝܢ ܐܶܡܰܪܘ ܂ ܕ݁ܩܶܣܰܪ .

ܐܳܡܰܪ ܠܗܽܘܢ ܝܶܫܽܘܥ . ܗܰܒ݂ܘ ܗܳܟ݂ܺܝܠ ܕ݁ܩܶܣܰܪ ܠܩܶܣܰܪ ܁ ܘܕ݂ܰܐܠܳܗܳܐ ܠܰܐܠܳܗܳܐ ܂

ܘܠܳܐ ܐܶܫܟ݁ܰܚܘ ܠܡܶܐܚܰܕ݂ ܡܶܢܶܗ ܡܶܠܬ݂ܳܐ ܩܕ݂ܳܡ ܥܰܡܳܐ . ܘܶܐܬ݁ܕ݁ܰܡܰܪܘ ܥܰܠ ܦ݁ܶܬ݂ܓ݂ܳܡܶܗ ܂ ܘܰܫܬ݂ܶܩܘ ܀

ܩܪܶܒ݂ܘ ܕ݁ܶܝܢ ܐ̱ܢܳܫܺܝܢ̈ ܡܶܢ ܙܰܕ݁ܽܘܩܳܝܶܐ̈ ܇ ܗܳܢܽܘܢ ܕ݁ܳܐܡܪܺܝܢ ܕ݁ܰܩܝܳܡܬ݁ܳܐ ܠܰܝܬ݁ . ܘܫܰܐܠܽܘܗ̱ܝ ܂

ܘܳܐܡܪܺܝܢ ܠܶܗ . ܡܰܠܦ݂ܳܢܳܐ ܆ ܡܽܘܫܶܐ ܟ݁ܬ݂ܰܒ݂ ܠܰܢ ܆ ܕ݁ܶܐܢ ܐ̱ܢܳܫ ܢܡܽܘܬ݂ ܐܰܚܽܘܗ̱ܝ ܁ ܕ݁ܺܐܝܬ݂ ܠܶܗ ܐܰܢ̱ܬ݁ܬ݂ܳܐ ܕ݁ܠܳܐ ܒ݁ܢܰܝܳܐ̈ ܆ ܢܶܣܰܒ݂ ܐܰܚܽܘܗ̱ܝ ܐܰܢ̱ܬ݁ܬ݂ܶܗ ܂ ܘܰܢܩܺܝܡ ܙܰܪܥܳܐ ܠܰܐܚܽܘܗ̱ܝ .

ܫܰܒ݂ܥܳܐ ܕ݁ܶܝܢ ܐܰܚܺܝܢ̈ ܐܺܝܬ݂ ܗ̱ܘܰܘ . ܩܰܕ݂ܡܳܝܳܐ ܢܣܰܒ݂ ܐܰܢ̱ܬ݁ܬ݂ܳܐ ܂ ܘܡܺܝܬ݂ ܕ݁ܠܳܐ ܒ݁ܢܰܝܳܐ̈ .

ܘܢܰܣܒ݁ܳܗ ܕ݁ܰܬ݂ܪܶܝܢ̈ ܠܰܐܢ̱ܬ݁ܬ݂ܶܗ . ܘܗܳܢܳܐ ܡܺܝܬ݂ ܕ݁ܠܳܐ ܒ݁ܢܰܝܳܐ̈ .

ܘܕ݂ܰܬ݂ܠܳܬ݂ܳܐ ܬ݁ܽܘܒ݂ ܢܰܣܒ݁ܳܗ . ܘܗܳܟ݂ܘܳܬ݂ ܘܳܐܦ݂ ܫܰܒ݂ܥܳܬ݂ܰܝܗܽܘܢ ܂ ܘܡܺܝܬ݂ܘ . ܘܠܳܐ ܫܒ݂ܰܩܘ ܒ݁ܢܰܝܳܐ̈ .

ܘܡܺܝܬ݂ܰܬ݂ ܒ݁ܚܰܪܬ݂ܳܐ ܐܳܦ݂ ܐܰܢ̱ܬ݁ܬ݂ܳܐ .

ܒ݁ܰܩܝܳܡܬ݁ܳܐ ܗܳܟ݂ܺܝܠ ܂ ܕ݁ܰܐܝܢܳܐ ܡܶܢܗܽܘܢ ܬ݁ܶܗܘܶܐ ܐܰܢ̱ܬ݁ܬ݂ܳܐ . ܫܰܒ݂ܥܳܬ݂ܰܝܗܽܘܢ̈ ܓ݁ܶܝܪ ܢܰܣܒ݁ܽܘܗ .

ܐܳܡܰܪ ܠܗܽܘܢ ܝܶܫܽܘܥ . ܒ݁ܢܰܘܗ̱ܝ̈ ܕ݁ܥܳܠܡܳܐ ܗܳܢܳܐ ܂ ܢܳܣܒ݁ܺܝܢ ܢܶܫܶܐ̈ . ܘܢܶܫܶܐ̈ ܗܳܘܝܳܢ̈ ܠܓ݂ܰܒ݂ܪܶܐ̈ .

ܗܳܢܽܘܢ ܕ݁ܶܝܢ ܕ݁ܰܠܗܰܘ ܥܳܠܡܳܐ ܫܘܰܘ ܁ ܘܠܰܩܝܳܡܬ݁ܳܐ ܕ݁ܡܶܢ ܒ݁ܶܝܬ݂ ܡܺܝܬ݂ܶܐ̈ ܆ ܠܳܐ ܢܳܣܒ݁ܺܝܢ ܢܶܫܶܐ̈ . ܘܳܐܦ݂ ܠܳܐ ܢܶܫܶܐ̈ ܗܳܘܝܳܢ̈ ܠܓ݂ܰܒ݂ܪܶܐ̈ .

ܐܳܦ݂ܠܳܐ ܓ݁ܶܝܪ ܬ݁ܽܘܒ݂ ܠܰܡܡܳܬ݂ ܡܶܫܟ݁ܚܺܝܢ . ܐܰܝܟ݂ ܡܰܠܰܐܟ݂ܶܐ̈ ܐܶܢܽܘܢ ܓ݁ܶܝܪ . ܘܰܒ݂ܢܰܝܳܐ̈ ܐܺܝܬ݂ܰܝܗܽܘܢ ܕ݁ܰܐܠܳܗܳܐ . ܡܶܛܽܠ ܕ݁ܰܗܘܰܘ ܒ݁ܢܰܝܳܐ̈ ܕ݁ܰܩܝܳܡܬ݁ܳܐ .

ܕ݁ܩܳܝܡܺܝܢ ܕ݁ܶܝܢ ܡܺܝܬ݂ܶܐ̈ ܁ ܐܳܦ݂ ܡܽܘܫܶܐ ܒ݁ܰܕ݁ܶܩ . ܐܰܕ݂ܟ݁ܰܪ ܓ݁ܶܝܪ ܒ݁ܣܰܢܝܳܐ ܟ݁ܰܕ݂ ܐܳܡܰܪ . ܡܳܪܝܳܐ ܐܰܠܳܗܶܗ ܕ݁ܰܐܒ݂ܪܳܗܳܡ ܁ ܘܰܐܠܳܗܶܗ ܕ݁ܺܐܝܣܚܳܩ ܂ ܘܰܐܠܳܗܶܗ ܕ݁ܝܰܥܩܽܘܒ݂ .

ܐܰܠܳܗܳܐ ܕ݁ܶܝܢ ܠܳܐ ܗ̱ܘܳܐ ܕ݁ܡܺܝܬ݂ܶܐ̈ ܁ ܐܶܠܳܐ ܕ݁ܚܰܝܶܐ̈ . ܟ݁ܽܠܗܽܘܢ ܓ݁ܶܝܪ ܚܰܝܺܝܢ ܐܶܢܽܘܢ ܠܶܗ ܀

ܘܰܥܢܰܘ ܐ̱ܢܳܫܺܝܢ̈ ܡܶܢ ܣܳܦ݂ܪܶܐ̈ ܂ ܘܳܐܡܪܺܝܢ ܠܶܗ . ܡܰܠܦ݂ܳܢܳܐ ܂ ܫܰܦ݁ܺܝܪ ܐܳܡܰܪ ܐܰܢ̱ܬ݁ .

ܘܠܳܐ ܬ݁ܽܘܒ݂ ܐܰܡܪܰܚܘ ܠܰܡܫܰܐܳܠܽܘܬ݂ܶܗ ܥܰܠ ܡܶܕ݁ܶܡ ܀

ܘܶܐܡܰܪ ܗ̱ܘܳܐ ܠܗܽܘܢ ܁ ܐܰܝܟ݁ܰܢܳܐ ܐܳܡܪܺܝܢ ܣܳܦ݂ܪܶܐ̈ ܥܰܠ ܡܫܺܝܚܳܐ ܕ݁ܰܒ݂ܪܶܗ ܗ̱ܽܘ ܕ݁ܕ݂ܰܘܺܝܕ݂ .

ܘܗܽܘ ܕ݁ܰܘܺܝܕ݂ ܐܶܡܰܪ ܒ݁ܰܟ݂ܬ݂ܳܒ݂ܳܐ ܕ݁ܡܰܙܡܽܘܪܶܐ̈ . ܕ݁ܶܐܡܰܪ ܡܳܪܝܳܐ ܠܡܳܪܝ . ܬ݁ܶܒ݂ ܠܳܟ݂ ܡܶܢ ܝܰܡܺܝܢܝ ܇

ܥܕ݂ܰܡܳܐ ܕ݁ܶܐܣܺܝܡ ܒ݁ܥܶܠܕ݁ܒ݂ܳܒ݂ܰܝܟ݁̈ ܬ݁ܚܶܝܬ݂ ܪܶܓ݂ܠܰܝܟ݁̈ .

ܐܶܢ ܗܳܟ݂ܺܝܠ ܕ݁ܰܘܺܝܕ݂ ܡܳܪܝ ܩܳܪܶܐ ܠܶܗ ܆ ܐܰܝܟ݁ܰܢܳܐ ܒ݁ܪܶܗ ܗ̱ܽܘ ܀܀

ܘܟ݂ܰܕ݂ ܟ݁ܽܠܶܗ ܥܰܡܳܐ ܫܳܡܰܥ ܗ̱ܘܳܐ ܆ ܐܶܡܰܪ ܠܬ݂ܰܠܡܺܝܕ݂ܰܘܗ̱ܝ̈ .

ܐܶܙܕ݁ܰܗ̱ܪܘ ܡܶܢ ܣܳܦ݂ܪܶܐ̈ ܕ݁ܨܳܒ݂ܶܝܢ ܠܰܡܗܰܠܳܟ݂ܽܘ ܒ݁ܶܐܣܛܠܶܐ̈ ܇ ܘܪܳܚܡܺܝܢ ܫܠܳܡܳܐ ܒ݁ܫܽܘܩܶܐ̈ ܇ ܘܪܺܝܫ ܡܰܘܬ݁ܒ݂ܶܐ̈ ܒ݁ܰܟ݂ܢܽܘܫܳܬ݂ܳܐ̈ ܇ ܘܪܺܝܫ ܣܡܳܟ݂ܶܐ̈ ܒ݁ܰܐܚܫܳܡܝܳܬ݂ܳܐ̈ .

ܗܳܢܽܘܢ ܕ݁ܳܐܟ݂ܠܺܝܢ ܒ݁ܳܬ݁ܶܐ̈ ܕ݁ܰܐܪܡܠܳܬ݂ܳܐ̈ ܆ ܒ݁ܥܶܠܬ݂ܳܐ ܕ݁ܡܰܘܪܟ݂ܺܝܢ ܨܠܰܘܳܬ݂ܗܽܘܢ̈ . ܗܶܢܽܘܢ ܢܩܰܒ݁ܠܽܘܢ ܕ݁ܺܝܢܳܐ ܝܰܬ݁ܺܝܪܳܐ ܀

Chapter 21

ܚܳܪ ܕ݁ܶܝܢ ܝܶܫܽܘܥ ܒ݁ܥܰܬ݁ܺܝܪܶܐ̈ ܂ ܐܰܝܠܶܝܢ ܕ݁ܪܳܡܶܝܢ ܗ̱ܘܰܘ ܒ݁ܶܝܬ݂ ܓ݁ܰܙܳܐ ܩܽܘܪܒ݁ܳܢܰܝܗܽܘܢ̈ .

ܘܰܚܙܳܐ ܐܳܦ݂ ܐܰܪܡܰܠܬ݁ܳܐ ܚܕ݂ܳܐ ܡܶܣܟ݁ܺܢܬ݁ܳܐ ܆ ܕ݁ܰܐܪܡܝܰܬ݂ ܫܳܡܽܘܢܶܐ̈ ܬ݁ܪܶܝܢ̈ .

ܘܶܐܡܰܪ . ܫܪܳܪܳܐ ܐܳܡܰܪ ܐ̱ܢܳܐ ܠܟ݂ܽܘܢ ܆ ܕ݁ܗܳܕ݂ܶܐ ܐܰܪܡܰܠܬ݁ܳܐ ܡܶܣܟ݁ܺܢܬ݁ܳܐ ܇ ܐܰܪܡܝܰܬ݂ ܝܰܬ݁ܺܝܪ ܡܶܢ ܟ݁ܽܠܢܳܫ .

ܟ݁ܽܠܗܽܘܢ ܓ݁ܶܝܪ ܗܳܠܶܝܢ ܆ ܡܶܢ ܡܳܐ ܕ݁ܝܰܬ݁ܺܝܪ ܗ̱ܘܳܐ ܠܗܽܘܢ ܐܰܪܡܺܝܘ ܒ݁ܶܝܬ݂ ܩܽܘܪܒ݁ܳܢܳܐ ܕ݁ܰܐܠܳܗܳܐ . ܗܳܕ݂ܶܐ ܕ݁ܶܝܢ ܡܶܢ ܚܰܣܺܝܪܽܘܬ݂ܳܗ ܆ ܟ݁ܽܠ ܕ݁ܩܰܢܝܳܐ ܗ̱ܘܳܬ݂ ܂ ܐܰܪܡܝܰܬ݂ܶܗ ܀.܀.܀܀

ܘܟ݂ܰܕ݂ ܐܳܡܪܺܝܢ ܗ̱ܘܰܘ ܐ̱ܢܳܫܺܝܢ̈ ܥܰܠ ܗܰܝܟ݁ܠܳܐ ܇ ܕ݁ܰܒ݂ܟ݂ܺܐܦ݂ܶܐ̈ ܫܰܦ݁ܺܝܪܳܬ݂ܳܐ̈ ܘܰܒ݂ܩܽܘܪܒ݁ܳܢܶܐ̈ ܡܨܰܒ݁ܰܬ݂ ܂ ܐܶܡܰܪ ܠܗܽܘܢ ܝܶܫܽܘܥ ܆

ܗܳܠܶܝܢ ܁ ܕ݁ܚܳܙܶܝܢ ܐܢ̱ܬ݁ܽܘܢ ܁ ܢܺܐܬ݂ܽܘܢ ܝܰܘܡܳܬ݂ܳܐ̈ ܆ ܕ݁ܰܒ݂ܗܽܘܢ ܂ ܠܳܐ ܬ݁ܶܫܬ݁ܒ݂ܶܩ ܟ݁ܺܐܦ݂ ܥܰܠ ܟ݁ܺܐܦ݂ ܕ݁ܠܳܐ ܬ݁ܶܣܬ݁ܬ݂ܰܪ ܀

ܘܰܡܫܰܐܠܺܝܢ ܗ̱ܘܰܘ ܠܶܗ ܂ ܘܳܐܡܪܺܝܢ . ܡܰܠܦ݂ܳܢܳܐ ܆ ܐܶܡܰܬ݂ܝ ܗܳܠܶܝܢ ܢܶܗܘܝܳܢ̈ . ܘܡܳܢܳܐ ܗ̱ܝ ܐܳܬ݂ܳܐ ܡܳܐ ܕ݁ܩܰܪܺܝܒ݂ܳܢ̈ ܗܳܠܶܝܢ ܕ݁ܢܶܗܘܝܳܢ̈ .

ܗܽܘ ܕ݁ܶܝܢ ܐܶܡܰܪ ܠܗܽܘܢ . ܚܙܰܘ ܠܡܳܐ ܬ݁ܶܛܥܽܘܢ . ܣܰܓ݁ܺܝܶܐܐ̈ ܓ݁ܶܝܪ ܢܺܐܬ݂ܽܘܢ ܒ݁ܫܶܡܝ ܆ ܘܢܺܐܡܪܽܘܢ ܂ ܕ݁ܶܐܢܳܐ ܐ̱ܢܳܐ ܡܫܺܝܚܳܐ . ܘܙܰܒ݂ܢܳܐ ܩܪܶܒ݂ . ܠܳܐ ܕ݁ܶܝܢ ܬ݁ܺܐܙܽܠ̱ܘܢ ܒ݁ܳܬ݂ܰܪܗܽܘܢ .

ܘܡܳܐ ܕ݁ܫܳܡܥܺܝܢ ܐܢ̱ܬ݁ܽܘܢ ܩܪܳܒ݂ܶܐ̈ ܘܰܫܓ݂ܽܘܫܝܶܐ̈ ܂ ܠܳܐ ܬ݁ܶܕ݂ܚܠܽܘܢ . ܥܬ݂ܺܝܕ݂ܳܢ̈ ܐܶܢܶܝܢ̈ ܓ݁ܶܝܪ ܗܳܠܶܝܢ ܠܽܘܩܕ݂ܰܡ ܠܡܶܗܘܳܐ . ܐܶܠܳܐ ܠܳܐ ܥܕ݂ܰܟ݁ܺܝܠ ܡܛܳܬ݂ ܚܰܪܬ݂ܳܐ .

ܢܩܽܘܡ ܓ݁ܶܝܪ ܥܰܡܳܐ ܥܰܠ ܥܰܡܳܐ ܆ ܘܡܰܠܟ݁ܽܘ ܥܰܠ ܡܰܠܟ݁ܽܘ ܆

ܘܙܰܘܥܶܐ̈ ܪܰܘܪܒ݂ܶܐ̈ ܢܶܗܘܽܘܢ ܒ݁ܕ݂ܽܘܟ݁ܳܐ ܕ݁ܽܘܟ݁ܳܐ . ܘܟ݂ܰܦ݂ܢܶܐ̈ ܘܡܰܘܬ݁ܳܢܶܐ̈ . ܘܢܶܗܘܝܳܢ̈ ܕ݁ܶܚܠܳܬ݂ܳܐ̈ ܂ ܘܣܽܘܪܳܕ݂ܶܐ̈ . ܘܳܐܬ݂ܘܳܬ݂ܳܐ̈ ܪܰܘܪܒ݂ܳܬ݂ܳܐ̈ ܂ ܡܶܢ ܫܡܰܝܳܐ ܢܶܬ݂ܚܰܙܝܳܢ̈ . ܘܣܰܬ݂ܘܶܐ̈ ܪܰܘܪܒ݂ܶܐ̈ ܢܶܗܘܽܘܢ ܀

ܩܕ݂ܳܡ ܕ݁ܶܝܢ ܗܳܠܶܝܢ ܟ݁ܽܠܗܶܝܢ ܆ ܢܰܪܡܽܘܢ ܥܠܰܝܟ݁ܽܘܢ ܐܺܝܕ݂ܰܝܳܐ̈ ܂ ܘܢܶܪܕ݁ܦ݂ܽܘܢܳܟ݂ܽܘܢ . ܘܢܰܫܠܡܽܘܢܳܟ݂ܽܘܢ ܠܰܟ݂ܢܽܘܫܳܬ݂ܳܐ̈ ܂ ܘܰܠܒ݂ܶܝܬ݂ ܐܰܣܺܝܪܶܐ̈ . ܘܰܢܩܰܪܒ݂ܽܘܢܳܟ݂ܽܘܢ ܩܕ݂ܳܡ ܡܰܠܟ݁ܶܐ̈ ܁ ܘܗܺܓ݂ܡܽܘܢܶܐ̈ ܂ ܡܶܛܽܠ ܫܶܡܝ .

ܗܳܘܝܳܐ ܠܟ݂ܽܘܢ ܕ݁ܶܝܢ ܠܣܳܗܕ݁ܽܘܬ݂ܳܐ .

ܣܺܝܡܘ ܕ݁ܶܝܢ ܒ݁ܠܶܒ݁ܟ݂ܽܘܢ ܆ ܕ݁ܠܳܐ ܬ݁ܶܗܘܽܘܢ ܡܶܬ݂ܝܰܠܦ݂ܺܝܢ ܠܡܰܦ݁ܰܩ ܪܽܘܚܳܐ .

ܐܶܢܳܐ ܓ݁ܶܝܪ ܐܶܬ݁ܶܠ ܠܟ݂ܽܘܢ ܦ݁ܽܘܡܳܐ ܘܚܶܟ݂ܡܬ݂ܳܐ ܆ ܐܰܝܕ݂ܳܐ ܕ݁ܠܳܐ ܢܶܫܟ݁ܚܽܘܢ ܠܰܡܩܳܡ ܠܩܽܘܒ݂ܠܳܗ ܂ ܟ݁ܽܠܗܽܘܢ ܒ݁ܥܶܠܕ݁ܒ݂ܳܒ݂ܰܝܟ݁ܽܘܢ̈ .

ܢܰܫܠܡܽܘܢܳܟ݂ܽܘܢ ܕ݁ܶܝܢ ܐܰܒ݂ܳܗܰܝܟ݁ܽܘܢ̈ ܂ ܘܰܐܚܰܝܟ݁ܽܘܢ̈ ܁ ܘܰܐ̱ܚܝܳܢܰܝܟ݁ܽܘܢ̈ ܁ ܘܪܳܚܡܰܝܟ݁ܽܘܢ̈ . ܘܰܢܡܺܝܬ݂ܽܘܢ ܡܶܢܟ݂ܽܘܢ .

ܘܬ݂ܶܗܘܽܘܢ ܣܢܺܝܐܝܺܢ̈ ܡܶܢ ܟ݁ܽܠ ܐ̱ܢܳܫ ܂ ܡܶܛܽܠ ܫܶܡܝ .

ܘܡܶܢܬ݂ܳܐ ܡܶܢ ܪܺܫܟ݂ܽܘܢ ܂ ܠܳܐ ܬ݁ܺܐܒ݂ܰܕ݂ .

ܒ݁ܰܡܣܰܝܒ݁ܪܳܢܽܘܬ݂ܟ݂ܽܘܢ ܕ݁ܶܝܢ ܬ݁ܶܩܢܽܘܢ ܢܰܦ݂ܫܟ݂ܽܘܢ ܀

ܡܳܐ ܕ݁ܶܝܢ ܕ݁ܰܚܙܰܝܬ݁ܽܘܢ ܠܽܐܘܪܺܫܠܶܡ ܕ݁ܰܚܕ݂ܺܝܪܺܝܢ ܠܳܗ ܚܰܝܠܳܐ ܆ ܗܳܝܕ݁ܶܝܢ ܕ݁ܰܥܘ ܂ ܕ݁ܰܩܪܶܒ݂ ܠܶܗ ܚܽܘܪܒ݁ܳܗ .

ܗܳܝܕ݁ܶܝܢ ܐܰܝܠܶܝܢ ܕ݁ܒ݂ܺܝܗܽܘܕ݂ ܐܶܢܽܘܢ ܢܶܥܪܩܽܘܢ ܠܛܽܘܪܳܐ . ܘܰܐܝܠܶܝܢ ܕ݁ܰܒ݂ܓ݂ܰܘܳܗ ܐܶܢܽܘܢ ܂ ܢܶܥܪܩܽܘܢ . ܘܕ݂ܰܒ݂ܩܽܘܪܝܳܐ̈ ܂ ܠܳܐ ܢܶܥܠܽܘܢ ܠܳܗ .

ܕ݁ܝܰܘܡܳܬ݂ܳܐ̈ ܐܶܢܽܘܢ ܗܳܠܶܝܢ ܕ݁ܰܬ݂ܒ݂ܰܥܬ݂ܳܐ ܆ ܕ݁ܢܶܫܠܰܡ ܟ݁ܽܠ ܡܳܐ ܕ݁ܰܟ݂ܬ݂ܺܝܒ݂ ܀

ܘܳܝ ܕ݁ܶܝܢ ܁ ܠܰܐܝܠܶܝܢ ܕ݁ܒ݂ܰܛܢܳܢ̈ ܂ ܘܠܰܐܝܠܶܝܢ ܕ݁ܡܰܝܢܩܳܢ̈ ܒ݁ܗܳܢܽܘܢ ܝܰܘܡܳܬ݂ܳܐ̈ . ܢܶܗܘܶܐ ܓ݁ܶܝܪ ܐܽܘܠܨܳܢܳܐ ܪܰܒ݁ܳܐ ܒ݁ܰܐܪܥܳܐ ܆ ܘܪܽܘܓ݂ܙܳܐ ܥܰܠ ܥܰܡܳܐ ܗܳܢܳܐ .

ܘܢܶܦ݂ܠܽܘܢ ܒ݁ܦ݂ܽܘܡܳܐ ܕ݁ܚܰܪܒ݁ܳܐ . ܘܢܶܫܬ݁ܒ݂ܽܘܢ ܠܟ݂ܽܠ ܐܰܬ݂ܰܪ . ܘܐܽܘܪܺܫܠܶܡ ܬ݁ܶܗܘܶܐ ܡܶܬ݁ܕ݂ܺܝܫܳܐ ܡܶܢ ܥܰܡ̱ܡܶܐ̈ ܆ ܥܕ݂ܰܡܳܐ ܕ݁ܢܶܫܠܡܽܘܢ ܙܰܒ݂ܢܶܐ̈ ܕ݁ܥܰܡ̱ܡܶܐ̈ ܀

ܘܢܶܗܘܝܳܢ̈ ܐܳܬ݂ܘܳܬ݂ܳܐ̈ ܒ݁ܫܶܡܫܳܐ ܁ ܘܰܒ݂ܣܰܗܪܳܐ ܂ ܘܰܒ݂ܟ݂ܰܘܟ݁ܒ݂ܶܐ̈ . ܘܒ݂ܰܐܪܥܳܐ ܐܽܘܠܨܳܢܳܐ ܕ݁ܥܰܡ̱ܡܶܐ̈ . ܘܦ݂ܽܘܫܳܟ݂ ܐܺܝܕ݂ܰܝܳܐ̈ ܂ ܡܶܢ ܬ݁ܰܘܗܬ݂ܳܐ ܕ݁ܩܳܠܳܐ ܕ݁ܝܰܡܳܐ ܇

ܘܙܰܘܥܳܐ ܕ݁ܡܰܦ݁ܶܩ ܢܰܦ݂ܫܳܬ݂ܳܐ̈ ܕ݁ܰܒ݂ܢܰܝܢܳܫܳܐ̈ . ܡܶܢ ܕ݁ܶܚܠܬ݂ܳܐ ܕ݁ܡܶܕ݁ܶܡ ܕ݁ܰܥܬ݂ܺܝܕ݂ ܠܡܶܐܬ݂ܳܐ ܥܰܠ ܐܰܪܥܳܐ . ܘܢܶܬ݁ܬ݁ܙܺܝܥܽܘܢ ܚܰܝܠܶܐ̈ ܕ݁ܰܫܡܰܝܳܐ .

ܘܗܳܝܕ݁ܶܝܢ ܢܶܚܙܽܘܢܳܝܗ̱ܝ ܠܰܒ݂ܪܶܗ ܕ݁ܐ̱ܢܳܫܳܐ ܕ݁ܳܐܬ݂ܶܐ ܒ݁ܰܥܢܳܢܶܐ̈ ܇ ܥܰܡ ܚܰܝܠܳܐ ܣܰܓ݁ܺܝܳܐܐ ܘܫܽܘܒ݂ܚܳܐ ܪܰܒ݁ܳܐ ܀

ܡܳܐ ܕ݁ܶܝܢ ܕ݁ܫܰܪܺܝ̈ ܗܳܠܶܝܢ ܕ݁ܢܶܗܘܝܳܢ̈ ܇ ܐܶܬ݂ܠܰܒ̱݁ܒ݂ܘ ܁ ܘܰܐܪܺܝܡܘ ܪܺܫܰܝܟ݁ܽܘܢ̈ . ܡܶܛܽܠ ܕ݁ܰܩܪܶܒ݂ ܠܶܗ ܦ݁ܽܘܪܩܳܢܟ݂ܽܘܢ ܀

ܘܶܐܡܰܪ ܗ̱ܘܳܐ ܠܗܽܘܢ ܡܰܬ݂ܠܳܐ . ܚܙܰܘ ܠܬ݂ܺܬ݁ܳܐ ܘܰܠܟ݂ܽܠܗܽܘܢ ܐܺܝܠܳܢܶܐ̈ .

ܕ݁ܡܳܐ ܕ݁ܡܰܦ݂ܪܥܺܝܢ ܆ ܡܶܚܕ݂ܳܐ ܡܶܢܗܽܘܢ ܡܶܣܬ݁ܰܟ݁ܠܺܝܢ ܐܢ̱ܬ݁ܽܘܢ ܂ ܕ݁ܰܩܪܶܒ݂ ܠܶܗ ܩܰܝܛܳܐ .

ܗܳܟ݂ܰܢܳܐ ܐܳܦ݂ ܐܰܢ̱ܬ݁ܽܘܢ ܁ ܡܳܐ ܕ݁ܰܚܙܰܝܬ݁ܽܘܢ ܗܳܠܶܝܢ ܕ݁ܗܳܘܝܳܢ̈ ܆ ܕ݁ܰܥܘ ܕ݁ܩܰܪܺܝܒ݂ܳܐ ܗ̱ܝ ܡܰܠܟ݁ܽܘܬ݂ܳܐ ܕ݁ܰܐܠܳܗܳܐ .

ܐܰܡܺܝܢ ܐܳܡܰܪ ܐ̱ܢܳܐ ܠܟ݂ܽܘܢ ܆ ܕ݁ܠܳܐ ܬ݁ܶܥܒ݁ܰܪ ܫܰܪܒ݁ܬ݂ܳܐ ܗܳܕ݂ܶܐ ܇ ܥܕ݂ܰܡܳܐ ܕ݁ܗܳܠܶܝܢ ܟ݁ܽܠܗܶܝܢ ܢܶܗܘܝܳܢ̈ .

ܫܡܰܝܳܐ ܘܰܐܪܥܳܐ ܢܶܥܒ݁ܪܽܘܢ ܆ ܘܡܶܠܰܝ̈ ܠܳܐ ܢܶܥܒ݁ܪܳܢ̈ ܀

ܐܶܙܕ݁ܰܗ̱ܪܘ ܕ݁ܶܝܢ ܒ݁ܢܰܦ݂ܫܟ݂ܽܘܢ ܁ ܕ݁ܠܳܐ ܡܬ݂ܽܘܡ ܢܺܐܩܪܽܘܢ ܠܶܒ݁ܰܘܳܬ݂ܟ݂ܽܘܢ̈ ܒ݁ܳܐܣܽܘܛܽܘܬ݂ܳܐ ܘܰܒ݂ܪܰܘܳܝܽܘܬ݂ܳܐ ܘܰܒ݂ܨܶܦ݂ܬ݂ܳܐ ܕ݁ܥܳܠܡܳܐ ܇ ܘܡܶܢ ܫܶܠܝܳܐ ܢܺܐܬ݂ܶܐ ܥܠܰܝܟ݁ܽܘܢ ܝܰܘܡܳܐ ܗܰܘ .

ܐܰܝܟ݂ ܨܳܦ݂ܰܚܬ݂ܳܐ ܓ݁ܶܝܪ ܢܶܨܦ݁ܰܚ ܁ ܥܰܠ ܟ݁ܽܠܗܽܘܢ ܐܰܝܠܶܝܢ ܕ݁ܝܳܬ݂ܒ݁ܺܝܢ ܂ ܥܰܠ ܐܰܦ݁ܶܝܗ̈ ܕ݁ܟ݂ܽܠܳܗ ܐܰܪܥܳܐ .

ܗܘܰܘ ܗܳܟ݂ܺܝܠ ܫܳܗܪܺܝܢ ܒ݁ܟ݂ܽܠܙܒ݂ܰܢ ܘܰܡܨܰܠܶܝܢ ܆ ܕ݁ܬ݂ܶܫܘܽܘܢ ܠܡܶܥܪܰܩ ܡܶܢ ܗܳܠܶܝܢ ܕ݁ܰܥܬ݂ܺܝܕ݂ܳܢ̈ ܠܡܶܗܘܳܐ . ܘܰܬ݂ܩܽܘܡܽܘܢ ܩܕ݂ܳܡ ܒ݁ܪܶܗ ܕ݁ܐ̱ܢܳܫܳܐ ܀܀

ܒ݁ܺܐܝܡܳܡܳܐ ܕ݁ܶܝܢ ܁ ܡܰܠܶܦ݂ ܗ̱ܘܳܐ ܒ݁ܗܰܝܟ݁ܠܳܐ ܆ ܘܰܒ݂ܠܺܠܝܳܐ ܂ ܢܳܦ݂ܶܩ ܗ̱ܘܳܐ ܒ݁ܳܐܶܬ݂ ܒ݁ܛܽܘܪܳܐ ܕ݁ܡܶܬ݂ܩܪܶܐ ܕ݁ܒ݂ܶܝܬ݂ ܙܰܝܬ݁ܶܐ̈ .

ܘܟ݂ܽܠܶܗ ܥܰܡܳܐ ܡܩܰܕ݁ܡܺܝܢ ܗ̱ܘܰܘ ܠܘܳܬ݂ܶܗ ܠܗܰܝܟ݁ܠܳܐ ܂ ܠܡܶܫܡܰܥ ܡܶܠܬ݂ܶܗ ܀

Chapter 22

ܩܰܪܺܝܒ݂ ܗ̱ܘܳܐ ܕ݁ܶܝܢ ܥܰܕ݂ܥܺܕ݂ܳܐ ܕ݁ܦ݂ܰܛܺܝܪܶܐ̈ ܂ ܕ݁ܡܶܬ݂ܩܪܶܐ ܦ݁ܶܨܚܳܐ .

ܘܒ݂ܳܥܶܝܢ ܗ̱ܘܰܘ ܪܰܒ݁ܰܝ̈ ܟ݁ܳܗܢܶܐ̈ ܘܣܳܦ݂ܪܶܐ̈ ܆ ܕ݁ܰܐܝܟ݁ܰܢܳܐ ܢܶܩܛܠܽܘܢܳܝܗ̱ܝ . ܕ݁ܳܚܠܺܝܢ ܗ̱ܘܰܘ ܓ݁ܶܝܪ ܡܶܢ ܥܰܡܳܐ ܀

ܥܰܠ ܗ̱ܘܳܐ ܕ݁ܶܝܢ ܣܳܛܳܢܳܐ ܒ݁ܺܝܗܽܘܕ݂ܳܐ ܕ݁ܡܶܬ݂ܩܪܶܐ ܣܟ݂ܰܪܝܽܘܛܳܐ . ܕ݁ܺܐܝܬ݂ܰܘܗ̱ܝ ܗ̱ܘܳܐ ܡܶܢ ܡܶܢܝܳܢܳܐ ܕ݁ܰܬ݂ܪܶܥܣܰܪ̈ .

ܘܶܐܙܰܠ ܡܰܠܶܠ ܥܰܡ ܪܰܒ݁ܰܝ̈ ܟ݁ܳܗܢܶܐ̈ ܘܣܳܦ݂ܪܶܐ̈ ܘܪܰܒ݁ܰܝ̈ ܚܰܝܠܶܐ̈ ܕ݁ܗܰܝܟ݁ܠܳܐ ܂ ܐܰܝܟ݂ ܕ݁ܢܰܫܠܡܺܝܘܗ̱ܝ ܠܗܽܘܢ ܀

ܘܰܚܕ݂ܺܝܘ ܁ ܘܰܐܩܺܝܡܘ ܕ݁ܢܶܬ݁ܠܽܘܢ ܠܶܗ ܟ݁ܶܣܦ݁ܳܐ ܆

ܘܶܐܫܬ݁ܰܘܕ݁ܺܝ ܠܗܽܘܢ . ܘܒ݂ܳܥܶܐ ܗ̱ܘܳܐ ܦ݁ܶܠܥܳܐ ܕ݁ܢܰܫܠܡܺܝܘܗ̱ܝ ܠܗܽܘܢ ܂ ܒ݁ܶܠܥܳܕ݂ ܡܶܢ ܟ݁ܶܢܫܳܐ ܀܀

ܘܡܰܛܺܝ ܝܰܘܡܳܐ ܕ݁ܦ݂ܰܛܺܝܪܶܐ̈ ܇ ܕ݁ܒ݂ܶܗ ܐܺܝܬ݂ ܗ̱ܘܳܐ ܥܝܳܕ݂ܳܐ ܕ݁ܢܶܬ݂ܢܟ݂ܶܣ ܦ݁ܶܨܚܳܐ .

ܘܫܰܕ݁ܰܪ ܝܶܫܽܘܥ ܠܟ݂ܺܐܦ݂ܳܐ ܘܰܠܝܽܘܚܰܢܳܢ ܂ ܘܶܐܡܰܪ ܠܗܽܘܢ ܆ ܙܶܠܘ ܛܰܝܶܒ݂ܘ ܠܰܢ ܦ݁ܶܨܚܳܐ ܕ݁ܢܶܠܥܰܣ .

ܗܶܢܽܘܢ ܕ݁ܶܝܢ ܐܶܡܰܪܘ ܠܶܗ . ܐܰܝܟ݁ܳܐ ܨܳܒ݂ܶܐ ܐܰܢ̱ܬ݁ ܕ݁ܰܢܛܰܝܶܒ݂ .

ܐܳܡܰܪ ܠܗܽܘܢ ܁ ܗܳܐ ܡܳܐ ܕ݁ܥܳܐܠܺܝܢ ܐܢ̱ܬ݁ܽܘܢ ܠܰܡܕ݂ܺܝܢ̱ܬ݁ܳܐ ܆ ܦ݁ܳܓ݂ܰܥ ܒ݁ܟ݂ܽܘܢ ܓ݁ܰܒ݂ܪܳܐ ܕ݁ܰܫܩܺܝܠ ܓ݁ܪܳܒ݂ܳܐ ܕ݁ܡܰܝܳܐ̈ ܂ ܙܶܠܘ ܒ݁ܳܬ݂ܪܶܗ .

ܘܰܐܝܟ݁ܳܐ ܕ݁ܥܳܐܶܠ ܂ ܐܶܡܰܪܘ ܠܡܳܪܶܗ ܕ݁ܒ݂ܰܝܬ݁ܳܐ . ܪܰܒ݁ܰܢ ܐܳܡܰܪ ܆ ܐܰܝܢܰܘ ܒ݁ܶܝܬ݂ ܡܰܫܪܝܳܐ ܂ ܐܰܝܟ݁ܳܐ ܕ݁ܶܐܟ݂ܽܘܠ ܦ݁ܶܨܚܳܐ ܥܰܡ ܬ݁ܰܠܡܺܝܕ݂ܰܝ̈ .

ܘܗܳܐ ܗܽܘ ܡܚܰܘܶܐ ܠܟ݂ܽܘܢ ܥܶܠܺܝܬ݂ܳܐ ܚܕ݂ܳܐ ܪܰܒ݁ܬ݂ܳܐ ܕ݁ܰܡܫܰܘܝܳܐ ܆ ܬ݁ܰܡܳܢ ܛܰܝܶܒ݂ܘ .

ܘܶܐܙܰܠܘ ܐܶܫܟ݁ܰܚܘ ܐܰܝܟ݂ ܕ݁ܶܐܡܰܪ ܠܗܽܘܢ ܆ ܘܛܰܝܶܒ݂ܘ ܦ݁ܶܨܚܳܐ ܀

ܘܟ݂ܰܕ݂ ܗܘܳܐ ܥܶܕ݁ܳܢܳܐ ܆ ܐܶܬ݂ܳܐ ܝܶܫܽܘܥ ܐܶܣܬ݁ܡܶܟ݂ ܂ ܘܰܬ݂ܪܶܥܣܰܪ̈ ܫܠܺܝܚܶܐ̈ ܥܰܡܶܗ ܀

ܘܶܐܡܰܪ ܠܗܽܘܢ . ܪܶܓ݁ܬ݂ܳܐ ܪܰܓ݂ܬ݁ܰܢܝ ܆ ܕ݁ܗܳܢܳܐ ܦ݁ܶܨܚܳܐ ܐܶܟ݂ܽܘܠ ܥܰܡܟ݂ܽܘܢ ܩܕ݂ܳܡ ܕ݁ܶܐܚܰܫ .

ܐܳܡܰܪ ܐ̱ܢܳܐ ܠܟ݂ܽܘܢ ܓ݁ܶܝܪ ܆ ܕ݁ܡܶܟ݁ܺܝܠ ܠܳܐ ܐܶܟ݂ܠܺܝܘܗ̱ܝ ܂ ܥܕ݂ܰܡܳܐ ܕ݁ܢܶܫܠܰܡ ܒ݁ܡܰܠܟ݁ܽܘܬ݂ܶܗ ܕ݁ܰܐܠܳܗܳܐ ܀

ܘܰܢܣܰܒ݂ ܟ݁ܳܣܳܐ ܘܰܐܘܕ݁ܺܝ ܘܶܐܡܰܪ ܣܰܒ݂ܘ ܗܳܢܳܐ ܘܦ݂ܰܠܶܓ݂ܘ ܒ݁ܰܝܢܳܬ݂ܟ݂ܽܘܢ .

ܐܳܡܰܪ ܐ̱ܢܳܐ ܓ݁ܶܝܪ ܠܟ݂ܽܘܢ ܕ݁ܠܳܐ ܐܶܫܬ݁ܶܐ ܡܶܢ ܝܰܠܕ݁ܳܐ ܕ݁ܰܓ݂ܦ݂ܶܬ݁ܳܐ ܥܕ݂ܰܡܳܐ ܕ݁ܬ݂ܺܐܬ݂ܶܐ ܡܰܠܟ݁ܽܘܬ݂ܳܐ ܕ݁ܰܐܠܳܗܳܐ .

ܘܰܢܣܰܒ݂ ܠܰܚܡܳܐ ܘܰܐܘܕ݁ܺܝ ܂ ܘܰܩܨܳܐ . ܘܝܰܗ̱ܒ݂ ܠܗܽܘܢ ܂ ܘܶܐܡܰܪ . ܗܳܢܰܘ ܦ݁ܰܓ݂ܪܝ ܕ݁ܥܰܠ ܐܰܦ݁ܰܝܟ݁ܽܘܢ̈ ܡܶܬ݂ܺܝܗܶܒ݂ . ܗܳܕ݂ܶܐ ܗܘܰܝܬ݁ܽܘܢ ܥܳܒ݂ܕ݁ܺܝܢ ܠܕ݂ܽܘܟ݂ܪܳܢܝ ܀

ܘܗܳܟ݂ܘܳܬ݂ ܐܳܦ݂ ܥܰܠ ܟ݁ܳܣܳܐ ܆ ܡܶܢ ܒ݁ܳܬ݂ܰܪ ܕ݁ܰܐܚܫܶܡܘ ܂ ܐܶܡܰܪ . ܗܳܢܳܐ ܟ݁ܳܣܳܐ ܕ݁ܺܝܰܬ݂ܺܩܺܐ ܚܕ݂ܰܬ݂ܳܐ ܒ݁ܕ݂ܶܡܝ ܂ ܕ݁ܰܚܠܳܦ݂ܰܝܟ݁ܽܘܢ ܡܶܬ݂ܶܐܫܶܕ݂ ܀

ܒ݁ܪܰܡ ܗܳܐ ܐܺܝܕ݂ܶܗ ܕ݁ܡܰܫܠܡܳܢܝ ܥܰܠ ܦ݁ܳܬ݂ܽܘܪܳܐ ܀܀

ܘܰܒ݂ܪܶܗ ܕ݁ܐ̱ܢܳܫܳܐ ܐܳܙܶܠ ܂ ܐܰܝܟ݁ܰܢܳܐ ܕ݁ܶܐܬ݂ܦ݁ܪܶܫ . ܒ݁ܪܰܡ ܘܳܝ ܠܗܰܘ ܓ݁ܰܒ݂ܪܳܐ ܁ ܕ݁ܒ݂ܺܐܝܕ݂ܶܗ ܡܶܫܬ݁ܠܶܡ ܀

ܘܫܰܪܺܝܘ ܕ݁ܰܢܥܰܩܒ݂ܽܘܢ ܒ݁ܰܝܢܳܬ݂ܗܽܘܢ ܆ ܕ݁ܡܰܢܽܘ ܟ݁ܰܝ ܡܶܢܗܽܘܢ ܗܰܘ ܕ݁ܗܳܕ݂ܶܐ ܥܬ݂ܺܝܕ݂ ܠܡܶܣܥܰܪ ܀.܀.܀܀

ܗܘܳܐ ܕ݁ܶܝܢ ܐܳܦ݂ ܚܶܪܝܳܢܳܐ ܒ݁ܰܝܢܳܬ݂ܗܽܘܢ ܆ ܕ݁ܡܰܢ ܐܺܝܬ݂ ܒ݁ܗܽܘܢ ܕ݁ܪܰܒ݁ .

ܗܽܘ ܕ݁ܶܝܢ ܝܶܫܽܘܥ ܂ ܐܶܡܰܪ ܠܗܽܘܢ . ܡܰܠܟ݁ܰܝܗܽܘܢ̈ ܕ݁ܥܰܡ̱ܡܶܐ̈ ܂ ܡܳܪܰܝܗܽܘܢ̈ ܐܶܢܽܘܢ ܘܰܕ݂ܫܰܠܺܝܛܺܝܢ ܥܠܰܝܗܽܘܢ ܂ ܥܳܒ݂ܕ݁ܰܝ̈ ܛܳܒ݂ܳܬ݂ܳܐ̈ ܡܶܬ݂ܩܪܶܝܢ .

ܐܰܢ̱ܬ݁ܽܘܢ ܁ ܕ݁ܶܝܢ ܂ ܠܳܐ ܗܳܟ݂ܰܢܳܐ . ܐܶܠܳܐ ܐܰܝܢܳܐ ܕ݁ܪܰܒ݁ ܒ݁ܟ݂ܽܘܢ ܂ ܢܶܗܘܶܐ ܐܰܝܟ݂ ܙܥܽܘܪܳܐ . ܘܰܐܝܢܳܐ ܕ݁ܪܺܫܳܐ ܗ̱ܘ ܂ ܐܰܝܟ݂ ܡܫܰܡܫܳܢܳܐ .

ܡܰܢܽܘ ܓ݁ܶܝܪ ܪܰܒ݂ . ܗܰܘ ܕ݁ܰܣܡܺܝܟ݂ ܂ ܐܰܘ ܗܰܘ ܕ݁ܰܡܫܰܡܶܫ . ܠܳܐ ܗ̱ܘܳܐ ܗܰܘ ܕ݁ܰܣܡܺܝܟ݂ . ܐܶܢܳܐ ܕ݁ܶܝܢ ܐܺܝܬ݂ܰܝ ܒ݁ܰܝܢܳܬ݂ܟ݂ܽܘܢ ܂ ܐܰܝܟ݂ ܗܰܘ ܕ݁ܰܡܫܰܡܶܫ ܀

ܐܰܢ̱ܬ݁ܽܘܢ ܐܶܢܽܘܢ ܕ݁ܶܝܢ ܕ݁ܟ݂ܰܬ݁ܰܪܬ݁ܽܘܢ ܠܘܳܬ݂ܝ ܒ݁ܢܶܣܝܽܘܢܰܝ̈ .

ܘܶܐܢܳܐ ܡܶܫܬ݁ܰܘܕ݁ܶܐ ܐ̱ܢܳܐ ܠܟ݂ܽܘܢ ܂ ܐܰܝܟ݂ ܕ݁ܶܐܫܬ݁ܰܘܕ݁ܺܝ ܠܺܝ ܐܳܒ݂ܝ ܁ ܡܰܠܟ݁ܽܘܬ݂ܳܐ .

ܕ݁ܬ݂ܶܐܟ݂ܠܽܘܢ ܘܬ݂ܶܫܬ݁ܽܘܢ ܥܰܠ ܦ݁ܳܬ݂ܽܘܪܳܐ ܕ݁ܡܰܠܟ݁ܽܘܬ݂ܳܐ ܕ݁ܺܝܠܝ . ܘܬ݂ܶܬ݁ܒ݂ܽܘܢ ܥܰܠ ܟ݁ܽܘܪܣܰܘܳܬ݂ܳܐ̈ ܆ ܘܰܬ݁ܕ݂ܽܘܢܽܘܢ ܬ݁ܪܶܥܣܰܪ̈ ܫܰܒ݂ܛܶܐ̈ ܕ݁ܺܐܝܣܪܳܝܶܠ ܀

ܘܶܐܡܰܪ ܝܶܫܽܘܥ ܠܫܶܡܥܽܘܢ . ܫܶܡܥܽܘܢ ܆ ܗܳܐ ܣܳܛܳܢܳܐ ܫܳܐܶܠ ܕ݁ܢܶܥܪܽܘܒ݂ܟ݂ܽܘܢ ܐܰܝܟ݂ ܕ݁ܰܠܚܶܛܶܐ̈ .

ܘܶܐܢܳܐ ܒ݁ܥܺܝܬ݂ ܥܠܰܝܟ݁ ܕ݁ܠܳܐ ܬ݁ܶܚܣܰܪ ܗܰܝܡܳܢܽܘܬ݂ܳܟ݂ . ܐܳܦ݂ ܐܰܢ̱ܬ݁ ܒ݁ܰܙܒ݂ܰܢ ܐܶܬ݂ܦ݁ܰܢܝ ܂ ܘܫܰܪܰܪ ܐܰܚܰܝܟ݁̈ ܀

ܫܶܡܥܽܘܢ ܕ݁ܶܝܢ ܐܶܡܰܪ ܠܶܗ . ܡܳܪܝ ܁ ܥܰܡܳܟ݂ ܡܛܰܝܰܒ݂ ܐ̱ܢܳܐ . ܘܰܠܒ݂ܶܝܬ݂ ܐܰܣܺܝܪܶܐ̈ ܂ ܘܰܠܡܰܘܬ݁ܳܐ .

ܐܳܡܰܪ ܠܶܗ ܝܶܫܽܘܥ . ܐܳܡܰܪ ܐ̱ܢܳܐ ܠܳܟ݂ ܫܶܡܥܽܘܢ ܆ ܕ݁ܠܳܐ ܢܶܩܪܶܐ ܬ݁ܰܪܢܳܓ݂ܠܳܐ ܝܰܘܡܳܢܳܐ ܇ ܥܕ݂ܰܡܳܐ ܕ݁ܰܬ݂ܠܳܬ݂ ܙܰܒ݂ܢܺܝܢ̈ ܬ݁ܶܟ݂ܦ݁ܽܘܪ ܕ݁ܠܳܐ ܝܳܕ݂ܰܥ ܐܰܢ̱ܬ݁ ܠܺܝ ܀

ܘܶܐܡܰܪ ܠܗܽܘܢ . ܟ݁ܰܕ݂ ܫܰܕ݁ܰܪܬ݁ܟ݂ܽܘܢ ܕ݁ܠܳܐ ܟ݁ܺܝܣܶܐ̈ ܘܰܕ݂ܠܳܐ ܬ݁ܰܪܡܳܠܶܐ̈ ܘܰܡܣܳܢܶܐ̈ ܆ ܠܡܳܐ ܆ ܚܣܰܪ ܠܟ݂ܽܘܢ ܡܶܕ݁ܶܡ . ܐܳܡܪܺܝܢ ܠܶܗ ܂ ܘܠܳܐ ܡܶܕ݁ܶܡ .

ܐܳܡܰܪ ܠܗܽܘܢ . ܡܶܢ ܗܳܫܳܐ ܡܰܢ ܕ݁ܺܐܝܬ݂ ܠܶܗ ܟ݁ܺܝܣܳܐ ܂ ܢܶܣܰܒ݂ . ܘܗܳܟ݂ܰܢܳܐ ܐܳܦ݂ ܬ݁ܰܪܡܳܠܳܐ . ܘܡܰܢ ܕ݁ܠܰܝܬ݁ ܠܶܗ ܣܰܝܦ݂ܳܐ ܆ ܢܙܰܒ݁ܶܢ ܢܰܚܬ݁ܶܗ ܘܢܶܙܒ݁ܶܢ ܠܶܗ ܣܰܝܦ݂ܳܐ .

ܐܳܡܰܪ ܐ̱ܢܳܐ ܠܟ݂ܽܘܢ ܓ݁ܶܝܪ ܆ ܕ݁ܳܐܦ݂ ܗܳܕ݂ܶܐ ܕ݁ܰܟ݂ܬ݂ܺܝܒ݂ܳܐ ܂ ܘܳܠܶܐ ܕ݁ܬ݂ܶܬ݂ܡܰܠܶܐ ܒ݁ܺܝ : ܕ݁ܥܰܡ ܥܰܘܳܠܶܐ̈ ܐܶܬ݂ܡܢܶܐ . ܟ݁ܽܠܗܶܝܢ ܓ݁ܶܝܪ ܕ݁ܰܥܠܰܝ ܐܶܫܬ݁ܰܠܰܡ ܀

ܘܗܶܢܽܘܢ ܐܳܡܪܺܝܢ ܠܶܗ . ܡܳܪܰܢ ܆ ܗܳܐ ܗܳܪܟ݁ܳܐ ܐܺܝܬ݂ ܬ݁ܪܶܝܢ̈ ܣܰܝܦ݂ܺܝܢ̈ . ܐܳܡܰܪ ܠܗܽܘܢ ܣܳܦ݂ܩܺܝܢ ܀

ܘܰܢܦ݂ܰܩ ܘܶܐܙܰܠ ܐܰܝܟ݂ ܕ݁ܰܡܥܳܕ݂ ܗ̱ܘܳܐ ܠܛܽܘܪܳܐ ܕ݁ܒ݂ܶܝܬ݂ ܙܰܝܬ݁ܶܐ̈ . ܘܶܐܙܰܠܘ ܒ݁ܳܬ݂ܪܶܗ ܐܳܦ݂ ܬ݁ܰܠܡܺܝܕ݂ܰܘܗ̱ܝ̈ ܀

ܘܟ݂ܰܕ݂ ܡܰܛܺܝ ܠܕ݂ܽܘܟ݁ܬ݂ܳܐ ܂ ܐܶܡܰܪ ܠܗܽܘܢ . ܨܰܠܰܘ ܂ ܕ݁ܠܳܐ ܬ݁ܶܥܠܽܘܢ ܠܢܶܣܝܽܘܢܳܐ ܀

ܘܗܽܘ ܦ݁ܪܰܩ ܡܶܢܗܽܘܢ ܂ ܐܰܝܟ݂ ܡܰܫܕ݁ܶܐ ܟ݁ܺܐܦ݂ܳܐ . ܘܣܳܡ ܒ݁ܽܘܪܟ݁ܰܘܗ̱ܝ ܘܰܡܨܰܠܶܐ ܗ̱ܘܳܐ ܂

ܘܳܐܡܰܪ . ܐܰܒ݂ܳܐ ܆ ܐܶܢ ܨܳܒ݂ܶܐ ܐܰܢ̱ܬ݁ ܂ ܢܶܥܒ݁ܪܰܢܝ ܟ݁ܳܣܳܐ ܗܳܢܳܐ . ܒ݁ܪܰܡ ܂ ܠܳܐ ܨܶܒ݂ܝܳܢܝ ܁ ܐܶܠܳܐ ܕ݁ܺܝܠܳܟ݂ ܢܶܗܘܶܐ ܀

ܘܶܐܬ݂ܚܙܺܝ ܠܶܗ ܡܰܠܰܐܟ݂ܳܐ ܂ ܡܶܢ ܫܡܰܝܳܐ ܕ݁ܰܡܚܰܝܶܠ ܠܶܗ .

ܘܟ݂ܰܕ݂ ܗܘܳܐ ܒ݁ܕ݂ܶܚܠܬ݂ܳܐ ܬ݁ܟ݂ܺܝܒ݂ܳܐܝܺܬ݂ ܡܨܰܠܶܐ ܗ̱ܘܳܐ . ܘܰܗܘܳܬ݂ ܕ݁ܽܘܥܬ݁ܶܗ ܐܰܝܟ݂ ܫܶܠܬ݂ܶܐ̈ ܕ݁ܰܕ݂ܡܳܐ . ܘܰܢܦ݂ܰܠ ܥܰܠ ܐܰܪܥܳܐ ܀

ܘܩܳܡ ܡܶܢ ܨܠܽܘܬ݂ܶܗ ܂ ܘܶܐܬ݂ܳܐ ܠܘܳܬ݂ ܬ݁ܰܠܡܺܝܕ݂ܰܘܗ̱ܝ̈ . ܘܶܐܫܟ݁ܰܚ ܐܶܢܽܘܢ ܟ݁ܰܕ݂ ܕ݁ܳܡܟ݁ܺܝܢ ܡܶܢ ܥܳܩܬ݂ܳܐ .

ܘܶܐܡܰܪ ܠܗܽܘܢ ܁ ܡܳܢܳܐ ܕ݁ܰܡܟ݁ܺܝܢ ܐܢ̱ܬ݁ܽܘܢ . ܩܽܘܡܘ ܨܰܠܰܘ ܕ݁ܠܳܐ ܬ݁ܶܥܠܽܘܢ ܠܢܶܣܝܽܘܢܳܐ ܀

ܘܥܰܕ݂ ܗܽܘ ܡܡܰܠܶܠ ܆ ܗܳܐ ܟ݁ܶܢܫܳܐ . ܘܗܰܘ ܕ݁ܡܶܬ݂ܩܪܶܐ ܝܺܗܽܘܕ݂ܳܐ ܇ ܚܰܕ݂ ܡܶܢ ܬ݁ܪܶܥܣܰܪ̈ ܐܳܬ݂ܶܐ ܩܕ݂ܳܡܰܝܗܽܘܢ ܇ ܘܰܩܪܶܒ݂ ܠܘܳܬ݂ ܝܶܫܽܘܥ ܂ ܘܢܰܫܩܶܗ . ܗܳܕ݂ܶܐ ܓ݁ܶܝܪ ܐܳܬ݂ܳܐ ܝܰܗ̱ܒ݂ ܗ̱ܘܳܐ ܠܗܽܘܢ . ܕ݁ܰܐܝܢܳܐ ܕ݁ܢܳܫܶܩ ܐ̱ܢܳܐ ܂ ܗܽܘܝܽܘ ܀

ܐܳܡܰܪ ܠܶܗ ܝܶܫܽܘܥ ܂ ܝܺܗܽܘܕ݂ܳܐ ܅ ܒ݁ܢܽܘܫܰܩܬ݁ܳܐ ܡܰܫܠܶܡ ܐܰܢ̱ܬ݁ ܠܶܗ ܠܰܒ݂ܪܶܗ ܕ݁ܐ̱ܢܳܫܳܐ ܀

ܟ݁ܰܕ݂ ܚܙܰܘ ܕ݁ܶܝܢ ܐܰܝܠܶܝܢ ܕ݁ܥܰܡܶܗ ܡܶܕ݁ܶܡ ܕ݁ܰܗܘܳܐ ܆ ܐܳܡܪܺܝܢ ܠܶܗ . ܡܳܪܰܢ ܆ ܢܶܡܚܶܐ ܐܶܢܽܘܢ ܒ݁ܣܰܝܦ݂ܶܐ̈ .

ܘܰܡܚܳܐ ܚܰܕ݂ ܡܶܢܗܽܘܢ ܠܥܰܒ݂ܕ݁ܶܗ ܕ݁ܪܰܒ݁ ܟ݁ܳܗܢܶܐ̈ ܂ ܘܢܰܣܒ݁ܳܗ ܐܶܕ݂ܢܶܗ ܕ݁ܝܰܡܺܝܢܳܐ ܀

ܥܢܳܐ ܕ݁ܶܝܢ ܝܶܫܽܘܥ ܂ ܘܶܐܡܰܪ . ܟ݁ܰܕ݁ܽܘ ܥܕ݂ܰܡܳܐ ܠܗܳܕ݂ܶܐ . ܘܰܩܪܶܒ݂ ܠܶܐܕ݂ܢܶܗ ܕ݁ܗܰܘ ܕ݁ܰܒ݂ܠܰܥ ܂ ܘܰܐܣܝܳܗ .

ܘܶܐܡܰܪ ܝܶܫܽܘܥ ܠܗܳܢܽܘܢ ܕ݁ܶܐܬ݂ܰܘ ܥܠܰܘܗ̱ܝ ܇ ܪܰܒ݁ܰܝ̈ ܟ݁ܳܗܢܶܐ̈ ܘܩܰܫܺܝܫܶܐ̈ ܘܪܰܒ݁ܰܝ̈ ܚܰܝܠܶܐ̈ ܕ݁ܗܰܝܟ݁ܠܳܐ ܇ ܐܰܝܟ݂ ܕ݁ܥܰܠ ܠܶܣܛܳܝܳܐ ܢܦ݂ܰܩܬ݁ܽܘܢ ܥܠܰܝ ܒ݁ܣܰܝܦ݂ܶܐ̈ ܘܰܒ݂ܚܽܘܛܪܶܐ̈ ܕ݁ܬ݂ܶܐܚܕ݁ܽܘܢܳܢܝ .

ܟ݁ܽܠܝܽܘܡ ܥܰܡܟ݂ܽܘܢ ܗ̱ܘܺܝܬ݂ ܒ݁ܗܰܝܟ݁ܠܳܐ ܆ ܘܠܳܐ ܐܰܘܫܶܛܬ݁ܽܘܢ ܥܠܰܝ ܐܺܝܕ݂ܰܝܳܐ̈ . ܐܶܠܳܐ ܗܳܕ݂ܶܐ ܗ̱ܝ ܫܳܥܰܬ݂ܟ݂ܽܘܢ ܘܫܽܘܠܛܳܢܳܐ ܕ݁ܚܶܫܽܘܟ݂ܳܐ ܀

ܘܶܐܚܰܕ݂ܘ ܐܰܝܬ݁ܝܽܘܗ̱ܝ ܠܒ݂ܰܝܬ݁ܶܗ ܕ݁ܪܰܒ݁ ܟ݁ܳܗܢܶܐ̈ . ܘܫܶܡܥܽܘܢ ܐܳܬ݂ܶܐ ܗ̱ܘܳܐ ܒ݁ܳܬ݂ܪܶܗ ܡܶܢ ܪܽܘܚܩܳܐ .

ܐܰܘܚܶܕ݂ܘ ܕ݁ܶܝܢ ܢܽܘܪܳܐ ܡܶܨܥܰܬ݂ ܕ݁ܳܪܬ݁ܳܐ ܆ ܘܝܳܬ݂ܒ݁ܺܝܢ ܗ̱ܘܰܘ ܚܕ݂ܳܪܶܝܗ̈ . ܘܝܳܬ݂ܶܒ݂ ܗ̱ܘܳܐ ܐܳܦ݂ ܗܽܘ ܫܶܡܥܽܘܢ ܒ݁ܰܝܢܳܬ݂ܗܽܘܢ ܀

ܘܰܚܙܳܬ݂ܶܗ ܥܠܰܝܡܬ݂ܳܐ ܚܕ݂ܳܐ ܕ݁ܝܳܬ݂ܶܒ݂ ܠܘܳܬ݂ ܢܽܘܪܳܐ ܆ ܘܚܳܪܰܬ݂ ܒ݁ܶܗ ܂ ܘܳܐܡܪܳܐ . ܐܳܦ݂ ܗܳܢܳܐ ܂ ܥܰܡܶܗ ܗܘܳܐ .

ܗܽܘ ܕ݁ܶܝܢ ܟ݁ܦ݂ܰܪ ܘܶܐܡܰܪ . ܐܰܢ̱ܬ݁ܬ݂ܳܐ ܂ ܠܳܐ ܝܳܕ݂ܰܥ ܐ̱ܢܳܐ ܠܶܗ .

ܘܒ݂ܳܬ݂ܰܪ ܩܰܠܺܝܠ ܚܙܳܝܗ̱ܝ ܐ̱ܚܪܺܢܳܐ ܂ ܘܶܐܡܰܪ ܠܶܗ . ܐܳܦ݂ ܐܰܢ̱ܬ݁ ܡܶܢܗܽܘܢ ܐܰܢ̱ܬ݁ . ܟ݁ܺܐܦ݂ܳܐ ܕ݁ܶܝܢ ܐܶܡܰܪ ܂ ܠܳܐ ܗܘܺܝܬ݂ .

ܘܒ݂ܳܬ݂ܰܪ ܫܳܥܳܐ ܚܕ݂ܳܐ ܆ ܐ̱ܚܪܺܢܳܐ ܡܶܬ݂ܚܪܶܐ ܗ̱ܘܳܐ ܂ ܘܳܐܡܰܪ . ܫܰܪܺܝܪܳܐܝܺܬ݂ ܐܳܦ݂ ܗܳܢܳܐ ܂ ܥܰܡܶܗ ܗ̱ܘܳܐ . ܐܳܦ݂ ܓ݁ܠܺܝܠܳܝܳܐ ܗ̱ܘ ܓ݁ܶܝܪ .

ܐܳܡܰܪ ܟ݁ܺܐܦ݂ܳܐ . ܓ݁ܰܒ݂ܪܳܐ ܂ ܠܳܐ ܝܳܕ݂ܰܥ ܐ̱ܢܳܐ ܡܳܢܳܐ ܐܳܡܰܪ ܐܰܢ̱ܬ݁ . ܘܡܶܚܕ݂ܳܐ ܟ݁ܰܕ݂ ܗܽܘ ܡܡܰܠܶܠ ܂ ܩܪܳܐ ܬ݁ܰܪܢܳܓ݂ܠܳܐ .

ܘܶܐܬ݂ܦ݁ܢܺܝ ܝܶܫܽܘܥ ܂ ܘܚܳܪ ܒ݁ܟ݂ܺܐܦ݂ܳܐ . ܘܶܐܬ݁ܕ݁ܟ݂ܰܪ ܫܶܡܥܽܘܢ ܡܶܠܬ݂ܶܗ ܕ݁ܡܳܪܰܢ ܕ݁ܶܐܡܰܪ ܗ̱ܘܳܐ ܠܶܗ ܇ ܕ݁ܰܩܕ݂ܳܡ ܕ݁ܢܶܩܪܶܐ ܬ݁ܰܪܢܳܓ݂ܠܳܐ ܬ݁ܶܟ݂ܦ݁ܽܘܪ ܒ݁ܺܝ ܬ݁ܠܳܬ݂ ܙܰܒ݂ܢܺܝܢ̈ .

ܘܰܢܦ݂ܰܩ ܠܒ݂ܰܪ ܫܶܡܥܽܘܢ ܁ ܒ݁ܟ݂ܳܐ ܡܰܪܺܝܪܳܐܝܺܬ݂ ܀

ܘܓ݂ܰܒ݂ܪܶܐ̈ ܕ݁ܰܐܚܺܝܕ݂ܺܝܢ ܗܘܰܘ ܠܝܶܫܽܘܥ ܆ ܡܒ݂ܰܙܚܺܝܢ ܗ̱ܘܰܘ ܒ݁ܶܗ . ܘܰܡܚܰܦ݁ܶܝܢ ܗ̱ܘܰܘ ܠܶܗ .

ܘܡܳܚܶܝܢ ܗ̱ܘܰܘ ܠܶܗ ܥܰܠ ܐܰܦ݁ܰܘܗ̱ܝ̈ ܂ ܘܳܐܡܪܺܝܢ . ܐܶܬ݂ܢܰܒ݁ܳܐ ܡܰܢܽܘ ܡܚܳܟ݂ .

ܘܰܐ̱ܚܪܳܢܝܳܬ݂ܳܐ̈ ܣܰܓ݁ܺܝܳܐܬ݂ܳܐ̈ ܡܓ݂ܰܕ݁ܦ݂ܺܝܢ ܗ̱ܘܰܘ ܘܳܐܡܪܺܝܢ ܥܠܰܘܗ̱ܝ ܀

ܘܟ݂ܰܕ݂ ܢܶܓ݂ܗܰܬ݂ ܆ ܐܶܬ݂ܟ݁ܰܢܰܫܘ ܩܰܫܺܝܫܶܐ̈ ܘܪܰܒ݁ܰܝ̈ ܟ݁ܳܗܢܶܐ̈ ܘܣܳܦ݂ܪܶܐ̈ ܆ ܘܰܐܣܩܽܘܗ̱ܝ ܠܒ݂ܶܝܬ݂ ܟ݁ܢܽܘܫܬ݁ܗܽܘܢ .

ܘܳܐܡܪܺܝܢ ܠܶܗ . ܐܶܢ ܐܰܢ̱ܬ݁ ܗ̱ܽܘ ܡܫܺܝܚܳܐ ܂ ܐܶܡܰܪ ܠܰܢ . ܐܳܡܰܪ ܠܗܽܘܢ . ܐܶܢ ܐܺܡܰܪ ܠܟ݂ܽܘܢ ܂ ܠܳܐ ܬ݁ܗܰܝܡܢܽܘܢܳܢܝ .

ܘܶܐܢ ܐܶܫܰܐܶܠܟ݂ܽܘܢ ܂ ܠܳܐ ܡܦ݂ܰܢܶܝܢ ܐܢ̱ܬ݁ܽܘܢ ܠܺܝ ܦ݁ܶܬ݂ܓ݂ܳܡܳܐ ܁ ܐܰܘ ܫܳܪܶܝܢ ܐܢ̱ܬ݁ܽܘܢ ܠܺܝ .

ܡܶܢ ܗܳܫܳܐ ܢܶܗܘܶܐ ܒ݁ܪܶܗ ܕ݁ܐ̱ܢܳܫܳܐ ܝܳܬ݂ܶܒ݂ ܡܶܢ ܝܰܡܺܝܢܳܐ ܕ݁ܚܰܝܠܳܐ ܕ݁ܰܐܠܳܗܳܐ ܀

ܐܳܡܪܺܝܢ ܕ݁ܶܝܢ ܟ݁ܽܠܗܽܘܢ . ܐܰܢ̱ܬ݁ ܗ̱ܽܘ ܗܳܟ݂ܺܝܠ ܒ݁ܪܶܗ ܕ݁ܰܐܠܳܗܳܐ . ܐܳܡܰܪ ܠܗܽܘܢ ܝܶܫܽܘܥ ܆ ܐܰܢ̱ܬ݁ܽܘܢ ܐܳܡܪܺܝܢ ܐܢ̱ܬ݁ܽܘܢ ܕ݁ܶܐܢܳܐ ܐ̱ܢܳܐ ܀

ܐܳܡܪܺܝܢ . ܡܳܢܳܐ ܬ݁ܽܘܒ݂ ܡܶܬ݂ܒ݁ܥܶܝܢ ܠܰܢ ܣܳܗܕ݁ܶܐ̈ . ܚܢܰܢ ܓ݁ܶܝܪ ܫܡܰܥܢ ܡܶܢ ܦ݁ܽܘܡܶܗ ܀

Chapter 23

ܘܩܳܡܘ ܟ݁ܽܠܶܗ ܟ݁ܶܢܫܗܽܘܢ ܆ ܘܰܐܝܬ݁ܝܽܘܗ̱ܝ ܠܘܳܬ݂ ܦ݁ܺܝܠܰܛܳܘܣ ܀

ܘܫܰܪܺܝܘ ܐܳܟ݂ܠܺܝܢ ܩܰܪܨܰܘܗ̱ܝ̈ . ܘܳܐܡܪܺܝܢ . ܠܗܳܢܳܐ ܐܶܫܟ݁ܰܚܢ ܕ݁ܡܰܛܥܶܐ ܥܰܡܰܢ . ܘܟ݂ܳܠܶܐ ܕ݁ܰܟ݂ܣܶܦ݂ ܪܺܫܳܐ ܠܩܶܣܰܪ ܠܳܐ ܢܶܬ݁ܶܠ . ܘܳܐܡܰܪ ܥܰܠ ܢܰܦ݂ܫܶܗ ܂ ܕ݁ܡܰܠܟ݁ܳܐ ܗ̱ܘ ܡܫܺܝܚܳܐ ܀

ܦ݁ܺܝܠܰܛܳܘܣ ܕ݁ܶܝܢ ܫܰܐܠܶܗ ܂ ܘܶܐܡܰܪ ܠܶܗ . ܐܰܢ̱ܬ݁ ܗ̱ܽܘ ܡܰܠܟ݁ܳܐ ܕ݁ܺܝܗܽܘܕ݂ܳܝܶܐ̈ . ܐܳܡܰܪ ܠܶܗ ܂ ܐܰܢ̱ܬ݁ ܐܶܡܰܪܬ݁ ܀

ܘܶܐܡܰܪ ܦ݁ܺܝܠܰܛܳܘܣ ܠܪܰܒ݁ܰܝ̈ ܟ݁ܳܗܢܶܐ̈ ܂ ܘܰܠܟ݂ܶܢܫܳܐ . ܐܶܢܳܐ ܡܶܕ݁ܶܡ ܥܶܠܬ݂ܳܐ ܂ ܠܳܐ ܡܶܫܟ݁ܰܚ ܐ̱ܢܳܐ ܥܰܠ ܓ݁ܰܒ݂ܪܳܐ ܗܳܢܳܐ .

ܗܶܢܽܘܢ ܕ݁ܶܝܢ ܡܰܙܥܩܺܝܢ ܗ̱ܘܰܘ ܂ ܘܳܐܡܪܺܝܢ . ܕ݁ܫܰܓ݂ܫܶܗ ܠܥܰܡܰܢ . ܟ݁ܰܕ݂ ܡܰܠܶܦ݂ ܒ݁ܟ݂ܽܠܳܗ ܝܺܗܽܘܕ݂ . ܘܫܰܪܺܝ ܡܶܢ ܓ݁ܠܺܝܠܳܐ ܂ ܘܰܥܕ݂ܰܡܳܐ ܠܗܳܪܟ݁ܳܐ ܀.܀.܀܀

ܦ݁ܺܝܠܰܛܳܘܣ ܕ݁ܶܝܢ ܟ݁ܰܕ݂ ܫܡܰܥ ܫܡܳܐ ܕ݁ܰܓ݂ܠܺܝܠܳܐ ܆ ܫܰܐܶܠ ܂ ܕ݁ܶܐܢ ܓ݁ܰܒ݂ܪܳܐ ܗܽܘ ܓ݁ܠܺܝܠܳܝܳܐ .

ܘܟ݂ܰܕ݂ ܝܺܕ݂ܰܥ ܕ݁ܡܶܢ ܬ݁ܚܶܝܬ݂ ܫܽܘܠܛܳܢܳܐ ܗܽܘ ܕ݁ܗܶܪܳܘܕ݂ܶܣ ܆ ܫܰܕ݁ܪܶܗ ܠܘܳܬ݂ܶܗ ܕ݁ܗܶܪܳܘܕ݂ܶܣ . ܡܶܛܽܠ ܕ݁ܒ݂ܽܐܘܪܺܫܠܶܡ ܗ̱ܘܳܐ ܒ݁ܗܳܢܽܘܢ ܝܰܘܡܳܬ݂ܳܐ̈ .

ܗܶܪܳܘܕ݂ܶܣ ܕ݁ܶܝܢ ܟ݁ܰܕ݂ ܚܙܳܝܗ̱ܝ ܠܝܶܫܽܘܥ ܁ ܚܕ݂ܺܝ ܛܳܒ݂ . ܨܳܒ݂ܶܐ ܗ̱ܘܳܐ ܓ݁ܶܝܪ ܠܡܶܚܙܝܶܗ ܡܶܢ ܙܰܒ݂ܢܳܐ ܣܰܓ݁ܺܝܳܐܐ . ܡܶܛܽܠ ܕ݁ܫܳܡܰܥ ܗ̱ܘܳܐ ܥܠܰܘܗ̱ܝ ܣܰܓ݁ܺܝܳܐܬ݂ܳܐ̈ . ܘܡܰܣܒ݁ܰܪ ܗ̱ܘܳܐ ܂ ܕ݁ܡܶܕ݁ܶܡ ܐܳܬ݂ܳܐ ܢܶܚܙܶܐ ܡܶܢܶܗ .

ܘܡܶܠܶܐ̈ ܣܰܓ݁ܺܝܳܐܬ݂ܳܐ̈ ܡܫܰܐܶܠ ܗ̱ܘܳܐ ܠܶܗ . ܝܶܫܽܘܥ ܕ݁ܶܝܢ ܁ ܡܶܕ݁ܶܡ ܦ݁ܶܬ݂ܓ݂ܳܡܳܐ ܠܳܐ ܐܰܬ݂ܺܝܒ݂ܶܗ ܀

ܩܳܝܡܺܝܢ ܗ̱ܘܰܘ ܕ݁ܶܝܢ ܁ ܪܰܒ݁ܰܝ̈ ܟ݁ܳܗܢܶܐ̈ ܘܣܳܦ݂ܪܶܐ̈ ܂ ܘܥܰܙܺܝܙܳܐܝܺܬ݂ ܐܳܟ݂ܠܺܝܢ ܗ̱ܘܰܘ ܩܰܪܨܰܘܗ̱ܝ̈ .

ܗܶܪܳܘܕ݂ܶܣ ܕ݁ܶܝܢ ܫܳܛܶܗ ܁ ܗܽܘ ܘܦ݂ܳܠܚܰܘܗ̱ܝ̈ . ܘܟ݂ܰܕ݂ ܡܒ݂ܰܙܰܚ ܆ ܐܰܠܒ݁ܫܶܗ ܢܰܚܬ݁ܶܐ̈ ܕ݁ܰܙܚܽܘܪܺܝܬ݂ܳܐ ܂ ܘܫܰܕ݁ܪܶܗ ܠܘܳܬ݂ ܦ݁ܺܝܠܰܛܳܘܣ .

ܘܰܒ݂ܗܰܘ ܝܰܘܡܳܐ ܂ ܗܘܰܘ ܪܳܚܡܶܐ̈ ܦ݁ܺܝܠܰܛܳܘܣ ܘܗܶܪܳܘܕ݂ܶܣ ܥܰܡ ܚܕ݂ܳܕ݂ܶܐ̈ . ܒ݁ܥܶܠܕ݁ܒ݂ܳܒ݂ܽܘܬ݂ܳܐ ܗܘܳܬ݂ ܓ݁ܶܝܪ ܡܶܢ ܩܕ݂ܺܝܡ ܒ݁ܰܝܢܳܬ݂ܗܽܘܢ ܀

ܩܪܳܐ ܕ݁ܶܝܢ ܦ݁ܺܝܠܰܛܳܘܣ ܠܪܰܒ݁ܰܝ̈ ܟ݁ܳܗܢܶܐ̈ ܘܠܰܐܪܟ݂ܽܘܢܶܐ̈ ܘܰܠܥܰܡܳܐ ܂

ܘܶܐܡܰܪ ܠܗܽܘܢ . ܩܰܪܶܒ݂ܬ݁ܽܘܢ ܠܺܝ ܓ݁ܰܒ݂ܪܳܐ ܗܳܢܳܐ ܂ ܐܰܝܟ݂ ܡܰܗܦ݁ܶܟ݂ ܥܰܡܟ݂ܽܘܢ . ܘܗܳܐ ܐܶܢܳܐ ܥܰܩܶܒ݂ܬ݁ܶܗ ܠܥܺܢܰܝܟ݁ܽܘܢ̈ . ܘܥܶܠܬ݂ܳܐ ܡܶܕ݁ܶܡ ܠܳܐ ܐܶܫܟ݁ܚܶܬ݂ ܒ݁ܓ݂ܰܒ݂ܪܳܐ ܗܳܢܳܐ ܂ ܡܶܢ ܟ݁ܽܠ ܕ݁ܡܰܪܫܶܝܢ ܐܢ̱ܬ݁ܽܘܢ ܒ݁ܶܗ .

ܐܶܠܳܐ ܐܳܦ݂ܠܳܐ ܗܶܪܳܘܕ݂ܶܣ . ܫܰܕ݁ܰܪܬ݁ܶܗ ܓ݁ܶܝܪ ܠܘܳܬ݂ܶܗ . ܘܗܳܐ ܂ ܠܳܐ ܡܶܕ݁ܶܡ ܕ݁ܫܳܘܶܐ ܠܡܰܘܬ݁ܳܐ ܣܥܺܝܪ ܠܶܗ .

ܐܶܪܕ݁ܶܝܘܗ̱ܝ ܗܳܟ݂ܺܝܠ ܂ ܘܶܐܫܒ݁ܩܺܝܘܗ̱ܝ ܀

ܥܝܳܕ݂ܳܐ ܓ݁ܶܝܪ ܐܺܝܬ݂ ܗ̱ܘܳܐ ܁ ܕ݁ܢܶܫܪܶܐ ܠܗܽܘܢ ܚܰܕ݂ ܒ݁ܥܰܕ݂ܥܺܕ݂ܳܐ .

ܩܥܰܘ ܕ݁ܶܝܢ ܟ݁ܽܠܶܗ ܟ݁ܶܢܫܳܐ ܂ ܘܳܐܡܪܺܝܢ . ܫܩܽܘܠܳܝܗ̱ܝ ܠܗܳܢܳܐ ܂ ܘܰܫܪܺܝ ܠܰܢ ܠܒ݂ܰܪ ܐܰܒ݁ܰܐ .

ܗܰܘ ܐܰܝܢܳܐ ܕ݁ܡܶܛܽܠ ܐܶܣܛܰܣܺܝܣ ܕ݁ܰܗܘܳܬ݂ ܒ݁ܰܡܕ݂ܺܝܢ̱ܬ݁ܳܐ ܘܩܶܛܠܳܐ ܂ ܪܡܶܐ ܗ̱ܘܳܐ ܒ݁ܶܝܬ݂ ܐܰܣܺܝܪܶܐ̈ ܀

ܬ݁ܽܘܒ݂ ܕ݁ܶܝܢ ܡܰܠܶܠ ܥܰܡܗܽܘܢ ܦ݁ܺܝܠܰܛܳܘܣ ܆ ܟ݁ܰܕ݂ ܨܳܒ݂ܶܐ ܕ݁ܢܶܫܪܶܐ ܠܝܶܫܽܘܥ .

ܗܶܢܽܘܢ ܕ݁ܶܝܢ ܩܳܥܶܝܢ ܗ̱ܘܰܘ ܂ ܘܳܐܡܪܺܝܢ . ܙܩܽܘܦ݂ܳܝܗ̱ܝ ܁ ܙܩܽܘܦ݂ܳܝܗ̱ܝ ܀

ܗܽܘ ܕ݁ܶܝܢ ܕ݁ܰܬ݂ܠܳܬ݂ ܙܰܒ݂ܢܺܝܢ̈ ܂ ܐܶܡܰܪ ܠܗܽܘܢ . ܡܳܢܳܐ ܓ݁ܶܝܪ ܕ݁ܒ݂ܺܝܫ ܥܒ݂ܰܕ݂ ܗܳܢܳܐ . ܡܶܕ݁ܶܡ ܥܶܠܬ݂ܳܐ ܕ݁ܫܳܘܝܳܐ ܠܡܰܘܬ݁ܳܐ ܂ ܠܳܐ ܐܶܫܟ݁ܚܶܬ݂ ܒ݁ܶܗ . ܐܶܪܕ݁ܶܝܘܗ̱ܝ ܗܳܟ݂ܺܝܠ ܂ ܘܶܐܫܒ݁ܩܺܝܘܗ̱ܝ .

ܗܶܢܽܘܢ ܕ݁ܶܝܢ ܂ ܬ݁ܳܟ݂ܒ݁ܺܝܢ ܗ̱ܘܰܘ ܒ݁ܩܳܠܳܐ ܪܳܡܳܐ . ܘܫܳܐܠܺܝܢ ܗ̱ܘܰܘ ܠܶܗ ܕ݁ܢܶܙܩܦ݂ܽܘܢܳܝܗ̱ܝ . ܘܰܥܫܶܢ ܗ̱ܘܳܐ ܩܳܠܗܽܘܢ ܕ݁ܺܝܠܗܽܘܢ ܘܰܕ݂ܪܰܒ݁ܰܝ̈ ܟ݁ܳܗܢܶܐ̈ ܀

ܦ݁ܺܝܠܰܛܳܘܣ ܕ݁ܶܝܢ ܦ݁ܩܰܕ݂ ܕ݁ܬ݂ܶܗܘܶܐ ܫܶܐܠܰܬ݂ܗܽܘܢ .

ܘܰܫܪܳܐ ܠܗܽܘܢ ܠܗܰܘ ܕ݁ܡܶܛܽܠ ܐܶܣܛܰܣܺܝܣ ܘܩܶܛܠܳܐ ܪܡܶܐ ܗ̱ܘܳܐ ܒ݁ܶܝܬ݂ ܐܰܣܺܝܪܶܐ̈ ܂ ܗܰܘ ܕ݁ܰܫܶܐܠܘ . ܠܝܶܫܽܘܥ ܕ݁ܶܝܢ ܐܰܫܠܶܡ ܠܨܶܒ݂ܝܳܢܗܽܘܢ ܀

ܘܟ݂ܰܕ݂ ܡܰܘܒ݁ܠܺܝܢ ܠܶܗ ܆ ܐܶܚܰܕ݂ܘ ܠܫܶܡܥܽܘܢ ܩܽܘܪܺܝܢܳܝܳܐ ܕ݁ܳܐܬ݂ܶܐ ܡܶܢ ܩܪܺܝܬ݂ܳܐ ܇ ܘܣܳܡܘ ܥܠܰܘܗ̱ܝ ܙܩܺܝܦ݂ܳܐ ܕ݁ܢܶܛܥܰܢ ܒ݁ܳܬ݂ܪܶܗ ܕ݁ܝܶܫܽܘܥ .

ܘܳܐܬ݂ܶܐ ܗ̱ܘܳܐ ܒ݁ܳܬ݂ܪܶܗ ܣܽܘܓ݂ܳܐܐ ܕ݁ܥܰܡܳܐ . ܘܢܶܫܶܐ̈ ܐܰܝܠܶܝܢ ܕ݁ܡܰܪܩܕ݂ܳܢ̈ ܗ̱ܘܰܝ̈ ܂ ܘܳܐܠܝܳܢ̈ ܥܠܰܘܗ̱ܝ .

ܘܶܐܬ݂ܦ݁ܢܺܝ ܝܶܫܽܘܥ ܠܘܳܬ݂ܗܶܝܢ ܘܶܐܡܰܪ . ܒ݁ܢܳܬ݂̈ ܐܽܘܪܺܫܠܶܡ ܂ ܠܳܐ ܬ݁ܶܒ݂ܟ݁ܝܳܢ̈ ܥܠܰܝ . ܒ݁ܪܰܡ ܥܰܠ ܢܰܦ݂ܫܟ݂ܶܝܢ ܒ݁ܟ݂ܳܝܶܝܢ̈ ܂ ܘܥܰܠ ܒ݁ܢܰܝܟ݁ܶܝܢ̈ .

ܕ݁ܗܳܐ ܐܳܬ݂ܶܝܢ ܝܰܘܡܳܬ݂ܳܐ̈ ܕ݁ܰܒ݂ܗܽܘܢ ܢܺܐܡܪܽܘܢ ܆ ܛܽܘܒ݂ܰܝܗܶܝܢ̈ ܠܥܰܩܪܳܬ݂ܳܐ̈ ܁ ܘܰܠܟ݂ܰܪܣܳܬ݂ܳܐ̈ ܕ݁ܠܳܐ ܝܺܠܶܕ݂ ܇ ܘܠܰܬ݁ܕ݂ܰܝܳܐ̈ ܕ݁ܠܳܐ ܐܰܝܢܶܩܘ .

ܗܳܝܕ݁ܶܝܢ ܬ݁ܫܰܪܽܘܢ ܠܡܺܐܡܰܪ ܠܛܽܘܪܶܐ̈ ܁ ܕ݁ܦ݂ܶܠܘ ܥܠܰܝܢ . ܘܰܠܪܳܡܳܬ݂ܳܐ̈ ܂ ܕ݁ܟ݂ܰܣܳܝܶܢܳܢ̈ .

ܕ݁ܶܐܢ ܒ݁ܩܰܝܣܳܐ ܪܰܛܺܝܒ݂ܳܐ ܗܳܠܶܝܢ ܥܳܒ݂ܕ݁ܺܝܢ ܆ ܒ݁ܝܰܒ݁ܺܝܫܳܐ ܡܳܢܳܐ ܢܶܗܘܶܐ .

ܘܳܐܬ݂ܶܝܢ ܗ̱ܘܰܘ ܥܰܡܶܗ ܬ݁ܪܶܝܢ̈ ܐ̱ܚܪܳܢܺܝܢ̈ ܁ ܥܳܒ݂ܕ݁ܰܝ̈ ܒ݁ܺܝܫܳܬ݂ܳܐ̈ ܂ ܕ݁ܢܶܬ݂ܩܰܛܠܽܘܢ ܀

ܘܟ݂ܰܕ݂ ܐܶܬ݂ܰܘ ܠܕ݂ܽܘܟ݁ܬ݂ܳܐ ܚܕ݂ܳܐ ܁ ܕ݁ܡܶܬ݂ܩܰܪܝܳܐ ܩܰܪܩܰܦ݂ܬ݂ܳܐ ܆ ܙܰܩܦ݁ܽܘܗ̱ܝ ܬ݁ܰܡܳܢ . ܘܰܠܗܳܢܽܘܢ ܥܳܒ݂ܕ݁ܰܝ̈ ܒ݁ܺܝܫܳܬ݂ܳܐ̈ ܆ ܚܰܕ݂ ܡܶܢ ܝܰܡܺܝܢܶܗ ܂ ܘܚܰܕ݂ ܡܶܢ ܣܶܡܳܠܶܗ ܀

ܗܽܘ ܕ݁ܶܝܢ ܝܶܫܽܘܥ ܐܶܡܰܪ ܗ̱ܘܳܐ . ܐܰܒ݂ܳܐ ܂ ܫܒ݂ܽܘܩ ܠܗܽܘܢ . ܠܳܐ ܓ݁ܶܝܪ ܝܳܕ݂ܥܺܝܢ ܡܳܢܳܐ ܥܳܒ݂ܕ݁ܺܝܢ ܀ ܘܦ݂ܰܠܶܓ݂ܘ ܢܰܚܬ݁ܰܘܗ̱ܝ̈ ܂ ܘܰܐܪܡܺܝܘ ܥܠܰܝܗܽܘܢ ܦ݁ܶܣܳܐ .

ܩܳܐܶܡ ܗ̱ܘܳܐ ܕ݁ܶܝܢ ܥܰܡܳܐ ܂ ܘܚܳܙܶܐ . ܘܰܡܡܰܝܩܺܝܢ ܗ̱ܘܰܘ ܒ݁ܶܗ ܐܳܦ݂ ܐܰܪܟ݂ܽܘܢܶܐ̈ ܂ ܘܳܐܡܪܺܝܢ . ܠܰܐ̱ܚܪܳܢܶܐ̈ ܐܰܚܺܝ ܆ ܢܰܚܶܐ ܢܰܦ݂ܫܶܗ ܂ ܐܶܢ ܗܽܘܝܽܘ ܡܫܺܝܚܳܐ ܓ݁ܰܒ݂ܝܶܗ ܕ݁ܰܐܠܳܗܳܐ .

ܘܰܡܒ݂ܰܙܚܺܝܢ ܗ̱ܘܰܘ ܒ݁ܶܗ ܐܳܦ݂ ܐܶܣܛܪܰܛܺܝܽܘܛܶܐ̈ ܆ ܟ݁ܰܕ݂ ܩܳܪܒ݁ܺܝܢ ܠܘܳܬ݂ܶܗ ܂ ܘܰܡܩܰܪܒ݂ܺܝܢ ܠܶܗ ܚܰܠܳܐ .

ܘܳܐܡܪܺܝܢ ܠܶܗ . ܐܶܢ ܐܰܢ̱ܬ݁ ܗ̱ܽܘ ܡܰܠܟ݁ܳܐ ܕ݁ܺܝܗܽܘܕ݂ܳܝܶܐ̈ ܂ ܐܰܚܳܐ ܢܰܦ݂ܫܳܟ݂ ܀

ܐܺܝܬ݂ ܗ̱ܘܳܐ ܕ݁ܶܝܢ ܐܳܦ݂ ܟ݁ܬ݂ܳܒ݂ܳܐ ܕ݁ܰܟ݂ܬ݂ܺܝܒ݂ ܠܥܶܠ ܡܶܢܶܗ ܆ ܝܰܘܢܳܐܝܺܬ݂ ܁ ܘܰܪܽܗ̱ܘܡܳܐܝܺܬ݂ ܂ ܘܥܶܒ݂ܪܳܐܝܺܬ݂ . ܗܳܢܰܘ ܡܰܠܟ݁ܳܐ ܕ݁ܺܝܗܽܘܕ݂ܳܝܶܐ̈ ܀

ܚܰܕ݂ ܕ݁ܶܝܢ ܡܶܢ ܗܳܢܽܘܢ ܥܳܒ݂ܕ݁ܰܝ̈ ܒ݁ܺܝܫܳܬ݂ܳܐ̈ ܕ݁ܰܨܠܺܝܒ݂ܺܝܢ ܗ̱ܘܰܘ ܥܰܡܶܗ ܆ ܡܓ݂ܰܕ݁ܶܦ݂ ܗ̱ܘܳܐ ܥܠܰܘܗ̱ܝ ܂ ܘܳܐܡܰܪ . ܐܶܢ ܐܰܢ̱ܬ݁ ܗ̱ܽܘ ܡܫܺܝܚܳܐ ܆ ܦ݁ܰܨܳܐ ܢܰܦ݂ܫܳܟ݂ . ܘܦ݂ܰܨܳܐ ܐܳܦ݂ ܠܰܢ .

ܘܰܟ݂ܐܳܐ ܒ݁ܶܗ ܚܰܒ݂ܪܶܗ ܂ ܘܶܐܡܰܪ ܠܶܗ . ܐܳܦ݂ ܠܳܐ ܡܶܢ ܐܰܠܳܗܳܐ ܕ݁ܳܚܶܠ ܐܰܢ̱ܬ݁ : ܕ݁ܳܐܦ݂ ܐܰܢ̱ܬ݁ ܒ݁ܶܗ ܐܰܢ̱ܬ݁ ܒ݁ܕ݂ܺܝܢܳܐ ܆

ܘܰܚܢܰܢ ܟ݁ܺܐܢܳܐܝܺܬ݂ . ܐܰܝܟ݂ ܕ݁ܫܳܘܶܝܢ ܗ̱ܘܰܝܢ ܓ݁ܶܝܪ ܂ ܘܰܐܝܟ݂ ܕ݁ܰܥܒ݂ܰܕ݂ܢ ܐܶܬ݂ܦ݁ܪܰܥܢ . ܗܳܢܳܐ ܕ݁ܶܝܢ ܡܶܕ݁ܶܡ ܕ݁ܰܣܢܶܐ ܂ ܠܳܐ ܥܒ݂ܺܝܕ݂ ܠܶܗ .

ܘܶܐܡܰܪ ܠܝܶܫܽܘܥ ܆ ܐܶܬ݁ܕ݁ܰܟ݂ܪܰܝܢܝ ܡܳܪܝ ܅ ܡܳܐ ܕ݁ܳܐܬ݂ܶܐ ܐܰܢ̱ܬ݁ ܒ݁ܡܰܠܟ݁ܽܘܬ݂ܳܟ݂ .

ܐܳܡܰܪ ܠܶܗ ܝܶܫܽܘܥ . ܐܰܡܺܝܢ ܐܳܡܰܪ ܐ̱ܢܳܐ ܠܳܟ݂ ܆ ܕ݁ܝܰܘܡܳܢܳܐ ܥܰܡܝ ܬ݁ܶܗܘܶܐ ܒ݁ܦ݂ܰܪܕ݁ܰܝܣܳܐ ܀

ܐܺܝܬ݂ ܗ̱ܘܰܝ̈ ܕ݁ܶܝܢ ܐܰܝܟ݂ ܫܳܥܶܐ̈ ܫܶܬ݂ . ܘܰܗܘܳܐ ܚܶܫܽܘܟ݂ܳܐ ܥܰܠ ܟ݁ܽܠܳܗ ܐܰܪܥܳܐ . ܥܕ݂ܰܡܳܐ ܠܰܬ݂ܫܰܥ ܫܳܥܺܝܢ̈ .

ܘܫܶܡܫܳܐ ܚܫܶܟ݂ . ܘܶܐܨܛܪܺܝ̈ ܐܰܦ݁ܰܝ̈ ܬ݁ܰܪܥܳܐ ܕ݁ܗܰܝܟ݁ܠܳܐ ܂ ܡܶܢ ܡܨܰܥܬ݂ܶܗ ܀

ܘܰܩܥܳܐ ܝܶܫܽܘܥ ܒ݁ܩܳܠܳܐ ܪܳܡܳܐ ܂ ܘܶܐܡܰܪ . ܐܳܒ݂ܝ ܂ ܒ݁ܺܐܝܕ݂ܰܝܟ݁̈ ܣܳܐܶܡ ܐ̱ܢܳܐ ܪܽܘܚܝ . ܗܳܕ݂ܶܐ ܐܶܡܰܪ ܂ ܘܰܫܠܶܡ ܀

ܟ݁ܰܕ݂ ܚܙܳܐ ܕ݁ܶܝܢ ܩܶܢܛܪܽܘܢܳܐ ܡܶܕ݁ܶܡ ܕ݁ܰܗܘܳܐ ܆ ܫܰܒ݁ܰܚ ܠܰܐܠܳܗܳܐ ܂ ܘܶܐܡܰܪ . ܫܰܪܺܝܪܳܐܝܺܬ݂ ܗܳܢܳܐ ܓ݁ܰܒ݂ܪܳܐ ܂ ܙܰܕ݁ܺܝܩܳܐ ܗ̱ܘܳܐ ܀

ܘܟ݂ܽܠܗܽܘܢ ܟ݁ܶܢܫܶܐ̈ ܁ ܐܰܝܠܶܝܢ ܕ݁ܰܟ݂ܢܺܝܫܺܝܢ ܗ̱ܘܰܘ ܠܰܚܙܳܬ݂ܳܐ ܗܳܕ݂ܶܐ : ܟ݁ܰܕ݂ ܚܙܰܘ ܡܶܕ݁ܶܡ ܕ݁ܰܗܘܳܐ ܆ ܗܦ݂ܰܟ݂ܘ ܟ݁ܰܕ݂ ܛܳܪܦ݁ܺܝܢ ܥܰܠ ܚܰܕ݂ܺܝܗܽܘܢ .

ܘܩܳܝܡܺܝܢ ܗ̱ܘܰܘ ܡܶܢ ܪܽܘܚܩܳܐ ܁ ܟ݁ܽܠܗܽܘܢ ܝܳܕ݂ܽܘܥܰܘܗ̱ܝ̈ ܕ݁ܝܶܫܽܘܥ ܆ ܘܢܶܫܶܐ̈ ܐܰܝܠܶܝܢ ܕ݁ܶܐܬ݂ܰܝ̈ ܗ̱ܘܰܝ̈ ܥܰܡܶܗ ܡܶܢ ܓ݁ܠܺܝܠܳܐ ܁ ܘܚܳܙܶܝܢ̈ ܗ̱ܘܰܘ ܗܳܠܶܝܢ ܀

ܓ݁ܰܒ݂ܪܳܐ ܕ݁ܶܝܢ ܚܰܕ݂ ܕ݁ܰܫܡܶܗ ܝܰܘܣܶܦ݂ ܒ݁ܽܘܠܶܘܛܺܐ ܆ ܡܶܢ ܪܳܡܬ݂ܳܐ ܡܕ݂ܺܝܢ̱ܬ݁ܳܐ ܕ݁ܺܝܗܽܘܕ݂ ܆ ܓ݁ܰܒ݂ܪܳܐ ܗܘܳܐ ܛܳܒ݂ܳܐ ܘܙܰܕ݁ܺܝܩܳܐ .

ܗܳܢܳܐ ܠܳܐ ܫܳܠܶܡ ܗ̱ܘܳܐ ܠܨܶܒ݂ܝܳܢܗܽܘܢ ܘܰܠܣܽܘܥܪܳܢܗܽܘܢ . ܘܰܡܣܰܟ݁ܶܐ ܗ̱ܘܳܐ ܠܡܰܠܟ݁ܽܘܬ݂ܳܐ ܕ݁ܰܐܠܳܗܳܐ ܀

ܗܳܢܳܐ ܁ ܩܪܶܒ݂ ܠܘܳܬ݂ ܦ݁ܺܝܠܰܛܳܘܣ ܂ ܘܰܫܐܶܠ ܦ݁ܰܓ݂ܪܶܗ ܕ݁ܝܶܫܽܘܥ .

ܘܰܐܚܬ݂ܶܗ ܘܟ݂ܰܪܟ݂ܶܗ ܒ݁ܰܚܝܳܨܳܐ ܕ݁ܟ݂ܶܬ݁ܳܢܳܐ ܆ ܘܣܳܡܶܗ ܒ݁ܒ݂ܶܝܬ݂ ܩܒ݂ܽܘܪܳܐ ܢܩܺܝܪܳܐ . ܗܰܘ ܕ݁ܠܳܐ ܐ̱ܢܳܫ ܥܕ݂ܰܟ݁ܺܝܠ ܐܶܬ݁ܬ݁ܣܺܝܡ ܗ̱ܘܳܐ ܒ݁ܶܗ .

ܘܝܰܘܡܳܐ ܥܪܽܘܒ݂ܬ݁ܳܐ ܗ̱ܘܳܬ݂ . ܘܫܰܒ݁ܬ݂ܳܐ ܢܳܓ݂ܗܳܐ ܗ̱ܘܳܬ݂ ܀

ܩܰܪܺܝܒ݂ܳܢ̈ ܗ̱ܘܰܝ̈ ܕ݁ܶܝܢ ܢܶܫܶܐ̈ ܗܳܠܶܝܢ ܕ݁ܶܐܬ݂ܰܝ̈ ܥܰܡܶܗ ܡܶܢ ܓ݁ܠܺܝܠܳܐ ܆ ܘܰܚܙܰܝܳܝܗ̱ܝ̈ ܠܩܰܒ݂ܪܳܐ ܘܰܐܝܟ݁ܰܢܳܐ ܐܶܬ݁ܬ݁ܣܺܝܡ ܦ݁ܰܓ݂ܪܶܗ ܀

ܘܰܗܦ݂ܰܟ݂ ܛܰܝܶܒ݂ ܗܶܪܽܘܡܶܐ̈ ܘܒ݂ܶܣܡܶܐ̈ . ܘܰܒ݂ܫܰܒ݁ܬ݂ܳܐ ܫܠܰܝ̈ ܐܰܝܟ݂ ܕ݁ܰܦ݂ܩܺܝܕ݂ ܀.܀.܀܀

Chapter 24

ܒ݁ܚܰܕ݂ ܒ݁ܫܰܒ݁ܳܐ ܕ݁ܶܝܢ ܁ ܒ݁ܫܰܦ݂ܪܳܐ ܥܰܕ݂ ܚܶܫܽܘܟ݂ ܆ ܐܶܬ݂ܰܝ̈ ܠܒ݂ܶܝܬ݂ ܩܒ݂ܽܘܪܳܐ . ܘܰܐܝܬ݁ܺܝ̈ ܗܶܪܽܘܡܶܐ̈ ܗܳܠܶܝܢ ܕ݁ܛܰܝܶܒ݂ ܗ̱ܘܰܝ̈ . ܘܺܐܝܬ݂ ܗ̱ܘܰܝ̈ ܥܰܡܗܶܝܢ ܢܶܫܶܐ̈ ܐ̱ܚܪܳܢܝܳܬ݂ܳܐ̈ .

ܘܶܐܫܟ݁ܰܚ ܟ݁ܺܐܦ݂ܳܐ ܂ ܕ݁ܰܡܥܰܓ݁ܠܳܐ ܡܶܢ ܒ݁ܶܝܬ݂ ܩܒ݂ܽܘܪܳܐ .

ܘܥܰܠܶܝܢ̈ ܂ ܘܠܳܐ ܐܶܫܟ݁ܚܳܝܗ̱ܝ̈ ܠܦ݂ܰܓ݂ܪܳܐ ܕ݁ܝܶܫܽܘܥ .

ܘܰܗܘܳܐ ܕ݁ܟ݂ܰܕ݂ ܗܶܢܶܝܢ̈ ܬ݁ܰܡܺܝܗܳܢ̈ ܥܰܠ ܗܳܕ݂ܶܐ ܆ ܗܳܐ ܬ݁ܪܶܝܢ̈ ܓ݁ܰܒ݂ܪܺܝܢ̈ ܩܳܡܘ ܠܥܶܠ ܡܶܢܗܶܝܢ . ܘܡܰܒ݂ܪܶܩ ܗ̱ܘܳܐ ܠܒ݂ܽܘܫܗܽܘܢ .

ܘܰܗܘܰܝ̈ ܒ݁ܕ݂ܶܚܠܬ݂ܳܐ . ܘܰܟ݂ܦ݂ܰܝ̈ ܐܰܦ݁ܰܝܗܶܝܢ̈ ܒ݁ܰܐܪܥܳܐ ܀ ܘܳܐܡܪܺܝܢ ܠܗܶܝܢ . ܡܳܢܳܐ ܒ݁ܳܥܝܳܢ̈ ܐܢ̱ܬ݁ܶܝܢ̈ ܚܰܝܳܐ ܥܰܡ ܡܺܝܬ݂ܶܐ̈ .

ܠܰܝܬ݁ܰܘܗ̱ܝ ܬ݁ܢܳܢ ܁ ܩܳܡ ܠܶܗ . ܥ̱ܶܗܰܕ݂ܶܝܢ̈ ܕ݁ܡܰܠܶܠ ܥܰܡܟ݂ܶܝܢ ܟ݁ܰܕ݂ ܗܽܘ ܒ݁ܰܓ݂ܠܺܝܠܳܐ .

ܘܶܐܡܰܪ ܗ̱ܘܳܐ ܂ ܕ݁ܰܥܬ݂ܺܝܕ݂ ܗ̱ܽܘ ܒ݁ܪܶܗ ܕ݁ܐ̱ܢܳܫܳܐ ܕ݁ܢܶܫܬ݁ܠܶܡ ܒ݁ܺܐܝܕ݂ܰܝ̈ ܐ̱ܢܳܫܳܐ ܚܰܛܳܝܶܐ̈ ܇ ܘܢܶܨܛܠܶܒ݂ ܂ ܘܠܰܬ݂ܠܳܬ݂ܳܐ ܝܰܘܡܺܝܢ̈ ܢܩܽܘܡ ܀

ܘܗܶܢܶܝܢ̈ ܐܶܬ݁ܕ݁ܟ݂ܰܪܶܝܢ̈ ܠܡܶܠܰܘܗ̱ܝ̈ ܆

ܘܰܗܦ݂ܰܟ݂ ܡܶܢ ܩܰܒ݂ܪܳܐ . ܘܶܐܡܰܪܶܝܢ̈ ܗܳܠܶܝܢ ܟ݁ܽܠܗܶܝܢ ܠܰܚܕ݂ܰܥܣܰܪ ܂ ܘܰܠܫܰܪܟ݁ܳܐ .

ܐܺܝܬ݂ܰܝܗܶܝܢ ܗ̱ܘܰܝ̈ ܕ݁ܶܝܢ ܆ ܡܰܪܝܰܡ ܡܰܓ݂ܕ݁ܠܳܝܬ݁ܳܐ ܂ ܘܝܽܘܚܰܢ . ܘܡܰܪܝܰܡ ܐܶܡܶܗ ܕ݁ܝܰܥܩܽܘܒ݂ ܂ ܘܫܰܪܟ݁ܳܐ ܕ݁ܥܰܡܗܶܝܢ . ܗܳܠܶܝܢ ܕ݁ܶܐܡܰܪ ܗ̱ܘܰܝ̈ ܠܰܫܠܺܝܚܶܐ̈ .

ܘܶܐܬ݂ܚܙܺܝ̈ ܒ݁ܥܰܝܢܰܝܗܽܘܢ̈ ܡܶܠܶܐ̈ ܗܳܠܶܝܢ ܂ ܐܰܝܟ݂ ܫܳܢܝܳܬ݂ܳܐ̈ . ܘܠܳܐ ܗܰܝܡܶܢܘ ܐܶܢܶܝܢ̈ ܀

ܫܶܡܥܽܘܢ ܕ݁ܶܝܢ ܁ ܩܳܡ ܘܰܪܗܶܛ ܠܩܰܒ݂ܪܳܐ . ܘܰܐܕ݂ܺܝܩ ܚܙܳܐ ܟ݁ܶܬ݁ܳܢܶܐ̈ ܕ݁ܣܺܝܡܺܝܢ ܒ݁ܰܠܚܽܘܕ݂ . ܘܶܐܙܰܠ ܂ ܟ݁ܰܕ݂ ܡܶܬ݁ܕ݁ܰܡܰܪ ܒ݁ܢܰܦ݂ܫܶܗ ܂ ܥܰܠ ܡܶܕ݁ܶܡ ܕ݁ܰܗܘܳܐ ܀

ܘܗܳܐ ܬ݁ܪܶܝܢ̈ ܡܶܢܗܽܘܢ ܒ݁ܶܗ ܒ݁ܝܰܘܡܳܐ ܂ ܐܳܙܺܠ̱ܝܢ ܗ̱ܘܰܘ ܠܰܩܪܺܝܬ݂ܳܐ ܇ ܕ݁ܰܫܡܳܗ ܥܶܡܰܐܘܽܣ . ܘܦ݂ܰܪܺܝܩܳܐ ܡܶܢ ܐܽܘܪܺܫܠܶܡ ܐܶܣܛܕ݂ܰܘܳܬ݂ܳܐ̈ ܫܬ݁ܺܝܢ .

ܘܗܶܢܽܘܢ ܡܡܰܠܠܺܝܢ ܗ̱ܘܰܘ ܚܰܕ݂ ܥܰܡ ܚܰܕ݂ ܆ ܥܰܠ ܗܳܠܶܝܢ ܟ݁ܽܠܗܶܝܢ ܕ݁ܰܓ݂ܕ݂ܰܫ .

ܘܟ݂ܰܕ݂ ܗܶܢܽܘܢ ܡܡܰܠܠܺܝܢ ܘܒ݂ܳܥܶܝܢ ܚܰܕ݂ ܥܰܡ ܚܰܕ݂ ܆ ܐܶܬ݂ܳܐ ܗܽܘ ܝܶܫܽܘܥ ܂ ܘܡܰܛܺܝ ܐܶܢܽܘܢ ܁ ܘܰܡܗܰܠܶܟ݂ ܗ̱ܘܳܐ ܥܰܡܗܽܘܢ .

ܘܥܰܝܢܰܝܗܽܘܢ̈ ܐܰܚܺܝܕ݂ܳܢ̈ ܗܘܰܝ̈ ܕ݁ܠܳܐ ܢܶܣܬ݁ܰܟ݁ܠܽܘܢܳܝܗ̱ܝ .

ܘܶܐܡܰܪ ܠܗܽܘܢ ܁ ܡܳܢܳܐ ܐܶܢܶܝܢ̈ ܡܶܠܶܐ̈ ܗܳܠܶܝܢ ܕ݁ܰܡܡܰܠܠܺܝܢ ܐܢ̱ܬ݁ܽܘܢ ܚܰܕ݂ ܥܰܡ ܚܰܕ݂ ܇ ܟ݁ܰܕ݂ ܡܗܰܠܟ݂ܺܝܢ ܐܢ̱ܬ݁ܽܘܢ ܂ ܘܰܟ݂ܡܺܝܪܺܝܢ ܐܢ̱ܬ݁ܽܘܢ .

ܥܢܳܐ ܚܰܕ݂ ܡܶܢܗܽܘܢ ܕ݁ܰܫܡܶܗ ܩܠܶܝܳܘܦ݁ܰܐ ܂ ܘܶܐܡܰܪ ܠܶܗ . ܐܰܢ̱ܬ݁ ܗ̱ܽܘ ܟ݁ܰܝ ܒ݁ܰܠܚܽܘܕ݂ܰܝܟ݁ ܢܽܘܟ݂ܪܳܝܳܐ ܡܶܢ ܐܽܘܪܺܫܠܶܡ ܆ ܕ݁ܠܳܐ ܝܳܕ݂ܰܥ ܐܰܢ̱ܬ݁ ܡܶܕ݁ܶܡ ܕ݁ܰܗܘܳܐ ܒ݁ܳܗ ܒ݁ܗܳܢܽܘܢ ܝܰܘܡܳܬ݂ܳܐ̈ ܆

ܐܳܡܰܪ ܠܗܽܘܢ ܁ ܡܳܢܳܐ . ܐܳܡܪܺܝܢ ܠܶܗ . ܥܰܠ ܝܶܫܽܘܥ ܗܰܘ ܕ݁ܡܶܢ ܢܳܨܪܰܬ݂ . ܓ݁ܰܒ݂ܪܳܐ ܕ݁ܰܗܘܳܐ ܢܒ݂ܺܝܳܐ . ܘܚܰܝܠܬ݂ܳܢ ܗ̱ܘܳܐ ܒ݁ܡܶܠܬ݂ܳܐ ܘܒ݂ܰܥܒ݂ܳܕ݂ܶܐ̈ ܇ ܩܕ݂ܳܡ ܐܰܠܳܗܳܐ ܘܰܩܕ݂ܳܡ ܟ݁ܽܘܠܶܗ ܥܰܡܳܐ .

ܘܰܐܫܠܡܽܘܗ̱ܝ ܪܰܒ݁ܰܝ̈ ܟ݁ܳܗܢܶܐ̈ ܘܩܰܫܺܝܫܶܐ̈ ܠܕ݂ܺܝܢܳܐ ܕ݁ܡܰܘܬ݁ܳܐ ܂ ܘܙܰܩܦ݁ܽܘܗ̱ܝ .

ܚܢܰܢ ܕ݁ܶܝܢ ܣܳܒ݂ܪܺܝܢ ܗ̱ܘܰܝܢ ܆ ܕ݁ܗܽܘܝܽܘ ܥܬ݂ܺܝܕ݂ ܗ̱ܘܳܐ ܕ݁ܢܶܦ݂ܪܩܺܝܘܗ̱ܝ ܠܺܐܝܣܪܳܝܶܠ . ܘܗܳܐ ܬ݁ܠܳܬ݂ܳܐ ܝܰܘܡܺܝܢ̈ ܗܳܐ ܡܶܢ ܕ݁ܗܳܠܶܝܢ ܟ݁ܽܠܗܶܝܢ ܗܘܰܝ̈ .

ܐܶܠܳܐ ܐܳܦ݂ ܢܶܫܶܐ̈ ܡܶܢܰܢ ܂ ܐܰܬ݂ܡܗܳܢ . ܩܰܕ݁ܶܡ ܗ̱ܘܰܝ̈ ܓ݁ܶܝܪ ܠܒ݂ܶܝܬ݂ ܩܒ݂ܽܘܪܳܐ .

ܘܟ݂ܰܕ݂ ܠܳܐ ܐܶܫܟ݁ܰܚ ܦ݁ܰܓ݂ܪܶܗ ܆ ܐܶܬ݂ܰܝ̈ ܐܳܡܪܳܢ̈ ܠܰܢ ܂ ܕ݁ܡܰܠܰܐܟ݂ܶܐ̈ ܚܙܰܝܢ ܬ݁ܰܡܳܢ ܘܳܐܡܪܺܝܢ ܥܠܰܘܗ̱ܝ ܂ ܕ݁ܚܰܝ ܗ̱ܽܘ .

ܘܳܐܦ݂ ܐ̱ܢܳܫܳܐ ܡܶܢܰܢ ܐܶܙܰܠܘ ܠܒ݂ܶܝܬ݂ ܩܒ݂ܽܘܪܳܐ ܆ ܘܶܐܫܟ݁ܰܚܘ ܗܳܟ݂ܰܢܳܐ ܂ ܐܰܝܟ݂ ܡܳܐ ܕ݁ܶܐܡܰܪ ܢܶܫܶܐ̈ . ܠܶܗ ܕ݁ܶܝܢ ܠܳܐ ܚܙܰܘ .

ܗܳܝܕ݁ܶܝܢ ܐܶܡܰܪ ܠܗܽܘܢ ܝܶܫܽܘܥ . ܐܳܘ ܚܰܣܺܝܪܰܝ̈ ܪܶܥܝܳܢܳܐ ܅ ܘܝܰܩܺܝܪܰܝ̈ ܠܶܒ݁ܳܐ ܠܰܡܗܰܝܡܳܢܽܘ ܒ݁ܟ݂ܽܠܗܶܝܢ ܐܰܝܠܶܝܢ ܕ݁ܡܰܠܶܠܘ ܢܒ݂ܺܝܶܐ̈ :

ܠܳܐ ܗ̱ܘܳܐ ܗܳܠܶܝܢ ܥܬ݂ܺܝܕ݂ ܗܘܳܐ ܕ݁ܰܢܣܰܝܒ݁ܰܪ ܡܫܺܝܚܳܐ ܆ ܘܰܕ݂ܢܶܥܽܘܠ ܠܬ݂ܶܫܒ݁ܽܘܚܬ݁ܶܗ ܆

ܘܫܰܪܺܝ ܗ̱ܘܳܐ ܡܶܢ ܡܽܘܫܶܐ ܂ ܘܡܶܢ ܟ݁ܽܠܗܽܘܢ ܢܒ݂ܺܝܶܐ̈ . ܘܰܡܦ݂ܰܫܶܩ ܗ̱ܘܳܐ ܠܗܽܘܢ ܥܰܠ ܢܰܦ݂ܫܶܗ ܂ ܡܶܢ ܟ݁ܽܠܗܽܘܢ ܟ݁ܬ݂ܳܒ݂ܶܐ̈ .

ܘܰܩܪܶܒ݂ܘ ܗ̱ܘܰܘ ܠܰܩܪܺܝܬ݂ܳܐ ܗܳܝ ܕ݁ܳܐܙܺܠ̱ܝܢ ܗ̱ܘܰܘ ܠܳܗ . ܘܗܽܘ ܡܰܣܒ݁ܰܪ ܗ̱ܘܳܐ ܠܗܽܘܢ ܆ ܕ݁ܰܐܝܟ݂ ܕ݁ܰܠܕ݂ܽܘܟ݁ܳܐ ܪܰܚܺܝܩܳܐ ܐܳܙܶܠ ܗ̱ܘܳܐ .

ܘܰܐܠܨܽܘܗ̱ܝ ܘܳܐܡܪܺܝܢ ܠܶܗ . ܦ݁ܽܘܫ ܠܘܳܬ݂ܰܢ ܁ ܡܶܛܽܠ ܕ݁ܝܰܘܡܳܐ ܗܳܫܳܐ ܂ ܪܟ݂ܶܢ ܠܶܗ ܠܡܶܚܫܰܟ݂ . ܘܥܰܠ ܕ݁ܰܢܩܰܘܶܐ ܠܘܳܬ݂ܗܽܘܢ .

ܘܰܗܘܳܐ ܕ݁ܟ݂ܰܕ݂ ܐܶܣܬ݁ܡܶܟ݂ ܥܰܡܗܽܘܢ ܆ ܢܣܰܒ݂ ܠܰܚܡܳܐ ܁ ܘܒ݂ܰܪܶܟ݂ ܘܰܩܨܳܐ ܂ ܘܝܰܗ̱ܒ݂ ܠܗܽܘܢ .

ܘܡܶܚܕ݂ܳܐ ܐܶܬ݂ܦ݁ܰܬ݁ܰܚ ܥܰܝܢܰܝܗܽܘܢ̈ ܂ ܘܶܐܫܬ݁ܰܘܕ݁ܥܽܘܗ̱ܝ . ܘܗܽܘ ܐܶܫܬ݁ܩܶܠ ܠܶܗ ܡܶܢܗܽܘܢ .

ܘܳܐܡܪܺܝܢ ܗ̱ܘܰܘ ܚܰܕ݂ ܠܚܰܕ݂ . ܠܳܐ ܗ̱ܘܳܐ ܠܶܒ݁ܰܢ ܝܰܩܺܝܪ ܗ̱ܘܳܐ ܒ݁ܓ݂ܰܘܰܢ : ܟ݁ܰܕ݂ ܡܡܰܠܶܠ ܥܰܡܰܢ ܒ݁ܽܐܘܪܚܳܐ : ܘܰܡܦ݂ܰܫܶܩ ܠܰܢ ܟ݁ܬ݂ܳܒ݂ܶܐ̈ ܆

ܘܩܳܡܘ ܒ݁ܳܗ ܒ݁ܫܳܥܬ݂ܳܐ ܂ ܘܰܗܦ݂ܰܟ݂ܘ ܠܽܐܘܪܺܫܠܶܡ . ܘܶܐܫܟ݁ܰܚܘ ܠܰܚܕ݂ܰܥܣܰܪ ܕ݁ܰܟ݂ܢܺܝܫܺܝܢ ܂ ܘܠܰܐܝܠܶܝܢ ܕ݁ܥܰܡܗܽܘܢ ܁

ܟ݁ܰܕ݂ ܐܳܡܪܺܝܢ . ܕ݁ܫܰܪܺܝܪܳܐܝܺܬ݂ ܩܳܡ ܡܳܪܰܢ ܂ ܘܶܐܬ݂ܚܙܺܝ ܠܫܶܡܥܽܘܢ .

ܘܳܐܦ݂ ܗܶܢܽܘܢ ܂ ܐܶܫܬ݁ܰܥܺܝܘ ܐܰܝܠܶܝܢ ܕ݁ܰܗܘܰܝ̈ ܒ݁ܽܐܘܪܚܳܐ ܇ ܘܰܐܝܟ݁ܰܢܳܐ ܐܶܬ݂ܺܝܕ݂ܰܥ ܠܗܽܘܢ ܟ݁ܰܕ݂ ܩܨܳܐ ܠܰܚܡܳܐ ܀

ܘܟ݂ܰܕ݂ ܗܳܠܶܝܢ ܡܡܰܠܠܺܝܢ ܗ̱ܘܰܘ ܆ ܝܶܫܽܘܥ ܩܳܡ ܒ݁ܰܝܢܳܬ݂ܗܽܘܢ ܂ ܘܶܐܡܰܪ ܠܗܽܘܢ . ܫܠܳܡܳܐ ܥܰܡܟ݂ܽܘܢ . ܐܶܢܳܐ ܐ̱ܢܳܐ ܂ ܠܳܐ ܬ݁ܶܕ݂ܚܠܽܘܢ .

ܘܗܶܢܽܘܢ ܐܶܬ݂ܪܗܶܒ݂ܘ ܂ ܘܰܗܘܰܘ ܒ݁ܕ݂ܶܚܠܬ݂ܳܐ . ܣܳܒ݂ܪܺܝܢ ܗ̱ܘܰܘ ܓ݁ܶܝܪ ܕ݁ܪܽܘܚܳܐ ܚܳܙܶܝܢ .

ܘܳܐܡܰܪ ܠܗܽܘܢ ܝܶܫܽܘܥ . ܡܳܢܳܐ ܡܶܬ݁ܙܺܝܥܺܝܢ ܐܢ̱ܬ݁ܽܘܢ ܂ ܘܡܳܢܳܐ ܣܳܠܩܳܢ̈ ܡܰܚܫܒ݂ܳܬ݂ܳܐ̈ ܥܰܠ ܠܶܒ݁ܰܘܳܬ݂ܟ݂ܽܘܢ̈ .

ܚܙܰܘ ܐܺܝܕ݂ܰܝ̈ ܘܪܶܓ݂ܠܰܝ̈ ܂ ܕ݁ܶܐܢܳܐ ܐ̱ܢܳܐ . ܓ݁ܽܘܫܽܘܢܳܢܝ ܘܕ݂ܰܥܘ ܆ ܕ݁ܰܠܪܽܘܚܳܐ ܁ ܒ݁ܶܣܪܳܐ ܘܓ݂ܰܪܡܶܐ̈ ܠܰܝܬ݁ ܠܳܗ ܇ ܐܰܝܟ݂ ܕ݁ܚܳܙܶܝܢ ܐܢ̱ܬ݁ܽܘܢ ܕ݁ܺܐܝܬ݂ ܠܺܝ .

ܘܟ݂ܰܕ݂ ܗܳܠܶܝܢ ܐܶܡܰܪ ܆ ܚܰܘܺܝ ܐܶܢܽܘܢ ܐܺܝܕ݂ܰܘܗ̱ܝ̈ ܂ ܘܪܶܓ݂ܠܰܘܗ̱ܝ̈ .

ܘܟ݂ܰܕ݂ ܥܕ݂ܰܡܳܐ ܠܗܳܫܳܐ ܠܳܐ ܡܗܰܝܡܢܺܝܢ ܗ̱ܘܰܘ ܡܶܢ ܚܰܕ݂ܘܰܬ݂ܗܽܘܢ ܂ ܘܡܶܬ݁ܬ݁ܰܡܗܺܝܢ ܗ̱ܘܰܘ . ܐܶܡܰܪ ܠܗܽܘܢ . ܐܺܝܬ݂ ܠܟ݂ܽܘܢ ܬ݁ܢܳܢ ܡܶܕ݁ܶܡ ܠܡܶܐܟ݂ܰܠ .

ܗܶܢܽܘܢ ܕ݁ܶܝܢ ܝܰܗ̱ܒ݂ܘ ܠܶܗ ܡܢܳܬ݂ܳܐ ܡܶܢ ܢܽܘܢܳܐ ܕ݁ܛܰܘܝܳܐ ܂ ܘܡܶܢ ܟ݁ܰܟ݁ܳܪܺܝܬ݂ܳܐ ܕ݁ܕ݂ܶܒ݂ܫܳܐ .

ܘܰܢܣܰܒ݂ ܐܶܟ݂ܰܠ ܠܥܺܢܰܝܗܽܘܢ̈ ܀

ܘܶܐܡܰܪ ܠܗܽܘܢ ܁ ܗܳܠܶܝܢ ܐܶܢܶܝܢ̈ ܡܶܠܶܐ̈ ܕ݁ܡܰܠܠܶܬ݂ ܥܰܡܟ݂ܽܘܢ ܂ ܟ݁ܰܕ݂ ܠܘܳܬ݂ܟ݂ܽܘܢ ܗ̱ܘܺܝܬ݂ . ܕ݁ܘܳܠܶܐ ܗ̱ܘ ܕ݁ܢܶܫܬ݁ܰܠܰܡ ܟ݁ܽܠ ܡܶܕ݁ܶܡ ܕ݁ܰܟ݂ܬ݂ܺܝܒ݂ ܒ݁ܢܳܡܽܘܣܳܐ ܕ݁ܡܽܘܫܶܐ ܇ ܘܒ݂ܰܢܒ݂ܺܝܶܐ̈ ܘܰܒ݂ܡܰܙܡܽܘܪܶܐ̈ ܇ ܥܠܰܝ .

ܗܳܝܕ݁ܶܝܢ ܦ݁ܬ݂ܰܚ ܪܶܥܝܳܢܗܽܘܢ ܠܡܶܣܬ݁ܰܟ݁ܳܠܽܘ ܟ݁ܬ݂ܳܒ݂ܶܐ̈ .

ܘܶܐܡܰܪ ܠܗܽܘܢ ܂ ܕ݁ܗܳܟ݂ܰܢܳܐ ܟ݁ܬ݂ܺܝܒ݂ . ܘܗܳܟ݂ܰܢܳܐ ܙܳܕ݂ܶܩ ܗ̱ܘܳܐ ܕ݁ܢܶܚܰܫ ܡܫܺܝܚܳܐ . ܘܕ݂ܰܢܩܽܘܡ ܡܶܢ ܒ݁ܶܝܬ݂ ܡܺܝܬ݂ܶܐ̈ ܠܰܬ݂ܠܳܬ݂ܳܐ ܝܰܘܡܺܝܢ̈ .

ܘܰܕ݂ܢܶܬ݂ܟ݁ܪܶܙ ܒ݁ܰܫܡܶܗ ܬ݁ܝܳܒ݁ܽܘܬ݂ܳܐ ܠܫܽܘܒ݂ܩܳܢܳܐ ܕ݁ܰܚܛܳܗܶܐ̈ ܂ ܒ݁ܟ݂ܽܠܗܽܘܢ ܥܰܡ̱ܡܶܐ̈ . ܘܫܽܘܪܳܝܳܐ ܢܶܗܘܶܐ ܂ ܡܶܢ ܐܽܘܪܺܫܠܶܡ .

ܘܰܐܢ̱ܬ݁ܽܘܢ ܐܶܢܽܘܢ ܣܳܗܕ݁ܶܐ̈ ܕ݁ܗܳܠܶܝܢ .

ܘܶܐܢܳܐ ܐܶܫܰܕ݁ܰܪ ܥܠܰܝܟ݁ܽܘܢ ܡܽܘܠܟ݁ܳܢܳܐ ܕ݁ܳܐܒ݂ܝ . ܐܰܢ̱ܬ݁ܽܘܢ ܕ݁ܶܝܢ ܩܰܘܰܘ ܒ݁ܽܐܘܪܺܫܠܶܡ ܡܕ݂ܺܝܢ̱ܬ݁ܳܐ ܆ ܥܕ݂ܰܡܳܐ ܕ݁ܬ݂ܶܠܒ݁ܫܽܘܢ ܚܰܝܠܳܐ ܡܶܢ ܪܰܘܡܳܐ ܀

ܘܰܐܦ݁ܶܩ ܐܶܢܽܘܢ ܥܕ݂ܰܡܳܐ ܠܒ݂ܶܝܬ݂ ܥܰܢܝܳܐ . ܘܰܐܪܺܝܡ ܐܺܝܕ݂ܰܘܗ̱ܝ̈ ܂ ܘܒ݂ܰܪܶܟ݂ ܐܶܢܽܘܢ .

ܘܰܗܘܳܐ ܕ݁ܟ݂ܰܕ݂ ܡܒ݂ܰܪܶܟ݂ ܠܗܽܘܢ ܆ ܐܶܬ݂ܦ݁ܪܶܫ ܡܶܢܗܽܘܢ ܂ ܘܰܣܠܶܩ ܠܰܫܡܰܝܳܐ ܀

ܗܶܢܽܘܢ ܕ݁ܶܝܢ ܣܓ݂ܶܕ݂ܘ ܠܶܗ . ܘܰܗܦ݂ܰܟ݂ܘ ܠܽܐܘܪܺܫܠܶܡ ܂ ܒ݁ܚܰܕ݂ܽܘܬ݂ܳܐ ܪܰܒ݁ܬ݂ܳܐ .

ܘܰܒ݂ܟ݂ܽܠܙܒ݂ܰܢ ܐܺܝܬ݂ܰܝܗܽܘܢ ܗ̱ܘܰܘ ܒ݁ܗܰܝܟ݁ܠܳܐ ܆ ܟ݁ܰܕ݂ ܡܫܰܒ݁ܚܺܝܢ ܘܰܡܒ݂ܰܪܟ݂ܺܝܢ ܠܰܐܠܳܗܳܐ ܂ ܐܰܡܺܝܢ ܀.܀.܀܀